
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ӨМНӨХ ҮГ

	Манай нийгэм өндөр боловсролтой хөдөлмөрчдийг шаардаж, тэднийг бэлтгэх таатай нөхцөлийг бий болгож байна,

	«Бүхнийг хүний төлөө, хүний сайн сайхны төлөө» гэсэн коммунист намын лоозон, манай социалист нийгмийн хүнлэг уриа бий билээ. Гэвч хүн л өөрийнхөө хөдөлмөрөөр нийгмээ баяжуулах ёстой. Өнөө үеийн бие хүний аз жаргал бол хамт олныг оюун санааны хувьд төгс төгөлдөр болгож буй тэр л хүний аз жаргал мөн. Хүн бүр аз жаргалтай байхыг хүсдэг боловч түүний утга учир, агуулга, түүнд хүрэх арга замыг өөр өөрөөр ойлгон үнэлдэг. Гэвч аз жаргалтай байхад суралцах, аз жаргалтай амьдралыг бий болгож чаддаг байх хэрэгтэй.

	Үүний тулд сурч хүмүүжих ёстой. Орчин үеийн сургалт нь залуу үеийнхэнд зөвхөн их мэдлэг олгох явдал биш. Тэдний мэдлэг эзэмшилтийг удирдан зохион байгуулах үйл явц хүн бүрийн биеэ боловсруулах идэвхтэй үйл ажиллагаа юм. Үүнд бие хүнийг дэс дараатай, агуулга төгс, сэтгэл зүйн хувьд үндэслэлтэй өөрийн хүмүүжилтэй болгон хүмүүжүүлэх асуудал хамарна. Ийм нөхцөлд хүн өөрийн эрхэм дээд эрмэлзлийг (танин мэдэх, сэтгэл хөдлөл, эр зоригийн процессын иж бүрэн онцлог, шинж чанарыг) ухамсартайгаар тодорхойлно. Бие хүн өөртэйгөө чиглэл зорилготой ажиллана гэдэг бол нийгэмд болон найз нөхөд дотнын хүмүүсийн дунд, үйл ажиллагаа харилцаандаа аз жаргалыг эрж хайна гэсэн үг.

	Бие хүний өөрийгөө төгөлдөржүүлэн боловсронгуй болгоход дотоод хүч бололцоонд тавих өндөр шаардлага, ихэд хөгжсөн оюун санааны хэрэгцээтэй байх өнөө үеийн соёл, аз жаргалтай амьдралын замд хүрэх жинхэнэ хэрэглүүр болсон өөрийгөө танин мэдэх, өөрийгөө хүмүүжүүлэх ур чадварыг хэрхэн эзэмших тухай профессор А. И. Кочетовын «Өөрийгөө хэрхэн хүмүүжүүлэх вэ» номд маш тодорхой тусгагджээ. Номын зохиогч А. И. Кочетов бол хүмүүжлийн асуудал, сурган хүмүүжүүлэх ухаан - сэтгэл судлалын асуудлаар багш, эцэг эх, суралцагчдад уншсан лекцээрээ нэрд гарчээ. Беларусын багш бэлтгэдэг дээд дунд сургуулийн багш нарын иж бүрэн судалгааг удирдан зохион байгуулагч, арга зүйчийн хувьд тэр орчин үеийн хүмүүжлийн болон өөрийн хүмүүжлийн онолч, арга зүйчдэд тусалж байна. Зохиогч нэрд гарсан мэргэжилтний хувьд өөрийн санааг уншигчдад нэн тодорхой гарган хэлсэн байна.

	Уншигч та бүхэнд толилуулж буй энэ номд дээрх материалыг шинжлэх ухааны үндэслэлтэй өгүүлэхийн хамт зохиогчийн өргөн мэдлэгийг илтгэн харуулсан сурган хүмүүжүүлэх ухаан - сэтгэл судлалын тайлбар зургийг яруу тодоор оруулсан явдал номыг улам ч амьд сонирхолтой болгосон байна. Бүлэг бүрд бүтээлч амьдралд орж өөрийгөө хүмүүжүүлж буй залуус, ахмад үеийн төлөөлөгч, юуны өмнө хүнийг хүмүүжүүлэх албанд зогссон хэн бүхэнд зориулан практикийн үнэтэй зөвлөмж өгчээ. Биеэ даан идэвхтэйгээр өөрийгөө хүмүүжүүлэх асуудлаар зохиогчийн дэвшүүлсэн санаа боломжийг тод жишээгээр баяжуулан гүйцээж тайлбарласанд энэ номын үнэ цэн оршино.

	 

	Сэтгэл судлалын ухааны доктор, профессор

	Б. БЕНЕДИКТОВ

	 


ЭНЭ НОМЫГ ЮУНЫ УЧИР БИЧИХ БОЛОВ?

	Хувьсгалыг хийсэн ахмад үеийн хүмүүс Зөвлөлт засгийг бэхжүүлэхийн төлөө ер бусын тэсвэр хатуужnл хатан зоригоор тэмцсэн билээ. Тэд олон зууны мөлжлөгийн харилцааг эвдсэн төдийгүй хэн болохоо танин ойлгож, дайсныг нуувчинд нь булшилсан шиг сурах бичигт өөрсдийгөө яруу тодоор мөнхөлсөн юм. Миний авга ах бичиг үсэг бие даан сурч, өдөр нь тосгоны зөвлөлд ажиллан, шөнө нь шинэ амьдралын тухай ном уншдаг байв. Гэвч одоогийн энэ амьдралыг тэрээр үзэж эс амжин хувьсгалын эсэргүүчүүлд алагдсан юм. Миний авга ах эх орны дайны фронтод Лениний ботиудыг үүргэвчиндээ хийгээд тулалдааны завсар хооронд судалж явсан бөгөөд нас барахынхаа өмнө бичсэн захидлууддаа байнга суралцахыг бидэнд болон танил нөхдөдөө гэрээсэлсэн билээ. Фронтод явж нас барсан эцгийн минь эцсийн үг гэвэл: «Хүү минь хичээн суралцаарай» гэсэн үг байлаа. Аугаа их ялалтыг дархлалцсан хүн бүр ийм л байдлаар ойлгож тэмцэж явцгаасан юм.

	Хүүхэд ахуйдаа халж хөрж явсан миний үеийнхэн суралцахын зэрэгцээ тариалангийн талбай, заводод ажиллаж, армид алба хаан, атар газар эзэмшиж амьдралынхаа замыг тавьцгаасан билээ. Дайны дараах хүнд үед бие даан боловсрол олох, өөрийгөө хүмүүжүүлэх явдал хүмүүсийн оюун санааны төлөвшлийн чухал хэрэглүүр байв.

	Аль ч үеийнхэн өөрийгөө хүмүүжүүлэхгүйгээр болж бүтэж байгаагүй. К. Маркс 18 настайдаа «Миний өөрийн ахуй бол нийгмийн үйл ажиллагаа юм. Надад буй онцлог шинж бол би нийгэмд амьдарч байгаагийн учир түүнээс авсан зүйл юм» гэж бичсэн байдаг. Хэрэв өмнөх үед нийгмийн шилдэг төлөөлөгчид л өөрийгөө хүмүүжүүлж байсан бол одоо үед хүн бүр өөртэйгөө ажиллахгүйгээр амьдрах боломжгүй болжээ.

	Өөрийгөө хэрхэн хүмүүжүүлэх вэ? гэсэн асуултад энэ ном хариулах бөгөөд номд бичсэн бүх зүйлийг үйлдвэрлэл дээр ажилладаг ч бай, дээд сургууль техникумд суралцдаг ч бай, хөдөлмөрлөх сурахыг хослуулдаг ч бай, бие даасан амьдралаа эхэлж буй бүх хүнд зориулав. Номын хуудсыг эргүүлэхийг яаралгүйгээр ертөнц гэж юу болох, юуны тулд амьдрах, хаашаа явах, өөрийн зорилго болон хувь зохиолыг хэрхэн тодорхойлох, өөрийнхөө «Би» гэдэг ертөнцийг хэрхэн бий болгох? гэсэн амьдралын олон асуудалд хариу эрж сайтар бодож, маргаж үзэх нь зүйтэй.

	Хүн өөрийн авьяас билгээ нээн олоод, хүч бололцоогоо сорьж, амьдралын зорилгоо тодорхойлон бусад хүмүүсийн сонирхлыг татсан, нийгэмдээ тустай гишүүн болж өөртөө хүрэх зам тийм ч хялбар биш ээ. Үүнд хүрэхийн тулд оюун санааны хувьд хэрсүүжин, бэрхшээлийг гэтлэн давсаар сайн сайхны төлөө муу үйлтэй тэмцэж, эрчимтэй хөдөлмөрлөсөөр зориг хатуужилтай болон, зан төлөвөө тогтворжуулах хэрэгтэй.

	Үүний зэрэгцээ өөртэйгөө болон хөнгөн амьдралд дурлах явдалтай тэмцэж, ажил үйлстээ гаргасан дутагдлаа засахаар өөрийгөө албадан биеэ барьж, байр сууриа өөрчилж, өөрөөр хэлбэл өөрийгөө дахин хүмүүжүүлж сурах хэрэгтэй болно. Хүн жилээс жилд дэгжин дээшилж зарим нэг дутагдлаа арилгах боловч бас л өөр сул тал, алдаа эндэгдэл гарч ирэхэд гайхдаг. Иймээс өөрийгөө хүмүүжүүлэх гэдэг нь хүн эерэг чанараа тодорхой чиглэл зорилготойгоор төлөвшүүлж, дутагдлаа арилгахыг хэлнэ. Хүн ямагт өөрийгөө цэгнэн шинжилж, зан үйлээ ажин хянаж байх ёстой. Өөртөө тодорхой чиг зорилго тавьж, өөрийгөө цэгнэн хянаж, шүүмжилж, бодитойгоор үнэлж, өөртөө шаардлага тавьж байх нь өөрийгөө хүмүүжүүлэх ажлыг нэн үр нөлөөтэй болгодог үндсэн хүчин зүйлс билээ

	Өөрийгөө хүмүүжүүлэх нь анхаарал, оюун ухаан, ажиглалт, ой тогтоолт хэл яриа зэрэг сэтгэхүйн хөгжлийг түргэсгэдэг. Дээд дунд аль ч шатны сургууль өөртэйгөө ажиллахыг орлож яасан ч чадахгүй. Өөрийн хүмүүжил бол хүмүүжлийн үр дүнг бэхжүүлэн гүнзгийрүүлж, эцэг эх, сурган хүмүүжүүлэгч багш нарын хүч чармайлтыг үргэлжлүүлэх бөгөөд аливаа ажил үйлст амжилт гаргах үндэс, амьдралдаа төлөвших нөхцөл, нийгэмд байр сууриа эзлэх зам мөн. Мэдээжээр өөрийгөө хүмүүжүүлэхэд нэн их хүч хөдөлмөр чармайлт хэрэгтэй бөгөөд өөрийгөө бий болгон төлөвшүүлэхийг өөр юутай ч жишишгүй юм.

	Танд толилуулж буй энэ номд өнгөрсөн ба өнөө үеийн суут хүмүүс өөртэйгөө хэрхэн ажиллаж байсан тухай өгүүлж, өөрийн хүмүүжлийн оновчтой хувилбарыг сонгон авахад тань туслахуйц тийм хүн болон нийгмийн тухай шинжлэх ухааны мэдээллийг танилцуулна. Одоогоор хүний төрөлхийн оюун санааны хүч чадлын хөгжлийн талаар шинжлэх ухааны зохих мэдээлэл бидэнд бий бөгөөд бид өөрсдийн ой тогтоолт, физиологи, антропологийн онцлогийн тухай багагүй зүйлийг мэдэж байна. Түүнчлэн үндсийг нь залуу хүмүүсийн мэдвэл зохих өөрийн хүмүүжлийн онол бий боллоо.

	Өөрийгөө хүмүүжүүлэх нь хүний хувийн ба нийгмийн сонирхлыг холбодог бөгөөд өөртэйгөө ажиллах явцад хүн улам өсөж дэгжиж, ингэснээрээ бусад хүмүүст тустай хэрэгтэй хүн болдог. Оюун санааны хувьд боловсорсон хүн бол нийгмийн хамгийн үнэт баялаг билээ. Өөрөө аз жаргалтай байхын тулд оюун санааны болон бие бялдрын хувьд хөгжсөн, амьдралын сайн сайхныг мэдэрч ойлгох чадвартай байх ёстойгоос биеэ хүмүүжүүлэх нь хүнд өөрт нь хэрэгтэй юм.

	Хүн өөрөө өөрийгөө бий болгодог гэсэн ардын цэцэн үгийг санаж явагтун.

	 

	Зохиогч

	 


ХҮНИЙ АМЬДРАЛ ДАХЬ ӨӨРИЙГӨӨ ХҮМҮҮЖҮҮЛЭХҮЙ

	 

	ӨӨРИЙГӨӨ ХҮМҮҮЖҮҮЛЭХ» ГЭЖ ЮУГ ХЭЛЭХ ВЭ?

	Ертөнцийн үүслийн нууц, нийгмийн хөгжлийн хуулиудыг танин мэдэж, сансрын хязгааргүй уудамд болон дэлхийн домогт гүнд нэвтэрч, атом болон амьд эсийг судлаад хүмүүс өөртөө, «Хүн, чи чухамдаа хэн юм бэ?» гэсэн асуулт ямагт тавьдаг.

	Хүний утга учир, мөн чанарын тухай асуулт нь хүмүүсийг байнга догдлуулж зовоож байв. Эрт цагт «Хүн бол дэлхийн мөнх бус хэсэг» гэж ярьж байлаа, харин хүмүүс өөрсдийнхөөрөө үхэшгүй мөнхийн баатрууд, бүхнийг ялагч бурхдын дүрийг өөрсдөө бий болгосон.

	«Хүн аз жаргалтай байхын тулд төрдөг» гэдгийг янз бүрийн орны суут сэтгэгчид, соён гэгээрүүлэгчид өөр өөр цаг үед баталж байв. Гэвч нэг хэсэг нь энэ аз жаргалыг эртний сайн сайхан үед байснаар төсөөлж, алс холын ирээдүйн «алтан үеийн» тухай санааширч байхад нөгөө хэсэг нь тухайн үеийнхээ амь зуулгаа умартаж Нарны хот, үл үзэгдэх утопи улс орны тухай мөрөөдөж байлаа. Гурав дахь хэсэг нь ертөнцийг эзэгнэхийг эрмэлзэж байхад дөрөв дэх нь хүн төрөлхтнийг аливаа дарлалаас чөлөөлөхийг хүсэж байв. Зарим нь үмх талхтай л байвал аз жаргалтайд боддог байхад заримын нь жаргалд хаан ширээ ч багадаж байв.

	Хүмүүс энх тайвныг хүсдэг боловч байнга дайтан тулалдаж ирэв. Тэд бие биеэ хайрладаг авч бас үзэн яддаг байв. Олон дайн газар дэлхийг хамран гарч хүмүүсийг бөөн бөөнөөр нь устгаж, улс орныг хоосолж, ард олныг хүйс тэмтэрч урц овоохой, орд харшийг нь үнсэн товрог болгон сүйтгэж байв. Иймд тэр үеэс «Хүн бол зэрлэг амьтан, тэгэхдээ хамгийн аймшигт догшин амьтан» гэж ярих болов. Энэ нь түүний төрөлхийн зэрлэг зөнг номхотгох хэрэгтэй гэсэн үг аж.

	Үүнийг янз бүрийн шашин өөр өөрийнхөөрөө ашиглахыг оролдов. Тухайлбал буддын шашинд ертөнц дээрх цаг зуурын бүх юм гаслан авчирдаг. Амьдарна гэдэг зовлон мөн. Иймээс хүний хамгийн дээд буян бол тэвчээрлэн хүлцэх явдал гэж номлодог. Буддын сургаалд: «элдэв муу зүйлд уруу татагдахгүйн тулд нүдээ боож, чихээ бөглөж, амаа тагла, ер нь хэл яриа, оюун ухаанаа номхотгон дарж бай» гэсэн номлол бий. Гэтэл эртний грекчүүд, үүнийг эсрэгээр «амьд бүхэнд амьдрал нь жаргал» гэж үздэг байсан байхад үүн дээр ромчууд Вакха, Венера хоёрын баяр бахдалыг хүн тэнцүүхэн эдлэх учиртай» гэж үздэг байж. Христос шашинд хилэнцэт энэ ертөнцийг мартан бие сэтгэлээрээ бурханд залбирч явахыг уриалдаг аж. Тэгвэл энэ ертөнцөөс юуг хүсэж хүлээх ёстой юм бэ? Үүнд зарим гэгээнтэн «ухааныхаа дагуу амьдар» хэмээхэд нөгөө нь «байгалийн жамаар амьдар», гурав дахь нь «бурхны төлөө амьдар» гэж сургаж иржээ. Олон янзын шашин өөр өөр сургаал айлдсан боловч хүмүүсийн амьдрал хэзээ ч амар жимэр байсангүй байгаль, өвчин эмгэг, хямрал, өлсгөлөн, сүйтгэгч дайны ул мөртэй тэмцэх байнгын тэмцэл дунд тэд амьдарч иржээ.

	Гэсэн хэдий ч хүн төрөлхтөн урагшилсаар байлаа. Чулууг сүх, дүнзийг хөшүүрэг болгон, тойргоор дугуй, шилээр дуран хийж, нүүрс ус атомоос эрчим хүч гарган шинжлэх ухааныг нийгмийн дэвшлийн гол хөшүүрэг болгож ирсэн байна.

	Гэвч энэ бүх ололт дарлагч нийгмийн нөхцөлд ноёрхогч ангийн баяжих зорилгод ашиглагдан шинжлэх ухааны хөгжлийг саатуулж байв. К.Маркс, Ф. Энгельс нар «Дарлагч анги байгаа явдал нь өдрөөс өдөрт аж үйлдвэрийн үйлдвэрлэх хүчний хөгжилд улам бүр саад болж энэ утгаараа шинжлэх ухаан урлагийн хөгжилд, ялангуяа харилцааны соёлын хэлбэрт саад болдог» гэжээ. Тэд феодализмыг, хүн төрөлхтнийг оюун ухаантай амьтны шинжтэй болгон хувиргасан, загалмай мэс хоёрыг холбосон ертөнц гэж нэрлэсэн байдаг. Капиталист нийгэм хүн хүнээ мөлжих явдлыг туйлд нь хүргэсэн юм. Капитализмын тухай Ф. Энгельс «Энэ бол бүхний эсрэг нийтийн дайн, оюун санааг бүхэлд нь мөхөлд хүргэсэн дайн» гэж хэлсэн байдаг.

	Хөрөнгөтөн оронд шинжлэх ухааны олон олон ололтыг шинэ маягийн зэвсэг хийх, эдийн засгийн дэвшлийг хүний сайн сайхны төлөө бус шинэ шинэ дайнд бэлтгэхэд зориулж байна. «Хүмүүс нь бие биеэ ойлгодоггүй, тэдний сонирхол нийлдэггүй учир энх тайван байгаа ч үгүй байж ч чадахгүй, цус урсгасан дайн бол дэвшлийн зам мөн» гэж хөрөнгөтний үзэл сурталчид нотлохыг оролддог, Чухамхүү энэ онолыг л удирдлага болгон хэрэгжүүлэхийг эрмэлзэж фашизм үүссэн.

	Дэвшил, хувьсгалаас айж сүрдэх нь хөрөнгөт ба империалист системийн гол чанар болох милитаризм, харгислалын үндсэн шалтгаан юм. Үймсэн ард олныг дайнаас илүү туйлдуулдаг хэрэгсэл, зэвсэглэлээр хөөцөлдөхөөс илүү хонжоо олох арга тэдэнд үгүй юм. Дэлхийн түүхэнд болсон бүх дайнаас ч илүү их хэмжээний хохирол учруулсан дэлхийн хоёр дайн XX зуунд болсон нь санамсаргүй зүйл биш

	Гэвч аугаа их Октябрийн хувьсгал ялж, дэлхийн социалист системийн эх үүсвэр тавигдсанаар дарлал мөлжлөг, милитаризм, харгислалын аливаа хэлбэрийг устгах бодит зам хүн төрөлхтний өмнө нээгдсэн билээ. Одоо үед дэлхийн олон улс, ард түмэн дарлал мөлжлөгийн гинжнээс чөлөөлөгдсөн бөгөөд коммунизмын үзэл санаа дэлхий дахинд хамгийн түгээмэл болж, дэлхийн социалист систем түүхэн хөгжлийн тодорхойлогч хүч боллоо.

	Одоо дэлхий дээр 300 сая орчим хүн хүй нэгдлийн нийгмийн үеийн нөхцөлд, хэдэн арван орон феодалын нийгмийн харилцаанд, дэлхийн хүн амын гуравны нэг хувь нь социализмын замаар, мөн тийм хувь нь капиталист бус хөгжлийн замаар нийгмийн дэвшлийн замаа сонгон авчээ. Олон хэлтэй, олон үндэстэн зөрчилтэй байгаа боловч хүн төрөлхтний нэлээд хэсэг нь өнөөдөр коммунизмын чин эрмэлзлийг эрхэм дээд зорилго, тугаа болгож, социалист ертөнц капиталист түрэмгийллийг хязгаарлан барих хүч чадалтайгаа бодитойгоор харуулж байна. Дэвшилтэт хүн төрөлхтөн ирээдүйгээ итгэл төгс харж түүний төлөө тэмцэж сайн сайхан, шударга ёс ялахад итгэж харгислалын хүчит милитаризм, фашизм, арьсны өнгөөр ялгаварлан гадуурхах үндсэрхэх болон шовинист үзэл, шашны сүсэг бишрэл, бэртэгчин үзэл зэрэг дарангуйлагч ертөнцийн үхэж мөхөж буй олон мянган үзэл урсгалын илрэлтэй эвлэршгүй тэмцэж байна.

	Зөвлөлтийн хүмүүс бид хүн төрөлхтний саруул ирээдүй эрхэм дээд зорилгын төлөө, хүн төрөлхтний хэдэн зууны хүсэл мөрөөдлийг хэрэгжүүлэхийн төлөө, хамгийн хүнлэг, шударга нийгэм - коммунизмыг байгуулахын төлөө тэмцэж байна. Хэнтэй юуны төлөө тэмцэх нь бидэнд тодорхой байна. Өөрийгөө хүмүүжүүлэх нь энэ тэмцэлд биеэ бэлтгэнэ, оролцоно гэсэн хэрэг мөн.

	Хүн бол түүхийн объект төдийгүй субъект, нийгмийн дэвшлийн төлөө тэмцэгч, ертөнцийг гоо сайхны хуулиар өөрчлөн байгуулагч бөгөөд өөрийгөө болон хүч, авьяас билгээ боловсронгуй болгон өөрчлөгч бүтээлч ажилтан юм. Үүнд нийгмийн амьдрал хөгжлийн хуулиуд, өнгөрсөн ба эдүгээ, нийгмийн ба биологийн, хувийн болон нийгмийн тал бүгд хамаарна. Хувь заяаныхаа эзэн, өөрийгөө дархлагч байхын тулд энэ бүхнийг мэдэж ойлгох хэрэгтэй юм.

	Газар дэлхий нь одот ертөнцийн хэсэг хумхи учраас орчлонт ертөнцийн хөгжлийн хууль үүнд мөн хамаарна. Хүн бол дэлхий дээрх амьдралын хувьслын (эволюцын) бүтээгдэхүүн бөгөөд өөрийгөө танин мэдэж хувирган өөрчлөхийн тулд амьдралын хөгжлийн мөн чанарыг мэдэх шаардлагатай. Энэ талаар 

	зэрэг олон номд тодорхой бичсэн байгаа. Мөн хүний сэтгэцийн амьдралын талаар 

	номд тодорхой бий.

	Дэлхий дээр зургаан сая орчим жилийн өмнө бидний өвөг үүссэн билээ. Хүнсний зүйл хүрэлцэхээ больсны улмаас тэд модноос газар бууж ирсэн бөгөөд бусад амьтадтай харьцуулахад нэн тохиромжгүй нөхцөлд анхны хүмүүс амьдарч байжээ. Хүний өвөг хэдэн сая жил өөрт буй бүхий л хүч чадлаа бүрэн дайчлан хүнд хүчир туршилтын нөхцөлд амьдарч байв. Тэр үеэс тэмцэж амьдрах нь хүний гол шинж болж, илүү тохилог байдал, зүгээр суух явдал түүний хөгжилд хортой байв. Хүний гагцхүү ашиглаж, хэрэглэж, байнга дасгалжиж байсан бүхэн нь хөгжиж байв. Тийм байсан, байгаа, байх ч болно. Хүнийг хөдөлмөр, амьдралын замд тохиолдох аливаа бэрхшээл саадыг даван туулсан тэмцэл л бий болгосон. Зүгээр суун тэжээгдэх, бэрхшээл саадаас халшрах, тэмцэлгүй эвлэрэнгүй байх чанар хүнийг доройтуулдаг. Иймээс бие хүн тэр л харилцаа, үйл ажиллагаанд хүмүүжиж, өөрийгөө хүмүүжүүлдэг гэсэн сурган хүмүүжүүлэх ухааны үндсэн хууль байдаг. Хүний хамгийн гол үйл ажиллагаа бол хөдөлмөр юм. Хөдөлмөрт өөрийгөө бэлтгэх, нийтэд тустай хөдөлмөрт оролцох нь өөрийгөө бие хүний хувьд бүтээн бий болгоно гэсэн үг. Хүрээлэгч орчноо өөрчлөх хөдөлмөрийн явцад л хүн дүр төрхөө өөрчлөн өөрийн жинхэнэ «би»-г бүрдүүлэн бий болгодгийг марксизм баталдаг.

	Өөрийгөө хүмүүжүүлэх өөр нэг хэрэглүүр бол харилцаа юм. Хүний өвөг дээдэст өөр хоорондоо харилцах үлэмж чадвар байгаагүй сэн бол тэд оршин амьдрахгүй байх байсан. Харилцааны явцад үйл ажиллагааныхаа туршлагыг солилцон, байгалийн тухай ур ашигтай мэдлэгийг хуримтлуулан түүнээ нэг үеэс нөгөөд уламжлуулж байв. Зэрлэг амьтдын хөеө ноохойд өссөн хүүхэд хүмүүстэй огт харилцаж байгаагүйн улмаас буцаж хүн болдоггүйн учир энд байгаа юм. Хүмүүс зөвхөн нийгмийн дотор өсөж хүмүүжиж, хөгжиж, өөрийгөө төгөлдөржүүлэн боловсронгуй болгож өмнөх үеийн хуримтлуулсан оюуны баялаг, шинжлэх ухаан, соёл, зан суртахуун, үзэл суртал, уламжлал ёс заншил зэргийг эзэмшин улам хөгжүүлж ирсэн юм. Хүн бол нийгмийн амьтан мөн. Тэрээр амьдралын хувьслын ерийн нэг бүтээгдэхүүн биш, харин нийгмийн хөгжлийн үр дүн билээ. Түүх өөрөө ахмад залуу үеийн залгамж холбоо бөгөөд энэ үе залгамжлалд л өнгөрсөн үеийн туршлага, ард түмний ёс уламжлал, соёлыг нийгмийн цаашдын дэвшлийн эрх ашгийн тулд эзэмшин тэтгэж ирсэн байна.

	Хүмүүсийн шинэ үе өмнөх үеийнхээсээ аль хэрэгтэй, ашигтай, үнэ цэнтэй бүхнийг нь уламжлан авч иржээ. Ингэхдээ зөвхөн авах биш, бас жигшин цээрлэх нь ч бий. Өмнөх үеийнхний бүх зүйлийг бүрнээр нь авах буюу бүгдийг үгүйсгэх нь нийгмийн түүхэнд ч, хүний хувийн амьдралд ч ямагт ухарсан алхам байв.

	Орчин үеийн нийгмийг чухам иймээс гал болон дугуйгүйгээр, уурын болон цахилгаан машингүйгээр, автомашин болон пуужингүйгээр төсөөлөх боломжгүй юм. Юү гэвэл өнөөгийн нийгэм Ньютон ба Дарвины хуульгүйгээр, Менделеевийн хүснэгт, Жуковскийн томьёогүйгээр, Бор, Резерфорд, Эйнштейн, Ландаугийн онолгүйгээр, марксист философи ба шинжлэх ухаан техникийн хувьсгалын ололтгүйгээр урагшаа хөдлөхгүй байх байсан. Өнөөгийн нийгмийн нүүр царайг Маркс, Ленин, Спартак, Пугачев гэхчлэн дэлхий дахины болон аливаа тодорхой улс орны үндэсний бахархал болсон тийм хүмүүсгүйгээр төсөөлөхөд бэрх ээ. Иймээс ч бид аваргуудын мөрөн дээр байдгаас алс хол хардаг гэж ярьдаг. Нэмж хэлэхэд бидний бүгдэд Аристотелийн ухаан Н. Островскийн эр зориг, К. Марксын үзэл санааны бат итгэл, В.И. Лениний бүхнийг уриалагч хувьсгалт чанар, хүнлэг үзэл тэр хэвээрээ биш ч гэлээ нэлээд нь мөнхрөн амьдарсаар байгаа билээ. Бид өнгөрсөн үеийн суут хүмүүсийн амьдралыг хэдий чинээ сайн танин мэдсэнээрээ тэдний туршлагыг өөрсдийгөө бий болгоход төдий чинээ өргөн дэлгэр ашиглана. Иймээс өөрийгөө хүмүүжүүлэх нь хүн төрөлхтний бий болгосон оюун санааны өв, ололтыг эзэмшиж, ирээдүйн сайн сайхны төлөө тэмцэж сурахыг хэлнэ. Өөрийгөө хүмүүжүүлнэ гэдэг бол нийгмийн амьдралд өөрийгөө идэвхтэй бэлтгэж улс орныхоо нийгмийн дэвшилд гар бие оролцоно гэсэн үг.

	Өөрийгөө төгс боловсронгуй болгох нь тодорхой орон зай, цаг хугацаанд явагддаг болохоор өөрийгөө хөгжүүлж хүмүүжүүлэхэд хүн бүрд нийгэм хэрэгтэй. Хүний хувьд орон зай нь уул хүн амьдарч буй нийгмийн систем, улс орон, байгаль, цаг уурын нөхцөл, үзэл суртал, ёс заншил, уламжлал, хэл, соёл юм. Харин цаг хугацаа нь тухайн нийгмийн түүх бид бүхний амьдрал өрнөж байгаа цаг үе юм. Орон зай цаг хугацаанаас ангид амьдрах боломжгүй гэдэг нь нийгэм ба түүхээс гадна амьдрах боломжгүй гэсэн хэрэг.

	Хөгжлийн хөдөлгөгч хүч нь хүн ч бай, нийгэм ч бай тухайн үзэгдлийн дотоод зөрчил байдаг. Өөрийг нь төрүүлж байгаа зөрчлүүдийг олж харсан тохиолдолд л аливаа үйл явдлыг ойлгож болно. Өнөөгийн дэлхий ертөнц яагаад ийм нарийн төвөгтэй ээдрээтэй байна вэ? гэдгийг бодож үзэцгээе. Учир нь түүх асар их хурдтайгаар хөгжиж байгаад л оршино. Сүүлийн 30—40 мянган жилд хэдэн үе өнгөрснийг (америкийн нийтлэлч О. Тоффлер нэг үеийн амьдрах дундаж насыг 62 жил гэж үзжээ) тоолъё. Тэгвэл 800 үе болж байгаагаас 650 үе нь амьдралаа агуйн хонгилд өнгөрөөжээ. Боол эзэмших нийгмийн байгуулал арав орчим мянган жил, феодалын нийгэм мянга орчим жил,капиталист систем зуун жил оршин тогтносон байхад социализм 70 жил болж байна. Өнөө үед бүх хувьсгалт өөрчлөлтийн хэлбэр нэгдэн нийлж бүх тив, улс орон нийгмийн аугаа их хувьсгалд хамрагдан хүн төрөлхтөн нийгмийн хувьд зэрэгцэн орших хамгийн аятай хэлбэрээр амьдран сурч байна. Үүнтэй хамт нэгэн зэрэг шинжлэх ухаан - техникийн, экологийн болон соёлын хувьсгал явагдаж байна. Энэ бүх аугаа их өөрчлөлтүүд нь хүн, түүний ухамсарт толь лугаа нэгэн адил тусаж байгаа бөгөөд нийгмийн үзэгдлүүдийн хоорондох зөрчил, бас хүний оюун санааны ертөнц дэх зөрчлүүд чухамхүү ингэж бий болж байна.

	Нийгэмд үйлдвэрлэлийн хөгжлийн түвшин үйлдвэрлэлийн харилцааны хоорондох зөрчил хамгийн гол гэдгийг бид дунд сургуулийн нийгэм судлалын хичээлээс мэдэх билээ. Хүний оюун санааны ертөнц дэх гол зөрчил бол сэтгэхүйн хөгжлийн түвшин түүний гүйцэтгэх үүрэг хоёр үл нийлэх явдал бөгөөд үүнийг бид ухамсар зан үйлийн хоорондох, үг хэл үйл ажиллагаа хоёрын хоорондох зөрөө гэж нэрлэдэг.

	Социализмын нөхцөлд бусад хүчин зүйлүүдийн зэрэгцээгээр эдгээр зөрчлийг шийдэхэд хүнд өөрийн хүмүүжил тусалдаг ба нийгмийн хөгжилтэй хүний өөрийн хөгжлийг холбох, бие хүний өвтэгш хөгжлийг нийгмийн бүх «хүнийхтэй хамтад нь хангахад мөн тусалдаг байна.

	Өөрийгөө хүмүүжүүлнэ гэдэг бол тодорхой утгаараа нийгмийн талаас өөрийгөө нотлон харуулах коммунизмын байгуулалтад идэвхтэй оролцоход зөвлөлт нийгмийн бүх баялаг, соёл, манай нийгмийн системийн бүх бололцоог ашиглахад шаардагдах тэр өндөрлөгт өөрийнхөө оюун санааны болоод бие бялдрын хөгжлийн түвшнийг хүргэнэ гэсэн үг юм.

	 

	 

	ЯАГААД ХҮН ӨӨРИЙГӨӨ ХҮМҮҮЖҮҮЛЭХ НЬ ЗАЙЛШГҮЙ БОЛОВ?

	Бид гайхалтай сонирхолтой цаг үед амьдарч байна. Амьдрал нэг байрандаа зогсох боломжийг бидэнд өгөхгүй байна, тухайлбал, байнга төгс боловсронгуй болж оюун санааны хувьд өсөж, бие бялдрын хувьд хатуужихыг шаардаж байна. ЗХУКН-ын XXVI их хурал дээр «Бид бие хүний бүх талын хөгжлийг материалын ба оюун санааны боломжоор хангаж түүнийг өсгөж өндийлгөхөд анхаарч байна. Гэхдээ хүн бүр энэ боломжийг ухаалгаар ашиглаж сурах хэрэгтэй» гэсэн. Энэ үг зөвлөлтийн хүмүүсийн хувьд ямар ч маргаангүй үнэн юм. Хэн орчин үеэсээ хоцорно, хэн шинэ ертөнцийг байгуулах хэрэгт байр сууриа эс олно, тэр нийгэмдээ болон өөртөө гологдоно.

	Сайн болон саар хүмүүс хаанаас төрдөг вэ? Яагаад зарим хэсэг нь нийгмийн хүндэтгэл хүртэж, мэргэжлийнхээ ур дүйн оргилд хүрч байхад нөгөө хэсэг нь ууж согтууран, шашин шүтлэгт автагдаж, бэртэгчин шунахайн урхинд орж будилж байна вэ? Бид бүгдээрээ социалист нийгэмд амьдарч нэг сургуульд сурч, шинжлэх ухаан техникийн хувьсгал, коммунизмын эрхэм дээд зорилгын төлөө тэмцлийн үе болох нэгэн цаг үед амьдарч байна. Өөрийгөө бие хүн болгон бүрэлдүүлэн тогтооход хүн бүрийн оруулах хувь нэмэр адилгүй байгаад хамаг хэрэг оршино. Нэг хэсэг нь хүүхэд ахуйгаасаа өөртөө өндөр шаардлага тавьж зуршсан байхад нөгөө хэсэг нь сул тал дутагдлаа уучилж сурчихсан, би бусад хүмүүстэй л адил, зарим нь бүр надаас ч дор гэж мэтгэж сурсан байдаг. Энэ бол амьдрах оюун санааны хомсдолын эхний шат юм. Дараа нь өөр болно: хариуцуулсан ажлыг үнэнчээр гүйцэтгэхийг амьдрал шаардана, гэтэл хүч чадал авьяас билэг нь хөгжөөгүй мэдлэг нь өнгөц, мэргэжил нь нимгэн тул сайн ажиллахыг хүсэвч талаар болдог. Амьдралынхаа дүр төрхийг эргэн харж өөрчилж, залхуу, хойрго, амарлингуй байдлаа даван туулж зан байдлаа хатуужуулан тогтворжуулж өөрийгөө дахин хүмүүжүүлдэг хүн олон А. С. Макаренкогийн «Сурган хүмүүжүүлэх яруу найраг»-ийн баатруудыг санацгаая. Хулгайч, дээрэмч луйварч байсан хүмүүс инженер, зохиолч, эмч, өндөр мэргэжлийн ажилчин, ЗХУ-ын баатар, ардын жүжигчин, шинжлэх ухаан соёлын гавьяат зүтгэлтнүүд болж байв. Уг зохиолын нэг баатар тэднийг дахин хүмүүжүүлсний нууц нь хамт олны нөлөөн доор хүн бүр өөрийгөө хүмүүжүүлсэнд оршино гэж хэлсэн байдаг. Хэрэв хүн хүрээлэн байгаа орчныхоо хамгийн сайн сайхан, өмнөө түрүүлж яваа хүмүүсийг чиг баримжаагаа болгож чадвал сайн хүн болж болно.

	Нийгмийн амьдралд оролцох нь хүн бүрийн оюун санааны болон бие бялдрын хөгжлийн гол зам билээ. Гэхдээ хүн бол амьдарч буй нийгмийнхээ ерийн нэг бүтээгдэхүүн биш юм. А. И. Герцен ордны нэг ижил нөхцөлд байсан хүн хаант засгийн дайсан болж байхад харин зарим нь түүний үнэнч боол нь болдог гэснийг санацгаая. Нөхцөл байдал хүнийг бүтээх ба хүн өөрөө нөхцөл байдлаа бий болгож хувьсган өөрчилдөг гэдгийг марксизм нотолдог билээ.

	Нийгмийн систем нь хүмүүжил, шинжлэх ухаан, соёл, үзэл суртал, оршин байгаа үйлдвэрлэлийн ба нийгмийн харилцааны хүрээ дэх ёс суртахуунаар дамжин хүнд нөлөөлдөг. Энэ утгаараа нийгэм нь хүн яаж амьдарвал зохих, юу хийх, яах, хүмүүс ямар үүрэг хүлээхийг шаарддаг бөгөөд энэ бүхэн нь иргэний эрх үүргийн тухай хуулиудад тусгалаа олсон байна. Социалист систем хүнийг амьдралын замаа тодорхойлох, өөрийгөө бий болгон хөгжүүлэхэд нь туслахын хамт хөдөлмөрлөх, нийгмийн хууль, дүрэм, журам, хэм хэмжээг дагахыг шаарддаг. Учир нь байгалийн жам хуулийг зөрчиж болохгүйн нэг адил зөрчиж болшгүй тодорхой хуульд нийгэм өөрөө захирагддаг болохоор хүмүүст ийнхүү шаардлага тавьдаг.

	В. И. Ленин нийгмийн дунд байдгаас түүнээс чөлөөтэйгөөр амьдрах боломжгүй гэсэн билээ. Иргэний хувьд, нийгэм, хамт олны гишүүний хувьд өөрийн хөдөлмөр, зан үйлд нийгмийн зүгээс тавьж буй шаардлагыг бүрэн хариуцаж биелүүлэх зайлшгүй чухал тийм шинж чанарыг эзэмшихийг хүн өөрөө хүссэн ч хүсээгүй ч нийгэм шаарддаг. Зарим залуу хүн өөрийгөө нийгмээс зүй ёсны хараат гэдгээ ойлголгүйгээр түүнээс ангид чөлөөтэй байхыг эрмэлздэг. К. Маркс «Эрх чөлөө гэдэг бол бусдад гэм хор болохооргүй хийх, эрхлэх эрх юм. Хүн бүр бусдад хоргүйгээр урагшилж болох тэр хэмжээ хязгаарыг л хуулиар тодорхойлж өгдөг» тухай сургажээ.

	Манай оронд эрх чөлөө, эрх хоёр нь хэлбэр төдий зүйл биш. Хүн бүр мэргэжлээ сонгон авах, хөдөлмөрлөх амрах эрхтэйгээс гадна аль ч шатны сургуульд суралцах, улс орны аль ч өнцөг буланд очиж гэр бүл зохиох эрхтэй байдаг. Нийгэм жинхэнэ хүний ёсны бүх зүйлийг хамгаалдаг боловч албан тушаал хөөцөлдөгч, луйварчин, гэмт хэрэгтэн, хууль зөрчигч байхыг хүлцдэггүй юм. Социализм хүнийг оюун санааны хувьд доройтолд орохыг хорьдог учраас бие хүний эрх чөлөөнд энэ утгаараа тодорхой хязгаарлал тавьдаг юм.

	Хөгжингүй социализмын нөхцөлд жинхэнэ эрх чөлөө гэдэг бол хүн бүр нийгэмдээ ашигтай ажиллах, оюун санаагаа хөгжүүлэхэд зайлшгүй хэрэгцээт бүх зүйлээ авах, хэрэгцээгээ хангах, авьяас чадвараа нийгэмдээ зориулахыг хэлнэ. ЗСБНХУ-ын үндсэн хуулийн 20-р зүйлд зааснаар коммунизмын туг дээр «Хүн бүрийн чөлөөт хөгжил бол бүх нийтийн чөлөөт хөгжлийн нөхцөл мөн» гэж бичсэн байдаг. Ийм эрх чөлөө капиталист нийгэмд байдаггүй.

	Бидний «би» гэдгийн үндэс бол манай нийгмийн систем дэх, зөвлөлтийн ард түмний хувьсгалч дайчин хөдөлмөрч уламжлал дахь «би» юм. Иймээс өөрийгөө хүмүүжүүлэх нь нийгмийн соёлыг эзэмшихээс эхэлдэг байна. Хүн төрөлхтөн үүх түүхээрээ өнгөрсөн үетэй холбогдож түүнээс одоо нь үндэслэдэг бөгөөд нийгмийн түүх, соёл, аж төрөх ёс, сэтгэлгээний арга, сэтгэл хөдлөлийн болон зан авир үйлдлийн шинж байдал нь хүний оюун санааны төрх төлөвийг тодорхойлдог.

	Гэвч хүн ирээдүйгээ харахгүй бол зөвөөр амьдарч чаддаггүй. Хүн бүрд яаж амьдрах, хэрхэн ажиллах, хаана сурах, жилд таван жилд, арван жилд юу хийх вэ? гэдэг талаар өөрийн тодорхой бодол төсөөлөл байдаг. Юуны тулд амьдарч, юутай хэрхэн тэмцэх вэ? гэдгээ мэдэхийн тулд хүн хэтийн төлөвөө тодорхойлох хэрэгтэй болдог. Маргаашаа чиглэл зорилготойгоор харах дотоод тэмүүлэл зөвлөлтийн хүнд байдаг агаад энэ нь ихэнх хүнд бүх ард түмний аз жаргалын нийтлэг суурь - коммунизмыг байгуулахтай холбоотой юм. Иймээс бас бид бие хүнийг нийгмийн чиг зорилготой, коммунист ухамсраар хүмүүжүүлэхийг чухал гэж үздэг. Ингэснээр хүний ухамсарт өнгөрсөн, эдүгээ, ирээдүй нэгдэн нийлж, нийгэм болон өөртэйгөө харилцах тогтвортой харилцаа бий болно. Социалист нийгэм нь хүнд амьдралын зорилго, өөрийн хүмүүжлийн зорилтоо нийгмийн талаас тодорхойлоход нь тусалж хүний амьдралын бүхий л үйл ажиллагааны өөдрөг хэтийн төлөвийг нээж өгдөг.

	Хүслэн, амьдралын зорилго чиглэл бол бидний зан үйлийн чухал сэдэл (мотив) төдийгүй өөрийнхөө зан байдал, үйл ажиллагааг үнэлэх шалгуур юм. Гэвч эдгээр нь заримдаа нэн зөрчилтэй бодитой биш, хүний амьдралын боломж нөхцөл хоёр тохироогүйгээс дотоод таагүй байдал ч бий болдог. Үүнээс болоод зарим хүмүүст тэмүүлэл үгүй болж, хүсэж байгаа зүйл бодит байдал хоёрынх нь хооронд нийцгүй явдал үүсдэг.

	Сайн үйлст тэмүүлэх нь хүний гайхалтай сайхан шинж чанар мөн. Ингэхийн тулд өөрийгөө чамлах, улам сайн сайхан болохыг хүсэж их зүйл хийх ёстой болдог. Зөвлөлт нийгэм, шүүмжлэл, өөрийн шүүмжлэлийг өөр хооронд нь салшгүй холбоотойгоор авч үзэн нийгмийн дэвшлийн чухал хүчин зүйл болгосон нь санамсаргүй зүйл биш юм. Хүний бие бялдрын болоод оюун санааны төгс байдал нь эрх, үүрэг, эрх чөлөө, нийгмийн дэвшлийн чухал нөхцөл юм. Өнөөдөр өөртэйгөө ажиллахгүй байх нь бусдын төлөө санаа тавьдаггүйтэй нэг адил ёс суртахуунгүй хэрэг мөн.

	Өөрийгөө хүмүүжүүлэхийн зайлшгүй болохыг доорх зүйлээр тайлбарлая:

	1. Байнга хувьсан өөрчлөгдөж байгаа ертөнцөд хэн өөрөө тасралтгүй өсөж өөрчлөгдөж, хэн хүч бололцоо авьяас билгээ байнга боловсронгуй болгож байна тэр л амьдралд байр сууриа олж байна. Өөрийн хүмүүжил бол хөгжиж байгаа нийгэм, төлөвшиж байгаа бие хүн хоёрыг холбогч шижим юм. Өөрийн хүмүүжил нь уг хүнд юуны урьд нийгэмд хэн болохоо тодорхойлж батлан харуулахад зайлшгүй хэрэгтэй.

	2. Бие хүний өөрийгөө төгөлдөр болгох, өөрийгөө хүмүүжүүлэх явдал зайлшгүй болох нь өнөө үед нийгмийн дэвшлийн угтвар нөхцөл үр дагавар болж байна.

	Түүх, нийгмийн хөгжил нь хүмүүсийн сэтгэхүйн амьдралыг байнга өөрчлөх асуудлыг хурцаар тавьж байна. Мэдээлэл асар ихээр нэмэгдсэн, хүмүүсийн хоорондын төрөл бүрийн харилцаа тэлсэн, тэдний ухамсар, өөрийн ухамсар өссөн зэрэг нь ертөнцийг хурц тодоор хүртэх, сэтгэл хөдлөлийг ихэсгэж, хүрээлэн буй орчинтой сэтгэл санааны ойр дотно харилцах явдлыг шаардаж байна. Иймэрхүү ачаалалтай сэтгэхүйн амьдрал нь үүнд бэлтгэгдээгүй хүмүүст амиа хоохойлох, орчин үеийн нэн хурц асуудлыг үл хайхрах, сэтгэл санаа хямрах явдлыг зарим талаар бий болгож байна. Гэхдээ сэтгэхүйн агуулга сэтгэл хөдлөлийн хүчний өсөлт нь хүний хөгжлийн хурдцыг ерөнхийдөө түргэсгэж байна. Өөрийгөө хүмүүжүүлэх бүх талын нийтлэг нөхцөл бий боллоо. Хүмүүс түүнийг хэрэгжүүлэхэд л асуудлын мөн чанар оршино.

	3. Хоёр системийн зөрчил тэмцэлд социализм ялж байна. Үүний зэрэгцээгээр хоёр системийн тэмцэл нь улс төр, эдийн засаг, нийгмийн амьдралын бүх хүрээг хамарч байгаа бөгөөд эцсийн бүлэгт хүмүүсийн оюун санаа, зүрх сэтгэлийг эзэмдэх тэмцэл болж байна. Энэ нь коммунизмын үед амьдарч хөдөлмөрлөх шинэ хүнийг үзэл санаа, ёс суртахууны хувьд хатуужуулан төлөвшүүлэх, нийгмийн харилцаа, эдийн засаг, үзэл суртал, улс төр, цэргийн үйл хэрэг зэрэгт коммунист эрхэм дээд эрмэлзлээ ам, ажлаар хэрэгжүүлэн хамгаалдаг болгох явдлыг хүмүүжлийн гол зорилт болгохыг шаардаж байна. Иймд хүнийг түүний хувийн идэвхтэй оролцоогүйгээр төлөвшүүлэх боломжгүй юм.

	4. Марксист үзэл суртал, дэлхийн хувьсгалт хөдөлгөөн, дэвшилтэт соёл, биологи, антропологи, этнологи болон бусад шинжлэх ухаан дахь шинэ нээлтүүд нь хүн төрөлхтний өөрийн ухамсрыг шинжлэх ухааны түвшинд төлөвшүүлэх урьдчилсан нөхцөлийг бий болголоо. «Хувьсгалын сэтгэгч хэсэг» болсон хүн бүх амьд организмын хөгжил, дэлхий дээрх шим мандалд бүхэлд нь идэвхтэй нөлөөлж, манай гарагийн оршин тогтнохыг тодорхойлох боллоо. Хувьслын үйл явц дахь хүн төрөлхтний идэвхтэй байр суурь нь нийгмийн түүх, нийгмийн болон биологийн хөгжил дэх түүний идэвхтэй үүргээр улам баяжин гүнзгийрэв. Хүний хувьсал нь түүний дотоод ертөнц ба хүрээлэн буй орчинтойгоо харилцах харилцааны хэв шинжийн өөрчлөлттэй холбоотой гэдгийг шинжлэх ухаан нотолж байна. Хэрвээ эхлээд байгалийн хүч нь хүнийг амь зуухын төлөө байгалийн аюул, ядуурал, өвчний эсрэг тэмцэлдүүлж хүнийг ноёлж байсан бол улам улмаар хүн байгалийг өөрсдийнхөө ашиг сонирхолд нийцүүлэн түүний хөгжлийг удирдахад хүргэжээ. Байгальтай харилцах харилцаандаа боолчлогдохоос ноёрхох хүртэлх хүн төрөлхтний зам урт юм. Гэвч хүн өөрийгөө удирдаж сураагүй байж байгалийг удирдаж, өөрийгөө хамт өөрчлөлгүйгээр орчлон ертөнцийг өөрчилж чадах байсан гэж үү? Энэ нь нийгэмтэй харилцах харьцааны тухайд бүр ч үнэн бодитой юм. Боол эзэмших нийгмээс капитализм хүртэлх мөлжлөгт систем нь хүнийг «эдийн засгийн хууль, ангийн тэмцлийн наадгай болгож» (Ф. Энгельс) байсан бол социализм коммунизм нь хүний бүх талын хөгжлийн эрх ашгийн үүднээс нийгмийн хөгжлийг удирдах боломжийг хүнд олгов. К, Маркс, Ф. Энгельс нар «Хувь хүний үндэсний өвөрмөц чөлөөт хөгжлийг бодит зүйл болгодог цорын ганц нийгэм болох коммунист нийгмийн хүрээнд уг хөгжил хувь хүмүүсийн хоорондын холбоогоор, эдийн засгийн урьдчилсан нөхцөлд зарим талаар хамаарах холбоогоор бүхий чөлөөт хөгжлийн зайлшгүй эв нэгдлээр, эцэст нь үйлдвэрлэх хүчинд тулгуурласан хувь хүний үйл ажиллагааны түгээмэл шинжээр нөхцөлдөнө» гэжээ. Энэ нь нийгэмтэй болон өөртэйгөө харилцах цоо шинэ харилцаа, өөрийн ухамсрыг шаардана.

	5. Хорьдугаар зуун улс орныхоо ирээдүйн төлөө, хүмүүсийн хүлээх хариуцлагыг өөрийнх нь ирээдүй, зан үйлийн нь хариуцлагатай хамтатган үлэмж хэмжээгээр нэмэгдүүлнэ. Үйлдвэрлэлийн бүх салбар, хүний хөдөлмөрийн бүх хэлбэрт шинжлэх ухаан нэвтэрч байгаа явдал манай өнөөдрийн гол шинж боллоо. Шинжлэх ухаан шууд үйлдвэрлэх хүч болон хувирч буй нь шинжлэх ухааны боловсрол, бие даасан боловсролыг хүнийг аль ч мэргэжлээр хөдөлмөрт бэлтгэх бэлтгэлийн тэргүүлэгч хэсэг болгож байна. Шинжлэх ухааны хөгжлийн хурдац нь хүмүүсийн цаашдын амьдралд хүрэлцэхүйц хэмжээний мэдлэгийг хүмүүжил боловсролын орчин үеийн ямар ч зохион байгуулалтаар олгож чадахааргүйгээр тийм их эрчимтэй боллоо. Мэдлэг эзэмших, бататган сэлбэх оюуны чадвараа боловсронгуй болгох нь хүний амьдралын хэрэгцээ болов. Ингэхгүйгээр хүн идэвхтэй бүтээлч ажилтан болж чадахгүй.

	Шинжлэх ухаан техникийн дэвшлийн явцад үйлдвэрлэлийн хөдөлмөр агуулга, мөн чанараараа өөрчлөгдөж байна. Үйл ажиллагааны бүх төрөлд үйлдвэрлэлийн шинжлэх ухааны үндэстэй зохион байгуулалт, математик статистик, тооцоолох электрон техник нэвтэрч биеийн хүчний үүрэг багассаны улмаас оюуны хөдөлмөрийн үүрэг өсөж байна. Хүмүүсээс бүтээлч ажиллагаа шинжилгээ судалгааны авьяас шаардсан шинэ бүтээл нээлтүүд нь үйлдвэрлэлийн чухал хэсэг боллоо. Хүнд өөрийнхөө ой ухаанаа шинэ мэдлэгээр системтэй баяжуулах, өөрийн бүтээлч хөдөлмөрийн авьяас чадварыг хөгжүүлэх, өөрөөр хэлбэл өөрийгөө байнга төгөлдөржүүлэн боловсронгуй болгох явдал зайлшгүй шаардлага болов. Сургалт, бие даан боловсрол эзэмших хоёрыг үйлдвэрлэлийн хөдөлмөртэй холбох нь зөвхөн сурган хүмүүжүүлэх зарчим төдийгүй нийгмийн нийт гишүүдийн үйл хэрэг шинжлэх ухаан техникийн ба нийгмийн дэвшлийн чухал нөхцөл болсон ийм үед бид амьдарч байна.

	6. Өөрийгөө боловсронгуй болгон төгөлдөржүүлэх зайлшгүй шаардлага нь коммунизмыг байгуулж дуусгах шатан дахь нийгмийн харилцааны хөгжлөөс уялдан гарч байгаа юм. Нам үйлдвэрлэлийг зохион байгуулахад олон түмний гүйцэтгэх үүргийг дээшлүүлэх, бүх нийтээр өөрийгөө удирдах хурц асуудлыг тавьж байна Одоо хөдөлмөрийн хүн үйлдвэрлэлийг удирдах үүрэг гүйцэтгэж байна. Мэргэжлийн ур чадвар, инженерийн ухаан, зохион байгуулах чадварыг нэгэн зэрэг хослуулсан тийм л хүмүүсийг шаардаж байна.

	Зөвлөлтийн бүх хүнд биеэ даан коммунист ухамсрын хүмүүжлийг олгох асуудлыг нам дэвшүүлж байна. ЗХУКН-ын программд коммунизм байгуулалтад идэвхтэй оролцогч, түүний зайлшгүйг марксист - ленинист сургаалын үүднээс ойлгодог залуу үеийг хүмүүжүүлэх асуудлыг тусгасан бүхэл бүтэн бүлэг оруулсан. Хүний улс төр, эдийн засаг, философийн ерөнхий мэдлэгийг дээшлүүлэх нь нийгмийн боловсролын бүх хэлбэрийн зорилт төдийгүй улс төрийн талаар байнга бие дааж боловсрох асуудлыг зорилт болгов,

	Нийгмийн шинэчлэл, хөгжил нь хүний ухамсар, өөрийн ухамсрыг өөрчлөх явдлыг зайлшгүй зүйл болгов. Ингээгүй газарт бие хүний нийгмийн ухамсар болон бие хүний үзэл чиглэл, зорилт ертөнцийг үзэх үзлийн хооронд мөн хувийн ба нийгмийн сонирхлын хооронд зөрчил үүсэж байна. Энэ нь хүмүүсийн оюун санааны өсөлтийг саатуулж, зарим тохиолдолд ёс суртахууны доройтолд оруулна.

	Бид аугаа их өөрчлөлт ёс суртахууны хэм хэмжээ боловсронгуй болж буй үед амьдарч байна. Манай зуунд хамтач үзэл, хүнлэг энэрэнгүй үзэл, зарчимч чанар зэрэг ойлголт улам гүнзгий утгатай болов. Энэ бүхэн зөвлөлтийн хүн бүрээс цаг үеэ мэдэрч, ёс суртахууны баялгаас юу нь хоцрогдож байгаа, юунаас зайлсхийх, юуг гол чанар болгон эзэмшихийг зөвөөр тодорхойлдог байхыг шаардаж байна. Өөрийнхөө дутагдал хоцрогдол, хуучин муу зуршилтай байнга тэмцэж, ёс суртахууны шинэ шинж чанарыг эзэмших, урьд эзэмшсэнээ төгс боловсронгуй болгон төлөвшүүлэх нь чухал.

	Үүний зэрэгцээ социалист хамтын аж төрөх горим, ёс зүйн болон ёс суртахууны харилцааны хэм хэмжээнд нийцүүлэн нийгмээс хүнд, хүмүүсээс бие биедээ тавих шаардлага өндөржлөө. Өнөөдөр хүмүүсийн бие биедээ тавих ажил төрлийн болон ёс суртахууны шаардлага өсөн нэмэгдэж байгааг бид ажиглаж байна.

	Хүмүүс өөрчлөгдөхийн хэрээр тэдний эрхэм дээд эрмэлзэл нь мөн өөрчлөгддөг. Хүмүүсийн оюун санааны ертөнцийн дэвшилтэт өөрчлөлт нь нийгмийн оюун санааны уур амьсгалыг байнга баяжуулж, улмаар одоогийн шинэ амьдрал, шинэ хүний шалгуурыг агуулгаар нь баяжуулж байна. Гэвч бидний оюуны ертөнцийн хамгийн гол үнэт зүйл нь болох хамтач үзэл, энэрэнгүй үзэл хэзээ ч өөрчлөгдөхгүй.

	7. Өөрийгөө хүмүүжүүлэх нь хүний хувийн аз жаргалд ч, түүний хайр сэтгэл гэр бүлийн амьдралд ч зайлшгүй чухал. Хүн болсны хамгийн чухал үүрэг бол өөрийн залгамж үеийг бие бялдар, оюун санааны хувьд чийрэг, сайн хүн болгон үлдээх, явдал гэдгийг залуу хүмүүс санавал зохино Тэднийг бие биеэ хайрладаг эцэг эх, аз жаргалтай гэр бүл хүмүүжүүлнэ. Энэ нь үр хүүхэд, хайр сэтгэл гэсэн бүхэл бүтэн нэгдмэл зүйл юм. Хүүхэд төрөх бол эр эм хоёрын хайр сэтгэлийн үр дүн бөгөөд түүнийг хүмүүжүүлэхийн тулд бие биеэ харилцан хайрлах хайр сэтгэл хэрэгтэй. Хайр сэтгэлтэй боловч үр хүүхэдгүй байх үр хүүхэдтэй боловч хайр сэтгэл дутагдах аль аль нь эмгэнэл. Жинхэнэ хайр сэтгэл нь насан туршид нарны гэрэл лүгээ адил цацарч байх тийм гэр бүл зохиохын тулд яах хэрэгтэй вэ?

	Сент Экзюпери: 

	 

	«хайрлана гэдэг бол хоёр биеэ зүгээр л нэг харна гэсэн үг биш, харин хамтдаа нэгэн зүг харна гэсэн үг» 

	 

	гэжээ. Эрэгтэй, эмэгтэй хүний сэтгэлзүй өөр болохоор гэр бүл болсон залуу хос хоорондоо адилгүй, тэгээд ч бас тэдний хүмүүжсэн гэр бүлийн нөхцөл өөр өөр. Зарим залуу хос «Би ямар байна, тэгж хайрла» гэж шаарддаг. Энэ нь хэтэрхий хувиа хичээсэн шаардлага юм. Хайр дурлалаа хэвээр байлгахыг хүсвэл гэр бүл, ажил төрөл үр хүүхэд гээд амьдралын хамгийн гол зүйлийг адилхнаар олж харж сурах хэрэгтэй бөгөөд бие биеийнхээ хүсэл сонирхлын ертөнцөд нэвтэрч санал бодлоо ойлголцох хэрэгтэй. Назым Хикмет эмэгтэй хүний гөжүүд зан юм уу, эрэгтэй хүний даргархаг ааш нь өөрийнхөөсөө бусдын санаа бодлыг үгүйсгэдгээрээ гэр бүлийн амьдралыг явцууруулдаг ажээ. Гэтэл хайр сэтгэл гэдэг нь ойлголцон эвсэлдэхийг хэлэхээс бус бие биеэ сөрөн зогсоно гэсэн үг биш.

	Ер нь хайр сэтгэлийн нэрэн доор зөвхөн өөрийгөө голлон бодож болохгүй бөгөөд хэдийгээр таны тухай ярьж буй зүйл хүлээн авч боломгүй байлаа ч хайрлаж буй хүнийхээ гол үзэл санааг тэвчээртэй хүлээж сурах хэрэгтэй. Ингэх нь амар биш боловч найз нөхдөдөө, гэр бүлдээ зайлшгүй хэрэгтэй, сонирхолтой хүндтэй байхын тулд өөрийгөө байнга баяжуулан өөрчилж байх ёстой.

	Жинхэнэ хайр дурлал гэдэг бол дайраад өнгөрдөг зүйл биш, та өөрөө оюун санааны хувьд өсөж буурч буйгаас хамаарч өөрчлөгдөж болох бөгөөд түүнийг зуршил, ёс төдий илэрхийлсэн хүндлэл, итгэл, үнэнч шударга байдал, талархалтай хольж хутгаж болохгүй. Хайр дурлал нь гэр бүлийн хоёр нэг нь нөгөөгөө аз жаргалтай байлгахын тулд ямар нэг хүнд зүйл шаардалгүйгээр өөрөөсөө хамаарах бүхнийг харилцан зориулснаар баяжих ба хайрлуулахаасаа илүү хайрлах нь хүнээс өөртэйгөө асар их ажиллахыг шаарддаг.

	Хайр сэтгэлд оюун санааны гүйцэтгэх үүрэг өсөн нэмэгдэж байна. Үүнд хүсэл таашаалын шунал төдийгүй зөөлөн энхрийлэл таалал, анхаарал халамж, «Би чамд хайртай» хэмээх энгийн мөртөө мөнхийн үг, бие биедээ зөөлөн хүрч таалах, өөдрөгөөр үзэх харц, ялдам инээд бүгд багтана. Миний анд өөрийнхөө гэр бүлийн 15 жилийн амьдралын талаар ярихдаа: «Би хөгжимд их дуртай, чин үнэнээ хэлэхэд би гэргийгээ харах дуртай. Түүний ярих, явах, инээх бүгд надад таалагддаг». Би одоо л «Хүний сайхан нь ил харагддаггүй» гэдэг үгийн утгыг ойлгож байна. Бат бэх, үүрдийн хайр дурлал нь гагцхүү тачаадалд биш үргэлж харилцан бие биедээ хандах уян зөөлөн сэтгэл энхрийлэл дээр тогтдог. Хайрлаж дурласан хүнээ чин үнэнээсээ энхрийлэн хүндэлсэн байх нь оюун санааны эх үүсвэрийн өсөлтийн хууль юм. Учир нь гэр бүлийн амьдрал дахь аз жаргал нь өөрийгөө төгөлдөржүүлэн боловсронгуй болгож, бие биеэ өөд татаж байгаа тэдгээр хүмүүст л байх ба хайр дурлалд гаргасан алдаагаа засах чадвар чухал юм. Энэ нь өөрийгөө эзэмдэх, захирахыг шаарддаг,

	Ийнхүү бусдад хэрэгтэй хүн болохын тулд хайр дурлалын хүч чадлыг ойлгож, түүнийг бий болгон баяжуулахын тулд бие биеэ хайрладаг болж хүмүүжихийн тулд, өөрсдийн залгамж үе үр хүүхдээ аз жаргалтай байлгахын тулд өөрийгөө хүмүүжүүлэх хэрэгтэй болно.

	Нийгэмд, найз нөхдөд маань, бидний хайртай хүмүүст, ер нь бидэнд өөрсдөд маань өөрийгөө хүмүүжүүлэх явдал хэзээ ч зайлшгүй чухал. Өөрийгөө хүмүүжүүлэхгүйгээр өөрийгөө ч, өрөөлийг ч, амьдралын баяр баясгаланг ч, түүний нарийн ширийн хийгээд ээдрээ төвөгтэйг ч мэдэж чадахгүй. Өөртэйгөө ажиллахгүйгээр бэрхшээлийг даван туулж чадахгүй, юу хүссэндээ ч хүрч чадахгүй, хүн ч болж чадахгүй. 

	 

	«Амьдрах гэдэг бол улам сайн болохыг хэлнэ» 

	 

	гэсэн үг бол манай өнөөгийн гол уриа мөн.

	 

	 

	ХҮНИЙ ОЮУН САНАА БҮРЭЛДЭН ТОГТОХОД ӨӨРИЙН ХҮМҮҮЖЛИЙН ҮҮРЭГ

	Нийгэм түүхийн нөхцөлөөс хамаарч бие хүний төлөвшилд гүйцэтгэх өөрийн хүмүүжлийн үүрэг өөрчлөгдөнө. Зөвлөлтийн шинэ хүн хувьсгалын шуурган галын дунд төрсөн. Социалист нийгмийг байгуулах нь хүмүүсээс хуучин ертөнцөд байгаагүй буюу дарагдаж байсан тийм чанаруудыг шаардсан билээ. Хамт олонч үзэл, хөдөлмөр болон ард түмний өмчид хандах шинэ харилцаа, зарчимч чанар, муу явдалтай эвлэршгүй байх зэрэг. ёс суртахууны чанарууд нь ангийн хурц тэмцэлд төдийгүй хуучин нийгмийн үлдэгдлийг ялан давах, ёс суртахууны хувьд өөрийгөө ухамсартайгаар төгөлдөржүүлэн боловсронгуй болгосны үр дүнд бий болов. Чухамхүү ийм учраас л хүмүүсийн өөрийн хүмүүжил нь тэдний биеэ дахин хүмүүжүүлэхтэй холбоотой.

	Социализм байгуулалтын жилүүдэд өөрийгөө төгөлдөржүүлэн боловсронгуй болгохын нэг хэлбэр болсон бие даан боловсрол олох явдал урьд урьдынхаас чухал болжээ. Бичиг үсэг мэдэхгүй, уншиж чадахгүй байсан олон сая ажилчин тариачин,шинжлэх ухаан, соёлыг эзэмших боллоо. Улс орноо үйлдвэржүүлэхийн төлөөх тэмцэл хөдөлмөрчдөөс ажил үйлдвэрлэлийнхээ мэргэжлийг дээшлүүлэх, шинэ техник судлах, шинжлэх ухаантай танилцахыг шаардав. «Боловсон хүчин бүхнийг шийднэ» гэсэн уриа олон түмэн өөрийгөө төгс төгөлдөр болгоход их ач холбогдолтой боллоо.

	Өөрийнх нь хүмүүжил, ёс суртахууны төлөвшил, ажил төрлийн мэргэжил, ур чадварыг хариуцах хүний хариуцлагын асуудал өнөө үед улам хурц тавигдах болов. Энэ асуудлыг өөрийн хөдөлмөрийн чанарын төлөө хүлээх зөвлөлтийн хүмүүсийн хувийн хариуцлага, нандин чанар, нэр төрийн тухай олон захидал, товхимолдоо шинийг санаачлагч ажилчин, хамтралчид өөрсдөө босгон тавьсан юм. Энэ үүднээс өөрийгөө хүмүүжүүлэх нь хүний амьдралын бүх хүрээг хамаарч нийгмийн гишүүн бүр өөрийгөө бүх талаар төгс төгөлдөр болгоход чиглэж байна.

	Гэвч амьдралд өөрийгөө хүмүүжүүлэхэд анхаардаггүй хүмүүс цөөнгүй байна. Олонх нь өөртэйгөө ажиллахыг эрмэлзэх боловч зарим нь тийм ч хялбар бус энэ дасгалаас халшран орхиж байна. Нэрд гарсан тамирчдын дунд ч спортоор амжилттай хичээллэх авч зориг хатуужлаар тэр болгон өөрийгөө хүмүүжүүлж чаддаггүй хүн ч бий. Дунд сургууль төгсөгчдийн 70 орчим хувь нь өөртэйгөө ухамсартай ажиллаж чадаж байна. Нэгдүгээр курсийн оюутнуудын 2/3-аас илүүгүй хувь нь өөрийгөө хүмүүжүүлж байгаа боловч голдуу аль нэг талаар л хичээллэнэ. Бүгд сайн сайхан болохыг хүсдэг атлаа өөрийгөө системтэйгээр хүмүүжүүлж байгаа нь хуруу дарам байдгийн учир юү вэ? Өөртэйгөө ажиллахын тулд чин зорилготой байх, өөртөө шүүмжлэлтэй хандаж шаардлага тавьдаг, хүмүүжих сэтгэлтэй, өөрийгөө удирдаж чаддаг байх зэрэг тодорхой чадвар хэрэгтэй. Зорилго төгс чанар нь амьдралдаа зорилготой байх, түүндээ хүрэхийн тулд өөрийгөө зорилгодоо захируулж чаддаг байхыг шаардана. Өөртөө шүүмжлэлтэй хандах чанар нь өөрийгөө бодитойгоор үнэлэхээс шалтгаалдаг. Хүн өөрийнхөө зан авир дахь эерэг, сөрөг талыг мэдсэнээр түүнийгээ засах зорилгоо зөвөөр сонгон авч өөрийгөө хүмүүжүүлэх төлөвлөгөө боловсруулна. Өөртөө шаардлагатай байх нь бие хүний зан үйлд тавих хувийн шаардлагад тусалж өөрийгөө илүү сайн болгох хэрэгцээг бий болгодог байна. Өөрийгөө захирч сурах нь амьдралдаа зайлшгүй хэрэгтэй эерэг чанаруудыг бий болгон төлөвшүүлэхээр амьдралаа зохион байгуулахыг шаарддаг. Хүмүүжих мэдрэмжтэй байна гэдэг бол хөдөлмөрийн хамт олон дээд, тусгай мэргэжлийн ба ерөнхий боловсролын дунд сургуулийн багш сурган хүмүүжүүлэгчдийн хүмүүжүүлэх нөлөөг зөвөөр ойлгон хүлээж авах, өөрийн оюун санааны өсөлт, өөрийгөө хүмүүжүүлэх боломжийг ашиглах чадвартай байхыг хэлнэ. Өөрийгөө амжилттай хүмүүжүүлэхэд ёс суртахууны болон эр зоригийн бэлэн байдал хэрэгтэй. Энэ бол бие хүний хөгжлийн тодорхой түвшин, хүмүүжлийн үр дүн мөн. Чухамхүү ийм учраас бүх төрлийн даалгаврыг чин сэтгэлээсээ биелүүлэн, ухамсартайгаар сурч хөдөлмөрлөх, олон нийтийн даалгаврыг нэр төртэй гүйцэтгэх, сурган хүмүүжүүлэх шаардлагыг дээд зэргээр сэтгэл зүтгэл гаргаж хэрэгжүүлдэг байх хэрэгтэй. Хамгийн ихээр тавигддаг нийгмийн хүмүүжил, өөрт зайлшгүй хэрэгтэй чанар нь хүнд зайлшгүй өөртэйгөө ажиллах тийм хэрэгцээг аяндаа бий болгоно. Өөрийгөө хүмүүжүүлэх нь хүмүүжигдэхийг үгүйсгэдэггүй бөгөөд харин ч түүний үргэлжлэл, хөгжил нь билээ. Өөрийн хүмүүжлийн гол үүргийн мөн чанар нь системтэйгээ олж авсан хүмүүжил боловсролын үр дүнг гүнзгийрүүлэн бэхжүүлж хөгжүүлэхэд оршино.

	Хүмүүжлийн процесст хүмүүс янз бүрээр ханддаг, зарим нь тааламжтайгаар, зарим нь шүүмжлэлтэйгээр хандах ба нөгөө хэсэг нь өөрийг нь хүмүүжүүлэх гэсэн үүрэг бүхий хүмүүсийн эрхийг үгүйсгэх жишээтэй байдаг. Хүмүүжилд хандах энэ хандлагын хэлбэрүүдийг тухайн хүний өөрийгөө боловсронгуй болгон хөгжүүлэх хэлбэр гэж хэлж болно. Эдгээрээс заримыг нь авч үзье.

	Зохицон дасах. Энэ нь тогтсон горим, өдрийн дэглэм, гаднын шаардлагатай өөрийгөө зохицуулан өөрчлөхийг хэлнэ. Нөхцөл өөрчлөгдөхийн хэрээр хүн өөрөө өөрчлөгдөнө. Ингэж дасах нь организм орчим хоёрын харилцан холбооны үр дүн болохоор голдуу ухамсартай биш болж тогтдог. Жишээлбэл, ийм даслын үр дүнд нямбай чанар, цаг баримтлах, үүргээ гүйцэтгэх чадвар, сахилга дэг журам, цагтаа унтаж босдог хэвшил зэрэг олон эерэг чанар бидэнд бий болдог. Бие хүн өөрчлөгдөх ашигтай хэлбэрийн хувьд дасал нь гаднын шаардлагад талтай хандаж, хоосон дүр үзүүлэн аялдан дагалдахаас ялгаатай бөгөөд өөрийнхөө байр суурь, чиглэл зорилгоо хадгалдгаараа онцлог юм.

	Дуурайх. Энэ нь бусдын үзэл санаа, үйлдлийг яг даган хуулбарлах боловч зан авирын шинэ хэлбэр хүнд бий болгох тодорхой эерэг чанарыг эзэмших боломж өгдгөөрөө өөрийгөө боловсронгуй болгох нэг хэлбэр юм. Дуурайх нь зан авирын сайн талыг эзэмших хамгийн дөт зам бөгөөд зөв зүйтэй гэж сонгон авсан дуурайлтай зүйлийн үндсэн дээр эерэг жишээг дагах, эрхэм дээд зорилго уруу тэмүүлэх, хөдөлмөрлөх болон суралцах үлгэр жишээг даган мөрдөх явдал бий болдог байна. Гэвч бусдын байдлыг сохроор дагасан, хэлбэрдсэнээр илрэх өөрчлөлтийн буруу хэлбэрүүд бас бий. Энэтхэгт 

	 

	«сайн юмыг дайснаасаа ч дуурай, муу юмыг садан төрлөөсөө ч бүү дуурай» 

	 

	гэж ярьдаг.

	Өөрийгөө өөрчлөх бас нэг хэлбэр бол хүнийг өрөөсгөлөөр дагалдан дуурайх, түүнд саймшрах явдал юм. Жишээлбэл зарим залуу удирдлагаа зусардах, амжилт ололтод нь нөлөөлж болох хүмүүсийн хооронд зуучлах явдал гаргадаг бөгөөд энэ нь зарчимгүйдэн, нэр төр хөөцөлдөхөд хүргэдэг. Эцэст нь хүмүүс л ямар байна, би тийм л байх ёстой гэсэн бодлоор олныг дагах нэг хэлбэр бий. Хэрэв хамт олон нийгмийн ёс суртахууны үнэт эрхэм чанар, бодол найдлагатай байвал энэ сайн хэрэг. Харин тэр залуучууд нь дарвисан, цагийг дэмий нөхцөөсөн зэрэг ёс суртахууны харш үйлдэлтэй бол тийм орчин хүний сайн чанарыг үгүйрүүлнэ.

	Өөрийгөө хүмүүжүүлэх. Энэ нь хүмүүжүүлэгчийн үүргийг өөртөө авч оюун санааныхаа ертөнцийг төгс төгөлдөр болгох дээд хэлбэр мөн. Өөрийгөө хүмүүжүүлэх гэдэг нь үйл ажиллагаагаараа болон зориудын дасгал сургуулилалтаар хүч чадал, авьяас билгээ төлөвлөгөө зорилго чиглэлтэй хөгжүүлэхийг хэлнэ. Оюун ухаан, авьяас, хүч чадал, эр зориг зэрэг хүнд байгаа бүхэн зохицон дасах, дуурайх өөрийгөө хүмүүжүүлэхийн үр дүн мөн. Өөрөөр хэлбэл, хүний сэтгэхүйн болон бие бялдрын хөгжилд хамаатай төрөл бүрийн үйлдлийн үр дагавар юм. Гэвч зарим хүн зохицон дасах, дуурайхыг гол болгон үздэг байхад нөгөө нь голлон өөрийгөө хүмүүжүүлсний ачаар өөрчлөгдөж, гурав дахь нь өөрийгөө төгс төгөлдөр болгох бүхий л хэлбэрийг ашигладаг аж. Ямар ч байлаа гэсэн зөвхөн өөрийгөө хүмүүжүүлэх нь хүний урагш ахих, хөгжих нөхцөл мөн. Өөрийгөө хүмүүжүүлэхийн гол чиг үүрэг бол сэтгэхүйн ба бие бялдрын хөгжлийг эрчимжүүлэх, хурдасгахад оршино.

	Төрийн болоод улс төрийн нэрт зүтгэлтэн, авьяаслаг эрдэмтэд, зохиолч зохион бүтээгч, хөдөлмөрийн баатрууд гээд манай орны бахархал болсон хүмүүс чухам л орь залуу насандаа өөртэйгөө идэвхтэй ажиллаж байсан нь санамсаргүй зүйл бишээ. Үүнийг тус номд суут хүмүүсийн намтрыг үзүүлсэн хэсгээс үзэж болно. Эдгээрийн амьдралаас өөрийгөө хүмүүжүүлэхийн өөр нэг чухал үүргийг тодорхой харж болно. Энэ нь юу байв гэвэл өөрийгөө хүмүүжүүлэхийг авьяас билгээ цэцэглүүлэн хөгжүүлэх үндсэн нөхцөл болгож байсанд оршино. Юуны өмнө сурагч оюутан, залуу ажилчин байх үедээ яваандаа авьяас болон өрнөх төрөлх чанарыг хөгжүүлэх нь өөрийн хүмүүжилд хамгийн үр дүнтэй байдгийг эрдэмтэд тогтоожээ. Өөрийгөө хүмүүжүүлдэггүй хүнд байгалиас заяасан их боломж нь авьяас билэг болж хөгжих ч үгүй, тэр хүн хэчнээн хүсэвч сод авьяастан болж чадахгүй. Ингэхгүйгээр байгалиас заяасан нөөц боломж нь мөхөж, хэрэгтэй тустай зүйлд ашиглагдахгүйд хүрнэ. Амьдралд байгалиас заяасан төрөлх чанарыг авьяас билгээ болгож идэвхтэй хөгжүүлэхгүйгээр унтраах нь цөөнгүй. Эдний тухай «тэр бурхнаас заяасан юм шиг зохион бүтээх авьяастай, гагцхүү мэрийлт дутжээ», «төрөлхийн зураач боловч тордлогогүй бол талаар», «алтан гартай байвч толгойгүй бол савар» гэж ярьдаг. Хөгжил хүмүүжилгүй бол хүний авьяас чадвар боломж нэн түргэн буурдаг нь тодорхой.

	Өөртэйгөө идэвхтэй ажиллавал жирийн хүн гэлээ ч хүч чадал нь яваандаа өсөж оюун ухаан нь тэлж хожим боловч авьяас билэг нь илрэх цөөнгүй бий. Авьяас байна уу, эсвэл хараахан илрээгүй байна уу, ямар ч байсан өөртэйгөө ажиллах хэрэгтэй. Өөрийгөө хүмүүжүүлэх нь хүнд өөрийгөө олж илрүүлэх, хувь зохиолоо тодорхойлж, мэргэжлээ алдаагүйгээр онож сонгоход тусална, Өөрийн хүмүүжил бол угтаа бие хүн өөртэйгөө ганцаарчлан хандахыг хэлнэ. Өөрийгөө хүмүүжүүлэхийн энэ гол чиг үүрэг нь хүнд байгалиас заяасан боломжийн үл давтагдах чанар, өвөрмөц байдал, онцлогоос үүдэн гардаг. Дэлхий ертөнц дээр хоорондоо бүх талаараа адилхан хүмүүс гэж байхгүй. Тэр ч байтугай нэг өндгөн эсээс төрсөн ихэр хоёр хэчнээн адил байлаа ч тэдгээрийн үйл ажиллагаа, хүмүүстэй харилцах харилцаа өөр өөр байдаг, Эцэг эх ч, багш ч төлөвшиж буй бие хүний бусдаас ялгарах онцлог шинж болгоныг бүрэн тооцоолж чаддаггүй. Өөрийгөө цэгнэн шинжилж, өөрийгөө үнэлж чадах тэр хүн л үүнийг хийж чадна.

	Дээр өгүүлсэн өөрийгөө хүмүүжүүлэх үүргүүд нь хүнд амьдралынхаа чанар чансааг дээшлүүлэх нөхцөлийг бүрдүүлж, түүнийг нийгэмд хэрэгтэй тустай гишүүн, бүтээлч идэвхтэй хүн болгодог байна.

	Одоо өөрийгөө хүмүүжүүлэхийн зайлшгүй тухай үндсэн санаагаа дүгнэе.

	1. Хүмүүжлийн зэрэгцээгээр өөрийгөө хүмүүжүүлэх нь хүнийг нийгмийн амьдралд бэлтгэх чухал зам юм. Өөртэйгөө ажиллах нь хүнд хувийн чанар, хүч бололцоо, авьяас билэг төлөвших процессыг хурдасгаж, өөрөө өөрийгөө бий болгохын юутай ч зүйрлэшгүй ид бахаар залуу хүний амьдралыг баяжуулдаг.

	2. Өөрийгөө хүмүүжүүлэхийг зөвхөн өөрийгөө дасгалжуулах тусгай дасгал хийх мэтээр ойлгож болохгүй. Өөртэйгөө ажиллана гэдэг нь хүний бүх амьдралын дотоод зохион байгуулалт, хүч бололцоо авьяас билгээ хамгийн оновчтой хэрэгжүүлэх залуу хүний сонгосон амьдралын зөв агуулга, хэв маяг гэж хэлж болно.

	3. Өөрийгөө хүмүүжүүлэх нь бие хүний өмнөх хөгжлийн үр дүн, түүний хэр зэрэг хүмүүжсэний болон нийгмийн хувьд хэр төлөвшсөний үзүүлэлт юм. Иймээс өөрийгөө хөгжүүлэх нь авьяас билэг, хүч бололцоог өөрийн санаачилгаар хөгжүүлэх хувийн үйл ажиллагааг нь тусгасан нийгмийн зайлшгүй процесс мөн. Ингэхлээр хүн өөрийгөө хүмүүжүүлж байж л нийгмийн амьдралд бэлтгэгдэх бөгөөд түүнд оролцсоноороо өөрийн оюун санааны баялаг ёс суртахууны цэвэр тунгалаг байдал бие бялдрын төгс төгөлдөр чанараа хөгжүүлдэг. Иймээс өөрийгөө хүмүүжүүлэх нь тухайн хүний хувийн хэрэг бус харин нийгмийн өмнө хүлээсэн иргэний үүрэг хариуцлага юм.

	4. Хэн боловч өөртэйгөө үр бүтээлтэй ажиллаж болно. Болохгүй бүтэхгүй юм гэж үгүй, харин дорхноо амжилтад хүрчихнэ гэж хэт яарах хэрэггүй, «яарвал даарна, явбал хүрнэ» гэдгийг санацгаая. Гэвч хаашаа яваагаа мэдэхийн тулд амьдралынхаа зорилгыг тодорхойлох хэрэгтэй.

	 


АМЬДРАЛЫН ЗОРИЛГО

	 

	АМЬДРАЛЫНХАА ЗОРИЛГЫГ ХЭРХЭН СОНГОХ ВЭ?

	Зорилго - энэ үг тушаал гэсэн шиг сонстоно, урагшлах хөдөлгөөн адил санагдана. Дэлхий дээр амьдарч буй бүхэн хөдөлгөөнтэй, хөдөлгөөн бүр чиглэлтэй байна. В. И. Ленин хөгжлийн үзэл санааг ойлгоно гэдэг бол уг хөгжлийн зорилго чиглэлийг ойлгоно гэсэн үг гэжээ. Чухамдаа бол ургамал нар уруу тэмүүлж, үндэс нь газар уруу нэвтэрч, зөгий балаа сархинаг уруугаа зөөж, амьтан биеэ хамгаалж дайснаас зугтаж амьдрахын тулд идшээ хайна. Хөдөлгөөн, үйлдэл, хөгжил бүр зорилготой. Хүн бол хөгжиж байгаа амьд амьтан мөний хувьд чиглэсэн зорилготой систем юм. Энэ зорилго нь идэж уух, амрах, өөрийгөө хамгаалах, үр удмаа үлдээх зэрэг хэрэгцээтэй холбоотой. Хүний хувьд гэвэл харилцах, хөдөлмөрлөх, санаа сэтгэлээ хуваалцах, өөрийгөө илэрхийлэх гэхчлэн оюун санааны хэрэгцээ юу юунаас чухал. Хэрэгцээ шаардлага нь дур хүсэл, санаа зорилго, сонирхлыг бий болгоно, өөрөөр хэлбэл, үйл ажиллагаа, зорилго, чиглэл, буурь хандлага, үнэлэлт дүгнэлт ямар болохыг тодорхойлох бөгөөд эдгээр нь нийлээд хүний зорилгыг бүрдүүлдэг. И.В. Павлов зорилгогүй хүний идэвх суларч, амьдрах чадвар буурч, өвчин үхэл гэсэн аюулд тулж очдог гэж хэлсэн нь санамсаргүй зүйл биш. Хүсэл зорилготой хүн амьдарч харин ирээдүйн сайн сайханд итгэх итгэл нь буурахад үхдэг гэж ярьдаг нь үнэн. Юуг хүсэж мөрөөдөж байгаагаа мэддэг, түүндээ найддаг хүн бүх хүч чадлаа дайчлан эцсээ хүртэл тэмцэж ялна.

	К. Маркс, Ф. Энгельс нар 

	 

	«Нийгмийн түүхэнд ухамсар бүхий хүмүүс үйлчилж байдаг ба энд ухамсартайгаар тавьсан зорилго, хүсэлгүйгээр юуг ч хийж чадахгүй» 

	 

	гэж бусад амьтнаас хүний ялгагдах гол ялгаа бол өмнөө ухамсартайгаар зорилго дэвшүүлдэг явдал юм гэж нэг биш удаа зааж байв.

	Зорилго төгс чанарын үлгэр дуурайл бол В.И. Лениний амьдрал үйл ажиллагаа юм. Залуу насандаа Володя Ульянов өөрийн өмнө мөлжигч засаглалыг түлхэн унагаж. хөдөлмөрийн хүмүүсийг түүнээс нөлөөлөх зорилго тавьсан. В.И. Ленин нас бие гүйцсэн хойноо өөрийн хүслийг биелүүлж дэлхийд анхны ажилчин тариачны улсыг үндэслэгч болж бүх дэлхийн пролетари нарын удирдагч, аугаа их сэтгэгч, хувьсгалч болсон билээ. Түүний дэвшүүлсэн зорилго, түүндээ хүрсэн зам үнэхээр суу гайхамшиг мөн. Бүх хүн төрөлхтний хүслийг нэгтгэж байснаас л Лениний зорилго аугаа их юм. Хөдөлмөрчин ардын их хүслийг хэрэгжүүлэхэд В. И. Ленин өөрийн бүх амьдралаа зориулж, энэ явцдаа түүнтэй хамт өсөж хөгжсөн байна. В.И. Ленин хүний зорилгыг бодит ертөнц бий болгох ба гадаад нөхцөл байдлаас үл шалтгаалан уг хүндээ хамаарна гэж олон удаа тэмдэглэж байв. Амьдралын жинхэнэ ариун шударга зорилго нь ард түмний шилдэг төлөөлөгчдийн нийтлэг ашиг сонирхлоор дэвшигдэн гарч, хөдөлмөрчин олны олонхын хүлээсэн тэр хүслийг хэрэгжүүлдэг.

	Амьдралынхаа зорилгыг тодорхойлоход өөртөө итгэх итгэл тавьсан зорилтынхоо бодитой болоход үнэмших үнэмшил зайлшгүй чухал. Залуу К. Маркс:

	 

	Ертөнцийг буйгаар нь би

	Ирүүнд дуудаж байх юм

	Аварга атлаа өчүүхэн тэр ертөнц

	Амь тавин ёолж, егүүтэж байх юм 

	Эвдэрхий балгас болсон ертөнцөөр би 

	Эр бяраа гайхуулж, ялалтаа мандуулж явах юм 

	Хэлсэн үг минь үйлс, гал хоёр болов

	Хэнхдэг цээж минь саруул тал болов

	 

	гэж бичиж байв. Залуу Марксыг хүрээлсэн хүмүүс «Өөртөө яасан их найдна вэ? гэж, өөртөө яасан их итгэл төгс байв?» гэж түүний намтар зохиогч бичиж, бид өнөөдөр «ямар их итгэл үнэмшил вэ?» гэж ярьж байна. Хожим К. Маркс өөрийн амьдралын зорилгыг пролетари нарыг чөлөөлөхийн төлөө тэмцэл гэж тодорхойлон, энэ тэмцлээсээ амьдралын утга учрыг олж харсан юм.

	Өөр нэг баримтыг санацгаая. 1917 оны зургаадугаар сард засгийн эрхийг гартаа авч өлсгөлөн, сүйрэл, өвчин эмгэг, бичиг үсэг үл мэдэх явдал, ядуурал гуйланчлалыг ялан дийлэх нам Орост алга гэсэн меньшевикүүдийн удирдагчийн хэлсэнд В. И. Ленин: «Тийм нам байна!» гэж хариулсан билээ. Энэ нам тэр үедээ ердөө л 20 мянга орчим гишүүнтэй байв. Хэдэн зуун мянган гишүүнтэй хөрөнгөтний намын төлөөлөгчид «өөртөө найдах нь ичгүүргүй хэрэг» гэж мэтгэж байв. «Хувьсгалт үйл хэрэг, өөрийн болон хамтран зүтгэгчдийн хүч чадлын ялагдашгүй болоход Ленин хэчнээн итгэл төгс байж вэ?» гэж бид өнөөдөр бахархан байна.

	Нийгмийн сайн сайхан зорилгын төлөө, өөрийн хүч чадал авьяас билгийг ухаалгаар үнэлэх тухай ярихдаа олон суут хүмүүсийг хааяа даруу биш гэдэг. А. С. Пушкиний «Хөшөө дурсгалаа босгов» гэсэн үгийг санацгаая, Пушкин өөрийгөө магтлаа гэж хэн ч хэлэхгүй. М. Ю Лермонтов: «СУУ БИЛИГ МИНЬ ЗУУН ЗУУНЫГ ӨРТӨӨЛНӨ» Шүлэгтээ:

	 

	Яс үйрч, цус гарах цаг ирэхэд 

	Яах аргагүй би ойчоод өгнөө 

	Саруул билгийг минь заналт дайснууд

	Сугалсан зүрх шиг, тохуурхаж инээнэ

	 

	Лермонтовын үүнийг ч гэсэн бид «Урагш харахдаа өөрийгөө хэтрүүлэн шүүмжлэлтэйгээр үнэлэв» гэхгүй. Гэвч түүний зөн билэг биелсэн билээ.

	Өөртөө итгэнэ гэдэг нь өөрийгөө өргөмжилнө гэсэн үг биш. Хэрэв өөрт буй боломжийг мэдэхгүй үйл ажилдаа өөрийгөө илрүүлж чаддаггүй бол та өөртөө өнөөдөр лавтай биелүүлж болох зорилгыг тавигтун. Өөрийгөө боловсронгуй болгож, өөртэйгөө тэмцэж ялж л байж хүн өндөр дээд зорилго дэвшүүлж, түүнийгээ хэрэгжүүлж чаддаг болно.

	Зөв дэвшүүлсэн амьдралын ариун зорилго нь хүний тэмцэлд, өөрийгөө батлан нотлоход тусалдаг. Суут хүмүүсийн бараг бүгдийнх нь амьдрал амаргүй хэцүү бэрх байсныг санацгаая. Тухайлбал, ирланд нутгийн хөдөөгийн хүмүүжилгүй эр, бүтэлгүй сэтгүүлч Бернард Шоу орчин үеийн нэрд гарсан зохиолч болжээ. Өөртөө итгэх итгэлийн тухай тэр ний нуугүй хэлэхдээ «Би дотоод ухамсраараа суут хүмүүсийн дунд өөрийн байр суурийг эзэлнэ гэдэгт хэзээ ч эргэлзэж байгаагүй» гэжээ. Нийгмийн том зорилгод хүрэхэд өөртөө итгэх итгэл чухал бөгөөд энэ л өөрийн боломжийг өндөр шаардлагатайгаар үнэлэхийг шаарддаг. Тэгвэл даруу байна гэж юуг хэлэх вэ? гэж уншигч асууж болох юм. Даруу зан бол хүний хүч чадал авьяас билгийг чимсэн гойд сайн чанар мөн. Гэхдээ энэ үгээр атаа жөтөө, ая тал засах, дорой буурай байдлыг хааж халхлах гэх нь цөөнгүй ээ. «Даруу зан» гэдэг ухагдахуун нь хамтран зүтгэгч нартаа дарамт үзүүлэхгүй байх чадвар, бусад хүмүүсийг ойлгох, тэдэнтэй зөвлөж чаддаг байх, бодол санааг нь харгалзан үзэж, тэднээс суралцаж чаддаг байх чадвар гэсэн үг билээ. Даруу зан нь өөрийн ард түмэн, хүмүүст харамсахгүй туслах, хүн төрөлхтнийг боловсронгуй болгон төгөлдөржүүлэх аугаа их үйл хэрэгт өөрийгөө зориулах явдлаар илэрдэг. Бусдын тусын тулд амьдрах нь даруу чанар мөн, харин нийгэмд өөрийн хүч чадал үүргийг зохиомлоор бууруулах, дундыг барих, хулчгар ядмаг байх зэрэг нь даруу зан биш юм. Иймээс өөртөө итгэх итгэл, даруу зан хоёр нэгийгээ үгүйсгэдэггүй. Өөрийнхөө авьяас билгийг ухамсарлаж, хүчиндээ итгэсэн хүмүүсийн тухай ярихад заримдаа их зантай ихэмсэг хүмүүсийн тухай ч юм уу, эсвэл хэрэг явдлыг буруугаар үнэлж, зохиомлоор сөргүүлэн тавьж үздэг явдал ч байдаг.

	Хүмүүс амьдралынхаа зорилгыг тодорхойлохдоо юуг удирдлага болгох вэ? Энэ нь цаг үеэсээ, нөхцөл байдлаасаа, өөрийнх нь боломжоос хамаарах нь мэдээж. Гэвч эдгээр хүчин зүйлс өөрчлөгддөг. Иймд амьдралын зорилго нь хэзээ нэгэнтээ сонгон авсан хөдөлшгүй зүйл биш, уг хүний оюун ухааны өсөлттэй хамт тасралтгүй ахиж өөрчлөгдөж байдаг. Суут хүмүүсийн хувь зохиол харилцан адилгүй байжээ. Гурван настай Моцарт хөгжим гайхалтай тоглодог байсан төдийгүй өөрөө сонат зохиож байв. Гэтэл таван настай Альберт Эйнштейн бараг ярьж чадахгүй шахам «тийм» «үгүй» гэж хариулахаас хэтэрдэггүй байжээ. Хүүхэд ахуй үед нь Эйнштейнийг зожиг ганцаардмал гэдэг байсан ба ноомой, бүрэг дорой энэ хүүд сургуулийн багш нар дургүй байсан. Тэрээр бичиг үсэг маш удаан сурсан.

	Залуу А. Эйнштейн эхлээд боловсрол олъё гэсэн энгийн зорилтыг өөртөө тавьсан. Ингээд асар их хөдөлмөрлөжээ. Дунд сургуульд ч, Цюрихын техникийн дээд сургуульд ч багш нар, профессорууд нь түүнийг авьяастай гэж үздэггүй байв. Мюнхений гимназид түүнийг прусс маягаар дуулгавартай хулчгар байдалд сургажээ. Физикийн багш нь «Эйнштейн танаас хэзээ ч олигтой юм гарахгүй» гэж шууд зарлаж байв. Харин Цюрих дахь техникийн дээд сургууль оюутан Эйнштейнийг чармайлттай хүсэл зоригтой, гэхдээ авьяасгүй гэж баталж байлаа. Дэлхийд нэрд гарсан хойноо А. Эйнштейн өөрийн тухай 

	 

	«Надад ямар ч авьяас байхгүй, харин зөвхөн гайхалтай сониуч зан, шохоорхол бий» 

	 

	гэсэн байдаг.

	Бие даан сэтгэдэг нь суут хүмүүсийн гол онцлог юм. А. Эйнштейн тэр үеийн сургуулиудад ноёрхож байсан цээжлүүлэх догматик явдлыг үргэлж эсэргүүцэж байв. Иймээс шинжлэх ухааныг хүндлэх үзлээр хүмүүжиж, хүүхэд ахуй үедээ логик сэтгэлгээний тэр хатуу журамд өөрийгөө сургасан байна. Хэдийгээр дунд сургууль, гимназид энэ бүхнийг сураагүй ч түүнийг фашистууд большевик гэж үзэж байсан нь санамсаргүй зүйл биш бөгөөд түүний толгойг 50 мянган маркаар үнэлж байв. Авьяас, ухамсар, ухаан энэ бүхэн Эйнштейнд өөрийгөө хүмүүжүүлсний үндсэн дээр л бий болж хөгжсөн ажээ. Түүний намтар нь хүүхэд ахуй цагаасаа эхлэн бие даан боловсрол эзэмших явдлаар дүүрэн байснаараа онцлог юм. Тэрээр геометрийн номыг уран зохиолын ном шиг цээжээрээ мэддэг байлаа. Цюрихэд техникийн дээд сургуульд байхад нь Эйнштейнийг тодорхой шинжлэх ухаанд түүний олсон их амжилтыг нь харгалзан анги алгасуулан сургах тухай протоколд профессорууд гарын үсэг зурсан байв. Гэвч хөрөнгөтний философийг эзэмшээгүй, түүнд «мулгуу» гэдгээ илчилсэн А. Эйнштейн бие даан Аристотель, Птолемей, Спиноз, Ньютон, Маркс, Ленинийг уншиж байв. Амьдралынхаа эцсийн мөчийг хүртэл хэзээ ч ухарч няцаагүй улс төрийн үзлээ тэр дараах санаагаар илэрхийлж байв: 

	 

	«Интернационализм гэдэг нь миний ойлгож байгаагаар улсуудын хоорондох ухаалаг харилцаа, харилцан ойлголцоо, хамтын ажиллагаа, бие биеийнхээ дотоод хэрэгт үл оролцох... явдал юм». 

	 

	«Нэг арьстан нөгөө арьстнаас давуу гэж баталдаг хүмүүсийн тухай би сонсоод эдгээр хүмүүсийн амьдралд уураг тархины гадар нь ямар ч үүрэггүй юм байна гэж хэлмээр санагддаг», 

	 

	«Эрээгүйчүүдийн ертөнцөд ёс суртахууны үндсийг зоригтойгоор хамгаалахын төлөө би олон жилийн турш цөхрөлтгүй тэмцсэн юм», 

	 

	«Спиноз, К. Маркс шиг хүмүүс нь өөр хоорондоо адилгүй боловч социализмын эрхэм дээд зорилгын төлөө амьдарч өөрийн амьдралаа зориулсан юм», 

	 

	«Ленинийг би нийгмийн үнэн шударга ёсыг хэрэгжүүлэхийн тулд өөрийн бүх хүчийг бүрэн зориулсан хүн гэж үзэн хүндэлдэг» 

	 

	гэжээ.

	Дашрамд хэлэхэд В. И. Ленин бол харьцангуйн онолыг хүлээж авсан хамгийн анхны философич байлаа. 1908 онд тэрээр «Ньютоны механик нь аливаа удаан хөдөлгөөний тухайд үнэний хувьтай, харин Эйнштейний шинэ физик нь асар хурдтай бодит хөдөлгөөний зураг юм» гэж бичжээ. А. Эйнштейнийг В.И. Ленин байгалийн шинжлэлийн аугаа их өөрчлөн байгуулагч гэж нэрлэсэн юм. А. Эйнштейн бол марксизмын үзэл суртлыг хүнлэг энэрэнгүйн үзэл суртал хэмээн ойлгон хүлээн авснаараа аугаа их сэтгэгч байв. Эйнштейн өөрийн ухааныг хөгжүүлэхдээ ухамсраа мартаагүй бөгөөд тэрээр соёлтой боловсролтой хүн төдийгүй хөгжим ихэд сонирхдог, хийл хөгжмөөс салдаггүй байлаа. Жил бүр Цюрих дэх патентын товчоонд ажиллаж байсан (багш, хуульч, шоронгийн хуяг, хавтаслагч зэрэг) хөршүүдтэйгээ гэр бүлийн концертыг тоглодог байв. А. Эйнштейн ерийн хүмүүсийг хайрлаж хүндэтгэдэг байснаас Энх тайвны төлөө тэмцэн, фашизмын заналт дайсан болсон нь түүний амьдралын зорилгыг баяжуулсан юм.

	Эйнштейн нь Шекспир, Гёте, Гейне, Шиллер, Лев Толстой, Ф Достоевскийн зохиолуудад дуртай, ялангуяа Достоевскийг өөрийн ухамсар ба шинжлэх ухааны ертөнцөд гүн нэвтрэхэд гоо зүйн талаасаа хүчирхэг зэвсэг болсон гэж үздэг байжээ.

	А. Эйнштейний амьдралын зорилго байнга өөрчлөгдөж байсан нь түүний бичсэн захиа, өдрийн тэмдэглэлээс тодорхой байна. 19—20 насандаа А.Эйнштейний дэвшүүлсэн хоёр дахь зорилт бол шинжлэх ухааны үнэнийг тогтоож, түүнийг хөгжүүлэхэд өөрийн бүх авьяас чадварыг зориулах чин эрмэлзэл байв. Эйнштейн эхлээд физик - математикийн шинжлэх ухааны хоорондын холбоог тогтоохыг хүсжээ. Тэрээр 19 насандаа орон зай, цаг хугацааны хоорондох шүтэлцээний тухай санааг анх дэвшүүлж, 23 насандаа бүрэн боловсруулжээ. Харин 26 насандаа тавхан долоо хоногийн дотор «харьцангуйн тусгай онол» гэгдэх бүтээлээ нэг ч эшлэл авалгүйгээр гучхан хуудсанд багтаан бичжээ. Дараа нь А. Эйнштейн физикт биеэ даасан салбар чиглэлийг бий болгов.. Хожим нь цөмийн энергийн эх үүсвэрийг тооцоолон түүний нэрээр нэрлэсэн алдарт томьёогоо гаргаж 37 настайдаа ертөнцийн системийн бүрэн дүрслэлийг илэрхийлсэн харьцангуй ерөнхий онолоо хэвлүүлжээ.

	А.Эйнштейн амьдралынхаа сүүлийн жилүүдэд орчлонгийн ерөнхий хуулийг хайж, геометр, оптик, механик, атомын физикийг хамруулан ертөнцийн анхдагч бүх элементүүдийн хоорондох харилцан хамаарлыг тогтоохыг чармайж байв. Гэвч үүндээ хариулт олоогүй бөгөөд ертөнцийн үүслийн тухайд ийм онолыг шинжлэх ухаан одоо хүртэл бүтээгээгүй байна.

	Амьдарна гэдэг бол үнэнч шударгаар ажиллана гэсэн үг, ажиллана гэдэг нь бодно гэсэн хэрэг. Энэ бол Эйнштейний байнга баримталж байсан уриа бөгөөд тэрээр нас эцэслэхийнхээ өмнө «Би дэлхий дээр амьдарсныхаа хэргийг хийлээ» гэж бичжээ. Хүний амьдралын зорилго хааяа өөрчлөгддөг бөгөөд энэ нь өөрийгөө танин мэдэх өөрийгөө төгөлдөржүүлж боловсронгуй болгох, амьдралын туршлага хуримтлуулснаас үүдэн гардаг. Гэвч заримдаа амьдрал өөрөө хүний зорилгод засвар залруулга хийдэг. Түүгээр ч үл барам түүний хувь заяаг хатуухан шийтгэх нь ч бий. Хэн хүчтэй, эр зоригтой нь хөл дээрээ зогсож, тэмцэж ялалт байгуулдаг. Харин сул дорой нь яадаг гээ?

	Түүх өөрийгөө бий болгогчдын цөөнгүй жишээг мэднэ. Бас амьдралынхаа зорилгоос гажихын гашуун туршлага, авьяас билэг, хүн чанараа алдаж, өөрийгөө үгүйрүүлэгчдийг ч түүх мэднэ. Зохиолч Павел Антокольский «Аугаа их үймээний яруу найрагч» - Артюр Рембогийн хувь заяаны тухай өгүүлсэн байдаг. В. Хюго түүнийг зүйрлэн хэлэхдээ: Энэ бол «бяцхан Шекспир», эрин зууны яруу найргийн хэлийг шинэчилсэн «яруу найрагч - шинийг санаачлагч» мөн гэжээ.

	Парисын коммуны өдрүүдэд Рембо яруу найрагч болсон. Түүний хүний сэтгэл татам далдын ид шид бүхий хүчтэй, илд, сүлд болсон шүлгүүд нь ар араасаа гарсаар байв.

	 

	Хөрөнгөтнүүд ээ, малгайгаа авцгаа! 

	Хөдөлмөрчдийг бөхийж хүндэтгэцгээ! 

	Бид ажилчид байна

	Хоёр нарны хооронд борви бохисхийлгүй 

	Халуун төмөр балбаж нүддэг ажилчин бид

	Булхайг чинь уудалж, бурууг чинь зөвтгөхөөр босно 

	Шинэ эрин ирэхдээ л ирнэ

	Шилжүүлж бид гартаа 

	Засгийн эрхийг авахдаа л авна

	Бурангуйг номхотгож, бузрыг ариутгаж

	Буурал хорвоог бид морь шигээ эмээллэнэ.

	 

	17 настай хүү хэрхэн ард түмнийхээ хувь заяа, алс ирээдүйд гүн нэвтэрч, амьдралыг яаж ойлгож тайлбарлаж байсныг төсөөлөхөд бэрх юм. Рембо барьсан бэхлэлт уруу ухасхийн дайрч, коммунчуудтай хамт үхэхээс буцахгүй тулалдаж, коммунистуудын үндсэн хуулийн төсөл хэдийнээ боловсруулан бэлтгэчхээд байсныг нөхөд нь мэднэ. Тэрээр «Парис дахин төвхнөсөн нь», «Парисынхны тулалдааны дуу», «Жанни Марийн гар» зэрэг шүлэг бичсэн бөгөөд Коммуны алдар суу, үзэл санаа Артюр Рембогийн яруу найргийг бий болгожээ. Түүний бичсэн шүлгүүд одоог хүртэл францын яруу найргийн сор гэж тооцогдсоор байгаа бөгөөд түүнийг яруу найргийн символизм, францын декадент сургуулийг үндэслэгч гэж нэрлэсэн нь санамсаргүй зүйл биш. Энэ бүхнийг тэрээр 18 нас хүртлээ хийсэн бөгөөд дараах 10 жилд нь түүний хувьд дэвшүүлсэн зорилгоосоо няцсан, оюун санааны хувьд мөхөлд орсон уналтын жилүүд байсан юм.

	Рембо хөрөнгөтний орчинд төрж өссөн ба хувийн өмчтөний дураар дургигч чанар, тогтсон ёс уламжлал түүнийг түгшүүлж байв. Коллежид сурч байсан амжилтаараа товойн латин хэл дээр шүлэг зохиож, хүндэт шагналуудаар удаа дараа шагнуулж байжээ. Түүнчлэн оюун санааны хувьд өлчиржин хатуужиж хэд хэдэн удаа гэрээсээ оргосон боловч тэр бүрдээ өлссөн гэдэстэй, навсархай хувцастай буцаж ирж байсан байна.

	1871 оны Парис Рембогийн авьяас билгийг биширсэн юм. Гэвч Коммун дарагдсан явдал түүнийг өөртөө итгэх итгэлээсээ, эрхэм дээд зорилгоосоо няцахад хүргэсэн. Аугаа их үйл хэрэгт хэзээ ч үнэнч байсан тэр үеийнхээ олонх хүмүүсээс түүний ялгагдах ялгаа бол Рембо амьдралын сорилт шалгалтыг давж чадаагүйд оршино. Рембогийн зорилго нь асар их хөрөнгө цуглуулж баян болоод Францдаа ирж ашигтайгаар гэрлэж, өөрийнх нь ойворгон шүлгүүд яруу найрагчийн шуналыг нь жигшдэг төрөл төрөгсдөдөө хүндтэй хүн болох явдал байв. Тэрээр Африк явахдаа: «Би хүрэл мэт гартай, хүргэр хар царайтай, хар цагаанаар эргэсэн нүдтэй эргэж ирнэ ... Тэгсэн цагт алттай болж баяр цэнгэлтэй болох ба улс төрийн амьдралд оролцож өөрийгөө ч аварна» гэсэн төлөвлөгөөтэй явсан. Рембогийн өөрийгөө мөхөөх явдал чухамхүү ингэж эхэлжээ. Тэрээр ийнхүү наймаачин хөлсний хүн, захиран дарангуйлагч болсон байна. Өөрт байсан авьяас билэг сайн сайхан бүхнээ сөнөөсний амьд гэрч бол түүний төрөл төрөгсдөдөө бичсэн захиа юм. Рембо ийм бузар зорилгоор шуналдаа автан мөнгө ашиг хонжоо олж боловсронгуй болохыг тэмүүлж байв. Павел Антокольский «Рембогийн арван хоёр жилийн гунигт түүхэн үйлийн тухай өгүүлэл нь түүнийг шүлэгч гэж үзэх явдлаас хальсан ба яруу найргийн дээд авьяас ухаанаа өөрөө хөнөөсөн тухай өгүүлэл юм» гэж бичсэн. Хөрөнгөтөн нийгэмд амьдралын зорилго бол мөн чанараараа өөрийгөө төгөлдөржүүлэн боловсронгуй болгох явдлыг биш, харин өөрийгөө хөнөөх явдлыг бий болгодог. Үүний гэм буруу бол хөрөнгөтний орчин юм. Гэхдээ Альберт Швейцар яг адилхан ийм нөхцөлд хүмүүжсэн гэж үү? Альберт Швейцар онц суралцаж, олон ном уншсан ба төрөлхийн хөгжмийн авьяас, гоц ойтой хүү байв. Түүний хүүхэд ахуй нас амар жимэр хувийн жаргалаар дүүрэн байлаа. Анх өөрийн ангийн ядуу найзынхаа хувь заяаны тухай эргэцүүлэн бодсон тухайгаа тэрээр хожим дурссан байдаг. Гимназиа төгсөж Страсбургийн их сургуульд элсэн өөрийн амьдралын зорилтыг «бусдын төлөө амьдрах явдал» гэж тодорхойлжээ. Тэрээр 21 настайдаа 30 хүртлээ суралцана, өөрийгөө төгөлдөржүүлэн боловсронгуй болгож аваад дараа нь хүн төрөлхтний төлөө өөрийгөө зориулна гэсэн төлөвлөгөө зохиожээ. Гүн ухааны ба шашны факультетад нэгэн зэрэг суралцаж, хүн болон амьд бүхнийг хайрлаж хүндлэх, амьдрал, хөдөлмөрийн энгийн ёс дээр тулгуурласан ёс зүйн системээ боловсруулж эхэлсэн ажээ. Швейцарын амьдралд хөгжим багагүй үүрэг гүйцэтгэсэн, тухайлбал хөгжмөөр нэрд гарч мөнгө олж, хүнд хөдөлмөрт ядарсан биеэ амраах тайтгаруулах зэвсэг болгож байв. А. Швейцар Бахын тухай судалгааны бүтээл туурвиж 29 насандаа нэрт хөгжим судлаач болж дараа нь гүн ухаан ба шашны сургаалын профессор (Кантын шашны философийн тухай диссертац бичсэн) болсон. Европт нэрд гарсан орган хөгжимчин, Страсбургын их сургуулийн профессор 30 насандаа гэнэт анагаах ухааны дээд сургуулийн оюутан болжээ. Энэ удаа тэрээр амьдралынхаа тодорхой зорилтыг эквадорын Африкт орчин үеийн госпиталь (эмнэлэг) үндэслэн байгуулахын тулд очно, жунглид очно хэмээн тодорхойлсныг нь хэн ч ойлгоогүй бөгөөд эцэг эх, найз нөхөд нь буруушаан зэмлэж байжээ, Өнчин хүүхэдтэй ажиллагч, орон нутгийн түүхчийн охин түүний сүйт бүсгүй Елена Бреслау л уг шийдвэрийг зөв гэж үзсэн ба хожим түүнтэй хамт амьдрахын тулд хараахан гэрлэлгүй 10 жил хүлээсэн байна. Гэвч эмнэлэг барихын тулд мөнгө хэрэгтэй байв. Анагаах ухааны факультетад «ядаргаатай тэмцэх үе» хэмээн нэрлэсэн эдгээр 7 жилд Швейцар хоногт гурван цаг унтаж, нэгэн зэрэг хөгжмийн концерт тоглон мөнгө олж байлаа. Швейцар Африкт лавхан орж бүхнийг, хүнийг төдийгүй амьтдыг эмчлэх эмнэлэг байгуулав. Түүний үйл ажиллагааны гол томьёолол бол «Амьдралыг хүндлэх» гэсэн тун энгийн аж. Гэвч энэ нь муу явдалтай хийх тэмцэлтэй нэгэн зэрэг болж байсан. Дэлхийн нэгдүгээр дайны жилүүдэд Швейцар энх тайвны талынхны эгнээнд орж амьдралынхаа сүүлчийг хүртэл энх тайвны төлөө тэмцэгч болсон юм. Тэрээр ёс зүйн философийн үндсийг дахин дахин боловсруулан ном бичиж, Толстойн философи, эртний грекийн сэтгэгчдийн бүтээл туурвилыг гүнзгий судалж «энэтхэгийн философи түүний хөгжил» хэмээх томоохон бүтээл туурвижээ. Альберт Швейцар фашизмыг үзэн ядагч байсан ба Германдаа буцаж ирэхийг урьсан Геббельсийн урилгыг хүлээн авалгүй хар арьст (Габон) өвчтөнүүдтэйгээ ажилласаар байжээ. Дайны дараах жилүүдэд А. Швейцар олон нийтийн зүтгэлтэн болсон бөгөөд тэрээр энх тайвны төлөө Нобелийн шагналтан, Дэлхийн энх тайвны зөвлөлийн гишүүн болж атомын зэвсгээр хөөцөлдөхийн эсрэг тэмцсэн бүхий л бага хурал, айлтгал бичигт идэвхтэй оролцож хүнийг хайрлахад бүх амьдралаа зориулсан юм.

	Ийнхүү нэг суут хүн залуу насныхаа эрхэм дээд эрмэлзлээ өөрчлөн хөрөнгөтөн болсон байхад нөгөө нь амьдралынхаа энэрэнгүй зорилтыг хадгалан суут хүн болсон байна. Мөн нэг нь авьяас билгээ бүх хүн төрөлхтний төлөө зориулсан байхад нөгөө нь авьяас билгээ хөнөөсөн ажээ. Хүний амьдралын цог золбоо, өөрийгөө хүмүүжүүлсэн байдал нь амьдралын зорилгоо хэр зэрэг дэвшилттэйгээр сонгон авснаас хамаардаг гэсэн ерийн үнэнийг баталсан өөр жишээ олныг гаргаж болох юм.

	Нийгмийн зүтгэлтнийхээ хувьд хүний байгуулсан гавьяа түүнийг амьдарч байхад төдийгүй нас барсан хойно нь ч үнэлэгддэг ёс бий. Энэ нь уг хүн юуны төлөө зүтгэснээс, тухайлбал тэр үеийн тэргүүний үзэл санааг бариа юу? Эсвэл түүхэн ёсоор сүйрэх тавилантай харгис анги, хүчиндээ үйлчлээ юү? гэдгээс мөн хамаарна. Ийм жишээнд английн авьяаслаг зохиолч Киплингийн амьдрал орно. Бид хүүхэд байхаасаа сайн мэдэх «Шаалуу хүү Маугли», «Жунглийн ном» гэсэн номууд төдийгүй энэ зохиолчийг амьд байхад 37 ботиор хэвлэгдсэн бүтээлийнх нь үг бүрийг алтаар үнэлж байв. Киплинг суут ухаантан болоод авьяас билгээсээ олсон ашиг хэмжээлшгүй бага юм. Тэрээр Британийн эрх баригчдын ноёрхол, капиталын засаглалыг магтахад өөрийгөө зориулсан ажээ.

	Өөрийгөө хүн болгож хүмүүжүүлж, өөртөө хүнлэг чанарыг төлөвшүүлсэн тэр хүн л нийгэмд үйлчилж чадах ба хүн чин сэтгэл цэвэр ариун нэр төр, хүнлэг дээд чанартай байх ёстой. Хэрэв үүнгүй л бол ямар ч аугаа их зорилго хэрэгжихгүй, харин ч сайхнаар эхэлсэн үйл хэрэг буруу болж хувирч мэдэх юм. Хэрэв хүнд ийм чин санаа сэтгэл дутвал оюун санааны хувьд доройтон мөхөж гутах байдалд гарцаагүй хүрдгийн түүхэн жишээ олон бий.

	1905 оны усан цэргийн бослогын өдрүүдэд урвасны нь учир цамхаг баригч М. Ставранийг Октябрийн хувьсгалын дараа цаазалсан юм. Түүний залуу нас сурагч үеийнх нь найз дэслэгч Шмидтийнхтэй адил байсан боловч нэгэн удаа Шмидт түүнд «Миша чамд барих ноён нуруу юу ч алга» гэсэнд тэрээр үүнийг нь зөвшөөрөлгүй татгалзжээ. Тэгэхлээр нь Шмидт мөрөө хөдөлгөн «хэрэв байдаг юм гэхэд хуурамч резин шиг л байх байх даа» гэж нэмж хэлсэн байна. К. Паустовский хожим нь «Ставраний амьдрал тэр чигээрээ хар урвалт байсан ба энэ нь юм юман дээр л илэрч байв. Олон таван хошуутай погонтой болох, эмэгтэйчүүдэд сайрхан даналзах аливаа хүчирхийллээс (хаалгачаас аваад эзэн хаан хүртэлх) айх, аливаа эд баялагт шунах, юунд ч зоволгүй амарлингуй байх, шуналд автах, амьдралаас хувалз шиг сорон шимэх, хайр дурлалыг хүч хэрэглэх явдлаар солих зэргээр илэрч байв. Энэ үнэхээр үнэн бол нэн аюултай» гэж бичжээ. Пролетарийн шүүх түүнд цаазлах ял онооход Ставрани «Бурхан өршөө, сунжирсан зүйл ингээд дууслаа. Нохойд нохойн үхэл» гэсэн байна. Лермонтовыг алсан сэтгэл санааны хувьд хэвийн бус Мартынов, Пушкинийг алаад Оросоос зугтан одсон Дантес г. м. олон хүн ийм хүнлэг бус чанараа үзүүлсэн билээ. Хүнлэг сэтгэл, нандин чанарыг үл тооцон сайхан амьдрахаар зорилго тавьсан тэр хүмүүс л аз жаргалгүй байдаг.

	Ставранийн нэр олонд муугийн цаад муугийн нэр болж дэлгэрэн тархжээ. Эх орны дайны жилүүдэд Ставранитай ижил хүмүүс урвагч, оргодол болж байлаа. Тиймээ, одоо ч гэсэн зүсээ хувиргасан ставраничууд өөрийн «би»-г бардамнан дөвийлгөж, амьдралын хамаг сайн сайхныг сорон шимснээрээ «гайхуулан сайрхаж» өөрийгөө өргөмжлөн долигонож, албан тушаал хөөцөлдөж явна. Ийм маягийн Ставраничууд чамин хээнцэр хувцас дээр гадаадын шошго зүүн, өвөрмөц хэв маягийн хойноос хөөцөлдөн, эргэлзмээр утга санаа бүхий элдэв инээдтэй үг ярина. Энэ мэт биеэ тоосон энэ хүмүүс ямар ч нэр хүндгүй юм. Учир нь өөрийн аминчхан сонирхлын үүднээс ёс заншил, хууль дүрэм, зуршилд ханддаг. Залуу хүмүүс зөвхөн өөрийн төлөө амьдрах гэдэг бол бусдын хүчээр (хүн ашиглан) амьдарна гэсэн үг шүү хэмээх ёс суртахууны гол сургамжийг санаж явбал зохино.

	Эргэн тойрноо харцгаавал зарим хүн чинээлэг бэртэгчин болохын бамбалзуурт (гол мөрөнд биш, аягатай усанд шүү) живж байдаг. Энэ нь ямар ч замаар ямар ч үнээр хамаагүй хувьдаа хөлжихийг эрмэлзэгч хүний биеэ тоосон байдлаас эхэлнэ. Түүнчлэн харьцангуй ухаалаг, өөр маягийн ставраничууд бас бий бөгөөд тэд «материалын хувьд чинээлэг байх нь манай нийгмийн зорилго», «бусад нь тийм байхад би юугаараа дутуу юм бэ. Иймд надад бас байх ёстой» гэж ярина. Эдний зарим нь нэр төр хөөцөлдөж, өөртөө эрх дарх олж авах гэж, бүхний дээр гарах гэж нийгмийн баялгийг (эд юмсыг) өөртөө ашиглахын төлөө байна. Хэрэв бүгд ховдог шунахай хүслээ зөвтгөн аргацаасан бол яасан харамсалтай амьдрал болох бол.

	Ингэхлээр хэрэв амьдралын зорилго нь сайн сайхан бол бие хүний хөгжил дараах дарааллаар явагдана. Зорилго,үүнтэйгээ зохицсон аж төрөх ёсоо бий болгох,үүндээ хүрэх замдаа хүчээ дайчлах,хүч чадал авьяас билгээ хөгжүүлэх нийгмийн өндөр ач холбогдол бүхий шинэ зорилго. Гэхдээ авьяас чадварын хөгжил нь зорилгын төлөө тэмцэлд тааламжгүй нөхцөл байдалтай хийх тэмцэлд өөрийн сул талаа давж дийлэх тэмцэлд явагддаг.

	Амьдралынхаа зорилгыг сонгон авахын тулд

	1. Нийгмийн амьдралд болон ижлээр сэтгэгчдийнхээ жагсаалд байр сууриа олох, цаг үе ард түмнээ ойлгож тэдний төлөө ажиллах.

	2. Өөрийн хувь зохиолыг тодорхойлж бүх хүч чадал авьяас билгээ зориулах ажил үйлсээ олох. Сонирхож дурласан ажил үйлсгүйгээр хүмүүсийн төлөө зүтгэж чадахгүй.

	3. Өөрийгөө шударга хүн болгох. Өөрийгөө төгөлдөржүүлэн боловсронгуй болгох нь амьдралын зорилгын төлөө тэмцэлдээ амжилт олох нөхцөл мөн. Хүч чадал боломжоо байнга хөгжүүлж өөрийгөө нээж бий болгосон тэр хүн л хүслээ биелүүлж чадна.


 

	ЗОРИЛГОДОО ХҮРЭХИЙН ТУЛД ЯАХ ХЭРЭГТЭЙ ВЭ?

	Ф. Энгельс 

	 

	«Түүх гэж хүнийг зорилгодоо хүрэх хэрэгсэл болгон ашигласан ямар нэг онцгой хувь хүн биш, түүх бол хүмүүсээс зорилгодоо хүрэхийн тулд явуулах үйл ажиллагаанаас өөр юу ч биш юм» 

	 

	гэж товч тодорхой хэлсэн байдаг. Хөгжингүй социализмын нөхцөлд нийгмийн болон бие хүний зорилгын нэгдэл, харилцан, холбоо нь уг зорилгод хүрэх гол нөхцөл болдог. Иймээс амьдрал хүнд энэ зорилгоо хэрэгжүүлж урагшлахад нь туслах ба энэ үед хүний бүх амьдралыг нийгэмд ач холбогдолтой сонирхолд чиглүүлсэн амьдралын идэвхтэй байр суурь зайлшгүй чухал.

	Амьдралын зорилгодоо хүрэх нь уг хүний хүсэл зориг зан төлөвийн төлөвшилтөөс хамаарна. Эр зоригийн хамгийн чухал чанар бол өөрийн эрхэм дээд эрмэлзлийн төлөөх тэмцлээр олсон хатуужил бөгөөд энэ нь зорилгодоо хүрэх шаргуу зүтгэлээр, бэрхшээлийг даван туулах чадвараар, бүтэмж муутай үед санаа сэтгэлээр унахгүй, амьдралын аар саар зүйлээр хөөцөлдөхгүй, зөвхөн урагшлах чадвараар илэрдэг. Аристотель зорилгодоо хүрэхийн тулд эхлээд өөрийнхөө юунд дуртай, юунд дургүйг тодорхойлж, давуутай болон дутагдалтай талаа мэдсэн байх хэрэгтэй гэсэн байдаг. Спиноза өөрийн боломжийг зөв үнэлж өөрийн хүслийг хэрэгжүүлэхэд бидний сул тал, сөрөг чанарыг гаргуулалгүй чиглүүлэх нь нэн чухал гэж үзэж байв.

	Одоогийн хүмүүсийн амьдрах баталгаа бол сайн зорилгод хүрэхийн төлөө тэмцэл юм. Амьдралд элдэв бэрхшээл саад, бүтэлгүй явдал ялагдал байх бөгөөд энэ бүхнийг тэмцэлд хатуужилтай зоригтой байж, цуцалтгүй тэмцсэнээр давж гарна. Амьдралын хөнгөн замыг хайдаг хүмүүсийг зорилгодоо бүдүүлэг байдлаар хүрэх, тэр бүү хэл хүрч чадахгүй үлдэх гунигт хувь заяа хүлээж байдаг. Бэрхшээлийг даван туулах нь хүний зан төлөвийг хатуужуулж хүмүүжүүлдэг бол хөнгөн зам нь түүнийг сулруулж, үрэн таран болгодгийг хүн төрөлхтний түүх олон жишээгээр бүрэн нотолсон юм.

	1600 оны 2-р сарын 17-ны өдөр Жордано Бруног шатааснаар сансарт нэвтрэх зам тавигдсан. Энэ хүн анх хүн төрөлхтөнд хүн чи бурхны бүтээл биш, харин байгалийн бүтээгдэхүүн бөгөөд манай дэлхийгээс гадна бусад орчлонт ертөнц байдаг ба амьдрал оюун ухаан байх боломжтой өөр ертөнц ч байж болно гэдгийг анх зоригтойгоор хэлсэн билээ.

	Байлдагчийн хүү Филиппо Бруно бага наснаасаа эхэлж католик шашны сүмд хүмүүжжээ. Гэвч ерийн биш асуудлуудыг байнга тавьдаг ер бусын сониуч энэ хүүг эцэг эх нь Неапольд боловсрол олгуулахаар явуулсан байна. 14 настай Бруно бие дааж олон ном зохиолыг уншиж, логик, гүн ухааныг судлан их сургуулийн оюутнуудтай үерхэн лекц дээр сууж эртний грекийн гүн ухааныг судалж, шүлгийн олон номыг цээжлэн грек драмын жүжиг судалж шүлэг, найраглал бичиж байлаа. Залуу Бруно 16 насандаа өөр хоорондоо зөрчил бүхий нарийн мэдээллээр оюунаа дүүргэн «үнэн хаа байна» гэсэн асуултыг өөртөө тавьжээ. Бүгд л түүнд шашинд үнэн байгаа гэж ярих боловч 17 настай хүү домниканы сүмийн зүтгэлтэн болж 18 насандаа Птолемей, Аристотель, Вергилий, Демокрит, Никола Кузанский, Николай Коперникийн бүтээлүүдийг сүм хийдийн номын санд өдөр шөнөгүй уншин гэлэн хэргэмд зүтгэжээ. 24 насандаа Жордано Неапольд шашны дээд сургуулийн оюутан болж 3 жилийн дотор өөрийнхөө амьдралд өмнө нь судалсан бүгдээсээ илүү их зүйлийг судалсан байна. Бие даан боловсрол олоход тэрээр гол анхаарлаа хандуулж байснаас хүрээлэгч нараа өөрийн мэдлэгээрээ хачирхуулж байсан ба тэр ч байтугай Италийн «шашны номын итгэл найдвар» гэдгээ үзүүлэхийн тулд папад бараалхаж байв. Тэгэхдээ Жордано даяанч болон өөрийнхөө эр зориг тэвчээрийг шалган оюун ухаанаа байнга төгөлдөржүүлж сэтгэгч хүнийхээ хувьд өөрийгөө бий болгосон юм. Тэрээр шашин худал хуурмагийг номлодгийг эргэлзээгүй мэдэж, сүм хийдийн зөрчилтэй үхширмэл сургаалын эсрэг шинэ үзлийг бий болгоход өөрийн амьдралын үлдсэн бүх хугацааг зориулахаар шийдсэн байна. Хэдийгээр түүнийг шатаасан боловч түүний нээсэн үнэн хэзээ ч шатаагүй юм. 1979 оны 11-р сард II Иоани Павел пап өөрөө Бруно болон Коперникийн тэрс үзлийг буруутгасан нь сүм хийдийн алдаа байсныг хүлээжээ.

	Иймэрхүү зүйл суут сэтгэгч, эрдэмтний түүх намтарт тохиолдож байв. Харин түүний дотоод амьдрал нь байнгын бэрхшээл саадтай байнга тэмцсэн тэмцэл байсан бөгөөд ядуу зүдүү хүүхэд үе, хууртагдсан залуу нас, лам нарын хүчирхийлэл, шинжлэх ухаанаар оролдохыг хорьсон үе, зан байдлаа шүүн буруутгасан үе, дэмий ашиггүй зүйл хийсэндээ гэмшсэн үе, эцэст нь үүнийхээ төлөө эрүү шүүлтэд орж зовсон үе, үнэний төлөө үхэхээс ч айгаагүй үеүдтэй байлаа.

	Бэрхшээлийг даван туулах нь эр зоригийн хүмүүжлийн гол зам бөгөөд өөрийгөө ялах зорилгодоо тохиолдсон элдэв хүчин зүйлийг ялах үндсэн нөхцөл юм. Бүх суут хүмүүсийн түүх намтрыг аваад үзэхэд тэд өөрийн санааг зөвхөн ганцхан зүйлд төвлөрүүлж, шинжлэх ухааны төлөө үнэний төлөө, өөрийн бүх санаа сэтгэлийг дайчилж чаддагаараа адил байна. Хэн шинжлэх ухааны туршлагыг өөрийн хэрэглүүр болгож чадах, өөр дээрээ туршлага тавьж чадах, хувийн амьдралаа гаргуунд нь орхиж аливаа хангалуун зүйл, тэр ч байтугай дуртай хөгжим, яруу найргаас татгалзаж чадах тэр хүн л ийм зүйл хийж чадна. Өөртөө хязгаарлал тавьж эс чадваас ийм суут зүйлд хүрч чадахгүй гэдгийг Гёте баталсан нь зөв байв. Энэ бол амьдралын зорилгодоо хүрэх өөр дотоод урьдчилсан нөхцөл болох зорилго төгс чанар юм.

	Зорилго төгс чанараас гадна үзэлдээ үнэнч байх явдал чухал. Эрх чөлөөний төлөө, үнэнч шударга явдлын төлөө Францын их хувьсгалын үед амьдарч тэмцэж байсан, түүний удирдагч жанжин Максимилиан Робеспьерийн намтрыг уншиж байхад хүн бол хүүхэд ахуй үеэсээ хэн болох нь эхэлдэг гэсэн санаа төрж байна.

	1758 оны 5-р сарын 6-ны өдөр Францын урд талын Аррасын бөглүү хотод төрсөн энэ хүү бүр багаасаа суралцах нэн их хүсэлтэй байжээ. Өнчин ядуу хүү их Людовикийн коллежид өөрийн хүсэлтээр танил хамбын тусламжаар оржээ. Максимилиан хүүгийн үнэнч чанар нь хичээлдээ хичээнгүйлэн суралцах, найз нөхдөдөө үнэнч, багш нарынхаа өмнө илэн далангүй байдлаар илэрч байв. Хүү нэн шаргуу суралцаж, мартсан зүйлээ дахин дахин уншиж, цээжлэх төдийгүй системчлэн жишиж эргэцүүлэн боддог байлаа. Түүний эрхэм дээд эрмэлзэл бол Жан жак Руссо байсан ба Робеспьер ах дүү Гракхам, Брут, Спартак шиг болохыг хүсэж байв. Иймээс түүнийг найз нөхөд нь «Ромынх» гэж нэрлэсэн нь санамсаргүй зүйл биш юм. Түүний өсвөр насны гол шинж төрх нь үнэнч чанар байлаа.

	Вольтер, Дидро нарын үзэл санаагаар Робеспьер өөрийнхөө оюун ухааныг баяжуулж байсан ба коллежийг төгсөөд 20 настай Максимилиан Сорбоны их сургуулийн хууль цаазын факультетын оюутан болж тэнд түүний жинхэнэ шударга үзэл төлөвшсөн. Тэрээр оюутан үеийн тоглоом зугаанаас цаг хоосон өнгөрөөхөөс ангид байж шөнө дөл болтол номтой ажиллаж, амьдралыг ажиглан дүн шинжилгээ хийдэг байжээ. Робеспьер оюутан ахуй жилүүддээ хувьсгалд зайлшгүй хэрэгтэй үзэл санааг олж авчээ.

	Их сургуулиа төгсөөд Аррасдаа буцан ирж өмгөөлөгчийнхөө замыг эхэлжээ. Тэрээр илтгэх урлагийг цөхрөлтгүй эзэмшин өөрийгөө боловсронгуй болгон төгөлдөржүүлж байсан ба шүүхийн ажиллагааг амжилттай дуусгадаг байлаа. Макмилиан өөрийн давуу болон дутагдалтай талыг нэн ултай цэгнэн шинжилж үзжээ. Зөвөөр шүүсний төлөө элдэв шан хоромжийг бус харин талархлыг хүлээдэг байснаас ядуучууд түүнд олонтоо ханддаг байсан ба яах аргагүй буруу шийтгүүлэгсдэд өөрийн өчүүхэн хөрөнгөнөөс өгдөг байв. Атаа жөтөө, хов жив, шууд шийтгэх, ил муулах, нэр төр эд агуурсаар татах, цуурхал зэргийг залуу шүүгч бүгдийг нь даван туулсан юм. Тэрээр өөрийгөө хувьсгалд оролцоход ухамсартайгаар зориг төгс бэлтгэсэн бөгөөд түүний ялалтад итгэл төгс үг нь францын аугаа их хувьсгал хүртэл үндсэн хуулийн зарим зүйл ангид орж байв. Энэ нь Робеспьерийн өөрийгөө хөгжүүлэхийг урьдчилан харсан авьяас байсан юм. Хувьсгал ид өрнөж байсан үед найз нөхдөдөө Макмилиан «Та нарыг цаашаа яахыг би мэдэхгүй, харин намайг цаазын индэр дээр аваачна» гэдгийг мэдэж байна гэж хэлжээ. Тэрээр хувьсгалыг урьдчилан харж түүний өрнөлт бууралт, мөхлийг ойлгож байжээ. Францын аугаа их хувьсгал эхлэхэд Робеспьерийг үндэсний хурлын депутатаар угсаа үл харгалзан сонгосон бөгөөд түүний хэлсэн үг өөрийг нь хүндлэхүйц, анхаарахуйц, сонсохуйц байлаа.

	1789 онд францын ард түмэн түүхэнд засгийн эрхийг анх удаа авч Бастилийг унагаав. Хэмжээгүй эрхт хаант засгийг бут ниргэв. Робеспьерийн үг хувьсгалыг үргэлжлүүлэх уриа болж байв. Ард түмэн өөрийнхөө удирдагчийг дэвшүүлж Робеспьерт шударга хэмээх титэм олгосон байна. Бараг таван жил нойргүй хонож хүч чадлаа дайчлан байнгын үхлийн аюулд байсан Робеспьер францын аугаа их хувьсгалд ингэж хувь нэмрээ оруулжээ. Робеспьер амьдралынхаа сүүлчийн мөчийг хүртэл өөрийн зорилгодоо үнэнч байж итгэл найдвараа биелүүлэхийн төлөө гуйвалтгүй тэмцсэн юм.

	Робеспьер ард түмэндээ: «Хэрэв дараа нь дур зоргоороо аашлах, өөр засаглал тогтоох юм бол дарангуйлал бүрэн арилахгүй» гэж хэлсэн бөгөөд хэдэн өдрийн дараагаар «бидэнд хуучин боолчлолд дахин орох буюу эсвэл зэр зэвсгээ авч дахин тулалдах зам байна» гэж хэлжээ. 1792 оны 8-р сарын 10-нд хааныг гэр бүлийн нь хамт Парисын боссон ард түмэн баривчлав. Үндэсний хурал дээр Робеспьер хэлэхдээ; «Зүй ёсны хуулийг биелүүлээгүй учир хувьсгалаар ширээнээсээ ховхорсон хааны тухайд гэвэл хувьсгалд боссон үндэстнүүдийг дайны гамшигт учруулсанд нь шоронд хийж цөллөгт явуулаад ч уршиг нь арилахгүй, үнэний эрхээр Людовикийг алах нь гашуудалтай боловч олон зуун мянган сайн санаат иргэдийг алснаас дээр юм. Людовик үхэх ёстой. Учир нь эх орон амьдрах ёстой» гэжээ.

	Робеспьерийн хэлсэн үг, бичсэн өгүүллийг уншаад үзэцгээе. Энэ бол хувьсгалын үзэл санаанд амь насаа зориулсан амьдрал, ард түмний эрх чөлөө, үнэн ёс, тэгш эрх, аз жаргалын төлөө тасралтгүй тэмцсэн тэмцэл юм, Робеспьерийн эмгэнэлт тал гэвэл францын аугаа их хувьсгалын логик төгсгөлийг хүртэл явуулалгүй үүсэн бий болж байсан коммунизмын үзэл санааг хүлээж авалгүйгээр түүний анхны төлөөлөгчийн эсрэг хувьсгалаас ард олныг холдуулсанд оршино. Гэвч Робеспьер нь одоог хүртэл өөрийн итгэл үнэмшлийн төлөө тэмцэлд эр зориг, баатарлаг зүтгэлийн жишээ, амьдралынхаа зорилгын төлөө өөрийгөө хүмүүжүүлэхийн аугаа их үлгэр жишээ болсоор үлдсэн юм.

	Эрин зуун ч өнгөрлөө. Октябрийн социалист аугаа их хувьсгал пролетарийн гал халуун хувьсгалчдын шинэ эгнээг төрүүлэв. Эдгээрийн дотор В. И. Лениний үнэнч нөхөр, хамтран зүтгэгч Ф. Э. Дзержинскийг нөхөд нь «пролетарийн хувьсгалч гэж нэрлэсэн нь санамсаргүй зүйл биш юм. Түүний амьдралын зорилго өөрийнх нь хэлснээр: «Социализмын одыг, ирээдүйн одыг хүн төрөлхтөнд гэрэлтүүлэхгүй юм бол амьдрах хэрэггүй» байв 1921 онд Ф. Э. Дзержинский: 1897, 1900, 1905, 1906, 1908, 1912 онд баривчлагдан нийтдээ 11 жил шоронд суусан бөгөөд үүний дотор 3 удаа цөлөгдсөн боловч үргэлж оргож байв» гэж бичсэн байдаг.

	Ф. Э.Дзержинский ухамсарт амьдралынхаа анхны жилээс эхлэн шударга биш явдал мөлжлөгийн эсрэг тэмцэж хувьсгалт үйл ажиллагаандаа Ленинч байр сууринаас хандаж байв. Түүний зарчимч чанар нь большевикуудад ёс суртахууны үлгэр жишээ болж байв. В. И. Ленин түүнийг «Төмөр Феликс» гэж өндрөөр үнэлж байсан ба В. Д. Бонч-Бруевичийн дурсан санаснаар бол Дзержинский ажилчдад таалагддаг төдийгүй түүнийг ажилчид гүнээ хайрлаж үнэлдэг байсан байна.

	Нам Ф.Э. Дзержинскийг бүх холбоотын онцгой комиссын даргаар томилсон бөгөөд түүний төмөр мэт хатуу зоригтой. аймшиггүй, сахилга баттай, социализмын үйл хэрэгт үнэнч сонор сэрэмжтэй, даруу төлөв чанар нь бүхий л үйл ажиллагаанд нь илэрч байв. Дараа нь 1921 онд Ф. Э. Дзержинскийг бүр хариуцлагатай ажил болох ардын комиссараар томилсон ба тэрээр өлсгөлөнтэй тэмцэх тээврийн төв комиссыг толгойлсон юм. 1924 оны 1-р сард нам, тээврийн ажил тогтворжсонтой холбогдуулж Дзержинскийг ЗСБНХУ-ын улс ардын аж ахуйн дээд Зөвлөлийн даргын өндөр албан тушаалд томилжээ. Феликсийн тухай нөхөд нь нэн үнэнч, зовлонг туулах чадвартай асар их эрэмгий, зохион байгуулах авьяас төгөлдөр, ихэд хүнлэг хүн байсан гэж ярьцгааж байв.

	Ф. Э. Дзержинскийн амьдралын уриа, дүрэм нь ийм юм:

	 

	«Манай үйл хэрэг үнэн гэдэгт надад эргэлзэх зүйл байхгүй. Хэрвээ намайг амьдралаа цоо шинээр эхэл гэвэл би яг одоо эхэлсэн шигээ эхэлнэ».

	 

	«Би тэмцлийн галан дунд байна. Амралт байхгүй байлдагчийн амьдрал манай орон гэрийг аварна. Би өөрийнхөө өмнө байнгын анхаарал сэрэмж шаардах тийм зорилтыг тавьж байгаа бөгөөд ялахын тулд энэ хэрэгтэй. Миний эр зориг ялалтад хүргэнэ ...». 

	 

	«Энэрэлгүй хүмүүст онцгой комисст ажиллах байр байхгүй». 

	 

	«Бэрхшээл бол даван туулах зүйл болохоос айх ёстой зүйл биш». 

	 

	«Энэ хүнд ажлыг заавал би биш гэхэд хэн нэгэн хүн гүйцэтгэх бус уу?». 

	 

	«Коммунистууд бид хувьсгалыг ялалт нь зөвхөн өөрийнхөө төлөө бус ард түмнийхээ сайн сайхны төлөө юмаа гэдгийг хөдөлмөрчин олон түмэнд харагдахуйцаар амьдрах ёстой». Ажлын өдрийн тухай анкетын асуултад хариулахдаа тэрээр «Хэчнээн л шаардлагатай бол тийм хэмжээгээр ажиллана» гэж хариулжээ.

	Ёс суртахууны хувьд Ф. Э. Дзержинскийн гуйвалтгүй даган мөрдөж байсан зүйл бол намаас хариуцуулсан ажил үйлс, тавьсан зорилгоо үргэлж биелүүлэхэд оршиж байв. «Хувьсгалын илд дөл», «Хувьсгалын морин цэрэг» (рыцарь), «Хувьсгалын нэр төр, нандин чанар» гэсэн чимгээр их хувьсгалчийн эх орон түүнийг шагнаж байлаа.

	Ф. Э. Дзержинскийн оюун санааны соёл нь өөртэйгөө нэн шаргуу ажилласны үр дүн, эрүүл ухаан, утга төгс эрдэмд шимтэх чанар, боловсон чанар юм. Бүх суут хүмүүст өөрийгөө хүмүүжүүлэх нь зорилгодоо хүрэхийн тулд оюуны хүч чадвараа хөгжүүлэх, хувийн сахилга бат, зохион байгуулалтыг сахиж юуны урьд юү хүсэж байгаагаа бус юу хэрэгтэйгээ хийх чадвартай болсонтой холбоотой ажээ.

	Зорилгодоо хүрэх нь өөрийгөө бодитойгоор үнэлэх чадвараас, үйл ажиллагааныхаа үр дүнг шинжлэн үзэх чадвараас зорилгоо боломжтойгоо жиших чадвараас хамаарна. Өөртөө шүүмжлэлтэй ханддагийн гайхамшигт жишээ бол К.Марксын амьдрал үйл ажиллагаа юм.Хөрөнгөт орчинд өсөж, залуу насандаа өөрийн ангийн үзэл суртлын нөлөөнд байсан К. Маркс өөрийн үзэл, амьдралын зорилгоо байнга хянан үзэж, жинхэнэ хувьсгалт онолыг бүтээх аргыг боловсруулсан юм.

	Тэрээр эхлээд яруу найргийг ихэд сонирхож байсан боловч өөртөө шүүмжлэлтэй хандан «яруу найраг бол надад түр зуурын (дашрамын) дасгал байж, харин би хууль зүйн ухаан судлах ёстой» гэжээ. Залуу Маркс үр дүн багатайг нь тогтоолгүй Боннын их сургуулийн бараг бүх факультетад нэг зэрэг сурчээ. Оюутны амьдралд дөнгөж орж толгой нь эргэсэн тэр ийм маягаар суралцах нь шинжлэх ухааныг өөрийн эрхгүй хаяхад хүргэдэг хортойг ухаараагүй, тэр үедээ нэлээд дээд түвшинд сургалт явуулдаг Берлиний их сургуульд шилжин суралцаагүй ажээ.

	К.Маркс бие даан суралцаж эрх зүйн философийн үндсийг боловсруулахыг эрмэлзсэн авч нэг нь нөгөөгөө үгүйсгэсэн олон үзэл баримтлалыг бий болгоод өөрийн хүч чадлыг судлан сул талаа илрүүлжээ. Маркс 

	 

	«философигүйгээр урагшаа явахгүйгээ би мэдээд метафизик зарчмуудын шинэ системийг бичсэн боловч эцэст нь уул систем ч өмнөх бүх оролдлого ч ашиггүй гэдэгт үнэмшсэн юм» 

	 

	гэж хэлсэн байдаг. Залуу Маркс, Кант, Фихте нарыг ихэд сонирхон тэдний сул талыг илрүүлж, Гегелийг хүлээн авснаа хожим нь «дайсны хүчинд автсан» хэмээн үзэж хаясан байна.

	Өөрийгөө шүүмжилдэг тэр чанар нь сэтгэлгээний шинжлэх ухаанч аргыг нөхөн гүйцээхэд нь Маркст тусалжээ. Материализмыг судалж байхдаа Маркс өөрөө Фейербахын бүх үзэл баримтлалыг шүүмжлэлтэйгээр хүлээн авсан байв. Залуу Маркс өөрийгөө шинжилж цэгнэн шүүж байсан бөгөөд Пруссийн хаант засгийг ардчилах талаар өөрийн бүтэшгүй санааг болон Боннын их сургуулийн доцент болох гэсэн төлөвлөгөөгөө, Бауэр, Рунг маягийн немцийн1 ардчилсан үзэлтнийг дагалдах гэсэн санаагаа хайр гамгүй шүүмжилсэн байна. Ийнхүү өөрийгөө шүүмжлэх нь алдаагаа олж илрүүлэхэд төдийгүй өөртөө тавих (бие хүний хувьд) шаардлагыг дээшлүүлэхэд ч хүргэж байлаа. Жинхэнэ эрдэмтэн, аугаа их сэтгэгч маань шинжлэх ухаанд ч өөртөө ч үргэлж бодитойгоор хандаж байсан нь түүний шинжлэх ухааны болон өөрийн өмнө үнэнч цэвэр нандин байх хоёр зорилгоос нь илэрхий. Зорилгодоо хүрье гэвэл хөдөлмөрч, өөрийн үйл хэрэгт сонирхолтой түүндээ итгэсэн, өөдрөг үзэлтэй байх ёстой.

	И. В. Мичуринийг бие даан суралцагч аугаа их хүн гэдгийг дэлхий даяар мэдэх бөгөөд амьдралд нь ямар нэг гунигт явдал тохиолдоход тэрээр өөр нэг баярт аз жаргалт зүйлийг хайдаг байв. Мичурин төв оросын Тамбовт төрж өссөн бөгөөд Лениний нэрлэснээр III Александрын харанхуй хаанчлалын дур зоргоороо аашилж дэвшилтэт бүхнийг утга учиргүй устган дарж байсан зэрлэг харгислалын үед төмөр замын ерийн албан хаагч тэрээр өөрийн өмнө эрс тэс уур амьсгалтай дундад Оросын нутагт өмнөд нутгаас дутуугүй ургац өгдөг ургамлыг тарьж ургуулах (тоор, хар чавга, усан үзэм) амаргүй зорилгыг зоригтой тавьжээ. Ингээд 1875 оны хавар Мичурин газар хүрэлцээгүй нэн их бэрхшээлтэй байсан авч хөршийнхөө ногооны өчүүхэн газар дээр туршилтаа эхэлсэн байна. Шороо худалдан авах, зөөх мөнгөгүй байсан хэдий ч багаж хэрэгслийг өөрөө хийж, сайн санаат хүмүүсээс тусламж аван, өөрийн санаанд тэднийг итгүүлж, сүүлчийн зоосоо шавхан селекцыийн ажлаа эхэлжээ. Хамгийн бэрхтэй нь гэвэл шинэ сортын ургамал бий болгох шинжлэх ухаан дөнгөж бий болж байсан үе ажээ. Мичуринийг эхний үед Тимирязев ч мэдээгүй байлаа. Бие даасан судлаачид баячуудын зүгээс хавчин дайрах явдал, ялангуяа өөрийн цэцэрлэгт ховор ургамалтай (таримлын өсгөвөртэй) хүмүүсийн зүгээс их байв. Гэвч өөртөө найдсан энэ хүн «бурхны бүтээлийг» засахаар эрс шийдэн элдэв бэрхшээл, бүтэлгүй тохиолдлыг шантралгүй туулж цоо шинээр ажлаа эхэлж байлаа. Гэвч түүний хөдөлмөрч чанар бол бидний ширээн дээр Мичуриний сортын хамгийн амттай, хүйтэнд тэсвэртэй, удаан хадгалж болдог жимс бий болохгүй байсан билээ.

	Хүн бүр өөрийн хүслийг гүйцээж дуусгаж чаддаггүй боловч Октябрийн социалист их хувьсгал түүнд ийм хувь зохиол, ард түмний хайр хүндэтгэл авчирсан юм. Хөдөлмөр, бие хайрлахгүй зүтгэлээр зовлон, бүтэлгүй тохиолдлыг давж байж л олддог бөгөөд үүний төлөө тэмцэж байж л хүчтэй, ухаантай авьяаслаг болно.

	Ард түмэн «унагаасан нь хүчтэй, өндийн боссон нь бүр ч илүү хүчтэй» гэж ярьдаг нь санамсаргүй зүйл биш билээ. Өнөө үед бэрхшээлийг даван туулахад нь хүмүүст хариуцлага хөдөлмөрч хүнлэг зарчимч чанарууд тусалж байна. Эдгээр чанарыг эс шингээвэл бэртэгчин үзэл, атаа жөтөөтэй тэмцэж, өөрийн болон дайсныхаа сул талыг ялж чадахгүй байх сан.

	Зорилгодоо хүрэхэд цаг хугацаа, хөрөнгө мөнгө, найз нөхөд зэрэг хэрэглүүр хэрэгтэй. Зорилго хэрэглүүр хоёрыг хооронд нь хутгаж болохгүй. Гёте 

	 

	«зорилгодоо хүрэхэд хэрэглүүр хэрэгтэй, өөртөө болон бусдад үл итгэдэг хүмүүсийн үйл ажиллагаа биелдэггүй, биеллээ гэхэд урвуугаар биелнэ» 

	 

	гэж нотолдог байжээ.

	Өөрийгөө хүмүүжүүлэх явцад чин зоригийг барьж өөрийгөө удирдан, алдаагаа цэгнэн шинжилж сурсан, зорилгодоо аж төрөх ёсоо зохицуулан чиг зорилготойгоор хөдөлмөрлөж чадсан тэр хүнд зорилгодоо хүрэхэд хэрэгтэй эдгээр бүх чанар бий болдог. Зорилгодоо хүрэхэд хэрэгтэй тэр бүх чанарыг л өөртөө бий болгосон байхыг өөрийн хүмүүжил ч биднээс шаарддаг юм. Иймээс өөрийгөө хүмүүжүүлэх нь хүний бүхий л амьдралын салшгүй хэсэг, сайн сайхан зорилгыг биелүүлэхийн төлөө тэмцэлд өөрийгөө болон тухайн байдлаа ялах нөхцөл мөн.

	 

	 

	БИЕ ХҮНИЙ ДУУРАЙХ ЖИШЭЭ

	Хүний эрхэм дээд эрмэлзэл бол тулалдааных нь туг байдаг. А. М. Горький «эрхэм дээд эрмэлзлээрээ удирдлага болгосноор амьдрал төгс боловсронгуй тийшээ урагшилдаг» гэж тэмдэглэсэн байдаг. Нийгмийн систем бүр өөрийн эрхэм дээд зорилготой, бие хүн өөрийн эталонтой (эрхэмлэн дуурайх хүнтэй) байдаг бөгөөд үүн дээрээ нийгмийн хүмүүжлийн хөтөлбөрөө зохиож өөрийгөө хүмүүжүүлдэг юм. Дарлагч байгуулал бүр ангийн эрхэм дээд зорилготой байсан. Спартын залуус төрийн цэцэн ухааны үлгэр дуурайл - Ликургийг буюу эр зоригийн болон дайтах урлагийн үлгэр дуурайл - Леонидыг дуурайж байхад Афин залуу нэн сониуч Одессийг биширч, түүний цэцэн ухаан авьяас бяр чадлыг шүтдэг байв.

	Дундад зууны үед өөр зүйлийг эрхэм дээд зорилго гэх болжээ. Даяанч лам, аглагч «гэгээнтэн хүн»-ийг олон хүн дуурайн шүтэх болж өөрөөр хэлбэл, бурханд бишрэх нь их үйл хэрэг байв. Феодалуудын ноёлогч хэсэг дайчин эр Сидийг бишрэн дуурайх зүйл болгон зарлаж бичиг үсэгт биш, тайж баатруудын үйлст сургаж байлаа. Гэтэл ерийн ард олон Робин Гуд, Тиль Уленшпигель, Давид Сасунский уужим сэтгэлт Манас, Илья Мурамец зэрэг аз жаргалын төлөө тэмцэгчдийг дуурайн шүтэж биширч байсан.

	Капиталист нийгэм баялгийг хуримтлуулж чаддаг ажил хэрэгч хүмүүсийн дүрийг бишрэн дуурайгч болгов. Хөрөнгөтний ном зохиолд одоо хүртэл Форд, Рокфеллер, Черчиль, Эйзенхауэр нарын амьдрал үйл ажиллагааг бичсэн номыг хэдэн саяар хэвлэн тарааж байна. Залуучуулд хааяа киноны дайчид, дээрэмчин, алан хядагч, «эстрадын одод» дуурайх шүтэх хүн нь болж байна. Гэтэл тэд өөрийн орны үнэнч иргэн, нийгмийн үнэн ёсны төлөө тэмцэгчид биш юм. АНУ-ын олон штатад одоо ч гэсэн «Робин Гуд», «Овод», «Том ахын овоохой», Жек Лондон, Марк Твен, Жон Стейнбекийн нийгмийн хурц хурц асуудлуудыг тусгасан роман зэргийг дунд сургуулийн номын сангаас хураасаар байна. Заримдаа дэвшилтэт зохиолчдын номыг огт хэвлэхгүй болохоор хураах ч хэрэггүй болдог ажээ.

	Л. Н. Толстой амьдрал дахь эрхэм дээд эрмэлзлийн үүргийг 

	 

	«эрхэм дээд эрмэлзэл бол зүг чиг, зам заагч од юм, үүнгүйгээр чиглэл ч байхгүй, чиглэлгүй бол амьдрал ч байхгүй» 

	 

	гэж тодорхойлсон байдаг. Хүмүүсийн ой ухаанд мөнхрөн үлдсэн хүн бүр амьдарч буй үедээ өөрийн эрхэм дээд эрмэлзэлтэй байлаа. К. Маркс залуу үедээ Шеллийн санааг гайхан шагширч Прометейг биширч байв. В. И. Ленин ах Александрыгаа дуурайдаг байжээ. Залуу Пироговт ах Аммосыг нь эмчилсэн их эмч профессор Е. О. Мухин удаан хугацааны турш эрхэм дээд хүн нь байсан байна. Залуу Н. Е. Жуковскийн эрхэм дээд хүн нь шинийг санаачлагч эмч А. X. Рэмпан байсан ба дараа нь математикийн багш нь, Москвагийн их сургуульд бол нэрт эрдэмтэн Н. Д. Брашманн байлаа (тэрээр надад математикийн авьяаслаг багш тааралдсан нь аз болсон гэж дурссан байдаг).

	Суут хүмүүсийг дуурайсан хүмүүс заримдаа түүнийгээ мартдаг боловч хүний ой тойнд тэр дуурайсан хүн нь үлдэх тал бий. Оросын их жанжин А. С. Суворов энэ санааг илэрхийлэхдээ 

	 

	«аль нэг баатрыг дуурайхаар сонгон аваад түүний хойноос дагах хэрэгтэй. Ингээд түүнтэй адилхан болж түүнийг гүйцвэл чамд алдар гавьяа ирнэ» 

	 

	гэжээ. Тавьсан зорилго боломжоо тооцон юуны тулд яаж амьдрах вэ? Хэн болох вэ? гэдэгтээ тохируулан бишрэн дуурайх хүнээ сонгон авна. Тодорхой хүмүүсийн үйл ажиллагааг үлгэр болгон сонгон аваад тухайн салбартаа уг хүнээ бүр зан чанарыг нь хүртэл дуурайн эхлэх боловч бусдын амьдрал хоёр дахь удаагаа өөр хүнд яг давтагддаггүй юм.

	Зарим залуус сонирхолтой олон хүмүүсийн эерэг чанарыг нэгтгэн өөрийн бишрэн дуурайх хүнийг бий болгодог: нэгийнх нь хүнтэй харилцах чадварыг, нөгөөгийнх нь ажил зохион байгуулах чадварыг, гурав дахийн шийдмэг байдал эр зоригийг дагах жишээтэй. Ийм нэгтгэсэн эрхэм дээд (идеал) эрмэлзэл хамгийн түгээмэл байх ба энэ нь бусад хүмүүсийн амьдралын эерэг туршлагыг эзэмших, хөгжлийн тодорхой түвшинд хурдан хүрэхэд нь тусалдаг байна.

	Зөвлөлт нийгэмд бие хүний бишрэн дуурайх зүйл нь оюун санааны хувьд баялаг, ёс суртахууны хувьд цэвэр тунгалаг чанар, бие бялдрын хувьд төгс чанарыг өв тэгш шингээсэн шинэ хүн мөн. Нийгмийн хөгжлийн хэрэгцээнээс, коммунизмын эхэн үеийн амьдрал хөдөлмөрт бэлтгэх шаардлагаас манай нам, ЗХУКН-ын программд Зөвлөлт нийгмийн үед хүмүүжиж байгаа хүний бишрэн дуурайх хүнийг бүх талаараа өв тэгш хөгжсөн хүн гэж тодорхойлсон билээ. Нийгмийн ийм эрхэм дээд зорилго нь нэгэн зэрэг Зөвлөлтийн ихэнх хүмүүст өөрийгөө хүмүүжүүлэх эрхэм дээд зорилго болно. Үнэндээ бол оюун ухаан, ёс суртахууны, бие бялдар, гоо зүй, хөдөлмөр, политехникийн бэлтгэлтэй, бүх талаараа хөгжсөн, мэдлэг чадвар, авьяас бүрдсэн хүн болохыг хэн эс хүсэх билээ! Иймээс хэрвээ нийгмийн сургалт хүмүүжлийг хүн бүрийн өөрийгөө хүмүүжүүлэхтэй нэгтгэвээс жинхэнэ шинэ хүн төлөвшинө. Ийм шинэ хүний үндсэн шинж гэвэл:

	1. Коммунист ухамсар. Энэ нь ертөнцийг үзэх шинжлэх ухааны материалист үзэл, нийгмийн чиглэл, коммунист үзэл санаанд үндэслэсэн үзэл санааны бат итгэл, коммунизмын дайсантай эвлэршгүй байх гэсэн дөрвөн хэсгийг өөртөө багтаасан бие хүний хамгийн гол шинж юм. Коммунист өндөр Ухамсарт чанар нь иргэний үүрэг зөвлөлтийн хүний нандин чанар, хөрөнгөтний үзэл суртал, зан суртахууныг үл тэвчих байдал, нийгмийн өндөр идэвхээр илэрнэ.

	2. Амьдралын иргэнч идэвхтэй бодит байр суурь. Энэ нь ухамсар зан үйлийн нэгдэл, өөрийн хөдөлмөрт хүн бэлэн байх чанар, коммунизм байгуулалтын төлөвлөгөө, коммунист нам, зөвлөлт төрийн шийдвэрийг өөрийн үйл ажиллагаа амьдралд хэрэгжүүлэх, үзэл санааны итгэл үнэмшлээ үйл ажиллагаандаа хэрэгжүүлэх тэмцэл мөн.

	3. Бие хүний бүх талын хөгжил. Энэ бол коммунист байгуулалтын нөхцөлд амьдрал хөдөлмөрт нийгмийн гишүүн бүрд байх нийтлэг зүйл бөгөөд ийм хөгжил нь үзэл санаа - ёс суртахуун, оюун ухаан, хөдөлмөр, гоо зүй, бие бялдрын хүмүүжил, өөрийн хүмүүжлийн харилцан холбоогоор хэрэгжинэ.

	4. Хөгжсөн авьяас чадвар, хүмүүжсэн хэрэгцээ. Коммунист нийгмийн туг дээр «хүн бүр чадлынхаа хэрээр хүн бүрд хэрэгцээнийх нь хэрээр» гэсэн үг бичсэн бөгөөд коммунизмын үед чадлынхаа хэрээр ажиллах нь хүн бүрд амьдралын наад захын хэрэгцээ болсон байна. Энэ нь хүн бүрд өөрийн авьяас чадварыг нээн хөгжүүлэх боломжийг олгож, үүнийг нь нийгмийн тусын тулд оюун ухааны гол хэрэгцээ болгон мэргэжилтэй нь холбоно гэсэн үг. Ф. Энгельс «Коммунизмын эхэн үед нийгэм нь өөрийн гишүүдэд авьяас чадвараа бүх талаар хөгжүүлэх газар сайгүй хэрэглэх боломжийг олгоно» гэж заасан. Авьяас чадвар бол хүн бүрд өөр өөр дахин давтагдашгүй чухал нандин зүйл юм. Өөрийгөө хүмүүжүүлэх нь бие хүний авьяас билгийг илрүүлэн хөгжүүлэх гол зам билээ. Хүмүүсийн хүмүүжсэн байдал нь авьяас чадвар хэрэгцээний шүтэлцээнд илэрдэг. Авьяас чадвар нь хөгжөөгүй хүмүүс хааяа хэт их хэрэгцээг шаарддаг явдал ч бий. Өөрийн хэрэгцээг зөв тогтоож удирдан хүсэл шуналдаа хязгаарлал тавьж чаддаг байх хэрэгтэй бөгөөд нийгмийн болон өөрийн бодит боломжоос түрүүлсэн эрэлт шаардлага заримдаа байдаг.

	5. Гэр бүлийн амьдралд бэлэн байх чанар.Үүнд эрэгтэй (эмэгтэй) хүмүүсийн эр зоригийн хүмүүжил, өөрийн хүмүүжил, хүний сэтгэл зүйн мэдлэг, хүүхдээ хүмүүжүүлэх чадвар, гэр орноо авч явах чадвар, хайр сэтгэлээ хадгалж хөгжүүлэх чанар багтах ба хамгийн гол нь эелдэг зөөлөн харьцаа, анхааралтай, нийцтэй, тэсвэртэй, гэр бүлийн аливаа үйл ажиллагаанд бие биедээ туслахад бэлэн байдал, сэтгэл санааг нь өргөх, хайр сэтгэлийн баяр бахдалыг таньж мэдэх чадвар зэрэг харилцааны соёл юм.

	6. Өөрийгөө төгөлдөржүүлэн боловсронгуй болгоход бэлэн байх чанар. Хүн хүч чадал, авьяас билгээ тасралтгүй байнга хөгжүүлж байх үүрэгтэй бөгөөд өөртэйгөө ажиллаж чаддаг, өөрийгөө хүмүүжүүлдэг байх ёстой.

	Дээр өгүүлсэн Зөвлөлтийн хүний шинжүүд нь бие хүний эрхэм дээд эрмэлзэл, өөрийгөө хүмүүжүүлэх төлөвлөгөө, бишрэн дуурайх нийтлэг дүрийг бий болгоно. Энэ шинж бүрийг амьдралынхаа зорилго болгон өөрийнхөө өвөрмөц байдалд тохируулан хэвшүүлж өөрийн эрхэм дээд эрмэлзлийн нийтлэг шинжийг бүтээлчээр эзэмших ёстой.

	Өөрийгөө хүмүүжүүлэхэд хамгийн төвөгтэй нь өөрийн боломж авьяас чадвар амьдралын туршлагатай холбоотой бодит «би»-тэй эрхэм дээд эрмэлзлээ нэгтгэх явдал байдаг. Бүх хүний эзэмших чанарын болон эрхэм дээд зорилгоо хэрэгжүүлэх тулгуур нь үзэл суртал, шинжлэх ухаан, ёс суртахууны хувьд бүх талаас нь бодож цэгнэн дүгнэсэн нийгмийн амьдралын үнэт туршлага байдаг билээ. Энэ туршлага нь үйл ажиллагааны туршлага, ёс суртахууны туршлага гэсэн хоёр хэсгээс тогтдог. Өөрийгөө бий болгох гэдэг нь юуны урьд энэ туршлагыг хуримтлуулахыг, өөрөөр хэлбэл, хүмүүсийн харилцааны соёлыг эзэмших, хүмүүсийг таньж мэдэж сурах, тэдгээрийн сэтгэл санааны байдал, өвөрмөц чанар, боломжийг тодорхойлж сурах, хамт байгаа хүнийхээ зан үйлийг урьдчилж харах, түүний хийж болох үйлдлийг таамаглаж сурахыг хэлнэ.

	Хүнийг мэднэ, амьдралыг мэднэ гэдэг бол нийгмийн амьдралын үнэтэй туршлагыг хуримтлуулахын тулд зайлшгүй хэрэгцээтэй зүйлсийг мэднэ гэсэн үг бөгөөд үүний тулд хамтын үйл хэрэгт идэвхтэй оролцож янз бүрийн үйл ажиллагаанд өөрийнхөө хүч чадлыг сорихоос өөр зам байхгүй.

	Бид «ахуй ухамсрыг тодорхойлдог» гэж ярилцах боловч зарим хүмүүс өөрийнхөө дутагдлыг үүгээр зөвтгөх гэдэг, «Амьдрал ийм байхад элдэв юманд санаа зовж, юм хийж яах юм, бүгдээрээ гэмтэй нүгэлтэй байхад би ганцаараа яах юм» гэнэ. Гэтэл бид заримдаа өөрийгөө төгс боловсронгуй болгох аятай таатай нөхцөлийг бий болгоход оюун санааны гайхамшгийг бий болгох төдийгүй сөрөг үзэгдлүүдтэй тэмцэх ёстойгоо мартдаг. М. Горький хүн орчиндоо эсэргүүцлийг бий болгодог гэснийг санацгаая. Үнэндээ түүний амьдрал ингэж хэлснээ баталсан хэрэг бус уу? М. Горький нэн төвөгтэй асар гашуун амьдралыг үзэлгүйгээр хүмүүсийн дунд орж «амьдралын их сургуулийг» туулалгүйгээр хувьсгалын өмнөх Орос орны хүн амын бүх давхаргатай харилцалгүйгээр социалист утга зохиолыг үндэслэгч болж чадахгүй байх сан. Оросын ард түмний бүх амьдралыг олон талаас нь бүтээлчээр авч үзсэн Горькийн бүтээлүүд мөлжигчид, хуурмагаар амьдрагчид, дарангуйлагч зэрэг хүмүүсийг үзэн ядсан үзлээр дүүрэн байдаг. Тэрээр фашизмыг үзэн ядаж байсан ба «Хэрэв дайсан эс бууж өгвөл түүнийг устгана» гэсэн М. Горькийн үг эх орны их дайны жилүүдэд тэмцлийн уриа болж байсан нь санамсаргүй зүйл биш юм.

	М. Горький бэртэгчин үзлийн эсрэг тэмцэгч, түүнийг шүүмжлэгч байсныг түүний «Клим Самгины амьдрал» тууль, «Бэртэгчин» жүжгээс харж болно.

	Октябрийн хувьсгалын дараах эхний жилүүдэд бэртэгчнүүдэд жижиг хөрөнгөтнүүд, шинэ баячууд зэрэг бусдын хөдөлмөрөөр амьдрах гэсэн хүн амын давхаргууд орж байв. Зөвлөлтийн зохиолч, хувьсгалын шударга үнэнч хүү М. Зощенко өөрийн бүтээлүүддээ социализмын нэрээр халхавчлан капитализмыг эргүүлэн тогтоохыг хүсэгч бэртэгчнүүдийг хайр найргүй илрүүлэн бичсэн. М. Зощенко Зөвлөлт байгууллыг гүжирдэн хордуулагч бэртэгчдийг үзэн ядах энэ үзэгдлийн бүхий л нарийн ширийнийг нээсэн юм. Иймэрхүү бэртэгчдийн тухай Ю. Тынянов тэмдэглэлийн дэвтэртээ: 

	 

	«Бэртэгчнүүд бол ямагт ууж согтуурахыг эд юмсыг хураан дарахыг мөнгөжиж, зугаа цэнгэл хөөцөлдөхийг эрхэмлэдэг. Өөрийн аж ахуйг эрхлэх бус, бусдын юманд шунаж, атаа жөтөөгөөр бялхах болсон атлаа бусадтай адил анхаарал халамж хүртдэг зэрэг нь бэртэгчний гол шинж (барометр нь) бөгөөд үүгээрээ хүнийг хордуулдаг байна. Эднээс тусгаарлах хаалт бол гоо зүйн конструкц билээ» 

	 

	хэмээн тэмдэглэсэн байдаг билээ, Өнөө үед бэртэгчин үзэл нь баг өмссөн капитализм, нууц фашизм, хувиа хичээх үзэл бөгөөд эдгээрийн үндэс нь жижиг хөрөнгөтний, хувийн өмчийн үзэл санаа юм.

	Өөрийнхөө амьдралыг сайн сайхан үйлст зориулах нь муу явдалтай нэгэн зэрэг тэмцэж буй хэрэг бөгөөд хүн аятай таатай нөхцөлд төдийгүй таагүй нөхцөлд ч хүн болдог. Тэгэхлээр хувь хүний дуурайх зүйл гэдэг нь ямар хүн байх ёстой, ямар болох ёсгүй тухай төсөөлөл юм. Иймээс нийгмийн хувьд амьдралын үнэт туршлага бол эерэг чанаруудын тулгуур юм. Түүнчлэн хүрээлэгч орчинд буй сөрөг үзэгдлүүдтэй тэмцэх туршлага нь сөрөг чанараа арилгаж ариутгах, түүнтэй тэмцэх сургууль болдог байна.

	Амьдралын зорилгоо сонгон авахдаа хүрээлэгч сайн зүйл бүхэн биднийг улам сайн сайхан болгож муу муухай бүхэн нь бидний тэмцэн зайлуулах объект болж байхаар өөрийн аж төрөх ёсоо зохион байгуулах нь чухал. Амьдралын зорилго нь тодорхой утгаараа аж төрөх ёс, өөрийгөө хүмүүжүүлэх зорилт, агуулгыг тодорхойлдог.

	Зуун дамжин ирсэн ард түмний цэцэн үг, өнгөрсөн үеийн уриаг дурсац санацгаая.

	н. Хүн төрөлхтний сайн сайханд л амьдралын утга учир зорилгыг хайх. Эртний ухаантнууд амьдрахын утга учир нь аз жаргал гэж байв. Гэвч бусдын аз жаргалыг хохируулан ганц өөрөө жаргаж таарахгүй. Дэргэд нь уй гашуу болж байхад баярлаж цэнгэж болохгүй. Олон сая хүн өлсөн үхэж байхад цатгалан байж болохгүй. Таны нүдний өмнө хүн хүнээ алж, хүчирхийлж, шударга бус, муу явдал үйлдэж байхад тайван зүгээр байх гэж үү? Бие хүн бидний аз жаргал хүрээлэгч хүмүүс хэчнээн аз жаргалтай байх тутам л төдий чинээ дүүрэн байна.

	Манай гараг дээрх бүх хүний дээд баялаг бол хүн хүнээ мөлжих явдлыг устгасан нийгмийн шударга байгуулал, эрх чөлөө, тэгш эрх, ах дүүсэг ёс, энх тайван, хүмүүсийн найрамдал, аз жаргал, хүн бүр чадлынхаа хэрээр хөдөлмөрлөж, хэрэгцээнийхээ хэрээр авах эрхийг зарчим болгосон нийгмийн систем юм. Үүнийг бид коммунист нийгэм гэдэг бөгөөд үүний төлөө манай дэлхийн олон мянган хүн амьдралаа зориулснаас гадна тэдний үйл хэргийг дэлхийн олон улс орон, газар нутагт шинэ залуу үеийнхэн үргэлжлүүлж байна. Дэлхийн янз бүрийн өнцөг буланд байдаг бидний анги нэгт, тэмцэл нэгт, үзэл санаа нэгт ах дүүс Зөвлөлтийн хүмүүсийг хүнлэг чанар, ёс суртахууны ариун чанарын үлгэр дуурайл хэмээн харж байна. Тэдний энэ их хүндэтгэлийг дааж, өөрсдийн өдөр тутмын хөдөлмөрөөрөө коммунизмын үеийн хөдөлмөр амьдралд ойртоход зөвлөлтийн бүх хүний амьдралын зорилго утга учир оршино. Ертөнцийг орчин үеийнхний, хойч үеийнхний нүдээр харж, өнөөдөр маргаашийг харж, гэрэлт ирээдүйн сайхныг бүтээж сурцгаая. Хүн яах гэж амьдардгийг ойлгоцгооё.

	2. Амьдралын утга учир зорилготойгоо нийлж байх. «Хүн яах гэж амьдардаг юм бэ?» гэсэн асуултад хариулж өөрийн амьдралын зорилгыг тодорхойлно. Хүн төрөлхтний шилдэг ухаантнууд ард олны аз жаргалын төлөө, эх орныхоо гэрэлт ирээдүйн, төлөө, даян дэлхийд энх тайван тогтоохын төлөө тэмцэлтэй амьдралын утга учир, зорилгоо ямагт холбож байв. Өнөөгийн хүний дээд аз жаргал бол хүмүүсийг аз жаргалтай байлгаж ирээдүй үеэ оюун санаа болон материалын үнэт зүйлс, хөдөлмөрийнхөө үр дүнгээр баяжуулах явдал юм. Тодорхой хүний амьдралын зорилго хүн төрөлхтний шилдэг төлөөлөгчдийн энэрэнгүй зорилгоос урган гарах ба энэ нь бие хүний сонирхол, мөрөөдөл, хувийн боломж, авьяас чадвартай холбоотой.

	3. Аз жаргал - энэ бол ариун зорилгодоо хүрэхийн төлөө тэмцэл, энэ замдаа ялалт хувь заяа нөхцөл байдлаа шийдвэрлэх чадалтай болсноо өөрөө мэдрэх явдал юм. Ард түмэн «хүн бол хувь заяаныхаа эзэн» гэж үргэлж ярьдаг. Бид аз жаргалтай буюу аз жаргалгүй тэр амьдралын замаа өөрөө сонгон авна. Хүндэтгэн дээдэлдэг хүмүүсийн үгийг анхааралтай сонсох хэрэгтэй. Тэд өөрт нь ямар хүнд байсан, амьдралын зовлонг хэрхэн туулсан, бүхий л сорилт туршилтыг даван ялж, муу, хувиа хичээсэн сонирхлыг дийлж мэргэжлийн ур чадварын дээд түвшинд хэрхэн хүрч, найз нөхөд, төрөл төрөгсөд ойр дотнын хүмүүстээ яаж хайрлагдан үнэлэгдсэнээ бахархан ярьдаг. Амьдралын сорилт туршилтыг давж гарсан тэр хүн аз жаргалтай болдог. Харин бэрхшээлийн өмнө сөгдөн хүнлэг чанаргүй, үнэний төлөө тэмцлээс ухарч тэр ч байтугай ууж согтууран бэртэгчин болох тийм хувь тохиолд өөрийгөө аваачсан тэр хүн аз жаргалгүй болдог.

	4. Зөвхөн өөрийн төлөө биеэ аргацааж хэрэгцээгээ хангах маягаар амьдрах уйтгартай. Аль ч хүн бусдад хайрлуулахын тулд нөхдийг хайрлаж хүндэлдэг билээ. Хамт амьдрагч нараа баяжуулахуйц оюун санааны сайхан чанар байхгүйгээр зөвхөн өөрийнхөө төлөө амьдрахыг хэн хүсэх вэ? Энэ нь зөвхөн хувийн аз жаргалыг хүссэнээр аз жаргалтай болдоггүй гэсэн үг. Эргэн тойрноо хараад үз л дээ. Зөвхөн өөрийн төлөө л амьдарч буй тэр хүмүүс л хамгийн аз жаргалгүй байдаг биш үү.

	Ерийн хүн бүрд харилцах хэрэгцээ байдаг. Хэрэв зөвхөн өөрийн төлөө амьдардаг бол таны хажууд байхыг хэн хүсэх билээ. Хувиа хичээгч эцсийн эцэст түүнд нийгмийн мөнхийн хэрэгцээний нэг нь ч хангалтгүй байдгаасаа болж ганцаардмал байдалд заавал хүрдэг. Чухамхүү хувиа хичээгч нарт л өөрийгөө мэдэгдүүлэхгүй сэтгэгдэл төрүүлэхүйц, батлахуйц зэрэг бусад хэрэгцээ хангалтгүй байх тул тэдэнд атаа жөтөө, ичгүүргүй байдал эрээ цээргүй байдал, хор шар, уур уцаар, үл итгэх үзэл, өөрийгөө чухал гэдгийг бусдад үзүүлэх хүсэл байдаг. Бусдын төлөө амьдрах нь зөвхөн өөрийнхөө төлөө амьдрахаас ямагт сонирхолтой ач холбогдолтой.

	5. Хүн ёс суртахууны дээд чанартай байж үүгээрээ дамжуулан нийгмийн зорилгодоо хүрэх «би» гэдгээ хэрэгжүүлэх үйл ажиллагаа явуулахаар заяагдсан билээ. Нийгмийн талаасаа үнэн бодит үйл ажиллагаа бол зорилгодоо хүрэх гол зэвсэг, үндсэн хэрэглүүр бөгөөд үйл ажиллагаа явуулахгүй бол гол зорилго нь хий хоосон мөрөөдөл болж хувирдаг. Бусдын хөдөлмөрөөр амьдрахыг хүсэх явдал ард түмний ярьдагчлан «бусдын гараар могой барих» нь аливаа ариун хүслийг гутаах ажээ. Муу зорилгод л муу хэрэглүүр хэрэгтэй. Иймээс амьдралынхаа зорилгыг тодорхойлох, үүндээ хүрэхэд тохирох ёс суртахууны хэрэглүүрийг сонгох хоёр бол нэгэн адил чухал. Гэвч ёс суртахууны цэвэр хиргүй тунгалаг байдлыг эрхэмлэхдээ хар бор ажлаас айх явдалгүй. Зөвхөн сайн талтай байх нь ёс суртахууны хувьд өрөөсгөл юм. Элдэв өөдгүй амьтдад няцаалт өгч гараа бохирдуулахаас айх хэрэггүй. Танхай балмад этгээд ичгүүрээ алдах, эцэст нь дамын наймаачин болж хүнлэг чанараа гээх, нэргүй захидал бичиж зүй бусаар бусдыг гүтгэх зэрэгт шударга хүмүүс бид ихэд буруутай. Яагаад гэвэл (үүний учир бол) тэдэнд цаг тухайд нь «одоо ингээд боллоо, цаашид гаргуулахгүй» гэж шийдэмгий хэлж чаддаггүйд оршино.

	6. Та өөрөө юуны учир яах гэж амьдрахаа тогтоосны дараа ирээдүйн «би» гэдгийн төлөвлөгөөг зохиогоорой.

	 

	 

	БИ ИРЭЭДҮЙД ХЭН БОЛОХ ЁСТОЙ ВЭ?

	Доорх зүйлийг уншаад сонгон авсан амьдралынхаа зорилгод тохируулан өөрчилж, тэмдэглэлийнхээ дэвтэрт бичиж авна уу?

	1. Зорилго төгс чанар бол зан байдлын гол шинж мөн, Амьдралынхаа зорилгыг хүмүүст тустай, өөрийнхөө хүч чадал авьяас чадварыг хөгжүүлэхүйц бөгөөд хүнлэг нандин чанартай, зан үйл авир араншиндаа тохирч байхаар сонгон авах. 

	2. Хөдөлмөрч байх нь амьдралд аливаа амжилт гаргах нөхцөл юм. Залхуурах гэдэг бол бүх муу явдлын эх үүсвэр мөн.

	3.Эр зоригтой байх нь хүнлэгээр амьдрах, нүүрэн дээр нь үнэнийг хэлж, бэрхшээл муу явдалтай тулгарахдаа айхгүй байх чадвар, нийтлэг сонирхлын төлөө өөрийгөө умартах чадвар юм.

	4. Өөртөө шаардлагатай байж, өөрийгөө шүүмжлэх нь өөрийгөө танин мэдэх зам, өөрийгөө хүндлэх нөхцөл юм. Өөртөө шаардлага тавьж чаддаг тэр хүн л бусдыг шаардах эрхтэй.

	5. Хүнийг хайрлах нь түүнийг өрөвдөн хайрлах, харилцан ойлгох явдал бөгөөд ийм шаардлагатай бүхэнд туслах чадвар юм. Хүнд ийм чанар байхгүй бол жинхэнэ ёсоор нөхөрлөж хайрлаж дурлаж чадахгүй.

	6. Өөдрөг үзэл, өөртөө болон өөрийн ирээдүйд итгэх. Бүх зүйлд сэтгэл нь дундуур хүн бүгдэд аятай биш байдаг.

	7. Сониуч чанар нь бүхнийг мэдэх, бүхнийг сурах тэмүүлэл бөгөөд гэхдээ ертөнцийг танин мэдсэнээр өөрийгөө танин мэдэх хэрэгтэй.

	8. Сэтгэх чадвар, ухаарах чанар нь оюун ухааны гол давуу тал юм. Их юм мэддэг хүн бүр ухаантай биш, харин үүнийгээ практикт хэрэглэж чаддаг, төгс боловсронгуй болгож чаддаг бол ухаантайнх юм.

	9. Бие даасан чанар нь бусдын асрамж, санамжгүйгээр амьдарч хөдөлмөрлөх чадвар бөгөөд өөрийн ажил хэрэг, үйлдлийн төлөө хариуцлага хүлээнэ гэсэн үг.

	10. Өөрийгөө хүмүүжүүлэх хэрэгцээ нь өөрийн сурлага хөдөлмөр, байнгын дасгалжуулалт, дасгалаар хүч чадал авьяас билгээ хөгжүүлэх чадвар юм.

	Амьдралын зорилго болон эрхэм дээд эрмэлзэлдээ зохицуулан амьдралынхаа уриаг сонгон авах. Бид өнгөрсөн ба өнөө үеийн суут хүмүүсийн эрхэмлэдэг уриаг түүвэрлэн авлаа.

	— эрхэм сайн зорилгоо олж, түүн рүүгээ яв, гэхдээ бүү удаашир

	— сайн үйл бүтээлгүй нэг ч өдрийг бүү өнгөрөө

	— бусдын хийж чаддагийг л би хийнэ

	— урагшаа яв, гэхдээ бууж өгч болохгүй

	— хүлээлгүйгээр шууд ажилла

	— хүний нандин чанар, юуны урьд хүнд сэтгэл зовомтгой чанар чухал

	— үйл ажиллагаа, шаргуу хөдөлмөрөөр хүсэл мөрөөдөлдөө хүрнэ

	— амьдарч чадна гэдэг нь ажиллаж чадахыг хэлнэ

	— гар хөдөлж байхад толгой бодож л байг, харин хал үзсэн гар толгойдоо нэгийг бодуулна

	— ажил үйлстээ дурла, энэ нь өөрийг чинь өөд татна шүү

	— бусдыг дийлж ялахыг хүсвэл өөрийгөө ял

	— муу үйлстэй тэмцэх нь өөрийн төлөө тэмцэж буй хэрэг.

	 


ӨӨРИЙГӨӨ ТАНИН МЭДЭГТҮН

	 

	ӨӨРИЙГӨӨ ЮУНЫ УЧИР СУДЛАХ вэ?

	Манай эриний өмнөх V зуунд Грект Дельфийн дуганы орой дээр 

	 

	«Өөрийгөө танин мэдтүгэй» 

	 

	гэсэн уриа бичсэн байжээ. Энэ нь бурхны ивээлээр бий болгосон хувь заяагаа танин мэдээд, үүндээ захирагдаж яв гэсэн утгатай байв. Энэ уриаг эртний Грекийн сэтгэгчид Платоны үеэс эхлэн бүр өөрөөр тайлбарлах болсон өөрийнхөө хувь тавиланг мэд, өөрийнхөө боломжийг нээн илрүүл, өөрийнхөө зан үйлийг урьдчилан хар. Өөрийгөө танин мэдэх явдал нь өөрийгөө танин мэдэх, ирээдүйгээ урьдчилж харах гэсэн хоёр хэрэгцээ шаардлагад үндэслэдэг, хүмүүс үргэлж л маргаашаа мэдэхийг хүсдэг бөгөөд хамгийн хөгжсөн хэсэг нь хувь заяагаа удган бөө, мэргэлдэг эхнэрээс асууж мэдэх бус, тааж турших ч бус, харин өөрийнхөө тухай мэдлэг, байгаа нөхцөл байдалдаа хийсэн шинжилгээндээ үндэслэн бий болгодог гэдгийг ойлгож мэдсэн байна.

	Марксист үзлээр бол өөрийгөө танин мэдэх нь ертөнцийг танин мэдэхээс салшгүй юм. Хүн хүрээлж буй бодит байдал, түүний хөгжлийн хандлагыг судлалгүйгээр өөрийгөө мэдэж, ирээдүйгээ төлөвлөж чадахгүй. Гэхдээ амьдралын тухай бодит төсөөлөл нь өөрийн тухай бодит төсөөллийн урьдчилсан нөхцөл болдог бөгөөд энэ үндсэн дээр амьдралын зорилго, тавилан тодорхойлогдоно. Хүн бол нийгмийн тусын тулд танин мэдэж өөрийгөө бий болгодог.

	Марксист философи өөрийгөө танин мэдэх процесст бие хүний төдийгүй ангийн ба нийт олны өөрийгөө танин мэдэх үзэл санаа, өөрийгөө танин мэдэх ба ангийн тэмцлийн нэгдлийн үзэл санааг хамааруулан үздэг. Энэ тохиолд өөрийгөө танин мэдэх гэдэг нь хувьсгалын туршлагыг болон тухайн улс орны эрх чөлөөний төлөө тэмцэлд ард олны хүч, боломжийг тодорхойлон (тодруулан) ойлгох гэсэн утгатай болно.

	К. Маркс өөрийгөө танин мэдэх явдлыг хүний мэргэн ухааны анхдагч нөхцөл гэж үзэж байв. Гёте 

	 

	«их юм мэддэг хүн ухаантай биш, харин өөрийгөө сайн мэддэг хүн ухаантай» 

	 

	гэж хэлсэн нь үнэн юм. Хааяа өөрийгөө танин мэдэлгүйгээр мэргэжлээ сонгон авч нэлээд алддаг явдал бий бөгөөд уг хүн дараа нь өөрөө зовж, бусад хүмүүсийн ажилд саад болж, мэргэжлээ солин бүр шинээр эхэлдэг ч тал бий Амьдралаа өөрөө тодорхойлох нь хүн бүрийн хувийн хэрэг биш бөгөөд мэргэжлээ солихтой холбоотой дахин суралцаж, дахин мэргэшихэд нь асар их цаг хугацаа, улсын нэн их хүч хөрөнгө үрэгдэнэ. Өөрийнхөө хүч, бололцоог мэдэхгүй хүн нийгэмд багагүй хохирол учруулдаг.

	Өөрийгөө танин мэдэхэд хүн өөрийн эерэг чанар, далд бололцоо, авьяас чадварыг илрүүлэх явдал гол нь байдаг бөгөөд өөрийн давуу талыг нийгэмдээ зориулж энэ үндсэн дээрээ амьдралын бэрхшээлийг даван туулна. Эерэг талын нөөцөө танин мэдэх нь бие хүн амьдралаа өөрөө тодорхойлох, сурлага хөдөлмөртөө амжилт гаргахад их чухал билээ. Их аз жаргалтай байхын тулд хүн өөрийн мэргэжлийн оргилд хүрч, гэр бүлийн сайхан харилцаа бий болгож, нийтийн үйл хэрэгт хамтран зүтгэх найз нөхөдтэй болох хэрэгтэй болдог. Өөрийгөө танин мэдэх явдал үүгээр дуусахгүй. Ажил, сурлагад амжилт гаргахын тулд өөрийн араншин, нервийн системийн төрөл, өөрийн ой тогтоолтын онцлог, оюун ухааны өвөрмөц чанар, авьяас чадвар, сонирхлын хүрээг зайлшгүй мэдэх шаардлагатай. Ажил дээр бол өөрийн хөдөлмөрийн объект„ үйлдвэрлэлийн багаж хэрэгсэл, технологи, хамт ажиллах нөхдөө судлах төдийгүй өөрийгөө сайтар судалж үйл ажиллагаагаа нарийн тооцоолон зохион байгуулахын тулд ажлын шинэ арга сурч, хүмүүстэй харилцах, ажил төрлийн болон хувийн харилцаа тогтоох нь чухал бөгөөд түүнчлэн дурламаар боловч авьяас чадвар нь хүрч дийлэхгүй ажил албан тушаалаас татгалзаж чаддаг байх хэрэгтэй.

	Өөрийгөө танин мэдэхэд өөрт буй сөрөг чанар, дутагдлыг судлах явдал нэгэн адил чухал бөгөөд үүнд бидний сэтгэхүйд үлдсэн хуучин нийгмийн үлдэгдлийн тусгал, гаднын муу нөлөө, зөв биш хүмүүжлийн үр дүн орно. Жишээлбэл, гэр бүлд хүүхдийг өөрт нь байхгүй давуу талыг нь магтаад, хатуухан байгаагүй бол даруу хүн болж чадахгүй. Нэгдүгээр ангийн ихэнх сурагч сургуульд «би бүхнээс илүү сайн» гэсэн бодолтой ордог нь санамсаргүй зүйл биш. Орчин үеийн төрөл бүрийн мэдээллээр тэднийг хэт дарах нь зарим үед ой тогтоолтыг нь ойлголт ухагдахуунаар хэт ачаалж, тархийг нь ядраахад хүргэдэг. Хүүхэд бага наснаасаа эхлэн хурц содон ер бишийн мэдээлэлд хэтэрхий дасвал хичээл уйтгартай санагдан зөвхөн сонирхолтой түүх, үйл явдал баримтад дурлахад хүрэх учир тэд өнгөцхөн хойрго сонирхлоор ухаардаг болж магад. Эсрэг талаа хөгжүүлсний үр дүнд сөрөг чанар илрэх ч тал бий. Сургууль сурагчдыг бодож, сэтгэж, задлан шинжлэхэд сургадаг нь мэдээж. Нэрд гарсан зохиолчдын уран бүтээл утга зохиолын баатрууд нэрт жанжин төрийн зүтгэлтнүүдийн алдааг шүүмжлэлтэй авч үздэг. Шүүмжлэлт чанар бол эерэг чанар мөн боловч үргэлж л юуг ч хамаагүй сөргүүлж тавьдаг болж болох талтай. Заримдаа эцэг эх аль нэг сайн чанарыг нэг талаас нь эрчимтэй зуршуулбал болгоомжтой анхааралтай тал нь харамч руу, өглөгч өгөөмөр тал нь үрэлгэн муу чанар руу хэлбийж анхаарагдахгүйгээр хувирч болох юм.

	Хүний ертөнц нэн нарийн ээдрээтэй бөгөөд энд зөрчил, дутагдал доголдол зайлшгүй байх ба эдгээрийг ухаалгаар давж туулах хэрэгтэй. Эс тэгвээс та ажил дээрээ хүмүүстэй зөрчилдөн эвгүй байдалд орж болно.

	Хүмүүсийн хоорондох ихэнх зөрөлдөөн өөрийгөө бодитойгоор үнэлж чадаагүйтэй холбоотой гэж сэтгэл зүйчид үзэж байна. Хэрэв хүн бодитой үнэнээс илүү ихийг горилж санаархаж байвал өөрийгөө хэтрүүлж үнэлснийх, хэрэв өөрөө итгэхгүй ядаж ажлаа чанартай гүйцэтгэх буюу сайн сурч чадна гэдэгтээ итгэхгүй бол өөрийгөө дутуу үнэлснийх гэж бид ярьдаг. Энэ хоёрын аль аль нь муу. Өөрийгөө хэтрүүлж үнэлдэг хүнд өөрийн үзэл, ичгүүргүй байдал, биеэ тоосон, гомдонгуй бардам сайрхуу зэрэг эгоцентризмын бусад илрэл хөгждөг. Харин өөрийгөө дутуу үнэлдэг хүнд өөртөө үл итгэх, айх төвөгтэй ээдрээтэй хэргээс ухрах хүсэл, ажлаас шантран зайлах, өөрөөр хэлбэл залхуурах, бусдаар хийлгэн хойргоших явдал илэрдэг.

	Эцэст нь өөрийгөө танин мэдэх нь өөрийгөө хүмүүжүүлэхэд зайлшгүй хэрэгтэй. Өөртэйгөө ажиллах нь өөрийн хүчтэй ба сул талын талаар тодорхой ойлголт төсөөлөлтэй байхыг шаарддаг. Өөрийгөө танин мэдэх нь өөртэйгөө ажиллах ажлын зорилгыг төдийгүй түүний агуулга, хэлбэр, аргыг тодорхойлдог байна.

	Өөрийгөө танин мэднэ гэдэг бол өөрийгөө нээж, юуны урьд хожим нь өөрийн хүмүүжлээр дамжуулан чадвар, авьяас тогтвортой зан төлөвтэй болох тэр эерэг шинж, боломжийг илрүүлнэ гэсэн үг. Өөрийгөө танин мэдэх нь удаан хугацаанд үргэлжлэх нарийн төвөгтэй хувь хүний өвөрмөц процесс бөгөөд зарим хүн өөрийгөө бүр балчир үедээ нээж, зарим нь нас тогтсон хойноо илрүүлэх жишээтэй. И. А. Крылов 40 наснаасаа ёгт үлгэр бичих болсон. Ажилчин, геологич, геологи - эрдэс судлалын ухааны дэд эрдэмтэн, биологийн ухааны доктор байсан И. Ефремов ийм насандаа уран зохиол оролдож нэрд гарсан уран зөгнөлийн зохиолч болсон билээ. Өөрийгөө эрж хайна гэдэг бол чухамхүү «би» гэдгээ шинэ нөхцөл байдал бүрд судалж, бэрхшээлийг даван туулахдаа зан төлөвөө шалгаж туршина гэсэн үг.

	К. Маркс өөрийгөө зүгээр нэг олоогүйг, мөн үүнээс ч багагүй төвөгтэйгөөр Ф. Энгельс өөрийгөө танин мэдсэнийг бид мэдэх билээ.

	Европын фабрикийн нэрт том эзний хүү Ф. Энгельст эцэг нь шашны боловсрол олгох гэсэн нь түүнийг хөгжихөд саад болж байлаа. Гэвч өөрийгөө олж илрүүлэхэд нь түүнд уран зохиол урлагийн салбарт муугүй боловсрол олгосон эх нь тусалжээ. Хүүдээ гимназийг ч төгсөх боломж олголгүй эцэг нь түүнийг худалдааны ажилд оруулсан. Тэр үед Энгельс бие даан боловсрол олохоор ялангуяа уран зохиолд гойд анхаарал тавьж шүлэг бичиж, хөгжим оролдон спортоор хичээллэж, энэ бүх үйл ажиллагааг явуулах боломж өөрт нь байгааг танин мэдсэн байна. Үзсэн, харсан, уншсан, бүхэн нь түүнийг бүхнээ зохицуулахыг шаардсан байна. Ф. Энгельс сэтгүүлч болохыг эрмэлзэж байлаа. Дараа нь «залуу Герман» хэмээх дэвшилтэт байгууллагын гишүүдтэй танилцсан явдал түүний улс төрийн сонирхол, ертөнцийг үзэх үзэл, иргэний ухамсар төлөвшихөд нь нөлөөлсөн байна. Пруссийн армид цэргийн алба хааж байхдаа Энгельс өөрийгөө, амьдралаа танин мэдсэн ба үүний дараа эцэг нь түүнийг Манчестерт худалдаачин болгожээ. Ийнхүү Англид Энгельс ажилчин ангийн түүхийг судалж, сэтгүүлзүйн хүрээнээс философийн салбарт шилжин, оюун санааны, ёс суртахуун, аугаа их баялагтайгаа мэдэн К. Маркстай нөхөрлөж хувь зохиолоо олжээ.

	Өөрийгөө нээх явдлыг Ф.Энгельс бүх амьдралынхаа турш үргэлжлүүлсэн: «Коммунистуудын холбооны» улс төрийн бүлгийн зохион байгуулагч, Герман дахь 1848—49 оны хувьсгалын үеийн цэргийн онолч, түүх цэргийн шинжлэх ухаан, байгалийн ухааныг сонирхон оролдсоны дүнд Ф. Энгельс философичийн хувьд төлөвшсөн байна.

	Өөрийгөө хайж олох явцад ашиггүй хоосон болохгүй бөгөөд олон жилийг үр ашиггүй өнгөрүүллээ ч уг хүн өөрийнхөө хувь тавиланг эрт олж болох юм. Нефтийн химийн салбарын манлай эрдэмтэн академич И. М. Губкиний амьдралтай танилцъя.

	Хөдөөгийн ерийн тариачин хүүд сониуч чанар хэмээх нэг баялаг байсан ба түүний анхны мэргэжил нь багш байв. Ийм хувь тавилантай юм сурахын хүсэлд автсан хүүд боловсрол олох үүнээс өөр зам тэр үед байсангүй. И. М. Губкин багшийн ажлаа мэддэг, үнэн сэтгэлээр дурлан хандаж бүтээлчээр гүйцэтгэж байв. 1901 онд «Боловсрол» сэтгүүлд тэрээр сурган хүмүүжүүлэх ухааны өгүүлэл бичиж нийтлүүлсэн. Гэвч хаант засгийн үед ардын боловсролыг хөгжүүлэх боломж байхгүйг мэдэж 1903 онд 33 настайдаа уул уурхайн институт байгуулах эхлэлийг тавьсан.

	Оюутан байх үедээ бичсэн майкопын хурдасны тухай Губкиний өгүүлэл хэвлэгдэж оюутан Губкин нефтийн шинэ орд нээжээ. И. М. Губкин «Би шинжлэх ухаанд эзний ёсоор орлоо» гэж дурсан бичсэн байдаг. Зөвлөлт засгийн анхны жилээс эхлэн Губкиний авьяас залуу бүгд найрамдах улсад үйлчилсэн бөгөөд тэрээр нэрт эрдэмтэн академич, дээд сургуулийн оюутанд зориулсан олон тооны сурах бичиг гарын авлагын зохиогч, нефтийн шинэ орд газрыг хайх ажлыг үндэслэгч, тэр үеийн оюутнуудын хүндлэн хайрладаг профессор байв. И. М. Губкин сурган хүмүүжүүлэгчийн хувьд зөвлөлтийн нефтьчдийн сургуулийг байгуулсан юм. Өөрийгөө хайх нь үргэлж ашигтай бөгөөд хааяа шууд авьяас билигт үл хүргэнэ.

	Өөрийгөө танин мэдэх үндсэн дүрэм гэвэл өөрөөсөө хүүхэд ахуйн мөрөөдөл, аливаа мэргэжилд алдар олох гэсэн тийм санаанаас гарсан зүйлийг бус жинхэнэ «би»-г хайх явдал юм. Нэгэн удаа ахлах ангийн уран зохиол сонирхдог сурагчидтай ярилцаж байхад энэ тухай би түүнээс асуухад тэр: «хэрэв надад техникийн авьяас чадвар илэрвэл энэ надад ямар хэрэгтэй юм бэ?» гэж хариулсан. Өөрт буй авьяас билгийг тооцон үзээгүй зарим хүмүүс азгүй байдаг.

	Сальерийн нэрийг хүмүүс Моцартын өрсөлдөгч гэдэг утгаар л мэдэхээс бус ордны капельмейстер Сальери Бетховенд хичээл зааж байсан, Листийн багш байсан бөгөөд түүнд авьяасаа хөгжүүлэх, өөрийгөө мэдэх, өвөрмөц байдлаа харгалзан хөгжмийн зохиолчийн авьяасаа хөгжүүлэхэд нь сэтгэл харамгүй тусалж байсныг олонх хүн мэддэггүй. Сальери олон жил өдөр бүр Франц Шуберттэй хөгжмөөр хичээллэсэн байна. Шуберт золгүй явдлаар эрүүл мэнд нь муудаж 32 нас насалсан боловч тэрээр дуу, романс, симфони, төгөлдөр хуурт зориулсан ая 600 зохиожээ. Хэрэв Сальеритэй хамт байж, түүнээс суралцаагүй сэн бол Шуберт хөгжмийн ийм гайхалтай бүтээлүүд туурвих боломжгүй байсан. 

	 

	«Надад суут хүн хэрэггүй, найдвартай албат хэрэгтэй» 

	 

	гэсэн австрийн эзэн хааны захиас, дуурайх байдал ноёрхсон найрал дууны газарт ирсэн арван настай хүү Франц өөрийнхөө авьяасын төлөө ширүүн тэмцэл явуулсан. Түүнийг өөрийгөө төгөлдөржүүлэн боловсронгуй болгохыг Сальери дэмжиж байв. Тогтсон сурган хүмүүжүүлэгч бол хөтөлбөрөөсөө илүү зүйлийг сургахыг хүсэхгүй байх сан. Залуу Шуберт конвикт суралцахыг орхиж биеэ дааж боловсрол олохоо үргэлжлүүлэхдээ Сальерийн зөвлөснөөр композицийн үндсийг судалжээ. Дашрамд хэлэхэд Сальерийн нэрд гарсан бусад бүх шавь өөрийгөө төгөлдөржүүлэн боловсронгуй болгох, өөртэйгөө цуцалтгүй ажиллах чадвартайгаараа онцлог байлаа. Энэ бүхэн санамсаргүй зүйл гэж үү? Хөгжимчин Сальерийг бодвол багш Сальерийн дэлхийн хөгжмийн боловсролд оруулсан хувь нэмэр хавьгүй их юм. Харамсалтай нь Сальери өөрийгөө авьяаслаг багш биш авьяаслаг хөгжимчин гэж бодож байсан байна.

	Өөрийгөө танин мэдэхийн гол асуудлын хувьд гэвэл ийм байна. Хэрэв хүн өөртөө бодитой бишээр хандвал авьяас билгээ хөгжүүлэх цаг хугацаа алдаж, авьяас билгээ хөнөөж аз жаргалгүй болох ажээ. Өөрийнхөө хувь тавиланг олж, үүнтэйгээ холбоотойгоор мэргэжлээ сонгоцгооё.

	 

	 

	ӨӨРИЙН ДОТООД ЕРТӨНЦИЙГ ХЭРХЭН СУДЛАХ ВЭ?

	Хүн өөрийнхөө тухай бодитой төсөөлөлд тулгуурлан амьдралаа зохион байгуулдаг.

	Бие хүний чиг, өөрт нь буй эерэг чанар, дутагдал, авьяас чадвар, араншин бол өөрийгөө танин мэдэхийн объект юм.

	Бие хүний гол чиг нь амьдралын зорилго, түүний зан төлөвийн хөтлөгч сэдлийг тодорхойлдог. Үүнээс удирдан зохицуулах үүрэг, хүмүүсийн оюун санааны бүх амьдралыг удирдах чиг гарна. Бие хүний чиг бол хүний зан байдлын үндсэн онцлог, онцгой байдал, мөн чанарыг харуулах бүхий л шинж, чанарын тусгал юм.

	Чиг нь дотроо 

	а) нийгмийн (хувийн ба нийгмийн сонирхлыг хослуулах чадвар, хувийнхаа чигийг нийгмийнхэд захируулах чадвар) 

	б) бүлгийн (тодорхой бүлэг хүмүүсийн амьдрах эрмэлзэл, чиг), 

	в) ажил хэргийн (сонгон авсан мэргэжлийн дагуух аливаа үйл хэрэгт чиглэх). 

	г) ганцаардмал хувиа хичээсэн (зөвхөн өөрийн) чиг гэж байна. 

	 

	Чухам аль чигээр нь юуны тулд хаашаа явах тухай ярихдаа бид зан үйлийн хувьд ёс суртахуунтай юу? аль эсвэл ёс суртахуунгүй юу? ямар төрлийн чиг вэ? гэж асууна. Чигийн төрлийг тодорхойлохын тулд 

	а) амьдралын зорилго, эрхэм дээд эрмэлзэл (хэн болох, өөрийн ирээдүйг хэрхэн төсөөлж буй удирдах, гүйцэтгэх, хэлэлцэх, зохицох, засварлахын аль нь илүү тавигдаж байгаа); 

	б) буйр хандлага (өөрийгөө аль салбарт хэрэгтэй мэргэжсэн гэж үздэг ямар зүйлийг сайн мэддэг, ямар байр суурь эзлэх, хангалуун амьдрахад нь юу хүрэлцээгүй гэж үздэг, өөрийгөө хүндлэх, давуу талаа мэдрэх);

	в) гол хэрэгцээ (бүхнээс илүү юуг хүсэж байгаа, тогтвортой сонирхол зуршил, тогтсон харилцаа); г) зан үйлийг хөтлөгч сэдэл (өөртөө буюу бусдад ихийг хүртээх)-ийг илрүүлэн тогтоох хэрэгтэй.

	Өөрийгөө судлахын тулд дараах хүснэгтээр өгсөн үндсэн чанаруудын аль нь өөртөө байгааг тогтоох нь ашигтай. Чанар бүр нь уг хүний хэр зэрэг төлөвшсөнийг мэдэх боломж олгохуйц элементүүдээс тогтох шинж тэмдгээр тодорхойлогдоно. Тухайлбал оюун ухааны үндсэн чанар болох ухаарах чанар нь өөртөө тохиолдох үйл явдлыг урьдчилан харах чадвар, жинхэнэ шалтгааныг олж голыг нь тодорхойлон онолыг практикт хэрэглэх чадвар, түүнчлэн хэрсүү, овсгоотой байж шинэ мэдээллийг бий болгох чадвар, баримтуудад тулгуурлан дүгнэлт хийх чадварыг хамааруулдаг.

	 

	БИЕ ХҮНИЙ ҮНДСЭН ЧАНАРУУД 

	Ёс суртахууны хамгийн гол чанар болох хамт олонч чанар нь дараах үндсэн шинж тэмдгээр тодорхойлогдоно.

	а) хүмүүсийн ухамсар зан үйлд хамт олон, нийгмийн сонирхлыг илүүд үзэх;

	б) нийгмийн хувьд үнэ цэнтэй, бие хүний хувьд ач холбогдолтой, зорилго эрмэлзлийг хувийн ба нийгмийн талаас зохицуулан чаддаг байх;

	в) нийгмийн ба хамт олны шаардлагыг идэвхтэй хүлээн авч нийгмийн тусын тулд үйлдэл, үйл ажиллагаа явуулах;

	г) үйл ажиллагаа, харилцаандаа нийгмийн идэвхтэй байр суурь баримтлах;

	д) хамтын зорилгоор, нөхөр ёсны харилцан туслалцахдаа бусадтай эв нэгдэлтэй байх;

	е) өөрийн нь сонирхол нийгмийнхтэй тулгарах үед өөрийгөө тодорхой хэмжээгээр умартах;

	ё) хамт олны шаардлагыг дэмждэг байх эдгээр болно.

	Хамт олонч үзэл нь зөвлөлтийн хүмүүсийн бусад бүх чанарт нөлөөлөх бөгөөд түүнийг төлөвшүүлэх нь ёс суртахууны хүмүүжлийн нэг гол зорилт мөн.

	Гол чанарууд хамтдаа бие хүний чигийг бий болгоно: хамт олонч чанар нь нийгмийн ач холбогдлыг үзүүлдэг бол ухаарах чанар нь өөрийн хүч, авьяас чадварыг бодитойгоор хэрэглэх боломжийг бүрдүүлнэ. Харин бие даасан чанар нь зорилго руу чиглүүлдэг байхад өөдрөг үзэл нь зорилгодоо хүрэх итгэл, ирээдүйд болон өөртөө итгэх итгэлийг бий болгодог байна.

	Хүний үндсэн иж бүрэн чанарт хөдөлмөрч, нийгмийн идэвх, шийдмэг чанар, сэтгэл зовомтгой чанарын цогцос болох иргэний идэвхтэй байр суурь орно. Хүний эр зориг бол мөн л шийдэмгий чанар, нандин (хүнлэг) чанар, нэр төр (үнэнч), өөртөө шаардлага тавьдаг чанарын цогцос юм. Үргэлж хүнлэгээр амьдрахын тулд өөрөөр хэлбэл бодит, үнэнч, өөртөө болон нөхдөдөө шаардлагатай байхын тулд зоригтой, чанга, хатуужилтай байх хэрэгтэй бөгөөд энэ бүхний дүнд эцэстээ эр зоригтой болно.

	Өөрийгөө танин мэдэхийн чухал объект бол хүний авьяас билиг, чадвар юм. Авьяас чадвар гэдэг нь хамгийн нийтлэг утгаараа ижилхэн цаг хугацаа хүч зарахад бусад хүнийг бодвол тухайн хүнд илүү байдаг хүний үйл ажиллагааны илрээгүй боломж, үзүүлэлт юм. Ажил үйлстээ амжилт гаргахад зөвхөн авьяастай байх нь хангалттай биш бөгөөд үүнийг хөдөлмөрөөр тэтгэх хэрэгтэй, гэхдээ зайлшгүй авьяас шаардах зүйлд зөвхөн хөдөлмөрөөр амжилтад хүрэхгүй билээ. Тухайлбал, хэрэв та математикийн авьяастай бол математикийн сурах бичгийг уран зохиол шиг уншиж чадах төдийгүй нэг маягийн бодлого дасгалын цөмийг хуудас дараалан бодох хэрэггүй бөгөөд цаашид судалбал зохих математикийн тэр салбарыг нэмж судлах, эрдэм шинжилгээний хялбаршуулсан ном зохиол унших хэрэгцээ гарна.

	Математикийн авьяас ховорхон тохиолдох ба бие сэтгэлээ зориулахтай холбоотой авьяас нэлээд элбэг байдаг. Ийм авьяастай хүмүүс заримдаа дунд сурч ерийн гэгдэж, харин гараараа хийх зүйл гарч ирмэгц сэргэн мод чулуу шавраар юм хийж эхэлдэг бөгөөд гар нь толгойноосоо илүү «хүчтэй» ажиллах ажээ. Өнгө, гэрэл, дууг илүү ялгах чадвартай хүн аялгуу сонсуут сайн тогтоож, шуугианыг ихэд нарийн ялгаж, зарим хүн хэт үнэрч байдаг.Тодорхой нөхцөл байдалд авьяас билэг шаарддаг мянга гаруй эх үүсвэр байна. Угаасаа огт авьяасгүй хүн гэж байдаггүй, хүн бүр нуугдмал илрээгүй авьяастай.

	Авьяас хэчнээн олон янз байдаг ч үйл ажиллагааны өөр өөр төрөлд хөгждөг тул төрөл бүрийн үйл ажиллагаанд өөрийгөө сорьж турших хэрэгтэй.

	Ер бусын удаан үргэлжилдэг, ажил хэрэгт тогтвортой сонирхлын илрэлийг авьяасын нэг чухал шинж тэмдэг гэж үздэг. М. Горький «Ажил хэрэгт дурлах сонирхох мэдрэхүйгээр авьяас хөгждөг» гэж онож хэлсэн нь бий. Авьяастай хүмүүсийн сонирхол бүтэмжгүй явдлаас болж унтардаггүйгээрээ онцлогтой. А. Эйнштейн 

	 

	«Би сар жилээр боддог. Ерэн есөн удаагийн дүгнэлт зөв биш байхад зуу дахь нь миний зөв байдаг» 

	 

	гэж дурсан бичжээ. Радийг нээсэн Кюри (Мария ба Пьер) нар гараараа олон тонн цацраг идэвхт хүдрийг боловсруулах нэн их нүсэр ажлыг хийж байсан нь бухал өвсөн дотор хаясан зүү олохтой адил байв. Т. Эдисон арван нэгэн мянган туршлага хийж байж боловсронгуй аккумлятор бүтээсэн. Н. И. Вавиловоос өмнө хоёр зуун жил улаан буудайг судалсан ба тэрээр хорин жил судлахдаа дэлхийн бөмбөрцгийг бараг тойрч мянга мянган шинэ ургамал цуглуулан олон шинэ сорт гаргажээ. Энэ хорин жилд шинжлэх ухаанд мэдэгдэж байсан улаан буудайн сорт хоёр дахин олширч, түүний зүйл дөрөв дахин өссөн байна. Шинжлэх ухаанд Н. И. Вавиловын оруулсан хувь нэмэр Линней, Дарвин нарынхтай тэнцэнэ. Авьяас нь үл ядрах чанар гоц их сонирхлоор тодорхойлогдох ба эцэж цуцахгүй хөдөлмөрлөх чанараар тэжээгддэг байна. Өөртөө ийм чанарыг хайж хөгжүүл.

	Хүний авьяасын өөр нэг шинж тэмдэг бол ертөнцийг өвөрмөцөөр харах явдал бөгөөд авьяас хүрээлэгч бодит зүйлийг өөрөөр хүлээн авдагтай, мэдрэхүйн аль нэг эрхтэн нь илүү их мэдрэмтгий байдагтай холбоотой, Пушкинд Моцарт өөрийн хүүхэд үеийнхээ тухай «манай сүмийн орган хөгжмийн дуугарахыг сонсоод би өөрийн эрхгүй нулимс унаган асгаруулсан байдаг» гэж дурссан байдаг. Бяцхан Чайковский хөгжим сонсоод уйлж, хэрэв уйтгартай уянгын бол бие нь мууддаг ч байсан удаатай. Авьяаслаг зураачид өнгийг онцгой ялгах бөгөөд тэдний зарим нь бүрэнхий байхад ч маш олон өнгийг ялгаж, өдрийн гэрэлтүүлэгтэй байхад зөвхөн хар өнгөнөөс 100-гаас дээш өнгийг ялгаж чаддаг байна.

	Эцэст нь авьяасын өөр нэг шинж тэмдэг бол авьяас бие хүний аж төрөх ёс, хувийн онцлог, зорьсон чиглэл зэргийг бүгдийг нь хамардагт оршино. Авьяас хүнийг нэгэн цул зүйл болгож, түүний дотоод ертөнцийг нэгтгэдэг. Энэ нь авьяасаа тодруулж, өөрийнхөө хувийн зан байдлыг судлан өвөрмөц байдлаа илрүүлэх зэргээр бие хүний хийж болох бүхнийг судал гэсэн үг. Ингэх нь тийм ч амар биш бөгөөд үүнд хугацаа хэрэгтэй. Хүн нэг байрандаа байдаггүй, байнга хувирч өөрчлөгддөг гэдгийг ойлгох нь чухал бөгөөд ийм болохоор өөрийгөө байнга судалж байх шаардлагатай болдог ажээ.

	Өөрийгөө танин мэдэхийн чухал объект бол араншин мөн. Өөрийнхөө араншныг мэдэх явдал өөрийнхөө зан үйлийг урьдчилан харах, амьдралын тодорхой нөхцөл байдалд үйл ажиллагааныхаа шугамыг зөв тодорхойлоход тусална. Зан араншин бол хувь хүний биологийн зохион байгуулалтаас шалтгаалах төрөлхийн үзэгдэл юм. Үүнээс хамааран нервийн системийн төрөл бий болох ба энэ төрөл нь нервийн процессын тогтонги ба хөдөлгөөнт чанар, саатал ба хөөрлийн харилцан үйлчлэл, хүчээр тодорхойлогддог. Хүчтэй ба тогтонги төрлийн нервийн системтэй хүмүүс сангвиник, флегматик категорид багтана.

	 

	САНГВИНИК АРАНШИН нь сэтгэлийн хөдлөл ихтэй, улиран өөрчлөгддөгөөр тодорхойлогдох бөгөөд ийм араншинтай хүн ямар нэг зүйл сонирхвол түүнээ ямагт гүйцэтгэдэг, эс сонирхвол үүнээсээ уйдаж идэвхгүй болдог. Түүнчлэн орчиндоо хурдан зохицдог, гомдол гутралаа амархан мартдаг, өөдрөг үзэлтэй, уян, ухаан хурц (гүймтгий), нэн ажигламтгай. Ийм араншинтай хүмүүст дараах дутагдал байдаг: юманд өртөмтгий, дутагдлаа үл тоомсорлодог, бардам сагсуу, нөхөрлөл дурлалд захирч байх дуртай, хүсэлгүй бол ажиллаж чаддаггүй, ажил хэрэгт хандах нь тийм ч сайн биш.

	 

	ФЛЕГМАТИК АРАНШИН нь хүчтэй, тайван, даацтай, юманд яардаггүй, ажил төрөлд хариуцлагатай махруу ханддаг, хэт хөшүүн, нийтэч, олон үг ярьдаггүй.Ийм араншинтай хүмүүст онцгой тохиолд дараах дутагдал илэрдэг: сандруу, бусдад үл итгэх ба хартай, өөрийгөө дутуу үнэлэх, биеэ хэт барьж нэр төрөө дэндүү боддог, магтуулах дуртай, ажил хэрэг нь бүтэлгүй бол сэтгэл санаагаар амархан унадаг. Түүнчлэн зөрүүд, өөрийгөө хэтэрхий их хянаж цэнэдэг, шинэ үйл ажиллагаанд удаан дасдаг байна.

	 

	ХОЛЕРИК АРАНШИН нь хөөрөл ихтэйгээрээ тодорхойлогдох бөгөөд хөдөлгөөнтэй, хүч энерги ихтэй, түргэн шаламгай, юм хүлээж авах хариу үйлдэл хийхдээ түргэн, ажилд шүүмжлэлтэй ханддаг, сэтгэлийн хөдлөл ихтэй. Амархан ядарч цуцдаг, идэвхийн үе нь бага. Ийм араншинтай хүмүүст дараах дутагдал бий: амархан гомддог эмзэглэдэг, хэт хөөрсөн үедээ догшин, дутагдлаараа бахархдаг бөгөөд хувиа хичээсэн байдлыг нь хөндвөл зэвүү хүрэхээр сөрөг авир гаргах ба юманд тэргүүлж удирдах дуртай, бусад хүмүүстэй ойр дотно биш, заримдаа биеэ тоох байдалд орж болзошгүй.

	 

	МЕЛАНХОЛИК АРАНШИН нь сэтгэл хөдлөл ихтэй, санаагаа ил хэлдэггүй, саатлын процесс давамгайлах үедээ хүнд байдалд ордог, ганцаардмал, сэрдэмтгий, ажил үйлс нь бүтээгүй үед сэтгэл санаагаар амархан унадаг, шинэ хамт олон, шинэ ажилд дасахдаа удаан, аймхайгаараа онцлог юм.

	 

	Өөртэй нь хамт төрдөг араншнаа хүн сонгож авдаггүй бөгөөд харин түүнийг удирдаж болно. Ломоносов, Суворов нарт холерик араншин тод илэрч байхад Крылов, Кутузов нар флегматик араншинтай байсан байна. Гэвч араншин нь эд нарыг суут хүн болоход саад болоогүй ажээ. Зан араншин нь хүний амьдралын замд саад болдоггүй өөрийн хүмүүжлийг төгөлдөржүүлэн боловсронгуй болгодог учир түүний хүчтэй давуу талыг бүрэн хэмжээгээр ашиглан, сул талыг даван туулах хэрэгтэй. Дээрх араншин нь нэг хүнд дангаараа байх нь ховор, харин зарим зан араншны шинж тэмдгүүд давамгайлж байдаг байна. Өөрийнхөө зан үйлийн онцлогийг тодруулснаар үүндээ зохицсон үйл ажиллагаа явуулан, өөрийгөө хүмүүжүүлэх хэрэгтэй.

	Өөрийгөө судалснаа тусгай дэвтэрт тэмдэглэн бичих хэрэгтэй. Дараа нь үүнийхээ үндсэн дээр өөрийгөө тодорхойлох дараах үзүүлэлтүүдийг зохионо. Үүнд:

	1. Амьдралын зорилго, түүний уриа. Миний буурь хандлага, эрхэм дээд эрмэлзэл (юуг таашааж, юунд дурлаж, юуг үзэн ядаж, юунд зорьж тэмүүлж байгаа, 20 ба 30 насандаа болон амьдралынхаа эцэст юунд хүрэхийг хүсэж байгаа), миний амьдралын төлөвлөгөө.

	2. Миний боломж, авьяас чадвар. Юуг амжилттай хийж чадах, юунд авьяаслаг, үйл ажиллагааны аль төрөлд миний авьяас илрэв? Ямар чадвар, дадлыг эзэмшсэн, юуг мэдэж байгаа хийгээд юу мэдэхийг хүсэж байгаа,юунд суралцахыг хүсэж байгаа.

	3. Оюун ухааны ба ой тогтоолтын характеристик, суралцах тэсвэр, ямар материалыг илүү сайн буюу муу тогтоодог, ямар хичээлд сайн, оюун ухааны онцлог, ой тогтоолтын төрөл. Ухаарах чадвар, сониуч чанарын түвшин.

	4. Хүрээлэгч орчинтой харилцах миний харилцаа, хэн намайг яах гэж хүндэлдэг, хэн надад яагаад дургүй байдаг, хүнд байдал зөрөлдөөнд орохдоо биеэ хэр зэрэг барьж чаддаг, төрөл төрөгсөд болон багш нартай харилцах харилцаа, юм ойлгохгүй үе чухам хаана ямар үед гардаг, зан үйлийн соёл ямар, юманд хэр зэрэг уян хатан ханддаг, эелдэг харилцаа

	5. Өөрийгөө удирдах чадвар: хувийн сахилга бат, өөрийгөө хянах, өөрийгөө эзэмдэх, шийдмэг чанар, бие даасан чанар. өөртэйгөө харьцах харьцаа: өөрийн шүүмжлэл, өөртөө тавих шаардлага.

	6. Миний сөрөг чанар ба дутагдал: энэ нь хэдийд илэрдэг, ямар хор хөнөөлтэй болох, үүнээсээ гарахын тулд би юу хийх.

	7. Зан араншин: энэ нь хэдийд надад тусалж, хэдийд саад болдог.

	Өөртэйгөө ажиллах төлөвлөгөө зохиоход эдгээр үзүүлэлт зайлшгүй хэрэгтэй.

	 

	 

	ӨӨРИЙГӨӨ ТАНИН МЭДЭХ АРГАЗҮЙ

	Өөрийгөө танин мэдэх гурван зам бий: Үйл ажиллагааныхаа үр дүнг өөртөө буй эерэг сөрөг чанаруудтай холбох, өөрийгөө бусад хүмүүстэй жиших, өөрийн тухай бусдын үзлийг өөрийн тухай хувийн үзэлтэйгээ харьцуулах (шүүмжлэл, өөрийн шүүмжлэлийн зохицол). 

	Өөрийгөө танин мэдэх үндсэн арга барил бол өөрийгөө ажиглах, өөрийгөө шүүмжлэх, өөрийгөө цэгнэн шинжлэх явдал мөн.

	Өөрийгөө ажиглах нь ажигламтгай чанарт тулгуурлана. Хүмүүсийн зовлон жаргал, бодлого санаашрал, анхаарал, хүнлэг (үнэнч), хөдөлмөрч чанар сэтгэл зовох илрэлийг харах чадварыг өөртөө дасгалаар бий болгох бөгөөд хүмүүсийг ойлгож сурвал өөрийгөө ойлгох нь хялбар болно. Өөрийгөө ажиглах нь тухайн өдөрт болсон зүйлийг сэргээн санахаас эхэлнэ. Өдөрт болсон зүйлээ тэмдэглэлийн дэвтэрт бичих нь зүйтэй. Энэ үед эхний удаад болсон явдлын тухай нөхдөөсөө асууж ярилцах нь зүйтэй. Нэг янзын үйл явдлыг өөр өөрөөр авч үзэж адилгүйгээр тусгадаг болохоор өөрийгөө сайтар цэгнэж, өөртөө тохиолдсон юм шиг ой тойндоо алдалгүйгээр тунгаан бодож бай.

	Уурлаж хилэгнэсэн, айсан зэрэг өөрийгөө хянахад хэцүү үед болсон зүйлийн талаарх өөрийн байдлыг уг үйл явдалд оролцоогүй хэр нь ажиглаж байсан хүмүүсийн үзэл бодолтой жишиж байх шаардлагатай байдаг.

	Эхлээд өөрийнхөө хичээллэхэд анхаарал төвлөрөлт, хэдийд хурдан ядарч, юуны учир сааталд ордгийг ажигла. Өөрийн анхаарамжийг дараах үзүүлэлтээр сорино: анхаарах хэмжээ, анхаарал төвлөрөлт, анхаарлын хуваарилалт, анхаарлын тогтвор. Ингээд анхаарал чинь хэдийд алдагддагийг илрүүлэн, төвлөрүүлэх дасгалыг хийнэ. Энэ талаар К.К. Платоновын «Сонирхолтой сэтгэлзүй» мөн «Сэтгэлзүйи практик хичээл» номыг судлан үзэхийг зөвлөж байна.

	Өөрийгөө судлахдаа хэзээ тохиолдсон хугацааг мартдагийг санаж, хэзээ юу болсныг тэмдэглэлийн дэвтэртээ бичиж авч бай. Өөртөө бодитойгоор ханддаг болох, өөрийн үнэнийг тунгаах нь амаргүй боловч өөрийн дутагдлыг олж мэднэ гэдэг бол асар их хүч, эрхэм зүйл, түүнийгээ ухамсарлан засна гэдэг бол ухаантай сайн хэрэг билээ.

	Ажигламтгай байх, өөрөөр хэлбэл хүрээлэгч орчиндоо болж буй зүйлийг мэдрэхүйн эрхтнүүдээр ухамсартайгаар бүрнээр тод тусгадаг чадвартай байх нь өөрийгөө ажиглах үндсэн хэрэглүүр мөн. Байнгын дасгал хийснээр л ажигламтгай болж хүмүүжих ба дараа нь гадаад ертөнцийг ажиглах өөрийгөө ажиглахад шилжинэ.

	Өөрийгөө ажиглахдаа дараах зүйлийг удирдлага болгоё.Үүнд:

	1. Юм бүхнээ л шууд хянан ажиглах, өөрийн зан үйлийн бүх илрэлийг тогтоон тэмдэглэх гэх хэрэггүй. Эхлээд өөрийн ажлын явцыг ажиглаж сур. Жишээлбэл, та ямар нэг хөдөлгөөн үйлдлийг хэрхэн хийж байна, гар чинь яаж хөдөлж байна, биеийн хөдөлмөрийн хөнгөн ба хүнд ажилд яаж оролцож байна, юунаас хэрхэн ядардаг, шинэ ажил үйлстээ түрүүчийнхээ чадвар дадлыг хэрхэн ашиглан буйг ажигла. Өөрийгөө ажиглаж сурна гэдэг бол хийж буй ажлынхаа үр дүнг задлан шинжилнэ гэсэн үг билээ.

	2. Ажиглангуутаа л өөртөө нийцэхгүй бүхнээ шууд засаж сайжруулчхаж чадахгүй бөгөөд заримдаа ядарч, балмагдаж, хэт бачуурч санаа зовсноос бүтэмжгүй болж болно. Ерийн нөхцөлд л өөрийгөө ажиглах нь зүйтэй бөгөөд гэхдээ хөдөлмөрлөх, өөрийгөө ажиглах үйл ажиллагаа явуулах, түүнийг тогтоохыг нэгэн зэрэг гүйцэтгэвэл зохино. Өөрийгөө ажиглаж байх үедээ анхаарлаа өөртөө ч, үйл явдалд ч төвлөрүүлж сурах хэрэгтэй. Энэ нь олон дахин дасгал хийхийг шаарддаг амаргүй зорилт юм.

	3. Юуны урьд өөртөө болж өнгөрснөө ажиглах, өөрөөр хэлбэл өнгөрсөн үйл явдал баримтыг ой тойндоо ширхэгчлэн санах шаардлагатай. Бид болоод өнгөрсөн үйл явдлын дүр зургийг яг байснаар нь дахин сэргээн санахад анхаарлаа хандуулахад хугацааны хувьд хурдасгасан буюу удаашруулсан байдлаар сэтгэгдэл төрдөг. Энэ бол сэтгэл санаа догдлон зовсны үргэлжлэл бөгөөд бүрэн сэргээн санах хугацаа 3—4 цаг байдаг. Үүнээс удах юм бол амсаж өнгөрүүлсэн харж үзсэн зүйл маань ой тойнд мартагдаж, дутуу дүрслэгдэх болно.

	4. Өөрийгөө ажиглах үедээ тэмдэглэж авсан тэр зүйлээ хожим сэргээн санахад анхаарлаа төвлөрүүлэх хэрэгтэй, Үйлдлийг явц дунд нь өөрөө шууд ажиглах гэх нь хүнд бөгөөд дэндүү субъектив юм. Өөрийгөө танин мэдэх энэ тохиолд өнгөрсөн зүйлдээ хийсэн шинжилгээнийхээс илүү алдаа ч гарч болдгийг санагтун.

	5. Болох үйл ажиллагаа, үйл явдлыг урьдчилан (яриа, уулзалт, зөрчилдөөн) харах чадвартай болох ёстой. Бидний тэгэх ёстой байх гэснээс зөрснийг хүний ой илүү тогтоодог юм.

	6. Үйл явдлыг цэгнэн үзсэний дараа яриа зөрчилдөөний үед өөрөө ямар зүйл хийснээ ой тойндоо сэргээн санах хэрэгтэй бөгөөд хоёр дахь удаа өөрийгөө ажиглах нь үргэлж илүү оновчтой болно.

	7. Өөрийгөө шууд ажиглах явцдаа заримдаа үйл ажиллагааныхаа процессыг удаашруулан үзэх нь чухал бөгөөд энэ нь үйл хөдлөл хүртэхүйн үйлдлээ ширхэгчлэн харах боломжийг танд олгоно.

	Өөрийгөө ажиглах дадал төлөвшүүлэхдээ дараах барилыг ашиглаж болно:

	а) хэзээ ямар үйл явдал, ямар дарааллаар яаж болсон, түүнийг та мэдэрсэн эсэх гэх мэтээр өөрөөсөө асуух.

	б) тэмдэглэлийнхээ дэвтэрт бичсэнтэй, бусад хүмүүсийн дурсан ярихыг өөрийн санаж байгаатай жиших.

	в) бусдад мэдээжийн зүйлийн талаар өөртөө асуулт тавин хариулж харьцуулах.

	г) хүмүүсийн ярьсан бичсэнийг өөрийн тэмдэглэсэн санасантай харьцуулж жиших.

	д) өнгөрсөн зүйлсийг дахин тунгаан бодох: болоод өнгөрсөн зүйлд өөрөө яаж оролцсоноо санаж өнгөрсөнтэй ижил ойролцоо нөхцөл дахин тохиолдвол би яах байсан билээ? гэдэг асуудал өөртөө тавьж, бусад хүмүүс чухам яасныг сэргээн санах хэрэгтэй. Энэ бүх тохиолд тэмдэглэлийнхээ дэвтэрт бичсэн зүйлээс таны санаж буй зүйл зөрж буй эсэхэд, өөрийн болоод бусдын анхны ба сүүлчийн сэтгэгдэл зөрж буй эсэхэд анхаарлаа хандуулна.

	 

	ӨӨРИЙГӨӨ ШҮҮМЖЛЭХ гэдэг нь өөрийгөө цэгнэх, өөрийгөө үнэлэх хоёр аргаар ажигласан үр дүнгээ боловсруулахыг хэлнэ. Өөрийгөө шүүмжилсний үндсэн дээр сэтгэлгээ хөгждөг бөгөөд гол зүйлийг бусдаас олж ялгаж сурах нь сэтгэлгээний цагаан толгой юм. Чухамхүү ийм учраас л шинжлэх ухааны тэргүүлэх үзэл санааг тогтоох, эзэмших, хэрэглэх бататгахад оюун ухаанаа дасгалжуулж, харьцуулах, жиших, төстэй болон ялгаатай талыг олж илрүүлэн сурах хэрэгтэй, Амьдралыг болон өөрийгөө таньж мэдэх, суралцах ба бие даан суралцах, хүмүүжих ба өөрийгөө хүмүүжүүлэхэд бүгдэд нь ухаан нэгэн адил зайлшгүй хэрэгтэй.

	Өөрийгөө ажиглахын үндэс нь ажигламтгай чанар байдгийн нэг адил өөрийгөө шүүмжлэхийн үндэс нь оюун ухааны шүүмжлэлт чанар юм, өөрөөр хэлбэл хүрээлж буй зүйлийн эерэг ба сөрөг талыг бодитойгоор харах чадвар юм. Гэхдээ өөрийгөө шүүмжлэлгүйгээр шүүмжлэх чадвараа хөгжүүлбэл гутрангуй үзэл, шүүмжлэхийн дон шүглэх ба өөртөө бага, бусдад өндөр шаардлага тавих аюултай замд орж болзошгүйг тооцох нь зүйтэй. Зөв шүүмжлэх нь өөрийгөө шүүмжлэхийн хязгаар болно.

	Өөрийгөө шүүмжилж сурахын тулд юуны урьд зан үйлээ нарийн тодорхойлж сурах хэрэгтэй. Үүний анхны алхам бол өөрийгөө бодитойгоор үнэлж сурах, дараа нь өдөр бүр зөв хэвшүүлэх, жишээлбэл оройн 20—21 цагийн хооронд тухайн өдөр хийсэн бүх зүйлээ цэгнэн үзэж байх хэрэгтэй. Ингэж өөрийгөө цэгнэн шинжлэхэд 15—20 минут. орох ба үүнтэй нэгэн зэрэг тэмдэглэлийн дэвтэртээ бичих буюу оройн цагаар салхилахдаа бодож болно.

	Зан үйлдээ шинжилгээ хийх үед хамгийн гол нь өөрийн үйл ажиллагааны практик үр дүн байдаг: ямар зүйлийг яаж хийсэн, илүү сайн хийж болох байсан уу? Ингэхэд юу надад саад болсон, үүнд хэн буруутай байв гэх мэт. Залуу хүний баялаг бол хураасан эд хогшил бус, харин эзэмшсэн мэдлэг, олж авсан чадвар, баяжуулан хуримтлуулсан амьдралын туршлага, хүмүүсийн сайн сайхны төлөө явуулсан шинэ нөхөрсөг харилцаа юм.

	Дараа нь хамт олондоо өөртөө онцгой ач холбогдолтой ямар үйл явдал байгааг олж илрүүлэх явдал чухал. Энэ үйл явдалд (хуралд, түүн дээр үг хэлэх, зөрчилдөөн, маргаан, найз нөхдийн ажил үйлийн тухай хэлэлцэх оролцсоныгоо та хэрхэн үнэлж байна вэ? Үүнээс өөрөөр яаж оролцсон бол илүү сайн болох байв? Үүний дараа өөрчилж боломгүй хамгийн зөв шийд толгойд орж ирнэ. Тэнэг шийдвэрийг (үйлийг) дараа нь нударгаар засаж болохгүй гэж ард түмэн ярьдаг нь санамсаргүй зүйл биш юм. Өөрийн зан үйлийг ямагт цэгнэн үзэж байх хэрэгтэй, Хэрэв өөрийн бүх үйлдэл үйл ажиллагааны тухай боддог болж сурвал таны ухаан, туршлага алдаа гаргуулахгүй бөгөөд та тэр үед өөртөө «ийм нөхцөл байдалд ч тэгэхгүй л байх нь дээр» хэмээн хэлэх болдог. Зан үйлээ цэгнэн шинжлэх нь зан төлөвөө өөрөө танин мэдэх сургууль, үйлдлээ урьдчилан харах сайн дасгал юм. Бидний давуу болон дутагдалтай тал, хувийн чанар, чухамхүү зан үйлээрээ л илэрдэг шүү дээ. Зан үйл бол бидний оюун санааны бүхий л потенциал, авьяас билэг, төгс бишийн нийлмэл илрэл юм.Юуны өмнө зан үйлээрээ үйл ажиллагааныхаа үр дүнгээр өөрийгөө үнэлэн шүүж сур. Амжилт, бүтэмж, ялалт нь бидний давуу талыг илтгэж, бүтэлгүй явдал, ялагдал нь бидний дутагдлын үр дагавар байдаг. Буруугаа бусад хүмүүсийн зориуд үйлдсэн хорон санаат, жигшүүртэй үйлдэлд хайж зөвтгөхийг оролдох гэлгүй өөрийгөө зэмлэж суръя.

	Хэрэв таны бүх үйлдэл үйл ажиллагаа дахь шалтгаан - үр дагаврын холбоог тогтооход өөрийгөө цэгнэн шинжлэх явдал тусалж байвал зайлшгүй хэрэгтэй бөгөөд үр дүнтэй байгаа хэрэг. Нэг ижил үйлдэл бие хүнийхээ чанар, зуршсан аж төрөх ёс, цухалдаж бухимдсан байдал (айх, уурлах, хэт баярлах, дурлах зэргээс)-аас болж өөр өөр үр дүнд хүрдгийг сануулъя. Таны зан үйлийг бий болгогч шалтгааныг хайж олоорой. Хэрэв энэ нь ёс суртахууны хувьд зөв бол үргэлжлүүлэн хий, хэт амин хувиа хичээсэн бол өөрийнхөө үйл ажиллагааг зогсоо.

	Өөрийнхөө зан үйлийг цэгнэн шинжлэх үедээ нийгэмд өгөх ашиг тусын шалгуурыг удирдлага болгох нь зүйтэй. Зөвхөн танд төдийгүй бусдад ач холбогдол өгч байх нь чухал. Өөрийгөө танин мэдэх нь бусдад ашиг тустай юу, зөвхөн өөртөө хэрэгтэй бусдад хортой ашиг юу? гэдгийг тогтооход тань тусална. Хөдөлмөр, харилцаан дахь нийгмийн ашиг тус хор холбогдлын шүтэлцээ бол зан үйлээ цэгнэн шинжлэхийн бодит шалгуур юм.

	Өөрийгөө цэгнэн шинжлэх үедээ өөрийгөө найз нөхдийн болон дайсны нүдээр харж судлах хэрэгтэй. 

	 

	«Хүмүүстэй зөвлөх нь хэзээ ч хоргүй» 

	 

	гэсэн Беларусын цэцэн үгийг санацгаая. Намайг яагаад хайрлаж, юуны учир үзэн ядав? гэж нөхдөөсөө үргэлж асууж бай, гэхдээ үүнийг хэний дэргэд юуны учир яах гэж тэд таныг шүүмжилсэн буюу магтсаныг мэдэх нь зүйтэй. Өөрийн нэрээр гарсан шүүмжлэлийг задлан шинжил. Хэрэв танд нэг удаа сануулж сургасан бол эргэцүүлэн бод, хоёр дахь удаа ингэвэл өөрийн үйл ажиллагаагаа цэгнэн үзэж дутагдлаа ол, харин нэр хүндтэй хүн гурваас дөрвөн удаа таныг буруут гавал өөрийн сул талыг илрүүлж, түүнтэй тэмцэх хэрэгтэй.

	Ялангуяа өөрийн алдаа эндэгдэл, бүтэлгүй явдлыг сайтар цэгнэн үзэж бай. Амьдралд алдаа бүтэмжгүй явдал байх боловч үүнээсээ сургамж заавал авч байх хэрэгтэй. Алдаа гаргахаасаа айвал бүр ч том алдаж болно: хэрэв ингэвэл идэвхгүй болж, нийтийн тэмцлээс ухрахыг эрмэлзэн, гутрангуй үзэлтэн, аялдан дагалдагч болж хувирна. Алдаагаа урьдаас харж түүнээс тойрч, дахин гаргалгүй шалтгааныг нь нээж чаддагт хүний мэргэн ухаан (бодол) оршдог. Алдаагаа давтах нь ямар нэг сөрөг тогтвортой чанарын шинж тэмдэг мөн билээ.

	Өөрийн одоогийн байдлаа цэгнэн шинжилж өнгөрсөнтэйгөө харьцуулан харж бай. Бүх зүйлийг харьцуулан танин мэддэг. Таны оюун ухааны өсөлтийн хурдац, өөрийгөө төгөлдөржүүлэн боловсронгуй болгосны үр дүн бол таны хэр зэрэг хүмүүжсэний үндсэн үзүүлэлт юм.

	Өөрийгөө шүүмжлэх өөрийгөө цэгнэн шинжлэх нь ӨӨРИЙГӨӨ ҮНЭЛЭХЭЭР дуусдаг ба өөрийгөө үнэлэх нь өөрийгөө танин мэдэхийн сүүлийн үйл (бүлэг) юм. Өөрийгөө үнэлэх урлагт суралцах амаргүй. Энэхүү нарийн төвөгтэй үйл хэрэгт 

	 

	«өөрийгөө болон бусдыг үнэлэхдээ нэг загвараар хэлбэрдэж болохгүй» 

	 

	гэсэн дүрмийг санаж яваарай.Гэтэл хүн нь өөрчлөгдчихөөд байхад түүний талаарх сэтгэгдэл хэвээрээ байх явдал байдаг. Иймэрхүү нэг хэв загварын үнэлэлт нь тухайн хүн цааш өсөж хөгжихөд саад болж, өөрийгөө үнэлэх явдлыг бууруулдаг байна. Жишээлбэл, та сайн сурдаг атал багш нар үүнийг эс ажигласан бол таны боломж, чадварын талаарх хуучин ойлголтдоо үндэслэн доогуур дүгнэх нь мэдээж хэрэг. Иймээс заримдаа нөхрийн тухай бүрэн ойлголттой болтлоо зөв биш дүгнэлт байр сууринаас хандахаа түр татгалзах хэрэгтэй. Өсвөр насанд энэ бүхнийг нийгэм улс төрийн шалгаруулалтаар гүйцэтгэх нь зүйтэй.

	Өөрийгөө танин мэдэх нь хамт олны дотор өөрийн байр суурийг тодорхойлон олох, өөрийгөө хүмүүжүүлэх зохимжтой замыг сонгон авах, үүнийхээ үр ашгийг шалгахад тухайн хүнд бүхэлдээ тусалдаг байна. Ийм ч учраас өөрийгөө танин мэдэх гэдэг бол хүний амьдралын үйл ажиллагааны үр дүн, үүнийгээ өөрөө нотлох нөхцөл, бие даан бодитойгоор ухамсарласны үзүүлэлт, өөртэйгөө ажиллах ажлын үр дүнгийн шалгуур юм.

	Өөрийгөө танин мэдэх гэсэн хүнд дараах зүйлийг зөвлөе. Үүнд:

	1. Бүх төрлийн үйл ажиллагаанд, ямар ч нөхцөлд, тэр ч байтугай эвгүй тааламжгүй нөхцөлд илэрдэг бие хүний сайн чанаруудыг эерэг гэж үзэх;

	1. Орчиндоо ашиггүй дургүй хүрмээр, үл тэвчмээр хурц шүүмж байнга үүсгэдэг, мөн нэр төр, нандин чанарт харшлах зан үйл бүхий чанаруудыг сөрөг гэж үзэх;

	3. Сайн үйлс, алдаа, зориудын муу үйлийг ялгаж сурах. Сайн үйл таны эерэг чанарынх, алдаа - амьдралын туршлага суугаагүйнх, ёс суртахуунгүй муу үйлдэл - таны сөрөг чанарын үр дүн юм. 

	 

	«Сайн хүн болъё гэвэл сайн үйлийг цөхрөлтгүй бүтээ» 

	 

	гэсэн ардын цэцэн үг бий.

	4. Өөрийн «би»-г үнэлэхийн тулд өөрийгөө бусадтай жиш, гэхдээ өөрөөсөө дортой биш дээртэй жишнэ шүү. Сайн хүн болохыг хүсвэл өөрийгөө эрхэм дээд эрмэлзэлтэйгээ, оюун ухааны хувьд, ёс суртахуун, эр зоригийн хувьд дуурайх хүнтэйгээ жиш. Өөрийгөө ажиглах явцдаа муу хүмүүстэй өөрийгөө жишвэл «Би сайн» гэж хэлнэ, энэ нь та муу байгаа хэрэг.

	5. Өөрийгөө бэрхшээлээр сорьж, түүнийгээ даван туулах хэрэгтэй. Чухамхүү бэрхшээлтэй тэмцэж байж л таны дутагдал, давуу тал илэрнэ шүү дээ. Зоригтой хүн бэрхшээлийг давж

	туулахаар амьдрал түүний өмнө дэвшүүлэн тавихыг хүлээлгүйгээр өөрөө явдаг. Бэрхшээл гэдэг бидний хүч чадал авьяасыг хурцлах билүү юм. Бэрхшээлийг даван туулж чадсан тэр хүн өөрийн дутагдлыг арилгаж чадна.

	6. Хэрэв эерэг чанар таны бүх төрлийн үйл ажиллагаанд байнга илэрч байвал өөртөө «5»-ыг, гол гол үйл ажиллагаанд тогтвортой илэрч байвал «4»-ыг, аятай нөхцөлд, гаднын шахалт шаардлагаар илэрвэл «3»-ыг, харин эерэг бус сөрөг чанарууд илэрч байвал өөрөөр хэлбэл хөдөлмөрч биш залхуу, үнэнч бус худалч гэх мэт чанар илэрвэл өөртөө «2»-ын үнэлгээг тус тус өгөөрэй.

	Дутагдлыг үнэлэхдээ түүний тэсвэрлэшгүйн зэргийг тооцно. Хамгийн эхлээд үнэлгээний хуваарийн жагсаалтад хамгийн тэсвэрлэшгүй дутагдлуудыг, дараа нь арай гэм багатайг г.м. цувуулж бичвэл: Урвах, жигшүүртэй, харгис хэрцгий, ховдог шунахай, энэрэлгүй, аймхай, залхуу, хуурамч, худалч, тэнэг зориг муутай, ухаан богино, үлбэгэр, гутрангуй, хайхрамжгүй, өөртөө шүүмжлэлгүй, бодит биш, мартамхай, түргэн ууртай, хөнгөн сэтгэцтэй.

	Хүн өөрийнхөө дотоод ертөнцийг эрхэм дээд эрмэлзэлтэйгээ орчин үеийн сайчуулын онцлог чанаруудтай жишиж байж л танин мэддэг. Гэхдээ зарим хүн үнэнч шударга чанар, давуу талыг гол гэж, нөгөө хэсэг нь хүнлэг чанар, ичимхий занг гол гэдэг бол өөр нэг хүн хөдөлмөрч, хамт олонч чанарыг гол гэж үздэг байна. Бид өөрийгөө үнэлэхэд зориулж бие хүний үндсэн чанаруудын хүснэгтэд бүх чанарыг нийгмийн ач холбогдлоор нь таван баллын системээр жагсаан бичлээ.

	Бие хүний ёс суртахууны үндсэн чанаруудыг хүн өөртөө шингээн хүмүүжсэн бол оюун ухаан, эр зориг, мэдрэхүйн гол чанарууд үнэтэй юм. Жишээлбэл, бие хүний нэг гол чанар бол ухаарах чадвар юм, гэхдээ ухаарах чадвар сайтай луйварчин, ийм чадваргүйгээ бодвол улам аюултай байдаг. Ингэхлээр хүний гол баялаг, нийгмийн үнэ цэн бол юуны урьд түүний ёс суртахууны сайхан чанар юм.

	Ёс суртахууны хувьд өөрийгөө үнэлсний дараа өөртөө буй оюун ухаан, эр зориг, мэдрэхүйн хамгийн чухал чанарыг ач холбогдлоор нь байрлуулсан дараах дарааллаар үнэлэхийг хичээнэ үү. Үүнд: Ухаарах чадвар, бие даасан чанар, зорилго төгс чанар, эрдэмд шимтэх чанар, өөрийгөө эзэмдэх, сэтгэл зовомтгой чанар, ажигч, өөртөө шүүмжлэлтэй ханддаг, өөртөө шаардлага тавьдаг чанар.

	Өөрийгөө танин мэдсэнээр хүн өөрийгөө өөрчилдөг гэдгийг санагтун.

	 


ХҮНИЙ АЖ ТӨРӨХ ЁС

	 

	АМЬДРАЛЫН ДҮРЭМ, УРИА

	Философийн ойлголтоор бол аж төрөх ёс нь өөртөө одоогийн нийгмийн харилцаа, улс орны соёл, өнгөрсөн ёс заншил, одоогийн хүмүүсийн үйл ажиллагаа, ирээдүйн хэтийн төлөв, гэр бүл хөдөлмөрийн хамт олон дахь харилцах харилцааг, өөрөөр хэлбэл нийгмийн амьдралын бүхий л нөхцөлд хувь хүний амьдралын үйл ажиллагааны бүх аргыг багтаасан байна.

	Хүний хувийн аж төрөх ёс нь манай нийгмийн системийн нөхцөлд бүх ард түмний аж төрөх ёсоор тодорхойлогдох боловч өөрийнх нь байр сууринаас хамаарна. Энэ л утгаар сэтгэл зүйчид хүний амьдралын замын тухай ярьдаг. Зүйр үгнээс эшлэл авбал: 

	 

	«Яаж амьдарч байгаагаа хэлбэл ирээдүйд хэн болохыг чинь би хэлж өгье».

	 

	Хүн ба орчин, бие хүн ба нөхцөл байдал гэсэн асуудал хүмүүсийн сонирхлыг байнга татсаар ирсэн. Эртний Грекчүүд 

	 

	«энэ ертөнцөд сайн байж болохгүй» 

	 

	гэж баталж байсан нь нийгмийн орчин, амьдралын нөхцөлөөс хүн хамаардгийг тэмдэглэсэн хэрэг. Беларуст 

	 

	«Шувуунд эрх чөлөө зориг, хүнд энх амгалан хэрэгтэй» 

	 

	гэж эртнээс ярьдаг байж. Энэ бол хүмүүсийн харилцаанд хамгийн гол нь эвсэг байдал, хамтын ажиллагаа, энх тайван, эрх чөлөө, тусгаар тогтнол байдгийг хэлж байна.

	Эртнээс ардын мэргэд хүний аж төрөх ёсны ашигтай, хортой талыг нарийн тодорхойлсон байдаг. Эртний Египетэд 

	 

	«Хүний өөрийн үйл ажиллагаа нь түүнийг хүндлэгдэх жигшигдэх алин болохыг харуулах ба үүнд байгаль нөлөөлөхгүй» 

	 

	гэж ярьдаг байсан байхад оросын ард түмэн 

	 

	«Сайхан амьдрал ухааныг төрүүлж, муухай амьдрал ухааныг түйвээдэг» 

	 

	гэж сургаж байж. Аж төрөх ёсонд хамгийн гол нь хүмүүсийн сайн сайхны тулд үнэнч шударгаар хөдөлмөрлөх явдал байдаг. Энэ утгыг баталсан ардын цэцэн үг олон бий: 

	 

	«Ажил хөдөлмөр хүнийг гутаадаггүй харин баяр баясгаланг авчирч хэрсүүжүүлнэ» (Беларус ардын); 

	 

	«Хөдөлмөр хүнд аз жаргалыг авчирдаг» (Солонгос ардын); 

	 

	«Хайр дурлал, хөдөлмөр аз жаргалыг бий болгодог», 

	«Хүн төрөхдөө ерийн амьтан байх боловч хөдөлмөрөөр боловсрогддог» (Орос ардын).

	 

	Хөдөлмөр бол аж төрөх ёсны гол хэсэг бөгөөд түүнээсээ хүний эрүүл мэнд оюун санааны хөгжлийн шууд нөхцөл хамаардаг. Хөдөлмөр бол бие хүний аз жаргалыг бусад хүмүүсийн аз жаргалтай холбох урьдчилсан нөхцөл мөн.

	Бие хүний аж төрөх өөр нэг хэсэг бол ухаалаг хүмүүстэй харилцах, ахмад хүмүүсийн баялаг туршлагыг эзэмших, мэдлэг соёлын бүх ололтоо өөрийнхөө дотоод ертөнцийг баяжуулах явдал юм. 

	 

	«Хүн хүнийгээ л хүн болгодог» 

	 

	гэсэн ардын цэцэн үг байдаг бөгөөд энэ санааг 

	 

	«чи хэнтэй амьдарна, түүнтэйгээ адил төсөөтэй болно» (Афган ардын); 

	 

	«Шинэ ном унших нь хүнийг шинэ найз нөхөдтэй болгодог» (Хятад ардын); 

	 

	«Хүүхэд байхад тогтоосон зүйл хадан дээрх бичигтэй адил» (Орос ардын) 

	 

	гэсэн цэцэн үгс баяжуулж байна. Хүний мэдлэг, практик үйл ажиллагаа, хүмүүстэй харилцах харилцаа нь өөр хоорондоо үргэлж харилцан холбоотой байдаг. Монголд 

	 

	«Чадахгүй юм бол мэдээд яах юм хийхгүй юм бол чаддаг байхын хэрэг юү байна» 

	 

	гэж ярьдаг байна.

	Хөдөлмөр хүмүүстэй харилцах харилцаа, суралцах ахуй нь аж төрөх ёсны хэсгүүд болох төдийгүй өөрөө ухамсарлах үндсэн зам юм. Иймээс өөрийгөө бий болгоно гэдэг нь амьдрах хэв маяг, үйл ажиллагаагаа бий болгож нийгэмд өөрийн ёс суртахууны байр сууриа олно гэсэн үг бөгөөд энэ нь аятай нөхцөл байдлыг ашиглах, тааламжгүйтэй нь тэмцэхэд тусалдаг байна. Энэ бүхнийг ухамсарлан ойлгосон хүний тоонд Омар Хайям орох нь эргэлзээгүй.

	Омар Хайям нь XI—XII зуунд амьдарч байсан математик, анагаах ухаан, орчлонгийн үүсэл, гүн ухааны талаар олон боть бүтээл туурвисан эрин зууны нэрт эрдэмтэн сэтгэгч байсан бөгөөд түүнд «Эрин зууны эрдэмтэй эр», «Өрнөд дорнодын гүн ухааны хаан», «Хорасаны имам», «Жинхэнэ шинжээч» гэх мэт хүндэт нэр өгч байсан нь санамсаргүй хэрэг биш. Тэрээр цаг агаарын байдал, нар сарны хиртэлтийг урьдчилан хэлж. хаврын өдөр шөнө тэнцлийн өдөр цагийн зүүг тохируулж, европт шинэчлэл болохоос өмнө хугацааны тооллыг өөрчлөн зохиож байжээ. Дорно дахины өнцөг булан бүрээс хүмүүс түүнээс зөвлөгөө авахаар ирцгээж, дараагаар нь аугаа их ухаантан гэж нэрлэж алдаршуулж байв.

	Омар Хайямын бүтээлүүд нь дэлхийн яруу найргийн нэг оргил байсан. Тэрээр хааныг байх үед эзэн хаант төр мөхөж эхэлж байгаа тухай, түүний сүйрэх тухай бичиж байсан байна. Гайхалтай энэ бүтээлүүдийг нь уншсан хүмүүс түүний дөрвөн мөрт шүлгүүд шиг бичихийн тулд ямар их эр зориг нэр хүнд хэрэгтэйг ойлгох болно. 

	Лал шашин олонхыг бишрүүлж байсан тэр үед Омар Хайям: «Лал шашинтан болсон нь миний хувьд ямар их нүгэлтэй вэ» гэж хэлсэн бөгөөд энэ тухайгаа бүр зоримгоор шүлэглэн:

	 

	Аяа, хөх тэнгэр та

	Адгийн муу амьтныг алагчлахгүй ивээх юм!

	Аяа, хөх тэнгэр таныг

	Аашаа андаж, би зүхмээр байх юм!

	Усан үзмийн цусан шилмүүсийг бид уудаг 

	Ураг элгэнийхээ эргэх цусыг чи сордог 

	Мах цусанд илүү дуртай нь тэгээд

	Маний чухам хэн нь юм бэ, чи хэлээч!

	 

	гэжээ. Ийнхүү Омар Хайям төр баригч эздийнхээ тухай, тэдний тогтоосон журмын тухай: 

	 

	«Ордны дэргэд ухаанаар яах юм, харин тэнэгийн царай үзүүлж байх нь илүү ашигтай биш үү», 

	 

	«Ийм муухай хүмүүсийн дунд юм мэдэхгүй нь дэндүү олон юм», 

	 

	«Өнөөдөр сайн үйлстний нэр шившиг болж байна» 

	 

	гэх мэтээр бичиж байжээ. Ийм амар биш цаг үед аж төрөх ёсны тухай: 

	 

	«Нүд, хэл, чихээ хамгаалахын тулд сохор, хэлгүй, дүлий мэт байя»

	 

	гэжээ.

	Гэвч энэ хүнд үед Омар Хайям үнэний төлөө үнэнчээр барам нэр хүндтэйгээр амьдрахыг үзүүлж чадсан юм. Түүний сургаал амьдралын туршлагаас гарсан байдаг учраас үнэмшилтэй ажээ. Энэ утгаараа Омар Хайям ард түмний дунд үнэмшилтэйгээр дуурсан үлдсэн байна. Тэрээр өөрийн чин зорилгыг дараах утгаар шүлэглэн дэвшүүлсэн:

	 

	Амьдрал ундрал болбоос бүтээл туурвил гэдэг 

	Анх нь ямар болбоос адаг нь тийм гэдэг 

	Сэтгэл алмайдаж, дэмий бүү гутар! 

	Сөхөө самбаатай байж чиг замаа барь!

	Оюун мэдэл гүн, сэтгэл санаагаа уучилж яв

	Олиггүй үйл, муу явдлаас тойрч яв. 

	Сэтгэлийн тээрээ хэзээ ямагт сэгсэрч хая! 

	Сэцэн мэргэдтэй ойр дотно нөхөрлөж яв! 

	Олхио муутай нөхөрлөснөөс орь ганцаараа явбал дээр

	Одож өнгөрсөнд бүү харамс, одоо болохоос бүү шантар! 

	Өстөн дайсан чинь Рустам байлаа ч

	Өврөө үзүүл, араа бүү үзүүл!

	Өр нэхэх хэнээс боловч

	Өглөг хишиг бүү ав.

	Эр зоригтой, эрс шийдэмгий бай! 

	Тэнгэрийн бошгыг нэгэнт давж зөрвөл

	Тэр л чигээрээ дээшээ тэмц, доошоо бүү Ор! 

	Энэхэн биеэ хэн болохыг 

	Эрх би үзүүлэх учиртайг сана! 

	Өөрт ногдсон хувь тавилангаа 

	Өөрчилж чи яасан ч чадахгүй!

	Өөртөө байхгүй бол өрөөлийнхөд бүү шуна! 

	Өвөр дэхээ барж, өртөх юмгүй чөлөөтэй бол! 

	Өгөөмөр сайханд өөрийн эрх мэдэл гэж буй

	Өндөр тэр босгонд нь өвдөг сөгдөх гэж буй. 

	Гайхамшигт сайхны үр шим нь 

	Гагцхүү аз жаргал мөн гэдэг 

	Хүн ардын хувь зохиолоос би ихийг сурсан. 

	Хүй орчлонд тэгэхдээ авлигач болоогүй ээ! 

	Тэнэг мугуйд хүнтэй, тэрсэлж би маргаагүй

	Амьдрал тэмцлийн аянд эс гарваас 

	Аяа, чи юу ч_ эс олно, хүн эс болно. 

	Хагацал зовлонд нулимс эс унагаваас 

	Хайрлахын утгыг олж эс мэдьюү 

	Өөрөө өөрийнхөө муу муухайг ялахгүй бол 

	Өөдтэй хүн болж чи хэзээ ч үл чадна.

	 

	Ийм сайн сайхны эх үүсвэр дээр тулгуурласан аж төрөх ёс нь Омар Хайямд амар тайвныг заяасан. Тэрээр сурч сургаж, тусалж туурвиж, тэмцэж ялж, өөрийн хатуу итгэлээрээ амьдралаа дэмий өнгөрөөгөөгүй бөгөөд чин сэтгэлээрээ амьдрахын үлгэр дуурайлыг өөрийн амьдралаар харуулсан юм.

	Амьдралын уриа, дүрэм нь хүнд өөрийгөө хэрхэн хүмүүжүүлэхээ зохион байгуулахад тусалдаг. Үүнийг Бенджамин Франклины намтраас харж болох бөгөөд тэрээр хүний сүр жавхлан жавхааны тухай бүр хүүхэд байхаасаа боддог байж. Залуу байхдаа тэр Плутархыг уншиж үзээгүй байсан тухайгаа «энэ нь ч надад дээр байсан юм» гэж тэмдэглэсэн байдаг. Өсвөр насандаа буюу арифметикийн хичээл дээр хоёр удаа муу авч, дараа нь арифметикийн сурах бичгийг өөрөө бие даан төвөггүй судалснаар бие даасан амьдралынх нь алхам эхэлсэн байна.

	Франклин өсвөр насныхаа төгсгөлд өөрийгөө хүмүүжүүлэх үндсэн зорилтоо дараах зүйлээр тодорхойлжээ. Үүнд:

	1. Хэл яриагаа сайжруулах 

	2. Ул мөрийг нь харж эс болох юм мэддэг хүмүүсээс юм сурах урлагийг эзэмших.

	3. Ямар ч асуудлаар өөрийн гэсэн үзэлтэй, амьдралын хатуу зарчимтай байх.

	4. Өөрт буй хэрэггүй зуршлыг таягдан хаяж сайн зуршлыг олж бататган бэхжүүлэх.

	Үүний тулд залуу Франклин аж төрөх ёсоо тодорхойлох ач тустай сайн зүйлсийн иж бүрэн жагсаалт гаргасан байна:

	1. Дундыг барих. Цадталаа идэж, ханатлаа уухгүй байх,

	2. Дуу цөөтэй байх. Өөртөө буюу бусдадаа ашигтай үед л ярьж,дэмий хоосон ярианаас хол хөндий байх.

	3. Эмх цэгцтэй байх. Байх ёстой юмыг байранд нь байлгах, хийх ажлаа яг цагт нь биелүүлж байх.

	4. Шийдвэртэй байх. Хийвэл зохих зүйлээ заавал гүйцэтгэж, шийдсэн зүйлээсээ буцаж няцдаггүй байх.

	5. Юманд хямгатай байх. Нөхдөдөө болон өөртөө ашигтай тэр тохиолдолд л мөнгийг зарах ба үрэлгэн биш байна.

	6. Оролдлоготой хичээнгүй байх. Элдэв зүйлд цагаа дэмий зарахгүй, хэрэггүй үйлдлээс татгалзаж, ашигтай зүйл ямагт хийж оролдож байх.

	7. Чин үнэн сэтгэлээсээ ажиллах. Худал хэлж хуурахгүй, цэвэр үнэнч сэтгэлийг барьж явах ба яриандаа ч гэсэн энэ дүрмээ баримтлах.

	8. Үнэнч шударга байх. Шударга биш үйлдлээр хэнд ч болов хор учруулахгүй сайн үйл хийхийг үүргээ гэж үзэх.

	9. Хэтрүүлж болохгүй. Гомдолд ч, шударга биш явдал гаргахад ч өөрийнхөө болно гэж үзсэн тэр хэмжээндээ л биеэ барих хэрэгтэй.

	10. Ариун цэвэрч байх, өөрийгөө болон хувцас орон байраа ариун цэвэр байлгах.

	11. Тайван байх. Ерийн буюу зайлшгүй үзэгдэлд хэт их догдлолгүй тайван байж сурах.

	12. Ёс суртахууны хувьд ариун байх. Зарим үед зөвхөн эрүүл мэндээ бодож, хойч үедээ зориулан өөрийн болон бусдын алдар нэрийг хугалалгүй, хэзээ ч бүгдийг нь дуусгахгүй байхаар хийх

	Өөртэйгөө ажиллах тодорхой дүрмийг Франклин боловсруулсан байна. Тэрээр юуны урьд: өөртөө тустай бүх зүйлээр нэгмөсөн хүмүүжих гэлгүй нэг сайн үйлд бүх анхаарлаа төвлөрүүлж тодорхой хугацаанд гүйцэтгэж сурч заншсаны дараагаар нөгөө үйл руу шилжих замаар хүмүүжих нь зүйтэй гэж үзсэн. 

	Хоёр дахь дүрэм нь: Өөрийгөө байнга хянах хэрэгтэй. «Би ном аваад түүн дээрх сайн үйл бүхий хуудаснуудыг хар чернилээр зурж тухайн өдөр түүнээс Франклин хэрхэн зөрж байгааг хуанлид бичнэ.

	Гуравдугаар дүрэм — Өөрийгөө байнга эзэмдэн барих.Ингэхэд хийсэн үйлдлээ өөрөө мэдэх, дотроо үнэлэх, өөрийгөө хязгаарлан барих, мэргэн цэцэн үг унших, хүч чадалдаа өөрийгөө итгүүлэх явдал тусална.

	Дөрөвдүгээр дүрэм — Бүхнийг ганцхан удаан хугацааны төлөвлөгөөгөөр бус, өдөр бүр хийх ажлын төлөвлөгөөгөөр гүйцэтгэнэ.

	Өөрийгөө амжилттай хүмүүжүүлж чадсан тэр хүнд хүүхэд ахуй цагаас нь эхлээд 16—18 жилд амьдралынх нь дүрэм төлөвшдөг байна.

	Академич Н. Н. Семенов бүр бага наснаасаа химийг сонирхдог байжээ. V ангид байхдаа химийн сурах бичгийг цээжээр мэддэг байсанд багш нь гайхаж: «Өөрөө хүүхдээрээ хэр нь бүхнийг яаж ойлгодог бол» гэжээ. Хүндээр өвчилсний дараа хүү ингэж дорой харагдах болсон байна. Тэрээр өсвөр насандаа жигтэйхэн их сониуч болсон бөгөөд нэгэн удаа давс үнэхээр натри, хлор хоёроос тогтсон эсэхийг шалгахаар шийджээ. Урвал явуулан талхан дээр нунтаг давс цацаад идэж үзсэн байна. Тэрээр бүх амьдралдаа өөрийнхөө санааг туршлагаар шалгана гэсэн дүрмийг баримталж ирсэн бөгөөд яваандаа түүнд 

	 

	«амьдарч чадна гэдэг бол ажиллаж чадна гэсэн үг» 

	 

	хэмээх сургаал тогтжээ.

	Шинжлэх ухаанд жинхэнэ чин сэтгэлээсээ бүх хүч цаг хугацаагаа зарцуулж, бусадтай хамтран ажиллаж байж түүнийг бий болгохоос биш ганц жилийн дотор ч юм уу бүх хүчээрээ зүтгээд бүтэшгүй хэрэг. Онолыг байнга өөрчлөх хэрэгтэй бөгөөд өөрийн үзлийг хүн төрөлхтний бий болгосон оюун санааны оргил амжилтуудтай жишин үзэж байх нь чухал.

	Эрдэмтдийг онолчид, туршигчид гэж ангилж болохгүй бөгөөд онолч бүр турших чадвартай байх, туршигч бүр шинжлэх ухаанчаар сэтгэдэг байх ёстой.

	А. Ф. Иоффегийн удирдсан эрдэм шинжилгээний хамтлагт физикчдийн бичээгүй дараах хууль үйлчилж байв:

	— бүхнийг гараараа хийж сурах физикч хүн өрмөөр өрөмдөж, хуурайгаар хуурайдаж, хөрөөгөөр хөрөөдөж чаддаг байх ёстой гэж Франклин хэлсэн. Гэхдээ бүхнийг заавал өөрөө хийх албагүй харин чаддаг байх ёстой;

	— туршилт явуулж байх хугацаанд хэн нэг хүний ажиглалтад итгэх хэрэггүй;

	— тавьсан зорилгодоо ямар ч бэрхшээлийг даван туулж ямар ч хүнд ажлыг гүйцэтгэж байж заавал хүрэх;

	— үнэнч шударга байх нь шинжлэх ухааны хууль мөн. Судалгааны ажлын үр дүнг ямар нэг замаар өөр нэг зүйлд «ойртуулан дөхүүлж» хэрхэвч болохгүй;

	— баримталж буй үзэл санаа туршлагын дүн хоёроо нийцүүлэх гэж оролдох хэрэггүй. Буруу арван дүгнэлтээс нэг ч дүгнэлт хийгээгүй нь дээр;

	— ухаантай хүмүүсийн зөвлөгөөнийг тэр танаас насаар дүү байлаа ч гэсэн тооцон үзэлгүй орхиж болохгүй;

	— өөрийгөө шүүмжилж чаддаг байх. Энэ нь таныг алдаа эндэгдлээс урьдчилан сэргийлнэ.

	— суралцаж, уншиж бай. Хүн уншихаа болихоор сэтгэхээ больдог юм.

	Амьдралын иймэрхүү дүрэм нь өөрийгөө хүмүүжүүлэх гол үйл ажиллагаа, зорилго, зорилттой ямагт холбоотой байдаг бөгөөд эдгээр нь хүн бүрийн хувьд адилгүй, агуулгаараа өөр байна.

	Эрхэм дээд зорилго эрмэлзэлдээ хүрэхэд туслахуйц тийм аж төрөх ёсоо өөрөө эхэлж сонгон авах нь зүйтэй. Ингэхдээ сайн сайхан зорилго л сайн сайхан аж төрөх ёсыг бий болгодог гэдгийг санавал зохино. Хүнлэг биш хүнд иргэний нэр төр нандин чанар байдаггүй бөгөөд тэд өөрийн гэсэн дараах «сургаалтай»; 

	 

	«Миний сууц захад байдгаас би юу ч мэдэхгүй» (бэртэгчин) 

	«Ажил чоно биш учраас зугтаад явчихгүй» (залхуу); 

	«үүнээс би юу олж авах юм бэ?» (харамч); 

	«Шуугиан дэгдээлгүйгээр сэм амьдаръя» (хэт даатгагч); 

	«Хууль хэмээх арал хаашаа л хөвнө тийшээ явцгаая» (хүнд сурталтан) 

	«ямар л муу юм байна тэр минийх» (хулгайч, завшигч) 

	 

	гэх мэт. Иймэрхүү зорилго бүхий хүмүүс манай өнөөгийн хүмүүсийн аж төрөх ёсонд орж ирэх явдалтай тэмцэцгээе.

	 

	 

	АМЬДРАЛЫН ХЭВ МАЯГ

	Амьдралын хэв маяг гэдэгт амьдралын тодорхой нөхцөл, эрин зууны онцлогтой хүний өөрийн өвөрмөц байдлыг зохицуулсан хувь хүний амьдралын үйл ажиллагааны шинж байдлыг ойлгоно.

	Бүх суут хүн хамгийн төвөгтэй нөхцөлд ч тодорхой хэмжээгээр идэвхтэй хөдөлмөрлөж, цагаа хэмнэж, бүх хүч чадлаа дайчлан амьдарч өөртэйгөө байнга ажиллан, бэрхшээлийг даван туулж, бүтэмжгүй тохиолд сэтгэл санаагаар уналгүй байж чаддаг байна. Энэ үед тэдний амьдралын хэв маяг илэрдэг бөгөөд хүний өмнөө тавьсан амьдралын зорилго энэ үед хамгийн гол ач холбогдолтой. Бидний сайшаан магтаж, бахархаж байдаг эдгээр суут хүмүүсийн өвөрмөц байдал, амьдралын үл давтагдах байдлыг амьдралын зорилго нь тодорхойлдог. Үүнтэй одоо танилцъя.

	М. В. Ломоносовын амьдралын гавьяа зүтгэл нэн гайхалтай юм. Оросын анхны академич, Москвагийн их сургуулийг үндэслэгч, Оросын шинжлэх ухааны дагалдах шавь сургуулийг бий болгогч, бодис хадгалагдах хуулийн зохиогч, оросын минералоги металлургийн ухааныг үндэслэгч, оросын утга зохиолын хэлийг үндэслэгч, нэрт зураач, шигтгэх ба шаазангийн үйлдвэрлэлийн технологич энэ хүний амжилт нь эдгээр салбартаа мөнхийн юм. Энэ бүхнийг нэг хүн тэгэх тусмаа XVIII зууны үед хийсэн гэхэд итгэхэд бэрх.

	1730 оны 12—р сард М. В. Ломоносов 19 настайдаа эцгээсээ нуугдан Москва руу мэдлэг эзэмшихээр зорьсноор түүний хүнд бөгөөд аугаа их зам эхэлжээ. Ингэх суурь түүнд байсан: орон нутгийн түшмэлээр бичиж уншихыг заалган, Магницкийн арифметик, Смотрицкийн славян хэлний дүрэм, Полоцкийн христос шашны сургаалын хэсэг гэсэн гурван номыг цээжээрээ мэддэг байжээ. Михаило бүр багаасаа Цагаан тэнгисээр явж загас агнуурын ажил хийж байсан болохоор бие бялдар эрүүл хүү байв. Мөн хүч чадалтай, бие даан ажиллах чадвартай байсан нь түүний цаашдын амьдралд хэрэг болсон байна.

	1731 оны 1-р сард Михайло Ломоносов өөрийгөө тайжийн хүү хэмээн нэрлэж (ингэж нэрлээгүй бол сургуульд оруулахгүй байсан) Славян – грек - латин хэлний академийн сурагч болсон бөгөөд түүнийг хамгийн бага ангид оруулсан ажээ. Эрсхэн ааштай энэ залуу сурагчдын дооглож шоолохыг үл тооцон латин хэлийг нэн хурдан сурч хагас жилийн дотор хоёрдугаар ангид, улмаар гуравдугаар ангид дэвшин суралцжээ. Энэ нэг жилийн дотор Ломоносов олон зүйлийг сурчээ: Латин хэлээр уншиж, тэр ч байтугай шүлэг бичдэг болж, шашны сургаал, философийг судалжээ Хоёр жилийн дараагаар байгалийн шинжлэлийн нарийн асуудал руу гүнээ нэвтэрч бие даан грек хэлийг сурсан бөгөөд өдөр шөнөгүй номтой ажиллаж байлаа. Ийм ч учраас А. Н. Радищев түүнийг «шинжлэх ухааны ямар ч салбараар хаана ч улайран хичээллэж, бие даан гайхалтайгаар суралцагч» гэж дурсан бичсэн нь санамсаргүй зүйл биш. Сүмийн номын сан. Купряновын номын дэлгүүрт Декарт, Галилей, Николай Коперник, Эразм Роттердамскийг уншсан байна. Оргилуун сэтгэлт энэ залуу өөрийн үе тэнгийнхэн шигээ шашны болон түшмэлийн албан тушаалыг хөөцөлддөггүй, бодлогогүй хөнгөн амьдралыг хүсдэггүйг нь багш нар нь ажиглажээ. Ингээд Петрбургийн академи авьяаслаг 21 залууг сонгон авч орос хэлний мэргэжилтэн бэлтгэх болсны нэгэнд Ломоносовыг оруулсан бөгөөд жил хагасын дараагаар түүнийг хилийн чанадад эрдэм шинжилгээний боловсрол эзэмшүүлэхээр явуулсан байна. Европоор хагас өлсгөлөн байдалтай хагас жил бэдрэхдээ машин механизм, уулын ажил, олон үйлдвэрийн технологи судалжээ. Эх орондоо буцаж ирээд тэрээр албаны болон шинжлэх ухааны шатаар их хурдан дээшилсэн ба энэ нь амаргүй байлаа. Түүний бүх амьдрал тэмцлээр дүүрэн байв: Лаборатори байгуулахаар нь татан буулгаж, эрдэм шинжилгээний хамтлаг зохион байгуулахаар нь хүмүүс цалингаа чамлан гомдол мэдүүлж байсан хэдий ч ямар ч бэрхшээл М. В. Ломоносовыг мөнхөжсөн зүйлээ бүтээн туурвихад нь саад болоогүй юм. Сурагчаас аваад академич хүртэлх урт замыг Ломоносов ердөө арван дөрөвхөн жилд туулсан байна.

	М. В. Ломоносовын амьдралын хэв маяг нь тавьсан зорилгоороо тодорхойлогдож байна: эхлээд боловсрол олох асар их эрмэлзэл, дараа нь байгалийн үл мэдэгдэх нууцыг сонирхох, эцэст нь орост шинжлэх ухааны сэтгэлгээг хөгжүүлэн оросын шинжлэх ухааны академи дахь гадаадынхны түрэмгий нөлөө хаант засгийн царцанги байдалтай тэмцэх явдал байв. Ломоносов заримдаа өлсөж, түүний гэр бүл үүний улмаас зовж өвчилж байсан бөгөөд бүх зүйлээ эрдэм шинжилгээний багаж төхөөрөмж худалдан авахад зориулж байлаа. Ингэхгүйгээр Ломоносов амьдарч чадахгүй байсан юм.

	Хүн бүрийн амьдралын хэв маягт түүний зорилго төдийгүй өвөрмөц намтар, шинж, тухайн цаг үеийн болон эрин үеийнхээ онцлогийг тусгасан байдал нөлөөлдөг. Энэ онцлог америкийн нэрд гарсан зохион бүтээгч Т. А. Эдисоны (1847—1931) он амьдрал үйл ажиллагаанд тодоор тусжээ.

	Эдисон америкт шилжин суусан голланд хүний гэр бүлд төрж, эцэг эхээс эрүүл чийрэг бие бялдар, саруул ухаан, ажил хэрэгч чанар, ажил үйлстээ хариуцлагатай хандах ухамсрыг өвлөн авчээ. Гэвч энэ хүү бусад хүмүүстэй тийм ч адилхан биш ээ. Багш нар нь Алийг (багынх нь нэр) авьяасгүй гэж үнэлж байжээ. Хожим нь Эдисон: «Би дунд сургуульд байхдаа хэзээ ч сайн сурч байгаагүй бөгөөд үргэлж өмнөх ангийнхаа түвшинд л байсан» гэж дурсан бичжээ. Түүний өсвөр үеийн өвөрмөц чанарыг багш нар нь анзаараагүй боловч эх Ненси Эдисон ажиглан, хүүгээ сургуулиас нь авч ном унших дуртай болгон сургаснаар Али хүү Порт-Туроны ардын номын санд байсан номуудыг амтархан уншиж 12 настайдаа бие даан Гиббоны «Ромын империйн задрал, уналтын түүх», Сирийн «Дэлхийн түүх», Юмын «Их Британийн түүх», Пенийн «Хямд нэвтэрхий толь бичгийг» судлан дараа нь Ньютоны «Физикийн зарчмууд», Паркерийн «Натур ба туршилтын философи» зэрэг нэлээд учир холбогдолтой бүтээлүүдийг судалжээ.

	Эдисон 12 наснаасаа эхлэн туршилт сорилтод ихэд дурлах болсон нь хөдөөгийн тийм ч баян биш хувийн аж ахуйтны гэр бүлийн мөнгө энэ бүхэнд эс хүрэлцсэнээс хүү 14 наснаасаа эхэлж ажил хийж мөнгө олох болсон. Тэрээр зорчигчдод үйлчилж, станцуудаар явж сонин зарж шинэ мэдээллээ чимэгтэйгээр зарж сурсан бөгөөд эндээс хоногт 10 доллар авах болсон нь галт тэрэгний жижиг өрөөнд туршилтын багаж төхөөрөмж тавьж лаборатори байгуулах боломжтой болсон ажээ. Өсвөр насныхаа үед нэг ч секундийг хэрэггүй зүйлд зараагүй бөгөөд зоригтой үйл ажиллагааныхаа ачаар нэг удаа орон нутгийн телеграфчиийн жижигхэн хүүхдийн амийг аварснаас тэрээр түүнийг өөрийн ажилд сургасан байна. Эдисон бие даан боловсрол олох замаар өөрийнхөө мэргэжлийг гүнзгийрүүлэн төгөлдөржүүлсэн. Бэрхшээл, бүтэмжгүй явдал цөөнгүй тохиолдож байсан нь мэдээж хэрэг. Туршлага хийж байгаад лабораторио шатаасан, мөнгө олох гэж гэрээ орхиж явсан, системтэйгээр боловсрол олох боломж байгаагүй, зайлшгүй шаардлагатай хэрэгсэл олдохгүй байсан гэх мэт. Гэвч залуу Эдисон хэзээ ч гуньж гутралгүйгээр зохион бүтээх үйл ажиллагаагаа эрчимтэй өрнүүлж байв. Тухайлбал телеграфыг боловсронгуй болгосноор их хэмжээний мөнгөтэй болж туршилтын лаборатори байгуулах болсон байна.

	Эдисоны нэрд гарсан нээлтүүд гэвэл: Удаан хугацаанд ашиглах вакуумт цахилгаан ламп, аккумлятор, цахилгаан гүйдлийн анхны генератор, үйлдвэрлэлийн зорилгоор цахилгаан энерги гаргах станц, хотын анхны цахилгаан сүлжээ, анхны фонограф, тензометр, кинескоп, кинематограф, эргэлдэгч зуух бүхий анхны цементийн завод, фенол, бензол, анилины тос, будагч бодис үйлдвэрлэх технологи зохион бүтээсэн гэх мэт. Мэдээж хэрэг нэг хүн энэ бүхнийг хийх боломжгүй бөгөөд эдгээрт Эдисоны бүрдүүлсэн зохион бүтээгчдийн бүтээлч хамт олон оролцжээ. Энэ лабораторийн хүмүүс бүтээлч ажиллагаатай, ажилдаа нэн сонирхолтой хүмүүс байсны зэрэгцээ удирдагч хүртэлх бүх хүн дараах дүрмийг баримталдаг байв. Хүн бүр бололцоогоороо ажиллана, гэхдээ бүх хүчээ дайчилна. Хэрэв ядарвал амрах ба ингэлээ гэж хэн ч түүнийг зэмлэхгүй. Ажилдаа хайнга хандах, шударга бишээр ажиллахыг гэмт хэрэг гэж үзнэ. Хүн бүр өөртөө таалагдсан ажлаа л сонгон хийх бөгөөд нөхдөөсөө зөвлөгөө тусламж авна. Харин Эдисон өөрөө бусдынхаа хийж чадамгүй хэт нарийн төвөгтэй ажлыг хийх ба хүн бүр хэдий чинээ их бөгөөд чухал зүйлийг хийнэ хамтын зохион бүтээх үйлст төдий чинээ их хувь нэмэр оруулна. Тэд шог хошин зүйл ярилцан, дуу дуулж, инээлдэн энгийн сайхан харилцаатай, өөдрөг үзэлтэй хамт олон байжээ. Эдисон хамгийн их аз туршсан, эрж хайж шийдвэр гаргах, зориг шаардсан ажил хийх дуртайгаараа бусдаас ялгарч байв.

	Эдисон хоногт 14—16 цаг ажилладаг байсан бөгөөд Америкийн бахархал домог болж 83 насыг насалсан билээ. XIX зууны АНУ-д капитализм хөгжихөд Эдисон, Форд, Тейлор, Резерфорд нар шиг бүтээлч хүмүүс хэрэгтэй байв. Эдисон хэдийгээр цаг үеийнхээ ёс дэглэмд автаж байсан боловч хувийн онцлог шинж чанараа алдаагүй байна.

	Бүх суут хүн асар их эрч хүчтэйгээр ажиллаж байсан боловч сонирхолтойгоор амьдарч өөрийн ажиллах чадварыг хадгалан урт насалсан байна. Хүний хүч чадал нь эрчимтэй ажиллах, тэмцэх явцад нэмэгдэн батжиж чадамжийг дээшлүүлдэг байна. Өөр нэг чухал зүйл бол эрч хүч чадлаа үр бүтэлтэй зарахын тулд уг ажлаа сонирхон шохоорхож эерэг сэтгэл хөдлөлтэйгөөр гүйцэтгэх хэрэгтэй. Эрч хүч, тэмцэл, хөдөлмөр, амжилт, ялалт хүч зарцуулж бий болсон үр дүнгийн баяр баясгалан энэ бүхэн нийлээд амьдралд бат итгэх, нийгэм олон түмнээс хүндлэл авах нэг нөхцөл болно.

	Та ямар зүйлээр хаана амжилт гарган баяр бахдалыг олохоо хэдийд юунаас таны эерэг ухамсар бий болдгийг нарийн мэдэхийн тулд өөрийгөө нэн сайн судлах хэрэгтэй.

	Ломоносов, Эдисон хоёрын намтрыг жишин үзэхэд нэгэн бодол төрнө. Нэг нь бэрхшээлтэй хүнд нөхцөлд, нөгөө нь түүнээс бүр өөр байдалд өөрийгөө бий болгожээ. Дэлхий дээр амьдарч буй хэн ч гэсэн өөрийн авьяасгүйн буюу амьдарч чадахгүйн шалтгааныг тааламжгүй нөхцөл байдлаар хаацайлах эрхгүй юм. Энэ хоёрын амьдралын хэв маяг өөр өөр байжээ. Ломоносовын үйл ажиллагаанд тэмцэл, бүтээл давамгайлж байсан бол Эдисоныход эв дүй, хамтын ажиллагаа, бүтээл зонхилж байсан байна. Гэхдээ л жинхэнэ зан төлөв, эр зориг авьяас хүний амьдралын замыг үргэлж тодорхойлж иржээ.

	Манай үеийн аль ч суут хүний амжилтын гол нь тэвчээртэй шаргуу хөдөлмөрч чанар, өөрийн хүмүүжил, бүтээлч ажиллагаа бөгөөд эдгээр нь тэдний авьяасыг цэцэглүүлэн хөгжүүлэх эх үүсвэр болж нутаг нэгт бүх нэрт хүмүүсийн маань амьдралын хэв маягийг тодорхойлж байгаа билээ.

	Хөгжмийн зохиолч П. И. Чайковский амьдралынхаа туршид өөртэйгөө байнга ажиллажээ. Петрбургийн нэрт хөгжимчин Кюнингерер Чайковскийтэй гурван жил хичээллэхдээ шавиа амжилтад хүрч буйг мэдсэн авч үүнд залуу хөгжимчин онцгой найдвар тавиагүй байна. Гэвч Петр Ильич өөртэйгөө бие даан ажиллах талаар гаргууд хүн байсан ба долоо хоногт зөвхөн хөгжмийн онолоор 30 цаг хичээллэж байв. Хожим нь оюутнуудад зориулан хөг зохицохын сурах бичиг ч бичив. Үүний зэрэгцээгээр тэр сайн дуучин болсон ба хөгжим зохиох онол (композиция)-оор эрчимтэй хичээллэж, төгөлдөр хуур, кларнет, орган хөгжим дээр тоглох программыг гарамгай эзэмшжээ. Нас бие тогтсон хойноо ч гэсэн Чайковский залуугийнхаа нэг адил хоногт 12—14 цаг ажиллаж байв. Тэрээр Москвагийн хөгжмийн дээд сургуулийн багш, дараа нь профессор болж залуусын хөгжмийн авьяасыг нээн хүмүүжүүлэхэд ихэд анхаарч байлаа. Чайковский «Хунт нуур», «Евгений Онегин», «Нойрсож буй гоо дагина», «Щелкунчик2»-ыг бичсэн төдийгүй хөгжмийн зохиолч С. И. Танеев, хийлч А. А. Литвинов, шүүмжлэгч хөгжимчин Г. А. Ларошийн авьяасыг нээсэн юм. Тэрээр хөгжмийн сургуульд суралцахад зайлшгүй хэрэгтэй зэмсэг хэрэгслүүдийг өөрийн хомсхон цалингаар худалдан авч авьяаслаг оюутнуудад өгдөг байлаа. Хөгжмийн сургуулийн захирал А. Г. Рубинштейнийг П. А. Чайковский өөрийн багш, эрхэмлэн дээдлэх хүн гэж үзэн, багшаа болгож түүнээс суралцахаа үргэлжлүүлж байсан байна.

	П. И. Чайковскийн авьяасын бүх талыг нэрлэн тоочиход хэцүү бөгөөд амьдралдаа анхааран үзсэн бүхнээ хамран хийсэн аж. П. И. Чайковскийн зуны өдрийн дэглэм гэвэл: Өглөө 7 цагт босоод гол руу очиж усанд орно .Ирээд цайгаа уучхаад гадуур явж, бодож, орчин тойрноо гярхайгаар ажиглан онцгой сэтгэгдэл төрсөн, сэтгэл сэргэсэн үед нь тэмдэглэлийнхээ дэвтэрт тэмдэглэн авна. 12 цагийн орчим хөнгөвтөр цайлан амарч ярилцаж уншиж байгаад 17 цагт үдийн хоол идэж зугаалж унтана. Харин бүтээл ихтэй өдөрт бол өөр дэглэмтэй бөгөөд 6 цагт босоод яаруухан жаахан цай юм уу сүү ууна, бараг бүтэн өдөр гадаа явж, цоглог хөгжим бичнэ. Мэдээжээр үдийн цайндаа орж дараа нь бага зэрэг амраад ажиллах ба бэлэн аясыг нөхдөдөө, зуслангийн хөршүүддээ тоглож өгдөг байв. Тэрээр үүнийгээ түр зуурын амралт гэж нэрлэжээ. Өвөл намарт П. И. Чайковский мөн эрт босно, онолын хичээл заадаг хөгжмийн дээд сургуульдаа очиж оюутнуудтай дадлагын хичээл хийгээд орой нь зохиолоо бичдэг байна.

	П. И. Чайковский өөрийн тухай, өөрийн ажлын тухай хэлэхдээ 

	 

	«урам зориг бадрахыг хүлээж болохгүй, зөвхөн түүнийг хүлээх нь хангалттай биш бөгөөд юуны өмнө хөдөлмөр, хөдөлмөр, хөдөлмөр хэрэгтэй» 

	 

	гэжээ. И. Э. Грабарь «зураачийн гэрээс» дуртгалдаа П. И. Чайковскийн дараах үгийг оруулсан байна. Суут хүнийг дуурайсан хүн нэн их хөдөлмөрлөөгүй л бол суут байтугай дунд зэргийн хүн ч болж чадахгүйг санаарай. Хүнд хэдий чинээ их зүйл өгье гэвэл төдий чинээ их хөдөлмөрлөх хэрэгтэй. Залуус та нарт бүх амьдралдаа: «Онгод» бол зөвхөн хөдөлмөрлөх үед, хөдөлмөрөөр бий болдог гэдгийг санаж байхыг зөвлөж байна. Би өглөө бүр ажиллаж хөгжим бичдэг, хэрэв эндээс юу ч гарахгүй бол дахин шинээр мөн сууна, бичнэ, нэг өдөр, хоёр өдөр, арван өдөр бичнэ. Тэгэвч цөхрөнгөө баралгүйгээр арван нэг дэх өдөр болоход ямар нэг бүдэг зүйл орж ирэх удаа бий. Та өөрийгөө шаргуу ажлаар хүнээс гарамгүй их эрч хүч Эр зоригоор цэнэглэвээс суут хэрн ь ажилгүй хүнээс илүү амжилтад хүрнэ. Суут хөгжимчний амьдралд өөрийгөө хөдөлмөрч болгон хүмүүжүүлэх явдал гол зүйл байсан бөгөөд энэ хөрсөн дээрээ авьяасаа хөгжүүлдэг байжээ.

	Эрт дээр үеэс аваад одоогийн өдрийг хүртэл суут хүмүүс өөрийн дуртай үйлд шаардлагатай хүч чадал авьяас билгээ хөгжүүлэн, өөрийгөө төгөлдөржүүлэн боловсронгуй болгох явдлаар амьдралаа зохиож ирсэн байна, Одоо бүх үеийн нэрт сурган хүмүүжүүлэгч болон ард түмэн, хүмүүжигч нарынхаа амьдралын хэв маягийг тодорхойлохдоо удирдлага болгож ирсэн дүрэм, журам, хуулийг эмхэтгэхийг оролдъё. Энэ нь:

	 

	1. Амьдралд зүрх сэтгэлээ өгч ухаанаа удирдлага болгох. 

	«Хүний өмнө ухаанаар удирдлага болгох гурван зам бий: сэтгэх зам - энэ бол хамгийн сайн нь; дуурайх зам энэ бол хамгийн хөнгөн нь; хувийн туршлагын зам - энэ нь хамгийн хүнд нь юм» ( Күнз),

	 

	2. Өөрийн хүч чадалд итгэх. 

	«... Ертөнцөд хүний ухаан, гал халуун сэтгэлийг ухаарахгүй байхаас өөр муу зүйл байхгүй» (Я. А. Коменский).

	 

	3. Сайн үйлийг бүтээж туурвих. 

	Хэрэв бүхэнд энх тайван, ашиг тус аз жаргал авчирсан тийм нийтлэг хүртээмжтэй зүйлийг хүн хийх аваас ертөнц жаргалын орон болох сон (Т. Кампанелла).

	 

	4. Өөртөө шаардлага тавьдаг байх 

	«Хүн өөртөө сэтгэл хангалуун байх хэдий чинээ бага байвал тэр бусад хүмүүст төдий чинээ хэрэгтэй, түүнд төдий чинээ ашигтай байна» (Л. Н. Толстой).

	 

	5. Бие хайрлалгүй хөдөлмөрлөдөг байх. 

	«Хүн хөдөлмөрлөхийн тулд төрсөн, хөдөлмөр хүнд аз жаргал бий болгож, ёс суртахууныг нь хамгийн дээд зэргээр хамгаалагч бөгөөд хүмүүжүүлэгч нь юм» (К. Д. Ушинский).

	 

	6. Өөрийгөө төгөлдөржүүлэн боловсронгуй болгох. 

	«Хүний олж авсан хүмүүжил бол цаашдын амьдралдаа хэрэгтэй хүч чадалтай болж, үүнийгээ гүйцэтгэх арга, хэрэглүүрээ мэдэж тавьсан зорилгодоо хүрсэн үед дуусна» А. Дистервег).

	 

	7. Хүмүүсийн төлөө үйлчилж тэдэнд хэрэгтэй байх. 

	«Хэрэв бусад бүх хүн аз жаргалтай байхаар би ажилласан бол өөрөө аз жаргалтай байна» (А. С. Макаренко).

	 

	8. Хүнлэг ёсоор амьдрах. 

	«Хүнлэг нандин чанар бол мянган гэрчийг орлоно» (Квинтиллиан),

	 

	9. Хүмүүсийг ойлгож, тэднээс ханилах сайн нөхрөө сонгох

	«Чиний гэм, дутагдлыг хараад зөвтгөж байгаа, тэр ч байтугай дэмжиж байгаа хүмүүсээс хол яв» (Г. Сковорода).

	 

	10. Зүгээр байх явдлыг үзэн яддаг байх. 

	«Амьдарна гэдэг бол амьсгалахыг хэлэхгүй, ажиллахыг хэлнэ. Юу ч хийхгүй байгаа иргэн бүр хулгайч мөн» (Ж. Ж. Руссо).

	 

	11. Бүх талаар төгс боловсорсон байх. 

	«Соёл - энэ бол бүхий л ололтыг батжуулан бэхжүүлэгч цемент мөн» (Н. К. Крупская),

	 

	12. Өөрийн болон бусдын хөдөлмөрийн үр дүнг хайрлан хямгадаж сурах. 

	«Өөрийн зүрх сэтгэлийн өчүүхэн хувийг ч гэсэн хүнд зориулсан тэр хүн л хүмүүст үнэлэгддэг» (В. А. Сухомлинский).

	 

	Оюун санааны энэ бүх баялгаас өөртөө одоо тохирохыг нь олж амьдралын дүрэм журмаа нэг жилээр, мөн олон жилээр боловсруулан зохиож болох юм.

	 

	 

	ХАРИЛЦААНЫ ХҮРЭЭ

	Бидний амьдралын хэв маяг, аж төрөх ёсонд нөхөд, хамт ажилладаг хүмүүс, төрөл төрөгсөд, ахмад болон залуу хүмүүс, үе чацуутан зэрэг харилцааны хүрээ багтдаг. Эрт дээр цагт 

	 

	«Чи ямар хүнтэй үерхдэгээ надад хэлбэл би чамайг хэн болохыг хэлж өгье» 

	 

	гэж ярьдаг байжээ. Бидний хэн нь ч гэсэн хүмүүсийн дунд амьдарч тэднээс амьдарч хөдөлмөрлөхийн олон сайн зүйлийг олж авдаг билээ. Ашигтай харилцаа бол хүний оюун санаа өсөж хөгжих эх үүсвэр мөн.

	Хэрэв ажлаа чин санаанаасаа хийдэг бол тэр нь бидэнд баяр баясгалан авчирдаг нь мэдээж. Хүн байгальтай хамтдаа нэг зүйл болохоор байгалиас баяр баясгаланг мөн авдаг боловч хүмүүстэй харилцахгүйгээр жинхэнэ аз жаргалтай байх боломжгүй билээ. Харилцааны йим төрөл нь хэзээнээс л нөхөрлөл, найрамдал, хайр сэтгэл байсан ба үүнд цаг хугацаа голлоно. Бид төрөл төрөгсдөдөө захидал бичээгүй, найз нөхдөө орхисон, сургуулийн андуудаа мартсан бол хожим амьдрал маань яагаад ийм болов, баяр баясгалан хааччихав? гэж гайхацгаадаг.

	Т. Г. Шевченкогийн гайхам амьдралтай танилцваас хувь заяа нь түүнд олон зовлон басамжлал тохоосон аж. Гэвч түүнтэй сонирхолтой хүмүүс хамт байж, тэдэнтэй харилцаж байсан нь түүнд дээд зэргийн баяр бахдал өгч байснаас тэрээр ямар ч байсан амьдарч, уран бүтээлээ туурвиж байлаа.

	Хамжлагат тариачны хүү Тарас 15 настайдаа зураг сайн зурдаг, ном их уншдаг, ухаалаг хүү байв. Түүнийг эзэн авхайн үйлчлэгч болгосноор тэр түүний хамт Киев, Вильногоор явж ном уншиж өгч сонирхолтой олон хүнтэй уулзжээ. Тарас амьдралыг байнга ухааран ойлгож Польш, Франц дахь хувьсгалыг мэдсэн байна. 17 настай Тарас Петрбургт суралцахаар очиж зураач Ширяевт шавь орсноор өмнө нь бүхэл бүтэн ертөнц нээгджээ. Түүний авьяасыг орчных нь уран хүмүүс төдийгүй оросын дэвшилтэт зураачид хүлээн зөвшөөрөв. Хамжлагын хараат зураачийн хувь заяаг Стащенко, Венецианов, тэр ч бүү хэл суут Брюллов сонирхож. тэдний хүчин чармайлтаар Шевченког хамжлагаас чөлөөлөх төлөөст зориулж тэр үед огт бүтэмгүй 2,5 мянган рублийг цуглуулжээ. Сул болсноосоо хойш Т. Г. Шевченко дэвшилтэт олон хүмүүстэй ойртож сэтгэлийнхээ зовуурийг шүлгээр илэрхийлэх болсон байна. Түүний «Өргөн Днепр шуугьж гасалж байна», «Катерина» найраглал, дараа нь «Кобзарь» шүлгийн эмхэтгэл нь шинэ суут найрагчийн ертөнцийг нээж, украйн үндэсний уран зохиолыг үндэслэгч ингэж тодров.

	Шевченко Петрбургийн зураачидтай олон жил нөхөрлөж, украйны жүжигчин Н. Маркевич, В. Затиннатай нэг биш зуныг хамт өнгөрүүлж, Ф. И. Глинктай харилцаж декабрист Варвара Репнинагийн ач охины найз байж, «Кирилл, Мефодий нарын нийгэмлэг»-т элсэн орсон байна. Ийм баялаг өргөн хүрээтэй харилцаа нь Шевченкод өөрийн нь хэлсэнчлэн ном уншсанаас ч багагүй хэрэг болжээ. Гэтэл тэр үед байсан нийгмийн систем бүр өөр зүйлийг халамжлан «дэмжиж» байв: тухайлбал яруу найрагчийн замд байнгын саад учирч, үүнтэй тэмцэх явцдаа оюун санааны хүч чадал нь өсөж авьяас нь төгөлдөржин шударга биш явдал, хамжлагын эсрэг шийдвэртэй тэмцэгч болсон юм. Шевченкогийн шүлгүүд эрх чөлөөнд дуртай хүмүүсийг эрх чөлөөний хэнгэрэг дэлдсэнтэй адил уриалан дуудаж байснаас зураач яруу найрагчийг шүүж цэрэгт явуулан, бичих зурах эрхийг нь хасжээ. Цэрэг эрийн хувь заяаг шийдэхэд яруу найрагч Лизогуб, газар зүйч усан цэрэг Алексей Бутаков, Арал нуурын шинжилгээний ангийн дарга А. И. Макшеев нар биечлэн оролцож, түүнийг Арал нуур, Каспийн тэнгисийн шинжилгээний ангийн бүрэлдэхүүнд урьж оролцуулжээ. Петрбургт байсан түүний нөхөд ихээхэн бэрхшээлийг даван туулж Тараст зураг зурах зөвшөөрөл авсан байна. 1857 онд урлагийн академийн хүсэлтээр II Александр аргагүйн эрхэнд өршөөлгүй албанаас Шевченког чөлөөлөв. Гэхдээ хоёр нийслэлд амьдрахыг хориглосон байна. Алдарт жүжигчин М. С. Щепкин, яруу найрагч зохиолч К. С. Аксаков. Н. С. Курочкин, Н. Г. Чернышевский, М. Вовчок нарын дэмжлэгийн ачаар Шевченкогийн шүлгүүдийг хэвлэлийн газар хэвлэх болсноос гадна урлагийн академийн академич цол олгожээ. Ийнхүү хөдөлмөрийн баяр бахдал, хүмүүстэй харилцсаны баяр баясгалан нь ямар ч бэрхшээлтэй тэмцэхэд авьяасыг тэтгэдэг ажээ.

	Өнөө үед харилцаа улам бүр ач холбогдолтой болж байна. Амьдарч, бүтээхийн тулд хүн өөрийн бүтээлээс үнэлэлт, урам зориг авч хүмүүст тустай байх хэрэгтэй.

	Харилцааны хүрээ нь хүрээлэгч хүмүүст бие хүнийхээ хувьд яаж үнэлэгдэхээс тодорхой хэмжээгээр хамаарна. Та өөрийгөө бусдад сонирхолтой гэж үзэх, танилууддаа юугаар тусалж баярлуулж чадах, өөрөө юу хийж чадах (дуулж, бүжиглэж, шүлэг уншиж буюу бичиж), хөгжилтэй яригч, ухаалаг сонсогч болж чадах гэх мэт. Оюун санааны дотоод соёлын болон ерөнхий хөгжлийн хүрэлцэхүйц түвшинтэй, ядаж урлагийн нэг төрлийг мэддэг байх хэрэгтэй бөгөөд тийм биш бол бусдад сонирхолтой байх нь хэцүү. Хөдөлмөрийн процесст мэргэжлийн ур дүй шаардлагатайн нэг адил хүмүүсийн харилцаанд соёл хэрэгтэй бөгөөд энэ нь хувийн онцлог, өвөрмөц сэтгэлгээ, сайн санаа, үнэнч шударга байх, өөрийн үзэл, байр суурьтай байх чадварт илэрдэг. Гэхдээ өвөрмөц ухааныг гажууд зан, өөрийгөө дагуулах, өөрийн «би»-г дөвийлгөхөөс ялгах хэрэгтэй. Өвөрмөц чанар нь ухаантайн шинж байдаг байхад гажууд зан нь өөрийгөө өргөмжилсөн өнгөцхөн ухаантайн шинж билээ.

	Дараа нь өөрийн санаа сэтгэлээр болон оюун санааны баялгаар таныг баяжуулж чадах сонирхолтой хүмүүсийг олох нь чухал. Зарим хүн аль нэг орны түүх, соёлыг мэдэхийн тулд шуудангийн марк цуглуулж, гадаад хэл бие даан судалж энэ талаараа олон сонирхолтой зүйл ярьж чаддаг байхын тулд, зарим нь фото зураг авч, аялал жуулчлалаар явж, их зүйл үзэхийг голлодог. Гурав дахь нь XX зууны утга зохиол ихээр сонирхох жишээтэй. Ийм сонирхол бол хүмүүсийн «сонирхох чанарын» анхны шинж юм.

	Заримдаа сонирхолтой хүмүүсийг бус харин «ашигтай хүмүүсийг» эрж хайн ямар нэгэн зүйл олж авах, тусламж авах гэх явдал байдаг боловч иймэрхүү сонголт бидний ёс суртахууны цэвэр тунгалаг байдалд тус болох нь ховор. Байнга хүмүүсийн анхаарлын төвд байхыг эрмэлзэн тэднээс магтаал сайшаалыг шаарддаг, тэрчлэн өөрийгөө захирч биеэ барьж чаддаггүй, уян хатан биш (бестактный) ёс суртахууны хэв хэмжээ, журамтай өөрийн зан үйлийг зохицуулж чадахгүй зэрэг байдлыг харилцааны хүрээнээс зайлуулъя.

	Танилуудаа сонгох төдийгүй хүмүүжүүлэх бөгөөд хүн угаасаа сайн буюу муу зан төлөвтэй төрдөггүй, тэд сургууль дээрээ, гэр бүлдээ, ажил дээрээ, хамт олныхоо дунд төлөвшдөг билээ. Бусдын сайн талыг үнэлэх нь тэдэнд тусалж, дутагдлыг нь арилгахаас хялбар юм. Хүнтэй харилцана гэдэг бол цаг хугацааг зүгээр нэг хамтдаа өнгөрүүлнэ гэсэн хэрэг биш, харин өөрийгөө болон нөхрийгөө хүмүүжүүлнэ, харилцан хүмүүжүүлнэ гэсэн хэрэг.

	Хүмүүсийн хоорондоо харилцах тодорхой хэм хэмжээ (норм)-н дээр харилцааны соёл бий болдог.

	1. Хүнийг чин сэтгэлээсээ үнэлж сурах хэрэгтэй. Соёлтой, боловсролтой хүн бол бусдын сайн чанар, сонирхолтой талыг үргэлж олж хардаг бөгөөд энэ нь танилынхаа гайхамшгийг нээх төдийгүй өөрийгөө хүндлүүлэх эрхтэй болох, хэнд ч бүрэн бус үнэлэгдэхгүй байхад чухал хэрэгтэй юм. Хүний анхаарлыг нь холдуулахаас хоолноос нь салгасан дээр гэж ярьдаг. Хүнийг чин сэтгэлээсээ үнэлэх чадвар нь тэдний аль нэг салбар дахь давуу талыг хүлээн зөвшөөрөхөд хүргэдэг. Сайхан сэтгэл ч алга, саруул ухаан ч алга гэж ярих нь бий. Мөн тэр гуай гараараа юм хийхдээ нэн ур дүйтэй, чанартай, ёстой л ажилдаа мэргэжсэн хүн дээ гэж тэмдэглэх удаа бий. Бусад хүний жинхэнэ ололтыг өндрөөр үнэлж, өгөөмөр магтаал сайшаал хэрэглэж сурагтун.

	2. Хүнийг үнэлэх гэдэг бол түүнийг хүндэтгэж буй хэрэг бөгөөд энэ талаар А. П. Чехов, Л. Н. Толстой, А. М. Горькийн захидлуудад юу гэж бичсэнтэй танилцъя. Тэд хамгийн энгийн хүмүүст хандаж бичихдээ: «Та бүхний дуулгавартай зарц больё», «Таныг гүнээ хүндэтгэн мэхийе», «Танд сайн сайхан бүхнийг хүсэж байна», «Танд туслахад бэлэн байна» гэх мэтээр хэлжээ. Хүнийг хүндэтгэж. түүнтэй элэгсэг дотно харьцдаг болгон заншуулах нь харилцааны процессын хүмүүжүүлэх нөлөөний чухал нөхцөл мөн.

	3. Оюун санааны үнэ цэнэ нь бие биетэйгээ харилцаж байгаа бүхнээр тодорхойлогдоно гэдгийг ойлгох хэрэгтэй. Харилцана гэдэг нь юуны урьд санал бодлоо мэдлэг туршлага, соёлоо бүхэлд нь солилцоно гэсэн үг бөгөөд нэгэн зэрэг хүмүүсийн хоорондох харилцаанд илрэх тодорхой төрх байдал юм. Үүнээс тэс өөрөөр хэдүүл нийлж хов жив хөөцөлдөх, чалчих, хэрэггүй үг, жигшмээр зүйл ярих, маяг дүр үзүүлэх явдал байх ба хэрэв энэ үедээ хов живийн тал нь хэтэрвэл цуурч чалчих, эрүүл биш шохоорхол, бусдын амьдрал хэрэгт оролцох эрмэлзэл өөр хүмүүсийг муулан шүүх хэрэгцээ бий болоход хүргэнэ. Иймд хүн бүр «Наран дээрх толбыг» (бусдын толгой дээрх хялгасыг) хайх бус, харин сэтгэлээсээ түүний өөдрөг талыг нь хайх нь зүйтэй.

	4. Харилцана гэдэг бол ашигтай зуршил, сайн заншил, үйл дасгал, зохимжтой төрх байдлыг хэвшүүлнэ гэсэн үг. Иймээс харилцаанд таны яаж хувцасласан, хэрхэн сууж, явж, бүжиглэж, хөөрөлдөж байгаа, гэрийн эзэгтэйд хэр зэрэг тусалж буй, юугаар зочилж байгаа зэрэг нь маш чухал. Энэ бүхэн болон бусад байдал нь бидний хийж буй үйлдэл, төрх байдал, төлөвшиж буй зан байдал билээ. Айлд зочлохдоо гэрийн эзэгтэйд нь анхаарал тавихаа мартуузай. Уулзах үедээ ялангуяа эмэгтэйчүүд бүсгүйчүүдэд сая орж ирж буй зочдод онцгой анхаарвал зохино. Харилцан сэтгэлтэй болсон хүмүүс, залуусын ярианд оролцохгүй байх, тэдний зүг бусдын анхаарлыг хандуулахгүй байх нь зүйтэй. Хэрэв хөрш чинь зан үйлдээ жижиг алдаа гаргаваас өршөөж сүүлд нь яавал зохих байсныг сүр болгохгүйгээр хэлж өгвөл дээр. Гэхдээ бүдүүлэг байдал гаргах, хэт даналзах, нөхдийг доромжлохыг тэсвэрлэж болохгүй. Эхлээд зодолдох шуугиан дэгдээхийг тоглоом наадам шог хошин үгээр болиулахыг оролдож анхаарлыг нь өөртөө татах хэрэгтэй. Энэ нь тус нэмэр болохгүй бол зэргэлдээ өрөөнд оруулж буюу гадаа гаргаж тайвшруулна.

	Харилцааны нэг үндсэн дүрэм бол нөхрийн юу хүсэж буйг ойлгох явдал юм. Таны танил чухам юуг сонирхдог, түүний гол хүсэл юу болох сонирхол болон хэрэгцээ ямар болохыг мэдэхээс хүмүүсийг удирдах урлаг, тэдний төрөлх байдлыг урьдчилан мэдэх явдал эхэлдэг. Бид хүмүүсийн сонирхлыг мэдсэнээрээ л тэдэнд хэрэгцээтэй хүн болно. Заримдаа шинэ сонирхол нь хүнд төлөвлөгөөтэйгөөр удаан нөлөөлж байж төлөвшдөг гэж хэлж болно. Хүнтэй харилцах урлаг нь бусад хүмүүсийн ертөнцийг мэдэхийн тулд, тэднийг ойлгохын тулд амьдралыг тэдний үзлээр өөрийнх шигээ нарийн харж чаддаг байхад оршино.

	Хүнтэй харилцах эв дүй нь өөртөө доорх үндсэн дүрмүүдийг багтаадаг. Үүнд;

	1. Танилуудынхаа доторх хүн бүрийн өвөрмөц байдал, давтагдашгүй чанарыг ойшоон хүлээж, хэн нэг хүнийг тоглоом шоглоом өөлж гоочлох объект болгон эвгүй байдалд оруулахыг цээрлэх хэрэгтэй. Өөрийн болон бусдын дутагдлыг хөнгөн маягаар егөөдөх нь сайн. Шүүмжлэхэд ч учир бий. Шүүмжлүүлж буй хүн заримдаа өөрийн байр суурийг хамгаалах зөвтгөх гэж оролдож болох юм. Хурц шүүмжлэлийг зөвхөн сайн таньдаг хүмүүсийн явцуу хүрээнд явуулах нь зүйтэй бөгөөд ийм шүүмжлэл хурал дээрх шүүмжлэлээс илүү үр дүнтэй болох ба өөрийн сул талыг ухамсарлах буюу мэдрэх байдалд хүрэх нь ховор биш юм. Түүнчлэн ёс суртахууны саруул тунгалаг байдалд хор болох ч тал бий.

	2. Хүмүүсийг байхгүйд нь муулах, буруутган шүүх, ховлох нь зохимжгүй. Иймэрхүү ярианд шүүмжлэлтэй хандаж бай. А. С. Макаренко: 

	 

	«Худлаа ярих нь аль ч үед нэн хар санаатай, хууран мэхлэх аюултай хэрэглүүр байсан бөгөөд өөртөө л дээд зэргийн ашигтай бол ямар ч адгийн зүйлийг хийх боломжийг үргэлж олгодог» 

	 

	гэжээ. Иймээс аливаа хов живийг бүү сонс, хуурамч зүйлд бүү үнэмш, хиймэл зай үйлд бүү итгэ, ингэж журамтай хүмүүсийн талаар дэмий ярих нь чухамхүү хэнд хэрэгтэй вэ? гэдгийг өөрөөсөө байнга лавлаж байгтун. Таны сайн мэддэг танилын чинь талаар түүнийг эзгүйд нь муучлан ярих боломж олгохгүй байх хэрэгтэй.

	3. Хүмүүсийг хамтын ажиллагаанд уриалж бай, гэхдээ танд болон таны ажилд эрс зөрчилдөхөөргүйгээр шүү. Үүнийг хэрэгжүүлэх нэг зам бол хүмүүст байнга сайн сайхныг хүсэж шаардлагатай аль ч тохиолд туслах явдал юм.

	4. Үгийг нь таслалгүйгээр хүний яриаг сонсож чаддаг бай. Тэр ч байтугай танд уг яриа хоёрдугаар зэргийн байлаа ч гэсэн ингэх нь чухал. Маргаанд заавал хэмжээ хэрэгтэй бөгөөд санал сэтгэгдлээ солих явдлыг хэрүүл маргаан зөрчилдөөн болгон хувиргаж болохгүй. Ярилцаж байгаа хүнийхээ санааг огт хүлээн авахгүйн үүднээс буюу зөвхөн маргахын үүднээс авч үзэж хэзээ ч болохгүй. Ямар нэг зүйлийн тухай маргахдаа юуны урьд хүнд нөхөрсөг байдлаар хандаж тайван байвал эсрэг этгээд чинь таны татгалзал буюу сөрөг учир тайлбарыг чинь хүлээн авч болох юм.

	5. Инээдийг чин санаанаасаа үнэлж, хааяа аль болохоор инээж бай. Инээд бол хүмүүсийн хоорондын сайн харилцааны дохио, мэгдэж түгшсэн, уурлаж уцаарласан байдлыг тайвшруулах хэрэгсэл, нөхрийн урилгын хуудас, таны зөвлөгөөг хүртэн сэтгэх өдөөлт, хүмүүстэй холбоо тогтоох эхлэл, эвлэрэл холбоо, аливаа сайн үйлийн эхлэл юм.

	6. Тодорхой хэмжээгээр л хошигноё. Аливаа ерийн хүн тодорхой хэмжээнд л шоолж хошигнодог. Хэрэв учиргүй их хийрхэн ундууцаж эхэлбэл өөрийгөө шоолсон нь дээр бөгөөд энэ үед бүгд хэвийн болно. Ташрамд хэлэхэд хэдэн хүн нийлээд дэмий наргиантай яриа (анекдот) ярих нь уйтгараа сэргээх хамгийн болхи арга хэрэглүүр мөн. Аль ч сэдвээр анекдот ярихдаа өөрийн болон бусдын оюун санааны эрүүл тунгалаг байдлыг эвдэхгүй байх хэрэгтэй. Миний хувьд гэвэл анекдот нь бусдын талаарх хэтрүүлсэн шоглол яриа юм. Хэрэв ухаалаг хүн бол наргиантай байдлыг бий болгох цэцэн арга олж байдлыг хөгжилтэй, нөхөрсөг болгох ёстой.

	7. Ухаантай хүн өөрт тохиолдсон золгүй явдлын шалтгааныг өөрөөсөө хайдаг байхад тэнэг хүн бусдад тохох гэдэг. Өөрийн гаргасан алдааг бусдад тохох гэх, зовлонт болон бүтэмжгүй байдал, ялагдалд бусдыг буруушаах гэх нь өөрийгөө завхруулах зам юм.

	 

	«Би ямар байна үүгээр маань л хүлээн ав. Би өөрийгөө мэднэ, харин бусдаар заалгахгүй энэ байдлаа засахыг хүсэхгүй» 

	 

	гэсэн ёс суртахуунгүй байдал ч харагддаг. Ийм байдал нь ёс суртахуунгүй, ах захаа алдсан хэрэг бөгөөд тодорхой утгаараа хууль зөрчсөн, гэмт хэрэг үйлдэж буй хэрэг юм. Хүн бүр бусдын өмнө өөртөө хариуцлага хүлээх ёстой бөгөөд энэ хариуцлага хэдий чинээ их байх тутам өөрийгөө тийм хэмжээгээр хүндэлж буй хэрэг.

	8. Хүн өөртөө байгаа сайн талыг олж, сэтгэлийнхээ сайн талыг түшиглэн өөрийгөө болон бусдыг оюун санааны хувьд баяжуулах ёстой. Харилцааны соёл нь өөрийгөө удирдах соёлтой байхыг, өөрийгөө төгөлдөржүүлэн боловсронгуй болгох, өөрийгөө шинэчлэн өөрчлөх, өөрийгөө бий болгох урлагийг эзэмшихийг шаарддаг.

	9. Хүмүүстэй харилцахдаа гаргасан алдаанаасаа сургамж авч бай. Алдаагаа мартаж болохгүй бөгөөд эдгээрийг цаг ямагт цэгнэн шинжилж бүхий л бүтэлгүй байдал, зөрөлдөөн, оюун санааны хувьд тогтворжоогүй байдал, тааламжгүй байдлын гол шалтгааныг ол. Зарим залуу хүн ийм тааламжгүй зүйлээс өөрийгөө шинжлэн төрх байдлаа дүгнэн гарахыг эрмэлздэг. Зарим нь олны дотор сайн ч хүн байна, бүхнийг ойлгож өршөөх чадвартай ганц нэг нөхөр ч байдаг юм хэмээн өөрийн бүтэмжгүй байдлыг дэвэргэн сурталчлан даналзаж тайвшрах байдлаар солихыг эрмэлздэг. Өөрийгөө ингэж баллах нь балаг дээрээ балаг тарьж буй хэрэг юм. Өвчнийг түр зуур дарж буй хэрэг болохоос шалтгааныг нь арилгаагүйгээр сэтгэл санааны тааламжгүй байдлаа улам лавшруулж байгаа хэрэг. Өөрийн алдааг ухамсарлахад эр зориг хэрэгтэй. Түүнээс урьдчилан сэргийлэхэд ухаан хэрэгтэй, ул мөрийг арилгахад ариун үйл хэрэгтэй. Иймээс бүтэмжгүй, дутуу дулимаг явдал, алдааг засаршгүй муу үйл гэж үзэж болохгүй бөгөөд ингэх нь мөн л өөрийгөө төгөлдөржүүлэн боловсронгуй болгох чухал зам юм.

	Ингэхлээр бидний аж төрөх ёсонд хөдөлмөр, харилцаа гэсэн бие хүнийг бий болгогч хоёр чухал хөшүүрэг байх бөгөөд эдгээрийн тулгуур цэг нь амьдралаа зохион байгуулах явдал юм.

	 

	 

	ДЭГЛЭМ ЁС ЗАНШИЛ, ДАСГАЛ

	Ажиллах чадвараа хадгалах нь хөдөлмөр амралтыг сэлгэх, тодорхой дэглэм, ёс заншил баримтлах замаар хэрэгжинэ. Энэ нь амьдралын дотоод зохион байгуулалтын үндэс болдог. А. Суворовын өөртөө бий болгосон гойд сайхан дэглэмийг цэргийн олон үеийн хүмүүс, түүний дотор М. В. Фрунзе өвлөн авсныг санацгаая. Эх орны их дайны нэрт жанжин Г. К. Жуков дэглэм, хатуужил, спортод багагүй анхаарч байсныг бид мэднэ.

	Дэглэм зөвхөн цэргийнхэнд л хэрэгтэй төдий биш юм. Хо Ши Мин өөрийн дэглэмийн тухай: «Намайг шувуу сэрээж, харин хэвтэх үед тэнгэрт од гарсан байдаг» гэж маш энгийн хэлсэн байдаг.

	Дэглэм нь эзэндээ ашигтай зуршил бий болгох, хөдөлмөр ба амралт, оюуны ба биеийн хөдөлмөр, спорт ба өөртөө үйлчлэхийг холбоход тусалдаг. Хүн ямар чанартай байлаа ч гэсэн энэ бүхэн нь аж төрөх ёсны бусад хэсгүүдээс тухайлбал, хүний зорилго ба төлөвлөгөөнөөс, хүмүүстэй харилцах байдлаас хамаарна. Түүхэнд нэн хатуу дэглэмээрээ нэрд гарсан хүмүүс байлаа.

	II Фридрих ба түүнийг дуурайгч III Петрийн дэглэм нь цэрэг цагдаагийн журмыг хэрэгжүүлэх дээд зэргийн дэглэм байсан биш үү. Фашистын германы өнөөх улигт «шинэ дэглэм» гэгч бол мөн чанартаа харгис хэрцгий, алан хядах дэглэм, хүнлэг бус чанарын аюултай илрэл байв. Эрт дээр үеэс сүм хийдийн жаяг дүрэм, хаан эзэн хааны ордон дахь ёслол, язгууртны гэр бүлийн ёс заншил, дунд сургууль гимнази дахь дэглэм гээд л олон дэглэм байсан. Аливаа хүнлэг биш хатуу сургууль, дарангуй сургалтыг социалист нийгэм халсан. Гэхдээ хүмүүсийн өөрсдөө бий болгосон ухаалаг, сахилга баттай дэглэм бол амьдралаа зохион хөтлөх, өөрийгөө хүмүүжүүлэхэд нэн үнэтэй зүйл билээ,

	Дэглэм нь хүний эрүүл мэнд, ажиллах чадварыг хадгалан сурлага хөдөлмөртөө мэдэгдэхүйц үр дүнд хүрэхэд үйлчлэх бөгөөд ажил сурлагыг өөрийн хүч чадал авьяас билгийг бие даан хөгжүүлж, удирдан хувиргахад хэрэгтэй юм. Дэглэм нь өөрийн зан үйл, үйл ажиллагааны зохион байгуулалт мөн бөгөөд үүнгүйгээр өөрийгөө хүмүүжүүлэх чадвар, дадалтай болж чадахгүй. Эцэст нь дэглэм бол цаг хугацааг баримталж сурах арга, түүнийг үнэлж хугацаандаа ажлаа дуусгаж сургах арга юм. Харин цаг хугацаа бол мөнгө биш, түүнээс ч чухал үнэтэй бөгөөд амьдралыг бүрэн дүүрэн гоо сайхан аз жаргалтай болгодог. Цагийг үнэлж баримталж сураагүй хүн юу ч хийж бүтээж чадахгүй. Дуртай ажил үйлсээсээ баяр цэнгэлийг олж чадахгүй, мэдлэгээ баяжуулж чадахгүй, байгаль болон сонирхолтой хүмүүстэй харилцаж чадахгүй. Дэглэм нь ажил үйлсийг зохион байгуулахад зориулагдах бөгөөд хөдөлмөр амралтыг зохицуулдаг. Харин амралт гэдэг бол ажиллах чадварыг сэргээх үйл ажиллагаа, амьдралаараа бахархах чадвар, хүрээлэгч аливаа сайн сайхныг хүртэж ойлгох чадвар юм.

	Өөрийн хүч чадал, авьяас билгийг оновчтойгоор ашиглахад зориулсан дэглэм нь хүнийг цовоо сэргэлэн, амьдралын баяр баясгалантай болгодог байна. Төлөвлөсөн бүхнээ гүйцэтгэж чадаж байгаа хүн өөртөө болон амьдралдаа сэтгэл хангалуун байна.

	Дэглэм зохион хэрэгжүүлэхээ юунаас эхлэх вэ? гэвэл юуны өмнө заншсан аж төрөх ёсондоо зарцуулсан хүч, хугацаагаа тооцоолж сурахаас эхэлнэ. Энэ бол шууд маргаашаас нь эхлээд л бүхнийг өөрчлөөд ажил хэрэгчээр амьдрах шинэ дэглэм хэрэгжүүлчих тийм амархан гэж битгий бодоорой. Тэр ч байтугай танд аяндаа тогтсон дэглэм чинь ч багагүй үнэтэй бөгөөд энэ нь таны онцлог байдал хувийн өвөрмөц талыг зохих хэмжээгээр тусгасан байдаг.

	Эхлээд юунд ямар хугацаа зарцуулж байгаагаа илрүүлнэ. Үүний тулд хоногийн гараг бүр юу хийснээ тусгай дэвтэрт хөтөлнө: Ажил буюу хичээлдээ хэдэн цаг зарсан, гэрийн ажилд, нөхөдтэйгөө ярихад, ажил буюу хичээлдээ явж очих, буцаж ирэхэд хэдэн цаг зарсан, хооллох болон амрахад хэдэн цаг зарцуулснаа нэг нэггүй бичээд үзэхэд та голлон юунд ихэнх цагаа зарж байгаа, үүнээ хэрхэн ашиглаж буй тань харагдах биз ээ.

	Дараа нь найз нөхдийнхөө дэглэмтэй өөрийнхийг жишиж, хэрэгтэй, шаардлагатай заримыг нь хуулж авсан ч болно. Үүний дараа залууст зориулсан дэглэм зохиох зөвлөмжүүдийг уншиж өөрийнхтэйгөө харьцуулна. Ингэхэд юу нь ямар учраас гажиж зөрж байгааг олж мэдээд өөрийн хувийн дэглэмээ төгс боловсронгуй болгоно.

	Дэглэм зохиохдоо дараах зүйлүүдийг тооцон үзнэ үү. Үүнд:

	1. Ажиллах чадвараа дээшлүүлж, эрүүл мэндээ хадгалах зорилгоор хөдөлмөр амралтыг сэлгэх. Ингэхэд нэг хэсэг нь ажлаа хойргодуу эхэлж, удаан хугацаагаар жигд хөдөлмөрлөдөг байхад, зарим нь ажилдаа шаламгайлан орж ажиллах чадвараа хадгалан тасралтгүй ажилладаг, нөгөө хэсэг нь нэг янзын ажилд хурдан ядарч харин бүтээлч ажлыг ажиллах өндөр чадвартайгаар хийдэг учир тодорхой нэг стандарт байж болохгүй.

	2. Төрөл бүрийн үйл ажиллагааг ээлжлэн явуулах. Энд мөн л нэг маягаар хандаж болохгүй. Зарим хүн өглөө эрт 7.30 цагаас 11.30 цаг хүртэл нэн эрчимтэй үр бүтээлтэй ажилладаг байхад нөгөө нь 16 цагаас 20 цагт ажиллах чадвар сайтай байдаг. Биеэр хийж гүйцэтгэх үйл ажиллагааны идэвх өөр өөр цагт янз бүр байдаг тул хүн бүр хичээлүүдийг ямар дарааллаар уншвал ойлгохоо, хөдөлмөрийн ямар ямар төрлийг яаж хийвэл илүү бүтээмжтэй байдгаа туршлагаар тогтоосон байх ёстой. Дэглэмийн үндэс нь гол үйл ажиллагааны агуулга дээд сургууль буюу албан байгууллагын ажил хөдөлмөр - сурлага, ажил - чөлөөт цагийн хослол юм.

	3. Эрүүл мэндээ хамгаалах эрүүл ахуйн арга хэмжээнүүд: Хооллох, унтах, хувцаслах, байрны эрүүл ахуй. Тогтмол цагт хооллох нь хоол идэх дур сонирхлыг дээшлүүлэх төдийгүй хоолыг бүрэн боловсруулж ходоод гэдэсний өвчнөөс урьдчилан сэргийлдэг. Хоногт 6—10 цаг унтаж болох боловч 6 цагаас бага унтах нь ажиллах чадварыг 30%-иар бууруулах (М. В. Антроповагийн тодорхойлсноор) ба хэт их унтах нь хүний мэдрэлийн системийг эрс сулруулж, эцэстээ идэвхтэй үйл ажиллагааг дайчлан явуулж чадахгүйд хүргэдэг хортой юм.

	4. Нэгэн зэрэг сурч ажиллаж байгаа хүмүүст сургуулийн болон үйлдвэрлэлийн онцлог байдал ихээхэн нөлөөлнө. Онолын болон үйлдвэрлэлийн сургалтыг зохицуулсан, хичээл үйлдвэрлэлийн үйл ажиллагааг хослуулан зохиосон өдрийн дэглэм нь физиологийн хувьд хамгийн зөв юм.

	5. Суралцах хугацааны уур амьсгалын онцлог. Шалгалтын үе, зуны хөдөлмөрийн улирал байнга хичээллэх үед өөр өөр дэглэм зохионо. Жишээлбэл, зуны халуунд өглөө эрт 6—12 цагт буюу орой 17 цагаас хойш суралцаж ажиллах нь дээр байдаг.

	Ингэхлээр эрүүл ахуйч, физиологичдын зөвлөмж. зуршсан аж төрөх ёс, өөрийнхөө гол үйл ажиллагааны онцлог, өвөрмөц талыг тооцон дэглэмээ зохионо. Дэглэмийн нийтлэг үндэс нь аливаа организмд байдаг амьдралын хэмнэл, нэг үеэс нөгөө үед дамжин уламжилсан хүний үйл ажиллагааны туршлага юм. Бид төрөл бүрийн шинжлэх ухааны баримт сэлтийг тооцоолон үзэж дараах нийтлэг зөвлөмжийг өгөхөөр оролдов:

	1. Өглөө 6 буюу 6:30 цагт босох нь зүйтэй. 

	 

	«Эрт босож эрт унтдаг хүн орой босож орой унтдагаасаа хоёр дахин илүү зүйл хийдэг» 

	 

	гэсэн эртний үг бий. Өглөөгүүр гудамж замын хөдөлгөөний шуугиан их биш, нарны цацрал хурц биш байдаг нь биологийн үүднээс ашигтай юм. Бүх амьтад амьдралынхаа идэвхтэй үйл ажиллагааг үүрээр эхэлдэг нь санамсаргүй зүйл биш аж. Хүний организм өглөөгүүр хамгийн их ачаалалтай байхаар (эволюцын дагуу) зохицсон байх ба өглөөний цагаар мэдрэхүйн импульс хурдан тарж, зүрх эрчимтэй ажиллан, тархины гадаргын нарийн сувгуудыг өргөсгөдөг байна. Бас орой, шөнийн цагаар өдрийнхийг бодвол сайн ажилладаг хүмүүс байх боловч энэ нь зөв биш дэглэмийг олон жил өөртөө хэвшүүлж нийтлэг нормоос гажсаны л илрэл юм. Иймд дэглэмийг дөнгөж баримтлан эхэлж буй хүмүүс бол өглөө ажиллаж байх нь илүү сайн байна. 

	«Хэрэггүй зуршлыг давж гарах нь маргаашийг бодвол өнөөдөр амар» гэдэг (Күнз).

	 

	2. Өдөр орой ажиллаж, өглөөгүүр суралцах нь зохимжтой бөгөөд хөдөлмөрлөх суралцахад завсарлага зайлшгүй хэрэгтэй. Тухайлбал, цаг тутам 10 минутын завсарлагатайгаар хичээллэвэл зохино. Өдөрт үйлдвэрлэл дээр ажиллах оновчтой зохимжтой хугацаа бол 7—8 цаг бөгөөд зарим улсад ажлын өдрийг 9,5 цагаас 8 цагт шилжүүлсэн ба ингэхэд хөдөлмөрийн бүтээмж эхлээд буурч дараа нь жигдэрч сүүлдээ өмнөх түвшинтэйгөө харьцуулахад 5%-иар дээшилдэг байна. Хөдөлмөрлөх сурах зохимжтой хугацаа байдаг. Сэтгэл санааны өндөр эрчимтэй хөдөлмөрлөсөн буюу суралцсан 8 цагт 10—12 цагийн ажлыг хийж чадна. Оюун санааны, мэдрэхүйн хэт ачаалал нь тухайн материалыг тогтооход саад болдог ба өдөрт ийм маягаар 8 цагаас илүү ажиллавал дараачийн өдөр ажиллах чадвар буурдаг. Биеийн хөдөлмөрийг хэт ядартлаа хийх нь муу, харин ядрах хүртлээ ажиллаж болно. Чувашт 

	«Эцэж ядрах хүртлээ ажиллан, эргэж хүчээ автлаа амарна» 

	гэж ярьдаг ажээ. Ядартлаа ажиллаж, хүчээ сэлбэтлээ амарвал зохино.

	 

	3. Ажиллах амрахыг сэлгэх нь тодорхой хугацаанд идэвхтэй хөдөлмөрлөхийн тулд хүчээ зарж, дараачийн цагт ажиллах чадвараа сэргээхийн тулд тодорхой хугацаанд амарч бай гэсэн энгийн зарчимд үндэслэнэ. 

	 

	«Амарч чаддаггүй хүн урт насалдаггүй» 

	 

	гэсэн немц ардын зүйр үг бий. Жинхэнэ ёсоор хүч тавьж ажиллах хэрэгтэй, гэхдээ хагас цаг (лекц сонсоод буюу ном уншаад) болоод аяндаа хүчин чармайлт гардаг энэ үед 1,5— 2 секундээс хэтрэхгүй хугацаанд түр амсхийнэ. Засварлах үед организм бүрэн сул болох ба энэ үед тасалгаандаа салхи оруулан, идэвхтэй хөдөлгөөн хийж болж өгвөл салхинд гаран эрүүл агаараар амьсгалбал зүйтэй. Судлаачдын тэмдэглэснээр ажлаас хөндийрөх далд үе хэмээх тийм хугацаа (энэ нь 9% хүрэх ч тал бий) байдаг байна. Ажлын шинж байдал, төрлөөс хамаарч амрах хугацаа өөр өөр байна. Тун бага хөдөлгөөн хийдэг ажилтай бол цаг, цаг хагас ажиллаад 2—5 минут завсарлах хэрэгтэй, биеийн хүчний хүнд ажил хийдэг бол хоёр цаг болоод гучин минут завсарлаж байвал сайн. Хэт их хугацаагаар амрах нь организмыг сул байдалд оруулдаг учир ерийн зуршсан хэмнэлдээ буцаж оруулахад хэцүү болно,

	4. Ажиллахдаа ч суралцахдаа ч хоол тэжээлдээ бодолтой хандах. Өдөрт тодорхой цагуудад дөрвөн удаа хоолловол сайн. Гэхдээ өглөөний (бүх хоолны 30%) ба өдрийн хоолыг (40%ийг) нэлээд тэжээллэг илчлэг харин хагас үдийн ба оройн хоолыг хөнгөвтөр байлгавал зохино. Олонх хүн хэт их идэх, ялангуяа орой шөнө зарим нь хоногт ганц удаа их иддэг нь организмыг хэт ачааллаар дарж хүнд байдалд оруулах ажээ. Төгсөх ангийн оюутнуудын 60% нь ходоодны архаг үрэвсэл (хронический гастриттай) байгаа нь санамсаргүй зүйл биш. 

	 

	«Ходоод гэдсээ толгойноосоо илүү хамгаал» (серб ардын); 

	«Ходоод нь эзэндээ зовлон авчирна» (Казак ардын) гэсэн цэцэн үг байдгийг санацгаая.

	Хэрэглэх хоол хүнсний зүйлд уураг, өөх тос, нүүрс ус 1:1:4 харьцаагаар байвал зохимжтой бөгөөд өөх тос элбэг хоол бол хоолны шингэцийг эрс бууруулах ба 80—90%-ийн өөхний дөнгөж 60% нь л шингэх жишээтэй. Хүнсний ногоо нь мах, талх, гурилан бүтээгдэхүүний шингэцийг 10—15%-иар нэмэгдүүлнэ.

	Ард түмнийхээ хэзээнээс нааш мөрдөж ирсэн хооллох эгэл дүрмийг баримтлах нь чухал. Румынд 

	 

	«Гүзээ нь их бага бүх зүйлийг хольдог» 

	 

	гэсэн цэцэн үг бий. Энэ нь хооллох нормоо өөрөө тогтоо гэсэн үг. Хэрэв ходоод чинь дүүрэн цатгалан байхыг хүсдэг бол хоёроос гурван аяга яльгүй амт оруулсан ус уучихвал хэт их идэхээ болино. Хоолоо сайтар удаан зажилж идэх хэрэгтэй.

	 

	«Гэнэт идэх гэдсэнд халтай, гэнэт баяжих амьдралд хортой» 

	 

	гэсэн Монголын цэцэн үг үнэн юм.

	Хооллох дэглэмээ боловсруулахдаа ходоодоо анхаарах хэрэгтэй ба хэрэв өвдөх зэрэг эвгүй сэрэл үүсвэл аюулын дохио ирж буй нь тэр. Узбекчууд: «нүд өвдвөл гараа хорь, гэдэс өвдвөл хооллох дур хүслээ тат», «Гэдэс өвдвөл амандаа юу ч битгий хий» гэж ярьдаг байна.

	5. Дэглэмээ хэрэгжүүлэх нь эр зоригийн, эрүүл ахуйн хоёр хүчин зүйлээс хамаардаг. Дэглэмийн гол дайсан бол хүн хариуцлагаа ухамсарлан хувийн төлөвлөгөө дэглэмээ биелүүлэх боломжийг хаадаг зориггүйн өвөрмөц илрэл болох залхуурал мөн. Залхуурал, үлбэгэр ноомой байдал нь эрүүл мэндийг доройтуулдаг. Энэ тухай 

	 

	«Ажил хийхгүй бол хүч чадал доройтно» (украйн), 

	«Залхуугийн цаана өвчин эмгэг» (немц) 

	 

	гэсэн цэцэн үг байдаг нь үнэн юм. Залхуу - энэ бол бие бялдрын болон оюун санааны үлбэгэр байдал бөгөөд үүнийг дагаад организмын хамгаалах хүч суларч өвчлөл үүсдэг. Урт наслагчдын дотор залхуу хүн байдаггүй, ажилсаг хөдөлмөрч хүмүүсийн дотор өвчтэй хүн цөөн байдаг. Авраам Линкольн: «Хөдөлмөрөөр анагаахыг хичээе» гэж хэлэх дуртай байжээ.

	6. Суралцаж буй хүн биеийн хөдөлмөр хийх, биеийн хүчний ажил хийдэг хүн оюуныхаа хүчийг гаргах нь чухал. Бие бялдар оюун ухаан хоёр бол нэг нь нөгөөгийнхөө тулгуур юм: Орост эртнээс «Хүч чадал оюун ухаан л аз жаргал» гэж ярьдаг байв. Үүн дээр нэмж хэлбэл: «Ухаан муутай бол хүчтэй байлаа ч муу, ухаантай боловч хүч чадалгүй бол тааруу».

	Дүгнэж хэлбэл, суралцаж буй хүнийг хөдөлмөрийн тусгай үйл ажиллагаанд бэлтгэхэд өдрийн дэглэм зайлшгүй хэрэгтэй ажээ.

	Гэр сургууль хоёр нь холгүй байдаг, нэгдүгээр ээлжид хичээллэдэг хүний өдрийн үлгэрчилсэн журмыг толилуулъя.

	 

	Босох, бие засах, өглөөний дасгал хийх 6:30—6:45

	Орох хичээлийнхээ конспектыг харах 6:45—7:20

	Өглөөний цай уух, дээд сургууль буюу тусгай мэргэжлийн дунд сургуульд очихоор бэлтгэх 7:20—7:40

	Сургуульдаа очих 7:40—8:00

	Хичээллэх 8:00—13:.30

	Гэртээ буцаж ирээд, үдийн хоол идэх 13:30—14:30

	Үдийн амралт зугаалга 14:30—15:30

	Бие даасан ажил 15:30—18:30

	Дугуйланд суралцах, уран зохиолын ном унших, спортын дасгал сургуулилт 18:30—20:00

	Оройн хоолоо бэлтгэх идэх 20:00—21:00

	Дараачийн хичээлдээ бэлтгэх 21:00—22:00

	Салхилах (зугаалах) 22:00—22:30

	Унтах 22:30— 6:30

	 

	Энэхүү нийтлэг журмын заримыг өөрчилж болох (холоос явдаг бол арай эрт босох гэх мэтээр) боловч энэ нь долоо хоногийн хичээллэх хуваарь (расписани) зохиох үндэс юм. Ингэж зохиосон хуваарьтаа тулгуурлан оюутан долоо хоногийн аль гарагт ямар хичээлийг судлахдаа хэдэн цаг зарахыг төлөвлөх ба үүнд бие даасан ажлын төлөвлөгөө тусална.

	Дэглэм нь ёс заншлаар бэхэжнэ.

	Улс орон бүрд орон нутгийн онцлогийг тусгасан үндэсний уламжлал бий. Англичууд өглөөний хоолон дээр заавал овьёосны агшаамал иддэг байхад Энэтхэг, Кавказын ард түмэн халуун ногоотой хоол хэрэглэдэг нь халуун уур амьсгалтай нөхцөлд гэдэсний элдэв халдварт өвчинтэй тэмцэхэд нь тусалдаг байна. «Хот бүрд гэхэд өөрийн гэсэн зуршил бий» гэсэн ардын цэцэн үг байдаг.

	Хүн бүр амьдралдаа өөрийн ёс заншлыг боловсруулна. Энэ нь ажил үйлс гэр орон, өөрт нь хамаарах бөгөөд гэрлэх, хүүхэдтэй болох үед амьдралын хэв маягийг өөрчлөн зохицуулдаг. Ёс заншил нь зуршлыг бий болгох ба хүн өөртөө багаасаа бий болгосон зуршилтайгаа хамт өтөлдөг байна. Эртний Ромд зуршлыг хоёрдогч зан ааш гэж ярьдаг байсан нь учиртай зүйл юм. Гэхдээ ашигтай сайн зуршлаас гадна хортой муу зуршил. тухайлбал, архиар шахан дайлах, тамхи татах, шалгалтын үед шөнөжин нойргүй хичээллэх зэрэг муу зуршил бий. Түүнчлэн эрүүл мэндээ анхаардаггүйгээрээ сайрхах, хүч чадлаа тооцоогүйгээр зарж, хэрэггүй зүйлд зориулдаг, өвчлөөгүй л бол өөрийн эрүүл мэндийн тухай бага боддог хүн бас бий. Өвчнийг эмчлэхийг бодвол түүнээс урьдчилан сэргийлэх нь амар билээ.

	Эрүүл мэндээ хамгаалах нь өдөр тутам биеийн байдлаа анхаарахыг шаардана. Биеийн эрүүл мэндийн байдал алдагдвал амархан ядардаг болж ажиллах чадвар нь буурч, нойр багасаж эцэст нь өвдөх сэрэл үүсэн бие тавгүй болно. Эрүүл мэнд алдагдсаны анхны дохио авмагц өвдөх, өвчлөхийг хүлээлгүйгээр хүндрүүлэлгүй арга хэмжээ авах нь зүйтэй.

	Хүний эрүүл мэндийг хадгалан бэхжүүлж, сайжруулдаг түгээмэл хэрэгсэл бол биеийн тамир юм. Ийм дасгал хийх нь хөдөлгөөний дутагдлыг (гипокинези) арилгаж, оюун ухааны ажиллах чадварыг дээшлүүлэн, бодисын солилцоог нэмэгдүүлж, сэтгэлийн тэнхээ оруулж, өөртөө итгэх итгэлийг бий болгодог байна. Таны эрүүл мэндийг сайжруулахад чухам ямар дасгал хэрэгтэйг мэдэхийн тулд өөрийгөө сайн судлах хэрэгтэй.

	Эрүүл мэнддээ тавих анхаарал өглөөний гимнастикаас эхлэх ба энэхүү 10—15 минутад хүний организм цовоо сэргэлэн болж, бие бялдрын ба оюун санааны ажиллах чадвар дээшлэхэд зайлшгүй хэрэгтэй амьдралын хэмнэл бий болон идэвхэжнэ.

	Одоо гимнастикийн зарим төрөлтэй танилцъя. А. Н. Стрельниковагийн амьсгалын гимнастик ихэд энгийн хүртээмжтэйн дээр хийн солилцоог ихэсгэж, амьсгалын булчингуудын хөгжлийг хангадаг тул үр нөлөөтэй юм. Энэ гимнастик хоёр үндсэн хөдөлгөөнтэй:

	Нэгдүгээр нь: бөхийж хамраараа амьсгал огцом авч биеэ цэх болгон гаргана, гэхдээ амаа ангайж болохгүй бөгөөд секунд бүрд амьсгал авч гаргана. Бүх биеэ тонгойход нэгэн зэрэг хамраараа амьсгал авч 1—3 секунд завсарлаад, уг үйлдлийг дахин давтан хийнэ. Бөхийх үед толгойгоо сул байлган хөлдөө мөрний хэмжээний зай авч гараа шаланд (газарт) хүргэх үедээ амьсгаа авна. 8 удаа бөхийх энэ дасгалыг өдөрт 50 удаа, харин 16 удаа бөхийх дасгалыг 25 удаа гүйцэтгэх ба энэ бүгдэд 10—15 минут хэрэгтэй. Өглөө 16 удаа бөхийж 12 удаа хийнэ.

	Хоёрдугаар нь: Цээжнийхээ урдуур хоёр гараа мөрний хэмжээний өндөрт гарган алгаараа хоёр мөрөө тэвэрч хэнхэрцгээ шахан огцом амьсгал авна. Энэ үед амьсгалын булчингууд идэвхтэй чангарч, ерийн байхад сул ажиллах агаарждаггүй уушгины доод хэсгийг агаараар дүүргэнэ. Ийм хөдөлгөөнийг өглөө орой тус бүр 200—300 удаа хийвэл ажлын дараа ядрах явдал арилна.

	А. Н. Стрельниковагийн гимнастик нь эрүүлжүүлэх иж бүрэн үйлчилгээтэйгээрээ ялангуяа багтраа, хатгалгаа, хамрын угийн салбангийн үрэвсэл, ханиад, цусны даралт ихдэх, амьсгалын замын (аппаратын) өвчтэй, ээрдэг хүнд хэрэгтэй тул патент авсан юм. «Физкультура и спорт» сэтгүүлийн 1980 оны № 3, 15—17-р талыг үз.

	Н. М. Амосовын идэвхжүүлэгч иж бүрэн дасгал нь хүний өдөр тутмын амьдралд ажиллах чадварыг дээшлүүлэхэд зориулагджээ.

	1. Өглөө босоод зүрхний цохилтоо чагнан хэвийн байвал дасгалдаа бэлтгэнэ. 

	2. Орон дээрээ хэвтэн гараа сунган суниаж буулгах дасгал хэд хэдэн удаа хийнэ.

	3. Орны толгойноос барин дээшээ харан хэвтэж хөлөө дээш өргөн, дараа нь аажмаар өнцгийг нь ихэсгэн өвдгөө духандаа хүртэл өргөнө.

	4. Орноосоо босож урагш тонгойн бөхийж гарын алгаа шаланд хүргэх дасгалыг хэд хэдэн удаа (Стрельниковагийн зөвлөгөөг санах хэрэгтэй: амьсгал авах, шалыг бараг үнэрлэх болтлоо бөхийх) үйлдэнэ.

	5. Мөрнийхөө үеэр хоёр гараа эргүүлэн хөдөлгөнө.

	6. Гараа цээжин биеэ дагуулан баруун зүүн тийш нь хөдөлгөж нуруугаараа мушгирна.

	7. Мөрөө гараараа тэвэрнэ.

	8. Гараа мөрний хэмжээтэй өндөрт гарган нугалж хуруунуудаа цээжний өмнө салаавчлан зөрүүлж, цээжин биеэ баруун зүүн тийш нь эргүүлнэ.

	9. Цэх зогсон баруун зүүн хөлөө ээлжлэн дээш өргөж, өвдгөө гэдсэндээ хүргэнэ.

	10. Намхан сандал дээр суун, хөлөө диван шүүгээ батарей зэрэг том зүйлд бэхэлж цээжин биеэ урагш хойш нь боломжийн хэрээр нугалж хотойлгоно.

	11. Гараараа ширээ сандлаас барьж өвдөг сөхөрч нугасхийн ёсолно. Өглөө бүр энэ дасгалыг 8—10 удаа хийж, долоо хоног болоод сөхөрч суух болон цээжин биеэ хотойхыг хоёр дахин олон хийнэ, Энэ мэтээр тоог нь ихэсгэн хагас жилийн дотор дасгал бүрийг 100 удаа хийдэг болох хэрэгтэй.

	Гимнастикийн бүх төрөлд хамаарах нийтлэг зөвлөмж гэвэл: Бие бялдрынхаа хөгжлийн анхны түвшнийг юуны урьд тогтоогоорой. Ингэхэд танд эмч туслах бөгөөд өөрөө нарийвчлан шалгана биз ээ.. Эхлээд тайван үедээ зүрхнийхээ цохилтыг тоолох ба минутад 50—65 удаа цохилж байвал хэвийн, 75-аас дээш бол муу байх учир эмчлүүлээд дасгалаа гүйцэтгэнэ. Таван давхрын шатаар дээш явган гарахад зүрхний цохилт минутад 100 байвал онцсайн, 120 бол сайн, 140 бол дунд, үүнээс олон бол муу гэж үзээрэй. Ер нь зүрхний ажиллагаа бол эрүүл мэндийн гол үзүүлэлт юм. Өөр нэг зөвлөх зүйл бол яаран тамирчин атлетик болох гэх хэрэггүй. Эрүүл мэнд байж, үүнээ хөгжүүлэх үндсэн дүрэм бол ачааллаа аажим ихэсгэх явдал юм. Ачааллыг долоо хоногт хорины нэгээр ихэсгэж байх ёстой бөгөөд ийм маягаар хамгийн их ачаалалдаа хүрэхлээр нь 10—12%-иар бууруулах хэрэгтэй ба ийм дасгалыг өдөр бүр хийнэ.

	Аливаа дасгалын дасгах нөлөө нь түүнийг гүйцэтгэх хугацаа эрчмээс хамаардаг бөгөөд дасгалыг иж бүрнээр нь эрчимтэй гүйцэтгэвэл хамгийн их нөлөөлнө. Ганц төрлийн дасгалыг дагнах бус бүх төрлийн булчин ачаалалд орж байхаар дасгалаа сонгон авч хийх ба өвчлөөгүй л бол эдгээр дасгалаа тогтмол гүйцэтгэх хэрэгтэй. Дасгалыг эрчимтэй хийж байгаад гэнэт хаях нь биеийн эрүүл мэндийн төлөө тэмцэлд хожихгүй алдах болно. Энэ тохиолд булчингууд эхлээд эрчимтэй ажиллаад дараа нь хэрэглэгдэхээ больж зогсонги байдалд ороход өөхлөг үеийг үүсгэдэг. Дасгалжуулалтаа орхисон тамирчид нэн хурдан таргалдаг нь санамсаргүй зүйл биш ажээ.

	Бидний хэн ч гэсэн эрүүл мэндийнхээ төлөө санаа тавьдаг хүмүүсийн цөөнгүй жишээг мэднэ. Ажил хийж байгаад тамхи татахаар гарахыгаа юман чинээ боддоггүй хэр нь дасгал сургууль хийхээр гарахыгаа төвөгшөөдөг хүн байдаг. Гэтэл тамхи татах нь ажиллах чадварыг бууруулдаг байхад дасгал сургуулилт нь сайжруулдаг. Биеийн галбир нь эвгүй болж буй ихэнх хүн өглөөгүүр олны өмнө гүйхийгээ эвгүй гэж үздэг, тэгвэл татуурган бандаж хэрэглэвэл зохино. Зарим оюутан лекц дээр үүрэглэхийг уучлах хэрэгтэй болдог, гэхдээ багшийн нүүрэн дээр суниаж байвал уучилж болохгүй. Гэтэл энэ нь тухайн оюутанд «чимээгүй гимнастик»-ийг иж бүрнээр хийх болсныг гэрчлэх үзүүлэлт юм. Ийм гимнастикийг дотоод булчингийн хөдөлгөөнөөр, дотоод дасгалаар төлөөлүүлнэ. Жишээлбэл шалнаас хөлийнхөө өлмийг өргөж хөлийн хуруунуудаа атгах тэнийлгэх, ширээний хөлд өлмийгөө тулган шахаад сулруулж чангаруулах, нуруу ууц өгзөгний булчингаа чангаруулах хурууны алгаа атгаж тэнийлгэх, гэдсээ мэхийн татаж түрэх зэргээр гүйцэтгэнэ.

	Үдээс хойш бие бялдрын ачаалал мөн хэрэгтэй, гэхдээ үдээс өмнөхөөс өөр байх ба үүнийг гэртээ юм хийх юм уу, явган явж, мөн дугуйгаар явж гүйцэтгэнэ. Мэргэжилтнүүд дугуйгаар явахыг эрхэмлэн хүндэлж байна. Европ, Зүүн Өмнөд азид унадаг дугуй тээврийн хямд төсөр хэрэгсэл, гиподинамитай тэмцэх хэрэглүүр юм. Манай оронд нийтээрээ явганаар жуулчлах, биеэ чийрэгжүүлэх хэрэглүүр юм. Унадаг дугуй урт наслахад идэвхтэй тусалдаг бөгөөд И. П. Павлов, К. Э. Циолковский нар 6үр өтөл насаа хүртэл дугуйгаар явж байлаа. «Унадаг» машин нь зүрхний ажиллах чадварыг барьж, хөл нурууны булчин шөрмөсийг бэхжүүлж, гэдэс мөрний үеийн булчингийн ажиллагааг сайжруулж, тэнцвэрээ хадгалж сурах, тэсвэртэй болох, овсгоотой, өөртөө итгэлтэй байхад тусалж, хурдан явснаас болон байгалийн гоо сайхны баяр баясгаланг хүртэх боломж олгодог байна.

	Дугуйгаар явж сурах нь тийм ч хялбар биш. Эхлээд дугуйныхаа гарыг барин дараа нь эмээл дээрээ суугаад тойрч эргэх, наймын тоо сүлжин явж сурах хэрэгтэй. Дараа нь ерийн замаар дөрөөгөө хөдөлгөлгүй, гэхдээ унамаар тохиолд хөлөө шууд газарт гишгэхээр хоёр гурван өдөр явна.(зүүн хөлөө гишгүүр дээр., баруун хөлөөрөө газраас түлхэлт авах байдлаар) Энэ үед чинь хэн нэг хүн туслахад бэлэн байвал сайн бөгөөд энэ бүхний эцэст өөрөө бие даан их биш зайд сайн мэдэх тодорхой замаар явж үзнэ. Хамгийн гол нь гишгүүрээ ээлжлэн зөв жийж, гэхдээ их хүч гаргалгүй сурах нь чухал бөгөөд нэг гишгүүрээс нөгөөд хүндийн төвийг алгуур шилжүүлбэл зохино. Эмээл дээр суух нь албадлагагүйгээр цээжин биеэ урагш, толгойгоо дээш, бариул дээрээ гараа нэг их хүч гаргалгүй тавьж явахад тохиромжтой. Амьсгалын давтамж нь дөрөөг жийх хэмнэлттэй тохирч байх ёстой. Хөл доош жийх бүрд амьсгал авч, тэгш газраар явах үедээ дөрөөгөө хоёр бүтэн эргэхэд нэг удаа амьсгалах нь хүрэлцээтэй. Дугуйгаар явахдаа хатуу ултай, улан талаасаа зөөлөн гутал, хөвөн цаасан хувцас, биеийн тамирын хөнгөн хувцас өмсвөл зохино.

	Гүйлтийг төрөл бүрийн өвчинтэй тэмцэх хэрэглүүр, ажиллах чадвараа хадгалах арга, бөх нойрсох нөхцөл болгон үзэж өргөн хэрэглэх боллоо. Цагт 4—6 километр хурдтай алхах нь илүү чөлөөтэй бөгөөд амьсгалах хэмнэлийг хэвийн болгож, тайван байх үеийнхтэй харьцуулахад хүчилтөрөгчийн хэрэгцээг 3—4 дахин нэмэгдүүлж, зүрхний гүйцэтгэх үүргийг дээшлүүлж, бодисын солилцоог ихэсгэдэг байна. Эрүүлжүүлэх алхаа нь өдөрт 40—50 минутаас багагүй алхаж явахыг шаардах ба гэхдээ эхлээд үүнийг долоо хоногт 4 удаа, дараа нь өдөр бүр гүйцэтгэхийг шаарддаг. Явган явахад хамгийн тохиромжтой хугацаа бол өглөө 7 цагаас оройн 9 цаг бөгөөд эхлээд минутад 90 алхахаар бодож 30 минутад 2 км газар явган явна. Энэ үед эрүүл зүрх минутад 90—95 удаа цохих ба эрүүлжүүлэх алхааны ерийн алхаанаас ялгагдах гол ялгаа бол хүн ерийнхөөсөө хурдан явж, бага зэрэг хөлрөхөд оршино. Ачааллаа тогтмол нэмэгдүүлж 3—4 километр явахдаа минутад 95—100 алхам байхаар тогтоно.

	Олон хот тосгонд гүйгчдийн клуб байгуулагдаж байна. Цагт 5—6 километр, түүнээс их хурдтай гүйх нь эрүүл хүний организмыг бэхжүүлдэг. Хурдан алхахаас шогших, эндээсээ спортын гүйлтэд шилжих нь зүйтэй бөгөөд энэ бүрдээ эмчтэй уулзаж үзүүлж байхыг зөвлөе.

	Бие бялдрын дасгалын аль ч төрөлд дараах гурван үндсэн дүрмийг баримтлагтун:

	1. Санаа сэтгэл өндөр урам зоригтой баяр хөөртэй байх нь чухал. Хөдөлгөөн бол цовоо сэргэлэн, амьдралын баяр баясгалан инээд мөн.

	2. Дасгалыг чин санаанаасаа хийх шаардлагатай бөгөөд хүчээ дайчлан идэвхтэй хөдлөх хэрэгтэй. Үе мөчөө тэнийлгэн нугалах төдий хойрго хөдөлгөөн нь хүнд ашиг өгөхгүй ба ингэж хэлбэрдэх нь эрүүл мэндийг төдийгүй зоригийг сулруулдаг.

	3. Хөдөлгөөнийг чадварлаг бус, сулбагар байдал, өвчтэй байдлаа өнөөдөр биш ч гэсэн маргааш давж туулна гэсэн бодлын үүднээс тодорхой хэмнэлтэй, тайван, итгэлтэй хийх нь чухал. Өөрийн эрүүл мэндийн төлөө тэмцэлд хамгаалах бус дайран ялахад тусалдаг организмынхоо хэмнэлийг боловсруулан тогтоож, ачааллын эрчмийг тодорхойлох хэрэгтэй.

	Ингэхлээр аж төрөх ёс нь нэлээд хэмжээгээр таны хувийн бүтээл мөн болохоор түүнийг хүрээлэгч орчныхоо сайн сайхнаас, өөртөө буй үнэ цэнтэй бүхнээс бий болгоно: Тухайлбал хөдөлмөр, харилцаа, бие бялдрын идэвхжилээс бий болгон, эрүүл мэнд, ажиллах чадварынхаа, тэгэхлээр аз жаргалынхаа үндэс суурийг тавьцгаана уу.

	Дараах зүйлийг санаж гүйцэтгээрэй:

	1. Өөрийгөө бий болгохыг хүсвэл аж төрөх ёсоо тодорхойлох хэрэгтэй. Юуны урьд дэглэм. Хатуу тогтсон дэглэм бол хатуу зан төрх юм.

	Ажил дээрээ минут бүрийг үр бүтээлтэй ашиглан өөриймсгөөр бүх хүчээ дайчлан ажиллаж сур. Эс тэгвэл таны авьяас билиг, оюун ухаан хөгжихгүйд хүрнэ. Хэрэв та сурч байгаа бол хоногт 2,5—3 цагийг биеийн хүчний ажил хөдөлмөр, спортод зарвал энэ нь организм зөв хөгжих, бодисын солилцоо явагдах, эрүүл байх зайлшгүй хэрэгтэй хөдөлгөөний идэвхт норм болно.

	Бие даасан чанар нь ямар нэг асрагчгүйгээр өөртөө үйлчлэх чадвараас эхлэх ба бусдад түлхэлгүйгээр өөрөө чадах бүхнээ хийж сурахыг хичээ.

	Сайн нөхөдтэй болох, ядаж нэг үнэнч найзтай байх хэрэгтэй төдийгүй бусдаас ашигтай зүйлийг сурч, өөрийн сайн хийж чаддаг зүйлсийг бусдад зааж сургах нь зүйтэй.

	Бэрхшээлийг даван туулж сурах хэрэгтэй, тэгвэл та эр зоригтой болно.

	Өөртөө тохиолдсон бүтэмжгүй явдал, дутагдлууд зан төрхийн болон оюун ухааны хөгжлийн сул тал, амьдрал мэдэхгүйнхээ шалтгааныг эрж хай. Дутагдлаасаа суралцаж сур, энэ нь хэцүү боловч аливаа бүтэлгүй явдал, золгүй явдал, гашуудал, хүнд үеийг давах зан үйлийн цорын ганц зөв зам мөн.

	Өөрийн дутагдлыг үл тэвчиж сур, эс тэгвэл эдгээр дутагдал чинь танд байгаа сайн сайхан бүхнийг тань устгана шүү. Бусдад тавьдгаасаа илүү өндөр шаардлагыг өөртөө тавьж сурагтун!

	Шударга бус зүйлийг үл тэсвэрлэж, худалч хуурмаг, өөдгүй явдлын хажуугаар зүгээр өнгөрөхгүй байж сур. Эс ингэвээс та өөрөө олиггүй хүн болно.

	Амьдралын дүрмээ боловсруулан зохиож үүнийгээ эргэлт буцалтгүй сахицгаа.

	2. Долоо хоногийн өдөр бүр хийж гүйцэтгэсэн ажлаа хугацаагаар нь тэмдэглэж аваад, чухам юунд хэрэггүй цаг зарснаа тодорхойлж, үүнийгээ алгуур арилга.

	3. Өдөр бүр амьсгалын гимнастик хийх, өглөөний дасгал хийхийг хэвшил болго.

	4. Ядарсан үед тань таныг хурдан сэргээх амралтын тийм хэлбэрийг тодорхойл.

	 


ӨӨРИЙГӨӨ ХҮМҮҮЖҮҮЛЭХ УР ЧАДВАР

	 

	ӨӨРТӨӨ ХАРИУЦЛАГА ХҮЛЭЭХ

	Өөрийнхөө зан үйл, нийгэм, хамт олны өмнө үйл ажиллагааныхаа эцсийн дүнг хариуцан, хувь заяагаа гартаа бүрэн авч шийдэх, бүх сорилт шалгалтыг туулж ялахад бэлхэн байж гэмээ нь сая хүн гэгддэг юм. Одоохондоо өөртөө хариуцлага хүлээхгүй байгаа бол хүн болохын оршил үед байгаа хэрэг. Хариуцлага гэдэг нь хэн нэг хүний өмнө ямар нэг талаар хэзээд үүрэг хүлээх явдал бөгөөд манай иргэний үүрэг, нэр төр, хүнлэг чанар, нийгмийн талаас бүрэлдэж тогтсон амьдралын идэвхтэй байр суурь энэ бүхэн бол нийгмийн өмнө хүлээх хүний хариуцлагын хэмжүүр мөн. Өөрийн хүмүүжил гэдэг мөн л хүний оюун санааны тогтвор хатуужил, боловсорч цэгцэрсэн байдлыг үзүүлэх хариуцлагыг хэмжих нэг илэрхийлэл юм. Хариуцлагаа ухамсарлах үе хүн хүнд өөр өөр байна.

	... Аугаа их эх орны дайны жилүүдэд 15 настай Саша Томов хамтралын дарга болжээ. Өсвөр насандаа байгаа тэр хүүд ийм амаргүй аж ахуйг удирдуулахаар итгэл өгсөн эх орныхоо өмнө, фронтод явсан төрөл төрөгсдийнхөө өмнө, эхчүүд - эмэгтэйчүүдийн өмнө хариуцлага хүлээж байгаагаа тэр мэдэрчээ. Тэгээд ч түүний хариуцлагаа илэрхийлсэн томьёоллыг орон даяар дэмжин хүлээж авсан юм. Энэ нь «Ургацаас хурааж авсан 10 тариа бүрийн нэгийг өөртөө үр болгон үлдээж, нөгөө нэгийг тариа тарьж, хурааж авдаг тэр хүмүүст, үлдсэн наймыг нь фронтод явуулна» гэсэн уриа юм. Эрэлхэг зориг, баатарлаг явдал тэр үед зуу зуун бяцхан баатрыг төрүүлж байсан учир Саша ч мөн тэгж төр улсын мэргэн бодлого гаргасан билээ.

	... Зохиолч А. Гайдар 16-хан насандаа хороо командалж явжээ. Нэг удаа түүний хороо бүслэгдэж ширүүн тулалдаан болов. Харин тэдний (хороонд) олзлогдсон хэсэг офицер байжээ. Яаж шийдэх вэ? Залуу дарга хариуцлагыг өөртөө хүлээж олзлогдогсдыг буудах тушаал өгчээ. Тэр улаан армийн дайчдын хувь заяаны төлөө, хувьсгалын хувь заяаны төлөө хариуцлага хүлээж, өөрийнхөө тухай төдийлөн бодоогүй учир хувьсгалт шүүх А. Гайдарыг зөвтгөжээ.

	Улаан армийн дайчин Александр Матросов дайсны их бууны амыг биеэрээ таглаж дайсны галаас нөхдөө аварчээ. Энэ гавьяа мөн үү? Тиймээ, түүний сацуу өөрийгөө жолоодох чадварын үндэс болсон эрхэм өндөр хариуцлагын илрэл юм. Энэ бол жирийн бус хэрэг шүү. Энд амь насаа алдана гэдгийг мэдсээр байж, дайсны пулемётын амыг таглахаар зориглон босож эцсийн үсрэлт хийсэн хэрэг.

	... Ахмад Масловский 24 насандаа, амьд эргэж ирэхгүй гэдэг нь хэдийнээ тодорхой болсон тийм даалгавар авчээ, Тэр Ленинградын бүслэлтээс зогсоо зайгүй буудаж байсан нягт нарийн хамгаалалттай зэр зэвсгийн агуулах, дайсны батарейг өөртэйгөө хамт дэлбэлэх ёстой байв. Хүүдээ бичиж үлдээсэн түүний захианд төрөлх хот, зөвлөлтийн эгэл жирийн хүмүүсийн хувь заяаны төлөө хүлээх хариуцлагын их үзэл санаа нэвт шингэсэн байдаг.

	Ю. Герман дайны үе ба дайны дараах үеийн хүмүүсийн тухай романаа «бүхнийг би хариуцна» гэж нэрлэжээ. Танк шатаах, дайсны онгоцыг мөргүүлж, дайсны галт тэрэг, бэхлэлтийг өөртэйгөө хамт дэлбэлж, дайсныг ялах, дайнд сүйрсэн аж ахуйгаа сэргээн босгоход эрүүл мэнд, бие хүчээ үл хайрласан бүхэл бүтэн үе энэ л уриалгаар явцгаасан юм. Хөлийн тавхайгүй болсон хүмүүс онгоц жолоодон тулалдаанд орж, трактор барьж, гаргүй болсон нь шүдээрээ өгүүллэг, роман бичиж, 45 хоног хоолгүйгээр далайд тулалдаж явахдаа тэд өөрийн эрхэм чанар, итгэлээ алдаагүй юм. Аугаа их материалист Демокритын бодол санаа, тэртээ хэдэн зууны үеэс бидэнд хүрч иржээ. Тэр хэлэхдээ: «золгүй явдал тохиолдоход үүрэгтээ үнэнч байх нь аугаа их хэрэг» гэжээ. Өнөөдөр өөрийнхөө үүргийг биелүүлэн, даалгасан үүргийн төлөө нийгмийн өмнө хүлээсэн хариуцлагаа илчлэн харуулах гэдэг заримдаа хэчнээн амаргүй байдаг билээ. Хуваарилсны дагуу явмааргүй байна. Яагаад гэвэл, . . , тийм учраас ч муу сурч байна гээд л мянга мянган шалтгаан олдоно. Тосгонд ажлын нөхцөл тааруухан, орон сууц тохьгүй, үерхэх нөхөд олдохгүй, барилга дээр ажиллана гэхэд эрүүл мэндээр сул гэхчлэн иргэний үүргээ биелүүлж чадахгүйд хүргэж бүх юм өөрөөс хамаарахгүй юм шиг байдаг. Ая тохитой нөхцөл гэдгийг нэгдүгээрт: Юун түрүүнд хүмүүс өөрсдийн хүч хөдөлмөрөөр тэр нөхцөлөө бий болгодог, Хоёрдугаарт: Хэрэв хүнд бүх аятай нөхцөлийг хангаад өгчихвөл харин ч зан суртахууны хөгжилд бас ч аятай бус нөхцөл болон хувирна гэдгийг залуучууд тэр бүр ойлгодоггүй. Сонгодог уран зохиолоос Обломов шиг «илүүдэл хүмүүсийг» эргэж санацгаа. Эцэст нь манай үеийн «илүүдэл хүмүүсийг» санагтун: тэд чинь хүүхэд цагаасаа бэрхшээлийг туулахын тулд юу ч хийгээгүй, гар хумхин суусан, ямар ч бартаа» тотгоргүй замаар явж сурцгаасан улс аа. Тэгээд ч тэд бусдын хүчээр амьдрагчид, өрөөл бусдад ч өөртөө ч хэрэггүй хүмүүс болжээ.

	Эх орны төлөө, түүний хувь заяаны төлөө хүлээх хариуцлага бол хүний хариуцлагын эрхэм дээд хэлбэр мөн. Хүний амьдрал нийгэмд ашигтай байхын гол үзүүлэлт нь өөртөө хариуцлагатай хандах явдал мөн, Үнэхээр ч манай эриний их хүмүүсийн эх орондоо хүлээх хариуцлага нь өөртөө хүлээх хариуцлагыг төрүүлсэн байдаг.

	Бүх төрлийн хариуцлагын нэгдэл амьдралд яаж илэрдэг вэ? 

	Орчин цагийн улс төрийн нэрд гарсан зүтгэлтний нэг бол Вьетнамын ард түмний их хүү Хо Ши Мин мөн. Түүний амьдралыг бүрэн гүйцэт үнэлэхийн тулд вьетнам түмний туулсан гаслант хүнд амьдрал, түүхийг ойлгох хэрэгтэй. Хятадын феодалын эзэнт улс вьетнамчуудыг олон мянган жил ноёрхжээ. Олон үеийн шаргуу тэмцлийн үр дүнд XV зууны эхээр загасчны хүү ардын баатар Ле Лой, эрдэмтэн Нгуен Чай нарын удирдлагаар хятадуудыг вьетнамаас хөөн гаргав. 1858 оны наймдугаар сард францын хөлөг онгоцны цуваа Вьетнамд түрэмгийлэн орж вьетнамын ард түмнийг шинэ дарлал нэрвэлээ. Эзлэн түрэмгийлэгчидтэй удаан жилийн дайн хийсэн юм. Вьетнамын эзэн хаан бууж өгсөн боловч ард түмэн эсэргүүцэн босож, тэднийг цус урсган дарсаар байвч тэмцлээ тасралтгүй үргэлжлүүлж байв. Түүхийн яг тэр үед 1890 оны 5-р сарын 19-нд хөдөөгийн нэгэн багшийн гэрт Нгуен Шинь Кунг гэдэг хүү төржээ. Энэ хүү эцгийн дэмжлэгээр тосгоны сургуульд орж бичиг сурч, тухайн цагт Вьетнам даяар эх оронч үзэл, эрх чөлөөний хөдөлгөөн өрнөх үндэс болж байсан күнзын (конфуцианство) сургаалыг судалсан байна. Залуу Тхань (энэ үеийн түүний нэр бөгөөд Вьетнамчуудын заншлаар амьдралдаа шинэ алхам хийж дэвших бүрийдээ нэрээ өөрчилдөг юм) ард түмнийхээ түүх утга зохиолыг хичээнгүйлэн судалж тэмцэлд боссон баатруудын яриаг анхааран сонсдог байв. 1905—1910 онд тэрээр эзэнт улсын нийслэл дэх үндэсний коллежид суралцжээ. Энд түүний амьдралын зорилго төлөвшиж, ард түмнээ харийн түрэмгийлэгчдээс чөлөөлөхөд өөрийгөө зориулахаар шийдсэн байна. Тхань хүү барууны орнуудын хүчирхэг хөгжлийн уг сурвалж, сул талыг олж мэдэхийг эрмэлзэв. Тэрээр эхлээд хөлөг онгоцны ачаа ачигчийн туслах, усан цэрэг болж Францад очжээ. Тэр хүү АНУ-д бүтэн хагас жил хүнд хүчир ажил хийж томхон капиталист гүрний амьдрал, ёс суртахуун, хууль зүйг хүртэл судалжээ. Ажил хийж амьдралын хэрэгцээгээ хангахын хамт Тхань хүү гайхмаар ихийг уншдаг байв. Тэрээр англи франц хэлийг чөлөөтэй сурч, испани, итали, орос хэлийг чамбай эзэмшсэн ажээ. Ухаалаг сэргэлэн тэр залуу гадаадаас ирж суурьшсан дэвшилтэт үзэлтэй дүрвэгсдийн туслалцаатайгаар улс төрийн төрөл бүрийн урсгалтай танилцаж, марксизмыг гүнзгий судалсан байна. Тэрээр 1917 онд Орос оронд ялсан Октябрийн хувьсгалд талархаж большевикуудтай нэгэн санаатай болсон бөгөөд насан туршдаа тэдний нөхөр байсан юм. 1918 онд францын коммунист намд элсэж тэр үедээ Нгуен Ай Куок гэдэг шинэ нэртэй (Нгуен - Эх оронч гэсэн утгатай үг) болов. Энэ нэрээрээ тэр ард түмний дунд алдаршиж бүхий л амьдралаа Вьетнамыг чөлөөлөхөд зориулжээ. 1919 онд францын коммунист намын төлөөлөгчдөөс Вьетнамын залуу коммунистуудын бичиж вьетнам даяар дэмжиж хөрөнгөтний францыг сандралд оруулсан «Вьетнамын ард түмний хүсэлтийн дэвтэр» нэртэй тунхаг бичгийг парламентад танилцуулахаар оруулжээ, Нгуен үндэсний асуудлаар бичсэн В. И. Лениний бүтээлүүдтэй танилцаж марксист байранд хатуу зогсож байв. Тэр Орос оронд ирж, өөрийгөө болон санаа нэгт нөхдөө Вьетнамын коммунист нам байгуулахад бэлтгэн коминтерны дорно дахины хэлтэст ажиллажээ.

	1934—1940 онуудад Нгуен Орост ажиллаж байлаа. Москвад улс түмний улс төрийн сургууль төгсгөж дараа нь аспирантурт суралцан үндэсний болон колонийн асуудал судлах дээд сургуульд багш болжээ. Энэ жилүүд Вьетнамын ард түмний жолоодогчийн хувьд эрдэм шинжилгээний болон биеэ боловсруулах, улс төрийн баялаг туршлага хуримтлуулах их хөдөлмөрийн үе байлаа. 1938—1940 онд Нгуен хятадын чөлөөлөгч партизануудын тэмцэлд оролцож, 1941 онд Вьетнамдаа нууцаар ирж, нам байгуулан улс орноо үндэсний бослогод бэлтгэж эхлэв. Гэвч удалгүй арга буюу Хятадад буцсан бөгөөд тэнд баривчлагджээ. Нгуен хоёр жил шоронд шаналан тарчлав. Гадаад ертөнцтэй холбоо бараг тасарчээ. Нгуен үндэсний бослогод уриалан дуудсан, ЗХУ фашизмыг ялж эх орноо чөлөөлөх таатай нөхцөл бүрдэнэ гэдгийг урьдчилан харсан, гайхамшигтай, хүчтэй шүлгүүдээ бичлээ.

	Хятадын зандалчид Нгуеныг олон түмний шахалтаар арга буюу шоронгоос чөлөөлсөн бөгөөд 1944 оноос түүний удирдлагаар зэвсэгт бослогод бэлтгэж эхлэв. 1945 оны 9-р сарын 2-нд хувьсгал ялж, Нгуен Ханой хотын төв талбайд Хо Ши Мин гэдэг шинэ нэрээр «Вьетнамын тусгаар тогтнолын тухай тунхаглал»-аа уншиж, ард олон удирдагчаа Бүгд Найрамдах Вьетнам улсын ерөнхийлөгчөөр сонголоо.

	1945—1946 онд францын цэрэг Вьетнамын өмнө талаас дайны ажиллагаа өрнөөж дараа нь булаан эзлэх дайныг бүх орон даяар дэгдээв. Вьетнамын ард түмэн эсэргүүцлийн дайнд бүх нийтээрээ бослоо. Эсэргүүцлийн хөдөлгөөнийг Хо Ши Мин удирджээ. Хойд Вьетнам чөлөөлөгдөж энэ үеэс эхлэн Бүгд Найрамдах ардчилсан Вьетнам улс Хо Ши Миний үндэслэн байгуулсан Вьетнамын хөдөлмөрийн намын удирдлагаар социализм байгуулалтын замд баттай зогссон юм.

	Хо Ши Миний зүрх 1969 оны есдүгээр сарын 3-нд зогсож таалал төгссөн боловч түүний үйл хэргийг намын нөхөд, бүх ард түмэн үргэлжлүүлсээр байна.

	Хо Ши Мин улс төрийн зүтгэлтний хувьд хувьсгалт тэмцлийг зохион байгуулах цаг үргэлж өөрийгөө хүмүүжүүлэх онцгой чанарыг эзэмшсэн байлаа. Үүний үр дүн нь юуны урьд түүнд улс төрийн өргөн хүрээтэй мэдлэг, цаг үеэ мэдрэх улс төрийн гайхалтай зөн билгийг өгсөн байна. Хо Ши Мин ямагт тухайн агшинд хийх хэрэгтэй зүйлийг л олж хийдэг байжээ. Тэрээр хувьсгалт тэмцлийн тактик, стратегийг чадварлаг эзэмшиж. улс орны хувьсгалт хөгжлийн тухайн үе шатанд гүйцэтгэх зорилтод олон түмнийг нэгтгэх сэдвээр лоозон дэвшүүлж, бас түүнээ өөрчилж чаддаг байв. Р. Арисменди «Хо Ши Мин бол коммунист мэргэн ухааны бэлэг тэмдэг» гэж хэлсэн нь санамсаргүй хэрэг бусаа.

	Хо Ши Мин нөр их зориг хатуужилтай хүн байлаа. Тэрээр хэзээ ч санаа сэтгэлээр унадаггүй хүн байжээ. Шоронд байхдаа бичсэн түгшүүрийн дохио болсон шүлгээ эмхэтгэсэн «Шоронгийн өдрийн тэмдэглэл» нь Вьетнамын сонгодог уран зохиол болжээ. Ялагдлын дундаас тэр ялахын очийг олж хардаг байсан бөгөөд хамгийн хүнд мөчид ч нөхдөө зоригжуулж чаддаг байлаа. Хо Ши Мин бүхий л амьдралаа ард түмэндээ зориулсан бөгөөд бас хэзээ ямагт гайхалтай даруу, энгийн байдаг байсан ажээ. Тэрээр хүмүүстэй эрх тэгш байрнаас ярилцаж, ярьсан бүр нь дорно дахины мэргэн үг мэт сонстдог байв. Жирийн хүмүүстэй түүний ярьсан ярианаас авч үзье:

	«Алтыг галд хийж шалгадаг шиг хүний хүч тэсвэрийг бэрхшээлээр сорино».

	«Гашуун эмд ам аргах боловч өвчнийг анагаадаг» (ард түмэн удирдлагаа шүүмжлэх эрхийн тухай ярьж байна).

	«Чөдөр өвсийг дугтарвал ойг ч сэгсэрч болно. Үүнтэй адил улс төрийн бодлогод болгоомж, билгийн хараа хэрэгтэй».

	«Хүлцэх тэсвэр бол сул доройн шинж бус тэмцлийн бас нэг хэлбэр» (хятадуудтай харилцах тухайд).

	«Малын өтөг хогоос ялгагдахгүй боловч хэрэв түүгээр талбайг бордвол арвин ургац авч болно» (хөрөнгөтний хэсэгтэй хамтран ажиллах тухай).

	Аливаа их хүмүүс өөртөө хүн төрөлхтний нийтлэг сайн чанарыг шингээсэн байх төдийгүй өөрийн ард түмний хамгийн эрхэм шинжүүдийг эзэмшсэн байдаг. Ард түмэнд үйлчлэх гэдэг түүний эгэл хэсэг болох өөрийгөө мэдрэх явдалтай салшгүй холбоотой бөгөөд ард түмний мянга мянган жилийн турш бий болгосон чанараар өөрийгөө хүмүүжүүлэхгүйгээр энэ нь бүтэшгүй юм.

	Өөртөө хүлээх хариуцлага гэдэг бол өөрийнхөө авьяас чадварыг хөгжүүлэхийн төлөө, өөрийн эрүүл мэнд, өндөр ёс суртахууны төлөө хүлээх хариуцлага мөн.

	... Эртний грекийн уран илтгэгч Демосфены өөрийгөө хүмүүжүүлсэн ажил, ЗСБНХУ-ын ардын жүжигчин Борис Тимофеевич Штоколовын өөртэйгөө ажилласан хоёр жишээ хоорондоо мянган жилийн зайтай.

	Демосфен намуун дуутай, ихээхэн хазгай тултираа хэлтэй хүн байжээ. Олон түмний өмнө үг хэлэх гэсэн оролдлого нь үр дүнгүй болж цугларагсдын шүглийн дуугаар дуусдаг байв. Тийм илтгэгчийг сонсохыг хэн ч хүссэнгүй. Гэвч Демосфен бол гайхалтай тэсвэртэй шаргуу хичээнгүй хүн байв. Тэрээр уран яруу илтгэгч болохоор шийджээ. Ярианы дуудлагын дасгалыг хэдэн жил хийж далайн эргээр явж давлагааны шуугианаас давтал чанга хашхирахыг оролддог байжээ. Тэрээр өдөр бүр амандаа жижиг чулуу хийж түүнийгээ хүлхсэн хэвээр бүтэн цагаар ярьж үг бүрийг тод хэлэхийг эрмэлзсээр байж ... Ингээд ч Демосфен хүссэндээ хүрч бүх Грек даяар түүний яриаг сонсохоор ирцгээдэг болсон гэдэг.

	Дуу хөгжмийн дээд сургуулийн элсэлтийн шалгалтад Б. Т. Штоколов дууны хичээлээр «Онц» авчээ. Эхлээд сайн суралцаж байв. Харин гурван жилийн хойдтой дууны хичээлд бүр дунд авдаг боллоо. Ингээд тэр бусдын сургахыг хүлээх бага хэрэг, өөрийгөө сургах хэрэгтэй, өөртэйгөө ажиллах нь зүйтэй хэмээн ойлгожээ. Багалзуурын эрхтнүүдийн байдлыг байнга өөрчилж чадсан тэр тохиолдолд л хоолойн өнгийг хадгалж, хөгжүүлж болно гэж тооцдог Карузогийн онол хүртэл Б. Т. Штоколов дуулаачийн ур чадварын тухай хэдэн зуун ном уншиж судлав. Дуу хоолойгоо хадгалан хөгжүүлэхэд дуулах үедээ хоолойн эрхтэн тус бүрийг байнга хөдөлгөж, тухайлбал дуу гарахад саад болохооргүйгээр хэлний угийг байрлуулан амны хөндийг төвөнхийн хамт дуу чөлөөтэй урсан гарах нэгэн хөндий болгох хэрэгтэй гэж Карузо үздэг байжээ. Б. Т. Штоколов хэлнийхээ угийг тусгай юмаар дарж түүнийгээ төвөнхийн гадна шахан өгөх дасгалыг олон удаа хичээнгүй тэсвэртэй хийжээ. Ингээд л дуулаад байж 10 жилийн дараа гэхэд нөр хичээнгүй дасгал нь түүнийг үр дүнд хүргэж хэл нь саад болохоо байснаар дуу нь чөлөөтэй гарах болжээ. Тэглээ ч бас таван жилийн турш өнөөх дасгалаа хийсээр байгаад хоолой төвөнхийнхөө холбоог толинд харсан юм гэдэг. Түүхэнд ийм явдал өөр гараагүй билээ.

	Өөртөө хүлээх хариуцлага гэдэг нь даалгасан ажлыг чанартай биелүүлэхийн төлөө хүлээх хариуцлага юм. Энд зөвхөн мэргэжлийн ур чадвар чухал төдий биш юм. Аль ч мэргэжилд ёс суртахууны болон эр зоригийн тодорхой чанар хэрэгтэй. Энэ чанарыг хүн өөртөө бий болгох ёстой бөгөөд ингэхгүйгээр жинхэнэ мэргэжилтэн болж чадахгүй. ЗХУ-ын баатар М. М. Громов туршин нисэгч хүнд юуны өмнө бүтээлч сэтгэлгээ хэрэгтэй гэж үздэг байсан бөгөөд: «Туршигч хүн чадамгай нисэгч, онолын асуудлыг сайн ойлгодог, техникийг гарамгай эзэмшсэн байх ёстой нь ойлгомжтой. Гэхдээ хамаг гол нь бүтээлч сэтгэлгээ . . Өөрийгөө жолоодох чадвар хүн бүрд хэрэгтэй, тэр дотроо туршин нисэгч хүнд бүр ч онцгой чухал. Ийм болохоор өөрийгөө эзэмдэх чадвар эцсийн дүнд «нислэгийн найдварыг тодорхойлно» гэжээ. Өөрийгөө хүмүүжүүлэх ажлыг дадлага, чадвар бий болох бие бялдрын дасгалжилтаар эхлэх хэрэгтэй гэж М. М. Громов зөвлөдөг байв. Тэрээр зан үйлээ боловсронгуй болговол бидний дотоод ертөнц төгс болж сайжирна» гэж бичжээ.

	Өөрийгөө хүмүүжүүлээгүй нэр цуутай нэг ч нисэгч байгаагүй ажээ. Энэ тухайд туршин нисэгч М. Галлайн тэмдэглэл сонин юм. Түүний амьдралын жишээгээр бол туршин нисэгчийн талаарх сургаалын үндсийг дараах байдлаар томьёолж болох юм.

	1. Туршин нисэгч хүнд зоригийн нэг хэлбэр эр зориг байвал зохино. Ажилдаа хичээнгүй, итгэл сонирхолтой, эргэцүүлэн утгачлан боддог байх хэрэгтэй.

	2. Ажлын явцдаа туршин нисэгчид өөр хоорондоо «мэдлэгтэй» «сониуч», зарим санамсаргүй үед «зальтай», ихээхэн найрсгаар хэлбэл, «найдвартай» гэх мэт үнэлгээ өгдөг. Хүний баатарлаг үйлдлийн гол хэмжүүр (шинжүүр) нь түүний зорилгодоо тохируулан шийдвэр гаргах явдал юм. Баатарлаг үйлдлийг хийж чаддаг байх хэрэгтэй.

	3. Туршин нисэгчийн эрхэмлэх гол юм гэвэл туршилтын машиныг хэвийн байлгахын тулд боломжтой болон боломжгүй бүх үйлдлийг хийх, мянга мянган хүний хөдөлмөр амьдрал шингэсэн машинаа амь шигээ хайрлаж хамгаалах хэрэгтэй.

	4. Нисэх багийн хамгийн сүүлд нисэгч бүхээгээ орхиж гарна. Хэрэв машинаа аврах аргагүй бол нисэгч өөрийгөө аврах үүрэгтэй. Хэрэв өөрийгөө аврах бололцоогүй бол машинаа бага эвдлэх, газарт аль болохоор их мэдээ дамжуулахад амьдралынхаа сүүлчийн минутыг зориулбал зохино.

	5. Үүргээ маш нарийвчлан бодолгүйгээр, нөхцөл байдлын төвөгтэй ээдрээтэй байдлыг тунгаан бодолгүйгээр онгоцондоо орж сууж болохгүй. Нисэхээр ирж яваа нисэгч гавьяа байгуулах гэж яваа мэт байвал нислэгт бэлхэн бус гэсэн хэрэг.

	6. Туршилтын ажилд жижиг том зүйл гэж байдаггүй. Туршилтын хамгийн энгийн хөтөлбөрийг биелүүлэхэд ч хамгийн бэрх явдалтай тулгарах нь цөөнгүй байдаг. Туршилтын гол уламжлал нэн энгийн: 

	 

	«Дуудаж байгаа тэр ажилд хүрч очигтун».

	 

	7. Нисэхийн ажилд сахилга бат, эрэлхэг зориг хоёр нэгдмэл цул юм. Ю. А. Гагарины хэлсэнчлэн сахилга батаас гавьяа хүртэл ганц алхам гэдэг, ЗХУ-ын маршал В. И. Чуйков мөн тийм утгаар 

	 

	«Сахилга бат бол зориг баатарлагийн нэгдүгээр нөхөр, харин цалгар байдал бол түүний эн тэргүүний дайсан» 

	 

	гэжээ.

	8. Онгоцыг нисэгч жолооддог боловч нисэгчийн ажил нь мөн чанараараа хамт олны ажил юм. Туршилтын нислэгт бол бүр ч онцгой. Ийм учраас нөхдийнхөө ажлыг хөнгөвчлөхөд нисэгч хүн өөрөөсөө шалтгаалах бүхнийг хийх үүрэгтэй.

	9. Аятай таатай болгон сайхан биш, харин бүтэмжтэй ашигтай болгон сайхан. Нисэгч хүнд нүд хуурах явдал харш хэрэг. Үзүүлэх төдий ажил бол нислэгийн тухайд уг чанартаа ёс бус зүйл. Иймээс ч жинхэнэ нисэгч хүн хэзээд даруу байдаг.

	Өөртэйгөө хичээнгүй ажиллахыг шаарддаг мэргэжлийн ёс зүй гэж байдаг нь хараажаар ил байна. Өөрийгөө хүмүүжүүлэх ажил нь амьдралын гол зорилго, сонгож авсан ажил хэрэг, түүний үр дүнгийн төлөө хүлээх хариуцлагатай холбогдсон зөвхөн тэр үед л боломжтой болох нь магадтай үнэн.

	Өөрийгөө хүмүүжүүлэх ажлын амжилт нь биеэ хатуу захирах, бэрхшээлийг байнга даван туулж зорилгоо хэрэгжүүлэх хичээнгүй ажлаар хангагдана, Суут хүмүүсийн хэн нь ч гэсэн амьдралын хөнгөн замаар, бэлэн юм хайж яваагүйгээрээ онцлогтой. Тэдний ялалт аз жаргал нь тохиолдсон аливаа саад бэрхшээлийг даван туулж байж олджээ.

	Аэродинамикийг үндэслэгч Н. Е. Жуковский гимназийн нэгдүгээр ангид математик, герман хэлний шалгалтад унаж бусад хичээлийг их л зовж өгсөн гэдэг. Харин гурван жил болоход бардам дунд сурдаг болжээ. Бас дахин хоёр жил болоход сайн сурч гимназийг мөнгөн медальтай төгсгөжээ. Тэрээр Москвагийн их сургуулийг онц дүнтэй төгсөж, Петербургийн инженерийн дээд сургуульд суралцахын зэрэгцээ ажиллаж байв. Ажил ихтэй байснаас геодезийн шалгалтад унажээ. Хүч зоригоо дайчлан шавхаж шалгалтаа өгөөд зогссонгүй геодезийн машины эх загвар зохион бүтээжээ. Үүнтэй холбогдуулж Жуковскийн зан чанарын талаар: «хэрэв ямар нэг юм хийж амжаагүй бол хичээнгүйлэн ажиллаж энэ талаар амжилтад хүрч цааш нь төгс боловсронгуй болгодог» гэжээ.

	... Суут физикч Резерфорд Шинэ зеландын их сургуулийн төгсөх ангид байхдаа эхнээсээ адгаа хүртэл үл итгэм таавар гэмээр «Элементүүд хувьсан өөрчлөгдөх тухай» лекцээ уншжээ. Түүний үл биелэм саналуудын талаар багш нар, найз оюутнууд нь элэг доог болгон инээжээ. Гэвч 20 жилийн дараа ертөнцийн санаа бодлын од болсон тэр, төрөлх сургуульдаа уригдан нөгөө . . лекц уншсан газраа «Элементүүд хувьсан өөрчлөгдөх тухай» тэр л лекцээ уншжээ. Энэ удаад бол нарийн баримт баталгаатай ярьсан байна.

	Амжилтын тулд хөдөлмөрлөх хэрэгтэй. Н. Е. Жуковский гэхэд л нэгдүгээр курст сурч байхдаа нэрт механикч Д. М. Первощековын математикийн 18 боть нэвтэрхий толь бичгийг бие даан судалжээ. Харин түүний хоёрдугаар зэрэгт гэж тооцох математикийн мэдлэг нь энэ салбарын аль ч профессороос өргөн хүрээтэй байжээ.

	Хөдөөгийн бөглүү тосгоноос гаралтай фермийн эзэн Резерфорд сэтгэгч, шинжлэх ухаанд хэзээ ч хэнд ч гүйцэгдэмгүй судлаач ер бусын хөдөлмөрч хүн байжээ. Түүний хийсэн бүтээсэн зүйл бол суу ухаанаас дутахааргүй хөдөлмөрч чанарын үр дүн юм. Багш ээж, дугуйн мастер аавтай тэр хүү бага балчраасаа хөдөлмөр гэж юу болохыг мэдэж хөдөлмөр, зөвхөн хөдөлмөрөөр л ялалт хийнэ гэдэг энгийн үнэнийг ойлгожээ. Ээж нь түүнийг бие даан сэтгэж, сурах бичгээс ашигтай зүйлээ ялган ойлгоход сургажээ. Их сургууль төгссөн, фермийн эзний онц сурлагатай хүү Англид явж гурван жил үнэ төлбөргүйгээр мэдлэгээ дээшлүүлэх эрх олж авчээ. Энэ тухайгаа тэр ээждээ бичсэн телеграммдаа: 

	 

	«Ингээд л 338 дугаар оюутны цалинтай байх гавьяа бол надаас илүү танд ноогдоно. 

	Хайрт Эрнест» 

	 

	гэжээ.

	Харин эхийнхээ 80 насны ойгоор хүү нь Англид дээд хэргэмтэй болсны дараагаар ээж нь 

	 

	«ингээд л лорд Резерфорд болсон гавьяанд надаас та илүү үүрэг гүйцэтгэсэн. 

	Хайрт Эрнест» 

	 

	гэсэн цахилгаан авчээ. Бидний өөдлөх уруудах, ялах ялагдахын эх булаг чухам л залуу насанд байдгийг ойлгох, бидэнд хэн амьдрал өгөв гэдгийг төдийгүй хэн бидний зан чанарыг төлөвшүүлж, өөртөө итгэх итгэлийг бататгаж, ялалтын төлөө тэмцэлд хэн сургав гэдгийг байнга санаж явах явдал хэчнээн хэрэгтэй билээ. Тэдний өмнө бид өөрийгөө хариуцна.

	Өөртөө хариуцлага хүлээх явдал өөртөө итгэх итгэлтэй салшгүй холбоотой. Бүх амьдралдаа атомын цөмийн нууцыг нээх ганц зорилго тавьж асар их хөдөлмөрлөхдөө шинжлэх ухааны эрэл хайгуулын анхдагч болно гэдэгтээ Резерфорд ямагт итгэж байжээ. Ингээд ч анхдагч нь болохоо бараг дөчин жил хамгаалсан юм. Түүний өөртөө итгэх итгэл нь түүнтэй хамт ажиллаж байсан хүмүүсийг үлэмж авьяас билигтэй болгожээ. Итгэл гэдэг бол өөртөө хоосон итгэх бус энэ бол хүч авьяасаа бодит үнэнээр нь ухаарах явдал юм. Арван наймхан насандаа өөрийгөө суут математикч гэж тооцсон Эварист Галуаг даруу бус гэж хэн буруутгахыг зүрхэлсэн билээ. Түүнийг нас барснаас наян жилийн хойно арай гэж Галуагийн суу билгийг дэлхий нийт хүлээн зөвшөөрсөн билээ. Галуагийн өөртөө итгэх итгэл л түүнийг мөнхжүүлэх боломж өгсөн билээ.

	Өөртөө хүлээх хариуцлага бол бидний амьдралынхаа хугацаанд юу хийснийхээ төлөө ард түмнийхээ өмнө, түүхийн өмнө хүлээх хариуцлага, хүн төрөлхтний оюуны соёлын ирээдүйн хувь заяанд оруулж байгаа бидний хувь нэмэр юм. Бид өөртөө байгаа бүхний төлөө, бүгдийн төлөө хариуцах болно. Хариуцлага нь эцсийн дүнд хүн бүрээс өөртэйгөө ажиллах, оюун санаагаа төгөлдөржүүлэн улам илүү ухаантай, билэг авьяастай болохыг шаардаж байна. Иймээс өөртөө заавал итгэ! Өөртөө хариуцлага хүлээх, өөртөө итгэх, өөртөө шаардлага тавих, хөдөлмөрт дурлах, ялахад зориг гаргах энэ бүхэн бол дотоод хүчин зүйл бөгөөд бид түний тусламжаар өөрийгөө ба ертөнцийг нэгэн зэрэг хувирган өөрчилж болно.

	 

	 

	ӨӨРТЭЙГӨӨ АЖИЛЛАХ ТӨЛӨВЛӨГӨӨ

	Өөрийгөө хүмүүжүүлэх зэрэг ямар ч үйл ажиллагаа зохион байгуулалтыг шаардах бөгөөд энэ нь ажлаа зохицуулах төлөвлөгөө боловсруулах, өдөр тутмынхаа амьдралд үүнийгээ хэрэгжүүлэх чадвартай байх, шаардлага гарсан үед засварлах, дотоод сэтгэлийнхээ хувирлыг хянах явдал юм,

	Өөрийгөө хүмүүжүүлэх төлөвлөгөөнд хүмүүс шууд орж чаддаггүй. Өөрийгөө хүмүүжүүлэх төлөвлөгөө ерийн нөхцөлд аж төрөх ёсноос гарч ирэн түүнд нэмэлт болох байдлаар үйлчилдэг. Дараа нь өөрийгөө хүмүүжүүлэх бие даасан хэсэг болж хувирдаг.

	В. И. Лениний өөрийгөө хүмүүжүүлсэн ажиллагаа бол хүн өөртэйгөө хэрхэн ажиллахын үлгэр жишээ юм.

	Володя Ульянов хүүхэд насандаа тэсвэрээр дутмаг, зүггүй хүү байжээ. Эцэг эхийн нь үнэнхүү шаардлагатай, итгэл хүлээлгэсэн ил харилцаа түүнийг идэвхжүүлдэг байсан төдийгүй хүү түүнд нь учиргүй дуртай байв. Өсвөр насандаа Володя тамхи татдаг болжээ. Мария Александровна «Володя минь тамхиа хаямаар юм» гэж анхааруулжээ. Хүү нь амлалт өгч үүнийгээ биелүүлсэн байна. Олон жилийн дараа тэрээр дурсахдаа: «Би тэшүүрт их дуртай байсан. Гэтэл энэ нь суралцахад минь саад болж байгааг мэдээд хаясан» гэж байжээ. Ийм байдлаар дуртай тоглоом шатраасаа бас хөндийрчээ.

	Ульяновын гэр бүлийнхний амьдралын тодорхой дэг журам нь Володя хүүд өдөр тутмын дэглэм тогтоож амьдрахад нь нөлөөлж тэр өөртэйгөө ажиллаж эхэлсэн юм. Гимназийн сурагч Ульянов цаг хугацааг үнэлж түүнийг дээд зэргээр ашиглаж чаддаг байв. Тэр хичээлээ тодорхой нэг л цагт хийдэг, өнөөдөр төлөвлөсөн ажлаа маргааш болгон хэзээ ч хойшлуулдаггүй байлаа. Өдөр тутмын хичээлийн хуваарийг нөхцөл байдал шаардвал зохицуулан өөрчилж болохоор хийдэг нь өөрийгөө хүмүүжүүлэхэд нь тусалж байжээ. Түүндээ хэдийд хэдэн цагийг ном унших, хичээлд бэлтгэх, зугаалах, тоглоход зориулахыг тус тус бичдэг байв. Тэсвэргүй, яаруу давчуу, биеэ барих чадвар муутай зэрэг дутагдлыг тогтоосон дэглэмтэй байж засвал хялбар байдаг. Энэ тухай В. И. Лениний эгч А. И. Ульянова: «Володя яаруу хүүхэд байсан бөгөөд Сашагийн жишээгээр байнга төлөв төвшин байх, ихээхэн хатуужилтай байх нь бүх хүүхдийн хувьд түүний дотор Володягийн хувьд ихээхэн ач холбогдолтой байсан юм. Эхний үед ахыгаа дуурайдаг байснаа сүүлдээ Володя дээрх дутагдалтайгаа ухамсартай тэмцэх болж нас бие гүйцэх үед нь түүнээс цухалдуу яаруу байдал гарахаа огт больсон. Өөртөө хөдөлмөрч чанарыг хөгжүүлэх харилцаанд л ийм маягийн тэмцлийг өөртэйгөө хийдэг байсныг бид мэднэ» гэж дурджээ.

	Амьдралдаа төлөвлөгөө хийх нь өөрийгөө хүмүүжүүлэх урлагийн үндэс мөн.

	Зөвлөлтийн нэрт эрдэмтэн, ЗХУ-ын баатар, туйл судлаач, газарзүйч - жуулчин О. Ю. Шмидт 1909 онд их сургуулийн нэгдүгээр курст байхдаа юуг хийх, судлах, ямар чанарыг өөртөө бий болгохоо тодорхойлсон амьдралын тойм төлөвлөгөө хийжээ. Ийм төлөвлөгөөг хэрэгжүүлэхэд 1000 жил шаардагдаж байв. Тэгээд уг төлөвлөгөөг хоёр дахин багасгажээ. Төлөвлөгөөний бүр базсан эцсийн хувилбар нь гэхэд 150 жил наслахыг шаарджээ. О. Ю. Шмидт үүндээ зохицуулж амьдралынхаа программыг хийж бүх үйл ажиллагаагаа эрчимжүүлэхээр шийдэв. Ингээд л тэнд төлөвлөсөн бүх зүйлээ 60 жилд бодитойгоор хэрэгжүүлсэн ажээ.

	Өөрийгөө хүмүүжүүлэх төлөвлөгөө хэрхэн хийж байсныг их хүмүүсийн өдрийн тэмдэглэлээс үзэж болох юм.

	Л. Н. Толстой залуу байхдаа өөрийгөө боловсронгуй болгох үндсэн гурван бүлэг бүхий программ зохиожээ. Соёлтой хүн болохын тулд хэрэгтэй оюун ухааны чанаруудыг өөртөө бий болгох, хүмүүст ашигтай зүйл хийхэд хэрэгтэй оюун санааны сайн чанарыг эзэмших. өөрийгөө хүндлүүлэхийн тулд арилгавал зохих согог дутагдлуудын жагсаалтыг гаргах гэжээ. Дараа нь өөртэйгөө ажиллах программ зохиосон байна.

	Оюун ухааны хувьд өөрийгөө хүмүүжүүлэх программ нь: 

	«1. Их сургуулийн төгсөлтийн шалгалтад хэрэг болох хууль зүйн шинжлэх ухааны бүх курсийг судлах

	2. Анагаах ухааны практик, онолын хэсгийг судлах

	3. Франц, немец, англи, итали, латин хэл судлах

	4. Хөдөө аж ахуйг онолын болон практик талаас нь судлах

	5. Түүх, газар зүй, статистик судлах

	6. Гимназийн курс, математик судлах

	7. Диссертаци бичих

	8. Хөгжим уран зургийн талаар дунд зэрэгт хүрэх

	9. Дүрэм бичих

	10. Байгалийн ухааны зарим мэдлэгтэй болох

	11. Цаашид судлах бүх салбараар зохион бичлэг хийх.

	Ёс суртахууны хувьд өөрийгөө хүмүүжүүлэх программ нь үйл ажиллагаа үйлдэлдээ тогтмол шинжилгээ дүгнэлт хийх, эд зоригоо хөгжүүлэн идэвхгүй тогтонги үлбэгэр байдлаа шахан зайлуулах; хүнийг ойлгох чадвартай болж тэдэнд туслах гүйцэтгэж буй ажлаа чанартайгаар дуусгадаг байх зэргийг шаардсан байна.

	Л. Н. Толстой гуйвамтгай байдал, цухалдуу зан, залхуу байдлыг шийдвэртэйгээр халах ёстой согог дутагдал гэж үзжээ.

	Өөрийгөө хүмүүжүүлэх төлөвлөгөөг өнөөдөр юунаас нь эхлэх вэ? Юуны өмнө хийх ажлаа өдөр бүр төлөвлөнө. Дараа өдрийнхийг урьд орой нь бодож боловсруулах ба хийх зүйлээс гадна урьд өдөр нь биелүүлж амжаагүй зүйлийн шалтгааныг бичиж өөрийн үйл ажиллагааг үнэлбэл зохино.

	Өдөр тутмынхаа төлөвлөгөөг боловсруулж сурсны дараагаар дараачийн алхамд шилжин орно. Үүнд: тодорхой зорилгод захируулан долоо хоногийн төлөвлөгөө хийнэ. Энэ үед төлөвлөгөөндөө ном унших телевизийн нэвтрүүлэг үзэхэд өдөр бүр хоёр цаг, жүжиг кино үзэхэд долоо хоногт хоёр орой, спорт биеийн хөдөлмөрт өдөр бүр 2—2,5 (идэвхт хөдөлгөөний нормыг харгалзан) гэсэн нарийн дэглэмээ бичнэ. Ном унших, түүнийгээ конспектлох, товч дүгнэлт гаргах, илтгэл, хэлэх үг боловсруулах, уралдаан үзлэгт бэлтгэх зэргийг долоо хоногт тодорхой тодорхой өдөрт цагт оноож төлөвлөнө. Бодитой төлөвлөж сурахад аливаа ажил, дасгал, дасгалжилтыг гүйцэтгэхэд хэдий хугацаанд ямар эрч хүч зарцуулахыг тооцоолж сурах хэрэгтэй юм.

	Сар, улирлын төлөвлөгөөндөө зохицуулан долоо хоногийн төлөвлөгөөг хийнэ. Түүнийг боловсруулах хугацаа жилээс доошгүй байвал зохино. Энэ бүхний дараа л өөртэйгөө ажиллах урт хугацааны төлөвлөгөөг зохиож болно.

	Олон хүний өөрийгөө хүмүүжүүлэх төлөвлөгөө нь дараалан гүйцэтгэх үүргээ урьдчилан тооцох үндсэн дээр бий болсон байдаг. Үүний дараалал гэвэл:

	1. Өдрийн дэглэм тогтоож үүнийгээ чанд биелүүлэх.

	2. Хичээлд бэлтгэлгүйгээр хэзээ ч очихгүй байх

	3. Эхэлсэн ажлаа дуусгаж сурах

	4. Ажил бүрийг чанартай хийж аливаа даалгаврыг биелүүлэхэд үнэн сэтгэлээсээ хандах

	5. Биеэ эзэмдэж, ажил үйл үйлдэл, бодол санаандаа хяналт тавьж сурах.

	Энэ үндсэн дээр амьдралд хандахад өөрийгөө сургасны дараа л та өөрийгөө хүмүүжүүлэх ямар ч программыг хэрэгжүүлж чаддаг болно шүү.

	Өөрийгөө хүмүүжүүлэх төлөвлөгөөний чухал хэсэг нь өөрийгөө «би» гэж хэн бэ? гэж үнэлэхээс эхлээд би ямар байна, Ямар байх ёстой вэ? дээд хэмжээнд бол ямар байж чадах вэ? гэсэн өөрийгөө танин мэдэхүйн үр дүнг тооцох явдал юм.

	Тухайн агшинд «би» ямар байна гэдэг бодит зураглалыг гаргах явдал туйлаас чухал. Өөрөө өөртэйгөө илэн далангүй ярилцаж би гадаад байдлаараа ямар байна? (өөрийгөө харахад чинь толь тусалдаг шиг); би хүний хувьд бусад хүмүүст ямар дүгнэлт төсөөлөл бий болгож байна,(ухаантай хүнд ойр дотно хүмүүс нь толь болдог гэж япончууд ярьдаг нь санамсаргүй хэрэг бус; ажилтан хүний хувьд би ямар хүн бэ? (миний хөдөлмөрийг нөхөд ба удирдах хүмүүсээс юунд магтаж, юуны учир шүүмжилдэг): би бусдын найз нөхөр; зөвлөгч, үзэл сонирхол нийлдэг хүний хувьд, нэгэн санаатай хамтран зүтгэгчийн хувьд, эсрэг үзэлтний хувьд ямар хүн бэ? гэх мэтээр өөрийгөө дүгнэнэ.Өөрийгөө шүүн тунгааж ойлгох гэдэг амаргүй. Хүн бүрд бүх төрлийн үйл ажиллагаанд илэрч байдаг, нөхцөл байдлаас үл хамаарах бие хүний хувьд «би» гэж байхад бас бидэнтэй зэрэгцэн ажиллаж буй хүмүүс ямар нөхцөл байдалтай байгаагаас хамаарч өөрчлөгдөж хувирах нь цөөнгүй байдаг, тухайн байдлын «Би» гэж бас байна. Жишээ нь, аймхай хүн ойр дотнын хүнээ аюултай байдалд орж түүнд туслах шаардлага гарвал эр зориг гаргаж болно. Түүний эсрэгээр зориг шийдвэртэй хүн өөрийн биеэр аюултай улаан тулгарвал тэмцлээс хулчийж буруулан өнгөрөх нь бий. Ерийн нөхцөлд өөрийнхөө тухай бодож байсан төсөөлөл нь хуурмаг урьдчилан төсөөлөөгүй зүйл дээр заримдаа санаснаас зөрүү үйлдэл илэрч чухам одоо байгаагаасаа сайн болох гэсэн хүсэл дээр л тогтсон байх удаа илэрдэг.

	Гёте «Өөрийгөө яаж танин мэдэх вэ? Бясалгах замаар бус зөвхөн үйл ажиллагаагаар таньж мэднэ. Үүргээ биелүүлэх гээд оролдоод үз. Тэгвэл чиний дотор юу байгааг чи мэднэ» гэжээ.

	Хэрэв өөрийнхөө бүхэл үйл ажиллагаа, зан үйл, үйл явц яаж илрэх, бие хүний чанарын хөгжилт, мэдлэг, чадвар дадлаа олж харвал өөрийгөө танин мэдэх, өөрийгөө хүмүүжүүлэх хоёр ажиллагааг хамт эхэлж болно. Үүний тулд аливаа үйл ажиллагаа нь хүний биеийн болон сэтгэл зүйн хөгжилд юу өгч байна, түүнийг өөрийнхөө боломж чадварын хэрээр яаж ашиглах вэ гэдгийг нарийн тодорхойлох хэрэгтэй. Ийм болохоор, зан төрхөө шинжин бодох, бодит үйл ажиллагаа хоёр нь өөрийгөө танин мэдэх нэгдмэл үйл явцын хоёр тал юм. Ер нь өөрийгөө танин мэдэх, түүний учир шалтгаан нь өөрийгөө хүмүүжүүлэх бүх шатны явцад өөр хоорондоо нийлэг холбоотой байдаг. Тухайн үе дэх өөрийн тухай төсөөлөл нь өөрийн сайн тал ба дутагдлаа олж харах, эцэст зорилтоо болон өөрийгөө төгөлдөржүүлэх бодит хөтөлбөрөө тодорхойлох анхдагч зүйл нь болдог. Өөрийгөө хүмүүжүүлэх ажлаар эхлэн оролдож байгаа хүмүүст хамгийн төвөгтэй зүйл бол амьдралын зорилго ба оюун санааны бүхэл ертөнцөд нэвтрэн орох явдал юм. Эдуард Бурмакин «Танил бус үгээр бичсэн» гэдэг тууждаа: 

	 

	«сайн багш болохын тулд оюун санааны бүх хүчээ өндөр хэмжээнд дайчлан амьдрах хэрэгтэй. Өөрийгөө бүх талаар хөнгөлөх ч хэрэгтэй. Оюун санааны бүх хүчээ шавхан ажиллаж, бодож, мэдэрч, өөрийнхөө эд эс бүхнээ таньж мэдэхээр бүхий л бие сэтгэлээрээ амьдрах хэрэгтэй. Дараа нь энэ байдалд дасах болно. Харин анхны сард ажлаа тэр хэмжээнд хүргэх ч хэрэгтэй. Уриалах ч хэрэгтэй» 

	 

	гэж энэ явцыг бичсэн бий.

	Амьдралын ямар зорилго тавьсныг харгалзан аж төрөх ёс, зайлшгүй чанарыг өөртөө төлөвшүүлэх хөтөлбөр амьдралд гарцаагүй биелүүлэх төлөвлөгөө зэргийг тодорхойлох хэрэгтэй.

	Гиппократын тангараг өргөж өөрийгөө хүмүүжүүлэх өдрийн тэмдэглэл хөтөлснийг ирээдүйн эмч нарт жишээ болгомоор.

	Би эмч хүний хувьд дараах хүнлэг чанарыг эзэмшинэ.

	1. Багшдаа дотно талархалтай хандана.

	2. Хүмүүс, ялангуяа өвчтөнд сонор соргог, халамж анхааралтай хандана.

	3. Ямар ч нөхцөлд өвчтөний эрүүл мэнд, хувь чанарыг ялгаварлан үзэхгүйгээр эмчийнхээ үүргийг нэр төртэй биелүүлнэ.

	4. Өөрийгөө хохиролд оруулсан ч бүхий л хүч, мэдлэг, чадвараа өвчинтэй тэмцэхэд бүрэн зориулна.

	5. Ёс суртахуунаар ариун байна. Өөрийнхөө мэргэжлийн урлагийг хэзээ ч хүмүүст хортойгоор ашиглахгүй.

	6. Өвчтөний нууцыг хадгалах чадвартай байж хэзээ, хаана ч түүнийг задруулахгүй.

	7. Ашиг завшаан бодохгүйгээр хүмүүст харамгүй сэтгэлээр үйлчилнэ.

	Намын, хууль зүйн, сурган хүмүүжүүлэх, үйлчилгээний ёс зүй гэх мэтээр мэргэжил бүхэнд өөрийн ёс суртахууны хууль байна. Коммунизм байгуулагчдын ёс суртахууны хууль нь коммунист хөдөлмөрийн бригадаас урган гарсан бөгөөд зөвлөлтийн иргэн бүрийн ёс суртахууны баримжаа болж байна. «Би ийм хүн», «Би ингэх ёстой» гэсэн хоёр илэрхийллийн хоорондох холбоо нь өөрийгөө хүмүүжүүлэх ажлын үндсэн агуулга, зорилтыг тодорхойлно.

	Одоо суралцаж ирээдүйн мэргэжлийнхээ мэдлэг, чадвар, дадлыг эзэмшиж байгаа залуу хүмүүст дараах бүлгүүдийг багтаасан төлөвлөгөө зохиохыг зөвлөж байна. Үүнд: улс төр, шинжлэх ухааны чиглэлээр биеэ боловсруулах, өөрийнхөө соёлыг хөгжүүлэх, ёс суртахууны хувьд биеэ боловсруулах, өөрийгөө хүмүүжүүлэх, эр зориг, төрх төлөв, эрүүл мэндээ бэхжүүлэх г. м.

	«Улс төр, шинжлэх ухааны талаар биеэ боловсруулах» бүлэгт эвлэлийн гишүүдийн нийгэм - улс төрийн аттестатчилал, К. Маркс, Ф, Энгельс, В. И. Лениний болон тэдний хамтран зүтгэгчдийн амьдрал, үйл ажиллагааг судлах, марксизм ленинизмийн сонгодог бүтээлүүд, гүн ухааны зохиолуудыг судлах, оюутны эрдэм шинжилгээний ажил, техникум, ТМС, техник мэргэжлийн дунд сургуулийн сурагчдын биеэ боловсруулахтай холбоотой тийм төлөвлөгөө зохионо. Сар бүр улс төр шинжлэх ухааны сэдэвтэй хоёр гурван номыг заавал конспектолж судлахаар төлөвлөнө.

	«Ерөнхий соёлоо хөгжүүлэх» гэсэн бүлэгт аж төрөх ёсоо зохион байгуулах, гоо зүйн хувьд өөрийгөө хүмүүжүүлэх буюу ном уншиж шүүн ярилцах, кино, телевиз, жүжиг үзэж шүүн ярилцах, хүмүүстэй сонирхолтой уулзалт зохиох, зан үйлийн хувьд өөрийгөө боловсруулах, сонирхдог зүйл, хувцасны шинэ маягийн талаар маргаан зохиох зэргийг оруулна.

	Өөрийгөө ёс суртахууны хувьд боловсронгуй болгох бүлгийг төлөвлөхдөө ямар сайн чанарыг бий болгох, өөрийн зан харилцааны сөрөг талтай тэмцэх, ёс суртахууны ямар дутагдлыг арилгах зэрэг асуудлыг заавал урьдчилан тооцох хэрэгтэй. Эр зориг, зан төлөвийн хувьд өөрийгөө хүмүүжүүлэх нь нарийн төвөгтэй нөхцөлд биеэ эзэмдэх чадварыг өөртөө бий болгох, өөрийн үйл ажиллагаа, зан байдалд байнгын хяналт тавьж хувийн бие даасан байдал, зорилгодоо хүрэх шаргуу дайчин чанар зэргийг өөртөө төлөвшүүлэхийг хэлнэ.

	Сүүлчийн бүлэг нь бие бялдрын хувьд өөрийгөө хүмүүжүүлэх асуудал юм. Түүнд өдрийн дэглэм, биеийн тамирын дасгал, биеэ чийрэгжүүлэх, цэвэр агаарт тогтмол явж байх, спортын дасгалжилт зэргийг ахуй амьдралдаа хэвшүүлэх асуудлууд багтана.

	Өөрийгөө хүмүүжүүлэх программыг голдуу урт хугацаагаар бодож тодорхой бүлэг, асуултаар хуваарилсан дэвтэрт хөтлөх хэрэгтэй.

	Өөртэйгөө ажиллах төлөвлөгөө зохиох нь уг төлөвлөгөөг гүйцэтгэж сурахаас дутуугүй чухал бөгөөд өөрийгөө хүмүүжүүлэх ажлын зөвхөн эхний шат билээ.

	 

	 

	ӨӨРТЭЙГӨӨ АЖИЛЛАХ АРГА, БАРИЛУУД

	Өөрийгөө хүмүүжүүлэх бүх арга нь өөрийн урагшлах зан үйлээ жолоодох өөрийн удирдлагын хөгжил дээр суурилна. Үг ба ухаан санааны тусламжтайгаар өөрийгөө жолоодох нь өөрийгөө итгүүлэх, өөрийгөө албадах аргуудыг багтаана.

	Өөрийгөө итгүүлэх нь өөртэйгөө ямагт маргаж, тавьсан зорилгодоо хүрэх янз бүрийн арга хэрэглүүрт дүн шинжилгээ хийх зан үйлийн хувилбар буюу өөрийгөө хүмүүжүүлэх аргыг сонгон авах явдал юм. Ийм учраас өөртөө итгэх явдал хөгжингүй сэтгэлгээ, амьдралын тодорхой туршлагыг шаардана.

	Залуу насанд хүмүүс ихэнхдээ гурван алдаа хийдэг. Бодитойгоор байгаа юмыг биш, харин өөрийн хүссэнийг өөртөө байна гэж батлах гэж оролддог. Амьдралын саланги баримт сэлтийг зүй ёстой үзэгдэл гэж үздэг бөгөөд тэгэхдээ бас нэг бол ихэсгэж (өсгөж) нөгөө бол багасгаж авдаг. Хувийн туршлага нь дутмаг, зөрчилтэй байдгаас бусдын туршлагыг дурамжхан хүлээн авдаг явдал юм. Өөрийгөө албадах нь зан үйлийн аль нэг чиг шугамыг зөвшөөрөх буюу татгалзах шалтгааныг шүүн задлахаас эхэлнэ. Баримтыг учир шалтгааны хувьд хоёр бүлэг болгон хувааж болох бөгөөд түүнийг хоёр эгнээ болгон бичих хэрэгтэй. (Ийм учраас хүсэж байна. Гэвч ийм учраас бодитой биш байна).

	Өөрийгөө хүмүүжүүлэхэд өөрийгөө итгүүлэх аргыг ашигласан дараах дүрмийг биелүүлэх хэрэгтэй.

	1. Аливаа бодож сонирхсон ажил үйлийг өмнөө тавьсан амьдралын зорилго өөрийгөө хүмүүжүүлэх хөтөлбөрийн заалттай холбох.

	2. Өөрийгөө итгүүлэх гэдэг нь ач холбогдлоороо эсрэг тэсрэг байх нь цөөнгүй тохиолддог хоёр гол зүйлийг ялган авч, тэдгээрийг хичээнгүйлэн тунгаах үндсэн дээр зан үйлийн шугамаа сонгох сонголт юм.

	3. Багш сурган хүмүүжүүлэгч, эцэг эх, нөхдийнхөө саналыг сонсон, бусад хүмүүсийн зан үйлийн сэдлийг ойлгохыг ямагт оролдон, түүнийг өөрийнхтэйгөө харьцуулан үзэх.

	4. Бусдын ба өөрийнхөө санал бодлыг бүх талаар задлан шинжилсний үндсэн дээр шийдвэр гаргах.

	5. Гаргасан шийдвэрийн голлох үндэслэл нь: миний зан үйлийг бусад хүмүүс хэрхэн хүлээн авах, энэ байдлууд маань хэнд ашигтай, хэнд хортой болох, хийх гэж хүсэж байгаа бүхнээ би чанартай сайн хийж чадах уу? Шийдсэнээ биелүүлэх хүч чадал надад байна уу? гэсэн чиглэлтэй байна. Энэ шийдвэрийн ёс суртахууны хэм хэмжээ нь түүний нийгмийн ач тусаар, харин уг шийдвэрийн нөлөөлөх чадвар нь өөрийгөө үнэлэх байдлын бодитой чанар, өөртөө тавих шаардлагаар хэмжигдэнэ.

	Өөрийгөө итгүүлэхэд бусдын (хэрэв тэр нь ёс суртахуунаар дорой байвал) нөлөөнд автагдах нь аюултай. Залуу хүмүүс гаднах гялгар өнгө, өнгөц соёл, сүржин эрхэмсэг дүр, гавшгай мэт харагдах хуурмаг ёсыг загвар болгон авч, аливаа хуурмаг дүр царайтныг «хэрэгтэй хүн» гэж өнгөц сэтгэх тал бий.

	Ажилд ба сурлагад бүтэлгүй байдал гарахад бусад хүмүүс тэр дундаа олиггүй хүмүүсийн санал бодлыг ишлэн ярих нь залуу хүмүүст цөөнгүй байдаг. «Ажилд махрах нь мангар хүний зан», «Хүн бүр өөрийгөө л бодно», «Даргатай эв зүйгээ олох нь ажиллахаас илүү чухал» гэх зэргээр залуу хүмүүс мэтгэж эхэлдэг.

	Залуучуудад зөвлөгч ахмад нөхрийн үүрэг гүйцэтгэх ухаантай, туршлагатай хүмүүс дэргэд нь байх хэрэгтэй. Халамжлан хүмүүжүүлэгчдийн хөдөлгөөн тохиолдлоор бий болоогүй. Залуучуудыг бие даасан амьдралд хөтлөн оруулахад иргэний төлөвшил олсон хүн хэрэгтэй болно. Тэгэхдээ халамжлан хүмүүжүүлэгчээр заавал хоёр дахин ах хүнийг сонгох нь алба бус та нараас ердөө л 3—4 насаар ах боловч та нарын өмнө тулж ирээд байгаа амьдралын тэр сорилтыг урьд нь туулж гарсан тийм хүн л та бүхнийг илүү ойлгох болно.

	Өөрийгөө албадах гэдэг нь үгээр нөлөөлөхөд үндэслэсэн өөр нэг арга юм. Өөрийгөө итгүүлэх өөрийн сэтгэхүйд үгээр нөлөөлөхдөө бусдын саналыг ямар нэг үзэл санааны шүүмжлэлт дүн шинжилгээгүйгээр эсэргүүцэлгүйгээр хүлээн авахыг хэлнэ. Өөрийгөө албадахад аль нэг бодол санааг шууд итгэл болгон авбал тэр нь сэтгэлийг шууд эзэмдэнэ. Чухам ийм байдлаар шашны ёс заншлын нөлөө хүний сэтгэлд шууд өөрийн итгэл болон орж ирдэг. Өөрийн итгэлээр ямар нэг өвчин тусах мэт болж сүжгээр ямар нэг ид шид үйл тавилан, урьдчилан харах чадвартай болох мэт явдал амьдралд цөөнгүй байдаг.

	Өөрийгөө албадахын жинхэнэ томьёолол гэвэл «Би өөр хүн болохыг хүснэ. Би тийм л хүн болно. Би одоо бүүр өөр болж байна. Миний эзэмшихийг хүсэж байсан тэр чанар надад бий болсон. Би ямар хүн болохыг хүссэн бэ тийм л хүн болчихлоо. Энэ үе шатуудын хооронд хоёр долоо хоногоос багагүй хугацаа хэрэгтэй. Өөрийгөө албадах ямар нэг чанарыг бий болгоход хагас жилийн хугацаа өөрөөр хэлбэл, арав дахин илүү хугацаа хэрэгтэй. Өөрийн итгэл цаашид үнэмшил болсон үзэл санааны үндсэн дээр зан байдлын өөрийн удирдлага болох бөгөөд тэр олж эзэмшсэн чанар нь бие хүний тогтвортой шинж болон хувирна. Өөрийгөө албадах нь хувийн дасгалтай холбогдвол богино хугацаанд илүү үр дүнтэй болж хэвшинэ.

	Ямар нэг юмыг өөртөө албадсан, түүнийгээ өөрөө болон бусад хүмүүст тоогдох гэх явдал амьдралд цөөнгүй байдаг. Гаднаас нь харахад тийм ч нүд булаам юмгүй оюутан эмэгтэй өөрийгөө цэвэр сайхан авч явна. Гэтэл харахад түүнтэй хамт дандаа л залуучууд, түүнийг хэзээд л магтчихсан, дурлачихсан байх жишээтэй. Өөр тохиолдолд бас эхэлсэн үйл хэргээ зөв гэдэгт итгэлтэй, үзэл бодол нь хэдийгээр маргашгүй зүйл бус ч гэлээ хүмүүс түүний байр суурийг үнэн зөв гэж хүлээн авах нь бий. Бусад хүмүүс түүний итгэлд бат үнэмшиж байгаа бол энэ нь өөрийгөө албадахын дээд хэлбэр юм. Шархадсан, өвдсөн, тахир дутуу болсон хүмүүс өөрийгөө албадах, өөрийгөө дасгалжуулах замаар өвчин, дорой буурай байдлыг ялж хүн төрөлхтний аз жаргалын төлөө идэвхтэй тэмцлийн эгнээнд орсон олон хүнийг түүх мэднэ. Организмд нуугдаж байсан хүч өөрийгөө үнэмшүүлэх, өөрийгөө албадах дараалалтай дасгал нь хүн өөрийнхөө үлбэгэр сул байдал, эмгэг хууч, өвчнийг давж гарахад тусалдаг байна. Ийм замаар Н. Островский, А. Маресьев, З. Туснолобово нар өөрсдийгөө аварсан билээ.

	Өөрийгөө албадах явдал өөрийгөө ятгах дасгалжилтаар эхэлнэ. Түүний системийг манай орны нэртэй эмч, сэтгэл судлаач нар боловсруулж байна. Энэ системд таван төрлийн дасгал орно. Нэгдүгээр дасгал нь хүнийг гадаад өдөөгчөөс салгаж хөл гар болон биеийн бусад төгсгөлийн хэсэгт хүндрэхийн мэдрэмж төрүүлнэ. Хоёрдугаар нь биеийн янз бүрийн хэсэг дэх дулааныг өөрөө мэдэрнэ. Гуравдугаар нь зүрхний үйл ажиллагааны хэмнэлтийг эзэмшихэд чиглэнэ. Дөрөвдүгээр нь амьсгалын хэмнэлийг удирдах, тавдугаар нь биеийн янз бүрийн хэсэг дэх хүнд ба сэрүүн, хүнд ба дулааны сэрлийг зохицуулах дасгал байна. Өөрийгөө ятгах иогуудын дасгалжилт өөрийгөө зохицуулан залах нь тодорхой хугацаанд амьсгалахыг зогсоож, судасны цохилтыг минутад нэг болтол бууруулж, булчинг агшин зуур чангалан ясны бат бөхийн хэмжээнд хүргэж болохыг харуулж байна. Гэвч гагцхүү иогийн тийм дасгал сургуулилтыг насан туршдаа хийгсэд нь аливаа төвөгтэй ажил төрөл, газрын баялаг хамтын хүслээс цааргалахад хүрдгийг санах хэрэгтэй. Иогийн дасгал хийгсэд нь нийгмийн идэвхтэй амьдралаас хөндийрч бүх үйл ажиллагаагаа зөвхөн өөрийн төлөө зориулдаг учраас нийгмийн эсрэг хандлагатай боловч тэдний амьсгалын тусгай гимнастик, сэтгэл, бодол, санаа, сэтгэлийн догдлолоороо өөрийгөө удирдах тэр зарчим нь өргөн хэрэглэгдэж байна.

	Өөрийгөө албадахад тавих дараах шаардлага байна:

	1. Өөрийгөө албадах зорилго нь үр ашигтай, сайн талтай байна. Сул тал, өвчин зэргийг арилган дутагдлаас гаргаж улам сайн болох.

	2. Өөрийгөө ямар нэг юманд албадах гэдэг нь өөртөө итгэхийг албадаж, ямар ч эргэлзээгүй эрс шийдвэртэй ямар ч яриагүй насан туршдаа итгэх.

	3. Өөрийгөө ятгах дасгалын эхний үед гадаад ертөнцөөс салж тасарсан байх. Дараа нь гадаад ертөнцөөс ангид хийсвэр, булчингаа бүрэн сулруулсан байдалд 2—3 минут давтах бодол санааг нарийн томьёолох. Жишээлбэл «миний баруун гар бүлээн ус шингээсэн хөвөн мэт хүнд дулаан байна» гэх мэт.

	4. Орчноосоо тусгаарлаж сурмагц сэрлээ удирдах хэрэгтэй. Тэгээд өөрийгөө албадах бодол санаагаа «Би зоригтой, шийдмэг, би хэнээс ч айхгүй» гэх зэргээр алгуурхан оруулах. Сен Симон өөрийгөө «Эрхэм ноёнтон! Босоорой. Таныг аугаа их үйл хэрэг хүлээж байна» гэсэн үгээр дуудан сэрээж байхыг тушааж байсныг санацгаа. Өөрийгөө албадах нь хүнд, зориг итгэл өгдгөөрөө ямагт чухал чанарыг бий болгож тэмцэлд ялах, эхэлсэн аливаа ажилдаа амжилт гаргахын урьдчилсан нөхцөл болдог юм.

	Өдрийн турш идэвхтэй үйл ажиллагааны урам зоригтой байхын тулд өөрийгөө албадах үйлдлийг өглөөгүүр ашиглана. Юуны өмнө босоод: «өглөөний амгаланг айлтгая. Би ямар сайхан амрав аа. Миний эд эс бүхэн эрүүл, хүчтэй байна. Би өөрийгөө эрчим хүчээр цэнэглэлээ. Өнөөдөр ажил ихтэй. Би өөрийгөө хөтөлнө. Анхаар, бослоо» гэж хэлдэг байх хэрэгтэй. Ингээд л цааш нь нарийн тогтоосон өдрийн хуваарьт дэглэмээ хэрэгжүүлж эхэлнэ.

	Оройдоо мөн л өөрийгөө албадах үйлдэл зайлшгүй хэрэгтэй. Хүн унтахынхаа өмнө шүүн бодохдоо: «энэ өдөр дэмий өнгөрсөнгүй. Би ийм л ашигтай юм хийлээ. Бас ийм алдаа гаргалаа, үүнийгээ дахин гаргахгүй, бүтэлгүй явдлыг мартъя. Маргааш яггүй ажилтай өдөр, амрах хэрэгтэй. Аливаа төвөг яршиг болсон бодлоо орхиж чөлөөтэй болъё. Амралт амар тайван, амралт амар тайван, амралт амар тайван» гэх мэт.

	Өөрийгөө албадах арга хэрэглэхдээ дараах зүйлийг санавал зохино.

	1. Өөрийгөө албадахыг ямар ч тохиолд хорон санаагаар ашиглаж болохгүй.

	2. Бусдын арга барилыг яг тэр хэвээр нь хуулж болохгүй. Өөрийнхөө онцлогийг байнга тооцон үзэх хэрэгтэй.

	3. Өөрийгөө албадах томьёолол нь товч бөгөөд эерэг талаас итгэлтэй байх ёстой. «Би үймж сандрахгүй» гэж хэлэхийн оронд «Би тайван байна» гэдэгт өөрийгөө албадах хэрэгтэй.

	4. Амжилтад хурдан хүрнэ гэж тооцож болохгүй. Өөрийгөө албадахад удаан хугацаанд залхуугүй суралцах хэрэгтэй (хурдан гэхэд л хэдэн сарын турш өдөр тутмын дасгалаар хичээллэнэ).

	5. Өөрийгөө албадах дасгалыг хүн бүр хийж болно. Харин энэ нь мэдрэлийн системийн хүртэхүйн болон хөөрлийн шинж байдлаас хамаарах тул өөрийгөө хүмүүжүүлэх тухайн аргыг сонгон хэрэглэхдээ өөрийгөө сайн мэдсэн байх хэрэгтэй.

	6. Эхний үед сэтгэлээс салдаггүй ялангуяа биднийг муу хэрэгт түлхдэг олиггүй, хортой дүрслэл бүхий бодолтой тэмцэж сурах хэрэгтэй. Санаа бодолд бугшсан бүтэлгүй адал бодол нь бидний сэтгэхүйд бүтэлгүй сөрөг мөр үлдээдэг бөгөөд үүний хамт олиггүй адал явдал, хар санаа нь юуны өмнө бид бүхэнд хор учруулахаар барахгүй нөгөө талынхандаа ч хохирол учруулна. Ямарваа өөрийгөө албадах явдал нь өөрийгөө хүндэтгэх болон ёс суртахууны дотоод чанар дээр тулгуурладаг.

	Өөрийгөө үнэмшүүлэх, өөрийгөө албадах нь өөрийгөө хүмүүжүүлэх ажлын эхэн үед юу юунаас чухал. Гэхдээ өөрийгөө хүмүүжүүлнэ гэдэг юуны өмнө эр зоригийн үйл явц юм гэдгийг мартаж болохгүй. Иймээс хөтлөх арга нь зан үйлээ өөрөө удирдах явдал байдаг.

	Өөрийгөө дасгалжуулах бол хүч чадал, авьяас билгийн хөгжлийг хангагч зан үйлийн өөрийгөө удирдах үндсэн арга юм.

	Нэрд гарсан археологич Генрих Шлиман өдөр бүр янз бүрийн номоос хэд хэдэн хуудас сэдвийг цээжлэх дасгал хийжээ. Гурван жилийн дараа тэр хоёроос гурван удаа давтаад л 20 хуудас сэдвийг цээжилж чаддаг болжээ. Тэрээр ийм байдлаа ой тогтоолтоо хөгжүүлж 6—7 долоо хоногт нэг гадаад хэл шинээр эзэмших хэмжээнд хүрчээ. Энэ бол оюуны хувьд өөрийгөө дасгалжуулсны үр дүн байлаа.

	Бие бялдрын хувьд өөрийгөө дасгалжуулахыг бараг л бүх нэрд гарсан тамирчид практик дээр хэрэглэж байна. Жишээ нь: Москвагийн XXII олимпын үнэмлэхүй аварга Александр Детятин хүүхэд байхдаа сул дорой биетэй, бөгтөр нуруутай, бүтэн эргэж чадахгүй, бүжгийн хэрэгсэл дээр ажиллах тэсвэргүй, спортоор төдий л хичээллэдэггүй хүү байжээ. Гэвч Александр өөрөө уйгагүй ажиллахаар шийдэв. Бие бялдрын дасгалжилтыг боломжийнхоо дээд хэмжээнээс давтал бүр цөхөрч унатлаа хийдэг болов. Нэгэнт 15 жил болоход тэр дасгалыг гайхалтай цэвэр хийдэг болжээ. Дараа нь жигтэйхэн хурдан, жилд 12 см-ээр өссөөр 178 см өндөр болжээ. Түүний спортод амжилт гаргах боломж эрс буурна гэж үзэж байв. Гэтэл Александр гимнастикаар урьдынхаасаа илүү хүч гаргаж идэвхтэй хичээллэх болов. Ингээд жилийн дараа ЗСБНХУ-ын спартакиадын аваргын цом хүртэж улмаар 1976 оны олимпын олон тэмцээнд мөнгөн медалиар шагнагдсан байна. Дараа нь тэрээр бэртжээ. Мэргэжилтнүүд түүнийг цаашид илүү амжилт гаргахгүй хэмээн үзсэн юм. Гэвч Детятин өөрийн зан төлөвийг хатуужуулж юуны өмнө золгүй тохиолдлын үед сэтгэлээ хатуужуулах дасгалыг хийжээ. Ийм байдлаар өөрийгөө бие бялдрын хувьд дасгалжуулсан нь сэтгэл зүйн дасгалд хувирч спортын амжилтаа ахиулахад нь дахин нөлөөлжээ. «Москвагийн олимпын ялалт бол өөрийгөө ямагт ялсных» гэж олимпын аварга мэдэгдсэн билээ.

	Өөрийгөө дасгалжуулах арга барил нь өөрийн үйл ажиллагаа зан үйлийг оюун санаа, бие бялдар, эр зоригийн хувьд нэгтгэн удирдахад оршино.

	... 1954 онд Евгений Степановичид золгүй явдал тохиолдож түүний шүхрээр үсэрч буух ёстой агаарын бөмбөлөг шуурганд дайрагдаж яах ийхийн завгүй өндрөө алдан газарт унав. Түүний нуруу хугарч, бүх зүйл төгсөх мэт болжээ. Ганцхан Степанович бууж өгсөнгүй. Эхлээд зүүн талдаа таягтай дасгал хийж байснаа дараа нь таяггүй хийх боллоо. Ингээд санасандаа хүрч эмч нарын комиссын зөвшөөрлөөр түүнд тэнгэрийн зам ч нээлттэй болов. Евгений Степанович энэ дасгал сургууль гэдэг түүнээс ямар их тэвчээр, хөдөлмөр шаардсаныг санаж байна. Хэдэн жилийн дараа дахиад л бэртэж хөлөө хугалж өөрийгөө дахин бие бялдрын хувьд дасгалжуулах хэрэгтэй болжээ.

	Эхлээд Степанович зүрх мэдрэлийн системээ өвчний сэрэлд дасгаж зүрхний цохилтод өөрчлөлт орж байгаа эсэхийг хичээнгүйлэн хянаж үзлээ. Дараа нь өвдөлтийг хазаарлах дасгалжуулалт, цаашдаа биеийн хүч сэлбэх, эцэст нь хөлөө тодорхой цэгт залах, хүч чадлаа нэмэгдүүлэх тал бүрийн хөдөлгөөний дасгалжилтад шилжив. Энэ үед түүний ашигласан арга барил гэвэл: хөдөлгөөний маш энгийн, тодорхой бичлэг, дасгал бүрдээ өөрөө үнэлэлт өгөх, идэвхтэй хөдөлгөөн гүйцэтгэх дасгалын долоо хоногоор гаргасан тодорхой норм, төлөвлөсөн дасгалын биелэлтэд өөрөө хяналт тавих, өвчнийг намжаах дасгал хийх үед өөртөө тушаах, төлөвлөсөн дасгалыг гүйцэтгэхэд өөрийгөө албадах зэрэг нь их үүрэгтэй байлаа. Хамгийн төвөгтэй эгзэгтэй үеийг давахдаа Степанович өөртэйгөө ажиллаж мэдрэлийн систем болон эр зоригоо чангалах дараалал бүхий зорилго тавьж, эгзэгтэй нөхцөлд өөрийгөө захирч сурах явдал байв. Тэрээр төрөл бүрийн онгоц, нисдэг тэрэгнээс 23 удаа өөр өөр шүхрээр бууж, 4500 болон 200 м өндрөөс үсрэлт хийж сайн шүхэрчдийн нэг болсон байна.

	Өөрийгөө хүмүүжүүлэх арга барилуудыг өдөр тутмын болон онцгой нөхцөл байдалд тодорхой хэмжээгээр хэрэглэж болно. Эдгээр нь өөрийгөө болон бие, нервийн систем, сэтгэл хөдлөл, түгшүүртэй нөхцөлд зан үйл, оюун ухааны хүчээ удирдахад чиглэл болдог.

	Гродно хотод Александр Андреевич Жидков суудаг бөгөөд тэр 18 настайдаа Берлинийг авах тулалдаанд оролцон хүнд шархтаж хоёр хөлөө тайруулжээ. Шарх нь эдгэрэхэд тэрээр хиймэл хөл дээрээ явж сураад мэргэжил эзэмшин ажлаа гайхамшигтай хийж хөдөлмөрөөрөө хүн ардаа баярлуулж явна.

	... Цанаар болон явганаар хойд туйлд хүрсэн зоригт долоон тамирчин гавьяа байгуулжээ. Энэ гавьяа Седов, Громов, Чкалов нарын Челюскинчүүдийн баатарлаг гавьяатай тэнцэнэ. Үүнд, өөрийгөө хүмүүжүүлэх сургууль болсон өөрийгөө хатуужуулах, жилээр хийх урт хугацааны дасгалжуулалт угтвар нөхцөл болжээ. Энд «Юуны өмнө замаа туулж гарах, өөрийгөө ялж сурах» гэсэн уриа доор хамт олноороо өөрийгөө хүмүүжүүлэх зорилт тавьжээ. Хамт олны өөрийгөө хүмүүжүүлэх ажил нарийн төвөгтэй: өөрийгөө төгөлдөржүүлэн боловсронгуй болгохдоо хамт олонд зайлшгүй хэрэгтэй тийм чиглэлээр өөрийгөө нөхдөдөө нээж өгвөл зохино.

	Бие бялдрын хувьд өөрийгөө дасгалжуулах нь дараах дүрэм дээр тулгуурлана:

	1. Юуны өмнө өөрийнхөө эрүүл мэндийг дараа нь бие организмын боломжийг судлах. Тэгсний эцэст сая хүч чадлаа хөгжүүлэн бие бялдраа төгөлдөржүүлэн боловсронгуй болгоно.

	2. Дасгал, дасгалжуулалтын явцад цаг ямагт өөртөө хяналт тавих хэрэгтэй. Нойрсох хугацаа, өглөө өдөр орой ажил идэвхтэй байх үе, ядарсны дараа ажиллах чадвараа сэргээх хугацаа, ажлын болон тайван байх үед судасны цохилт, даралт, биеийн хөдөлмөр хийх үеийн гар хөл булчингийн хүч, гарын хөдөлгөөний баримжаа авах чадвар, хөдөлгөөний нарийвчлал зэрэгт тэмдэглэл хөтөлж байх хэрэгтэй. Бие бялдрын хувьд өөрийгөө зөв дасгалжуулбал хугацаа өнгөрөх тутам бүх үзүүлэлт сайн тийшээ заадаг. Аливаа ганц талыг барьсан бие бялдрын хөгжил бол эрүүл мэндэд тодорхой хэмжээгээр хортой нөлөө үзүүлнэ.

	3. Эхний үед өөрийнхөө тэсвэрийг шалгана. Тодорхой хэмжээний жирийн ачаа гар дээрээ өргөж хагас суугаад хүч хэмжигчийн заалтыг тэмдэглэж авна. Дараа нь өдөр бүр суулт болон өргөлтийг нэг нэгээр ихэсгэх хэрэгтэй. Организм дааж өргөх чадваргүй болсон үед дасгалын ерөнхий тоог гуравны нэгээр багасгаж болох ба өргөх ачааг долоо хоногт хоёр дахин багасгана. Хэрэв дахин өргөж дийлэхгүй болбол ачааг ахин гуравны нэгээр багасгаж ч болох юм. Эмчийн зөвлөгөөг заавал авч зүрхний байдал, судасны цохилт даралт зэргийг тогтмол хянаж байвал зохино. Бие бялдрын хүчний өсөлт, организмын боломжийн явцыг тодорхой хэмжээгээр тогтоох нь чухал. Энэ үед өөртөө хэтрүүлсэн ачаалал өгөхгүй байвал өөрийгөө бие бялдрын хувьд дасгалжуулах үед ачааг хэтрүүлснээс илүү сайн.

	4. Дүрмээс юуг ч орхиж болохгүй: цаг агаар, нөхцөл байдал аль аль нь өөрийгөө дасгалжуулахад саад болох ёсгүй. Өвчин туссан үед л дасгалжуулалтын тоог цөөрүүлэх ба тэгэхдээ бүрмөсөн орхихыг зөвшөөрөхгүй.

	Сэтгэхүйн хувьд өөрийгөө дасгалжуулах ажлыг яаж хийхийг жишээн дээр авч үзье.

	... 1965 онд Беларусын театр - уран зургийн ангийг Павел Цомпель төгсгөжээ. Залуу барималчийг их ирээдүй хүлээж байлаа. Гэтэл золгүй явдал тохиолдож түүнд тархины хүнд мэс засал хийх болов. Ямар ч хөдөлгөөнгүй байдалд тэр орж ой тогтоолт, яриа, хараа цөм ажилгүй болсон байна.

	Тав дахь сарын эцсээр эхнэр нь Павелд цагаан толгой авчирч өгчээ. Өдөржин заримдаа шөнийн цагаар үсэг, үгийг дахин дахин санана. Дасгал олон сараар тасалджээ. Дараа нь цоо шинээр бичиж эхлэх болов. Яана даа гэх үе бишгүй байсан боловч тэрээр сандарч цөхөрсөнгүй. Хамгийн гол нь сэтгэл санаагаа жолоодож сурах явдал байлаа. Эрүүл жирийн хүн ч гэсэн гараа унжуулж урвагар явах нь цөөнгүй. 

	 

	«Амьдран сурах, бодож сурах, сэтгэлээ жолоодож сурах зэрэг хамгийн энгийн зүйлээс эхэлсэн» 

	 

	гэж Павел дурсан бичжээ.

	Жилийн дараа эр зоригийн болон оюун ухааны дасгалаа бие бялдрын дасгалжуулалт болгож эхлэв. Эн тэргүүнд өөртөө өдөрт 5 м алхах норм тогтоож хагас жилийн дараа цаг агаар ямар ч байхад 5 км газар давгүй явдаг боллоо. Энэ бүхэнд түүнтэй хамт түүний өмөг түшиг, дотнын нөхөр, сэтгэл санааг эмчлэгч эмч болсон эхнэр нь ямагт цуг байна.

	Нэг удаагийн зугаалгаар халтирч унаад дахин гай дайрч хавиргаа хугалав. Дахин сарын дасгалжуулалт хийж гарлаа. Тасралтгүй тэмцэл хийв. Гурван жил өнгөрөхөд Павел урлах ажлаа сэргээх боломжтой гэж үзжээ. Баримал барих гэж оролдож эхэлсэн боловч нэг л бүтэх шинжгүй байв. Дахин дахин дасгалжуулалт хийж төгөлдөр баян хуураар тоглон, гараараа төрөл бүрийн хэлбэрийн дасгал хийв. Чухамхүү ингэж л өөрийгөө эмгэг өвчнөө ялжээ.

	Энд ерийн хэвийн нөхцөлд өөрийгөө сэтгэхүйн хувьд дасгалжуулж гоц үр дүнд хүрсэн өөр нэг жишээ байна.

	Беларусын уран гартан Андрей Чайков дэлхийд үлгэр жишээ болох дуу нь үл буурдаг хийл хөгжим бүтээхийг боджээ. Эхний оролдлого бүтсэнгүй. Туршилтын аргад нь алдаа гарах зэргээр нэг л болж өгөхгүй байлаа. Тэрээр эхлээд Минскийн хөгжмийн сургуульд дараа нь Беларусын хөгжмийн дээд сургуульд орж суралцжээ. Хөгжимчний хувьд судлаачийн хувьд улам л боловсронгуй төгс болсоор байлаа. Гоо зүйн болон мэргэжлийн хувьд өөрийгөө дасгалжуулах явдал түүний амьдралын туршид тогтвортой болов. Үүний зэрэгцээ хийл хөгжим бүтээх чадвар эзэмшихэд өөрийгөө дасгалжуулах ажлаа зогсолтгүй үргэлжлүүлжээ.1980 онд Кремон хотод болсон хийл хөгжмийн мастеруудын олон улсын уралдаанд улс орондоо алдартай Страдивари, Гварнери, А. Чайков нарын хийл шагналт байранд орсон байна. Италийн алдарт мастеруудын нууцыг олох цаг ирнэ гэдэгт Андрей итгэж байжээ.

	Мөрөөдөж хүссэндээ хүрч ялахын тулд амьдралын зорилгоо хэрэгжүүлэхийн тулд биеэ дайчилна гэдэг хэн бүхэнд чухал дүрэм юм.

	Өөрийгөө бий болгохын тулд өөрийгөө хүмүүжүүлэх чадвар, чадлын тодорхой системийг дараах дарааллаар эзэмших хэрЭГТЭй. 

	1. Амьдралаа өөрөө зохицуулах дадал эзэмших. Өдрийн дэглэм, хичээлийн хуваарь долоо хоног, сарын ажил зэргийг нарийн биелүүлэхийн тулд өөрийгөө удирдаж сурах. Энэ хугацаанд өөрийгөө урамшуулах, өөрийгөө албадах аргыг хэрэглэн зан үйлдээ хяналт тавих дадалтай болох.

	2. Биеэ эзэмдэн захирч сурах. Өөрийгөө дасгалжуулахад суралцах, дахин дахин хянаж сурах.

	3. Сэтгэхүйн хувьд өөрийгөө зохицуулж сурах. Урьд эзэмшсэн өөрийгөө хүмүүжүүлэх чадвар дадал дээрээ өөрийгөө итгүүлэх, өөрийгөө үнэмшүүлэх, өөрийгөө дасгалжуулах, өөрийгөө эзэмдэх дасгалыг нэмж хийх.

	4. Хэрэв таны зан үйлд хөөрөл дийлээд байгаа бол өөрийгөө тэвчин барих аргуудыг хэрэглэгтүн. Хэрэв залхуу, идэвхгүй, үлбэгэр байдал голлоод байвал өөрийгөө идэвхжүүлэх арга хэрэглэвэл зохино. Өөрийгөө эзэмдэх аргыг бас үйл ажиллагаа, зан үйлд, биеэ барих, идэвхжүүлэх аргатай хосолбол зохино. Зан үйлдээ хэрэглэх өөрийгөө удирдах аргыг бүдүүвчээр дүрслэн үзүүлбэл:

	Бие даасан чанар нь өөртэйгөө ажиллах бүх аргыг шуурхай эзэмших нөхцөл гэдгийг сэтгэл судлаачид мэднэ. Бие даасан чанар гэдэг нь амьдралын зорилгодоо нийцүүлэн практик зорилтыг сонгох, түүнийгээ биелүүлэхэд өөрийгөө зохион байгуулах явдал юм. Бие даасан байдал тодорхой хэмжээгээр амьдралаа зөв зохион байгуулах угтвар нөхцөл болж үйлчлэх бөгөөд үүн дээр тулгуурлан өөрийнхөө зан үйлийг удирдах механизм төлөвшин тогтоно. Зан үйлээ өөрөө удирдах гэдэг нь үйл ажиллагаа, зан байдал, бодол санаа, мэдрэмж, сэтгэлээ хянаж хүч чармайлтаа нэг чиглэлд төвлөрүүлэх буюу түүнийгээ нөгөө чиглэлд шилжүүлэн захирна гэсэн үг.

	Өөрийгөө идэвхжүүлэх арга барилд өөрийгөө урамшуулах арга (ажлыг сайн хийж орхивол өөртөө чөлөө өгч зугаацах, айлд зочлох найз нөхөдтэйгөө уулзах зэрэг) өөрийгөө шийтгэх (муу болсон, санаанд тохирохгүй олиггүй ажил хийсэн бол дуртай зүйлээ хийхээс татгалзах дургүй ажлаа барьж авч хийх гэх мэт) өөрийгөө дайчлах (энэ бол чамд ашигтай, энэ чухал, энэ сонирхолтой, энэ бол хамт олон ба гэр бүлд чинь хэрэгтэй гэх мэт), өөрийгөө сэргээх (бүүр сайжирч, дахиад хийвэл бүүр сайн болно, битгий урвай, дахиад хийх, хичээнгүй оролдоход болохдоо л болно г.м.) Өөрийгөө эзэмдэх нь өөрийгөө хянах явдал дээр суурилах бөгөөд ингэхдээ өөрийгөө шалгах, өөрийгөө үнэлэх ажил хэрэгтэй (Бодож байсан хэмжээнд хүрсэн эсэх, энд тийм байхад тэнд нь бараг хэрэггүй илүү юм болжээ. Энд нь огт болсонгүй. Сайн хийвэл үүнийг үнэлж хоёр цаг тэшүүрээр буюу ууланд зугаалж, кино үзэх г.м). Муу л хийж дээ. (Сэтгэл дундуур л үлдэхээс биш) . .. Биеэ эзэмдэхэд өөртөө тушаах (үүнийг чи хийх ёстой. Барьж ав, хийж эхэл, муу болохооргүй хийх) явдал чухал. Гэхдээ байнга дээд хэмжээгээр ачаалалтай байна гэдэг амаргүй зарим үед биеэ хөнгөлж байх хэрэгтэй. Энэ аргыг биеэ тайвшруулах гэнэ.(Битгий догдлоод бай. Энэ байдлаас өөрийгөө гаргах арга байна уу? Дуу хураан, бодол болсон хувийн зэвүүцлээ тат. Чамайг л гэсэндээ хүн чамд хатуу үг хэлдэг юм)

	Өөрийгөө тэвчин барих аргад дараах барилууд орно. Өөрийгөө хязгаарлах (үүнийг би хийхгүй, өдөөлт ятгалгад бүү ор, тайван бай!), санаа бодлоосоо татгалзах (Хорхой хүргэж, хүсэж байгаа гэдэг жигтэйхэн. Гэвч өөдгүй явдалд оролцох эрх пад байхгүй. Ашиггүй хий хоосон яриа дэлгэх, зорилгогүй цаг үрэхийг би өөртөө хатуу хориглоно). муу зуршлаа орхих (олиггүй дадлаа хаях, дутагдлаасаа салах). 

	Өөрийгөө хүмүүжүүлэх дадлыг эзэмшихийн тулд манай нийгмийн ёс суртахууны зарчмын эрхэм дээд зорилго зарчимд өөрийгөө зохицуулан амьдарч сурах хэрэгтэй.

	Хүний оюуны ерөнхий соёлд тулгуурлан өөртэйгөө ажиллах дадлагад дараах тодорхой дүрмийг биелүүлэх хэрэгтэй.

	1. Хаана ч сурч ажиллаж байсан ялгаагүй, тийм ийм юм хий гэж хамт олон л хэлэх байх гэж бүү хүлээ. Өөрийнхөө, санаачилгаар бие дааж үйл ажил хий! Хамгаас чухал нь хувийн санаачилга байвал та улам сайн болох ёстой. Маргааш ялахын тулд өнөөдөр улам сайн, ихийг хийх хэрэгтэй.

	2. Өөрийгөө ялна гэдэг бүхнийг ялахын нөхцөл гэдгийг санаж яв. Зөрүүд, адайр зангаа хязгаарлаж бай, хүслээ дарж, урам зоригоо зөв чиглүүлж чадвал их амжилтад хүрч чадна.

	3. Өөрөө өөртөө захирагч болж хүн чанар, үзэл санаа, зарчимд харш аливаа үг зөвлөгөөнд шүүмжлэлтэй хандаж бай. Өөрөө шийдвэр гаргаж түүнийгээ өөрөө биелүүлж бай. Бусдын тусламж ашигтай боловч өөрөө хийх нь гол.

	Бусдын хөдөлмөрийг завшиж хоолны сав бүү бологтун, Энэ бол уруудаж доройтохын сургууль мөн. Бие даасан байдал хөдөлмөрч чанар, идэвхтэй байдал, хариуцлагатай байх энэ бүхэн хүний эрхэм шинж төлөвийн үндэс мөн.

	Зүдрэх цагт хатуу байж сур, ялагдал, амжилтгүй явдалд сүлд хийморио битгий буулгаж бай. Болж бүтээгүй ажлаа арав дахин хийхээр өөрийгөө албадаж сур тэгээд чанартай хийх хэрэгтэй. Өөртэйгөө харилцахдаа шийдвэртэй байж өөрийгөө итгүүлэх, сэргээх аргыг ашиглаж хэрэгцээтэй газарт ядрал, залхуу, сул дорой, аймхай хулчгар байдал тэнэг бодлоо давж гарахын тулд өөртөө тушаал өгч чаддаг байх хэрэгтэй.

	5. Хэзээ ямагт, юманд хувийн сахилгатай байж хүмүүжигтүн. Энэ чинь өөрийгөө хүмүүжүүлэх бүх арга, барилын үндэс болдог юм.

	6. Өдрийн тэмдэглэлийг хөтлөхдөө зөвхөн үйл явдлыг тоочих биш, харин хувийн зан үйлдээ дүгнэлт цэгнэлт хийдэг бай! Тэмдэглэлээ тогтмол (хагас жилд) эргэж үзэж бай! Өөрийнхөө ухамсар, зан үйлд ямар өөрчлөлт гарч байгааг тогтоохыг оролдож үз! Энэ нь өөрийгөө хүмүүжүүлэх ажлын үр ашгийг хянах сайн арга юм шүү!

	Өөрийгөө хүмүүжүүлэх ажлыг зохион байгуулахад систем дэс дараалал хэрэгтэй. Юү хүсэж байгаа, юу болох, юу хийх хэрэгтэй, өөртэйгөө ажиллаж үр дүн гаргахын тулд ямар нөхцөл бүрдүүлэх хэрэгтэйг тодорхойлоогүй бол өөрийгөө өөрчлөхийг битгий яараарай. Өөрийгөө хүмүүжүүлэх арга, эв дүйг алгуурхан баттай эзэмшигтүн, Цаашдынхаа амьдралд өөрийгөө хэн болгох вэ гэдэг таны гарт гэдгийг санаж яв.


ОЮУН УХААНАА ЗАДАЛЦГААЯ

	 

	УХААНТАЙ БАЙХ ГЭГЧ ЮҮ ВЭ?

	Хүний оюун ухаан хязгааргүй нөөц боломжтойг батлах хэрэгцээгүй биз! Биднээс өмнө хэн нэг нь галыг олж, дугуйг зохион бүтээж, эрчим хүчийг нээж, километр ба минутыг тоолж сурсан бөгөөд атомыг ашиглан, инерцийг хэрэглэж сурчээ. Мэдлэгийн ачаар хүмүүс өөр гарагт нисэн очих хүчийг эзэмшиж, нарны толбын нууцыг тайлбарлаж, цаг уурын байдлыг урьдчилан хэлж, дуунаас хурдтай нисэж, газар дэлхий болон далай тэнгисийн гүнд нэвтрэх хүчийг эзэгнэсэн байна. Дэлхийн соёл иргэншлийн бүхий л хөгжил бол хүн төрөлхтний суут ухааны үр шим юм. Тухайлсан нэг хүний танин мэдэх боломж хязгаарлагдмал боловч шинжлэх ухааны аугаа их хүч бол бүхнээс хүчтэй гэдэг нь ойлгомжтой. Хамт олны оюун ухаан нийт олны хүч зориг нийлбэл сая аугаа их хэргийг бүтээж чадна. Зөвхөн оюун ухааныхаа ололт амжилтын төлөө хүчээ нэгтгэн дайчилснаас тэд тийм хүчирхэг болжээ. Амьдрах гэгч нь байнга суралцах гэсэн үг. Хүн төрөлхтний мэдлэгийн санг эзэмших ертөнцийг өөрчлөх чадвартай болох, нийгмийг ариун шударга зарчмын үндсэн дээр байгуулахын тулд л хүн эрдэмд суралцдаг. Оюун ухааныг хэмжих ямар шалгуур байна вэ?

	Ухаантай байх гэгч нь ганцхан их юм мэдэх гэсэн үг бус үзэл санааны итгэлтэй болно гэсэн үг. Зохих боловсролтой хүн ертөнцийг үзэх материалист үзэл, коммунист үзэл бодолд хүрч чадах ба үзэл санааны итгэлгүй хүмүүсийн мэдлэг боловсрол нимгэдсэний улмаас ээдрээтэй асуудал ямагт тулгардаг.

	Ухаантай хүн гэж гүнзгий боловсролтой хүнийг хэлнэ. Шинжлэх ухааны нарийн ширийн нь бидэнд хамаагүй. мэдлэг эзэмших нь биднийг хэзээ ч ухаантай болгохгүй, шинжлэх ухааныг судлахаас амьдралыг мэдэх нь чухал гэж үздэг залуус байсаар байна. Гэвч орчин үеийн ихэнх залуу хүмүүс үүнээс өөрөөр: амьдралыг мэдэхийн тулд шинжлэх ухааныг эзэмших хэрэгтэй гэдэгт хөдөлгөөнгүй итгэж байгаа юм. Эзэмших гэдэг нь тодорхой хэмжээний мэдлэгийг олж мэдэх төдий бус харин юуны өмнө мэдлэгээр дамжуулан оюун ухааны хүчирхэг потенциалаа хөгжүүлнэ гэсэн хэрэг юм. Өөрийгөө тайвшруулагч оюутан сурагчдын дунд ихэд дэлгэрсэн яриа гэвэл: «Би тааруухан л сурч байна, гэхдээ сайн суръя гэвэл чадна л даа. Би мэдэж байгаа юмаар бага л даа, гэхдээ хангалттай ухаантай» гэдэг. Зөвлөлтийн шинжлэх ухааны нэвтэрхий толь бичигт: ухаан бол сэтгэх ойлгохын үзүүлэлт, сэтгэх нь мэдлэг олж авах зам юм гэж бичжээ. Энэ нь ямар ч юмыг хүлээж авахгүй бол мэдлэг ч үгүй, сэтгэх ч үгүй байна гэсэн үг. Ухааны өөр хоёрдогч тал болох ойлголт гэдэг нь ярилцагч хүмүүс харилцан бие биеэ ойлгох, үйл ажиллагаагаа зохицуулахын тулд ямар нэг зүйлийг ул суурьтай ойлгохыг хэлдэг. Хүмүүс юмыг ойлгоход шинжлэх ухааны ангиллаас (категории) өөр ангилал үгүй, шинжлэх ухааны мэдлэгээс өөр ямар ч үнэн гэж байхгүй хэмээн А. И. Герцен хэлсэн байдаг. Мэдлэг чухал болох тухай үзэл санаагаа М. Горький дараах байдлаар «Миний зэвсэг бол сэтгэн бодох явдал» гэж тодорхойлж хэлсэн байдаг. Сэтгэх гэдэг нь хэзээ ямагт бодит байдлыг шинжлэх ухааны үүднээс нэгтгэн дүгнэх, хуримтлагдсан туршлага, амьдралыг бүх талаар задлан шинжлэх явдал мөн. Дээд тусгай мэргэжлийн болон ерөнхий боловсролын дунд сургуулиудад өгч байгаа боловсролын үндэс ч үүнийг тойрч гарахгүй. Чухам иймээс үлгэн салган суралцана гэдэг нь ёс суртахуунаа алдаж, өөрийгөө хоослон цөлмөж, өөрийн болон нийгмийн өмнө харш хэрэг үйлдэж байгаа хэрэг ээ.

	Ухаантай хүн гэж ихийг мэддэг төдийгүй мэдлэгээ практикт хэрэглэж чаддаг хүнийг хэлнэ. Мэдлэгээ нөлөөтэй, тустай зүйл болгох явдал бол саруул ухааны өндөр хөгжлийн үзүүлэлт мөн.Эмх замбараагүй уншдаг, мэдлэгийн салбар бүрээс урсгалаар цэгц муутай ойлголттой болсон, уншсан зүйл нь юм юм хамж шимсэн, хэлсэн үгээ ажил хэрэг болгож чаддаггүй хүмүүс байсаар байгаа нь харамсалтай. Хүний бодол санаа нь үйл ажил болж байх ёстой бөгөөд ингэж чадсан цагт л мэдлэг үр нөлөө үзүүлнэ. Хэрэгжээгүй бодол санаа гэдэг бол олдоогүй байгаа эрдэнэс мөн. Байхгүйтэй л адил гэсэн үг. Мэдлэгийг практикт ашиглаж чаддаг болохын тулд зориуд суралцах хэрэгтэй. Эс тэгвэл хэзээ ч өөрөө аяндаа бүтэхгүй.

	Ухаантай байна гэдэг нь үйл явдал, үзэгдлийн мөн чанарт нэвтэрч, гол гогцоог олох гэсэн үг бөгөөд бас хүчээ зориулах үндсэн цэгийг олж тодорхойлж чаддаг байна гэсэн үг.

	Ухааны үр дүн нь хөдөлмөрийн эцсийн дүнд нөлөөлнө. Ухаанаа сайн ажиллуулбал гараар их ажиллахын хэрэггүй. Бүр эсрэгээр 

	 

	«Тэнэг толгой хөлдөө амар заяа өгдөггүй» 

	 

	гэж ярьдаг нь тохиолдлын хэрэг бус.

	Ухаарах чанар бол ухааны нэг өвөрмөц шалгуур юм. Шинэ юмыг нээсэн ба шинэ үзэл санааг үндэслэсэн эрдэмтэд болон ажил үйлээ боловсронгуй болгосон шинийг санаачлагчид бол оюун санааны өндөр хөгжилтэй хүмүүс болох нь эргэлзээгүй. Хөдөлмөрийн бүтээмжид хийсэн судалгаанаас үзвэл бүтээлчээр сэтгэдэг хүмүүс үйлдвэрлэлд болон нийгэмд илүү ашиг өгч, амьдралыг бүх талаас нь илүүтэй сорин үздэг байна. Ийм хүмүүс хэзээд боловсрол өндөртэй, бүтээлч ухаан санааг эзэмшсэн байдаг

	«Үүнийг хэн эсэргүүцсэн юм бэ?» гэж уншигчид асууж магад. Боловсролгүйгээр ахиу цалин авч болох уу? Хүн төрөлхтний амьдрал аюулд тулгарлаа гэж эрдэмтэд санаагаараа зохион ярьдаг гэх зэрэг янз янзын үг яриаг бид сонсдог шүү дээ. Эрдэмтэн хүн үнэнийг хайх эрхтэй, гэтэл харанхуй бүдүүлэг хүмүүс эрдэмтнийг шүүж байдаг. Хэний нь эрх илүү байна вэ? Шударга үнэн хаана байна вэ? гэж Н. Коперник тэмдэглэж байсан билээ.

	Эндээс гарахад хэцүү бус, бүдүүлэг шүүгчдийг тоохгүй баймаар санагдана. Сул доройчуудыг уучлахын учир юү вэ гэвэл хүч чадалтай нь өөрийгөө шүүж чадах бөгөөд харин дорой нь л бусдыг шүүдэг шүү дээ. Бид яагаад «мэдлэг бол хүч» гэж үздэг вэ ? XVI зууны францын гүн ухаантан, энэрэнгүй үзэлтэн М. Монтень 

	 

	«Бидний ухаан санаа бол хөдөлгөөнтэй, аюултай, бас бат бэх зэмсэг юм» 

	 

	гэж тэмдэглэсэнтэй холбоотой бус уу? Бас өөрөөр, мэдлэг бол хүч төдийгүй бас аз жаргал гэж хэлдэгт байж болох юм. Амьдралын бүх талыг, түүний тансаг сайхныг мэдэхээс илүү цэнгэл жаргал үгүй биш үү? 

	 

	«Сэтгэх нь амьдралын баяр жаргалын туйл, хүний үйл ажиллагааны эрхэм гавьяа мөн» 

	 

	гэж Аристотелийн хэлснийг эргэн санацгаая.

	Тэргүүний, өндөр боловсролтой хүмүүс хүчтэй аз жаргалтай төдийгүй бас ёс суртахуунаар бусдаас өндөр байдаг. Английн гүн ухаантан, эмч Уильям Гарвей: шинжлэх ухаан хүний сул талыг уучлахыг ухаантай хүмүүст сургадаг, яагаад гэвэл тэд шинжлэх ухааны мэдлэгээр хамгийн боловсронгуй юм гэж тэмдэглэжээ. Үүнээс гадна жинхэнэ ухаантай бүх хүн үнэний төлөө яригчийг тайван сонсохгүй байх, зөвөөр тогтоосон баримтыг ойлгохгүй байх хөөрөл, атаархлын нөлөөнд автдаггүй билээ. Хэрэв үнэн, түүний тодорхой баталгаа ингэхийг шаардсан тохиолдолд тэд саналаа өөрчлөхийг шившиг гэж үздэггүй. 

	 

	«Хүн эндүүрч болох бөгөөд нээлтийг тохиолдлоор хийж болно, залуу нь хөгшнөө, эгэл жирийн нь ухаантайгаа гэх мэтээр хэн ч бусдыг сургаж болно гэдэг нь тэдэнд тов тодорхой учраас хамгийн эрт балрын ч байсан аливаа төөрөгдлөөс татгалзахыг тэд ичгүүртэнд тооцдоггүй» (У. Гарвей). 

	 

	Эрдэм мэдлэгээс илүү эрдэнэ гэж үгүй тухайн төөрөгдлөөс илүү гай тотгор үгүй, үнэнээс эрхэм хүндэтгэл үгүй, худал хуурмагийг шүүхээс дээд ёс суртахуун үгүй гэж эртний хүмүүс ярьдаг байжээ. Шинжлэх ухааны эрхэм дээд эрмэлзэл бүхий хүмүүс ёс журамтай байдгийн учир гэвэл мэдлэг, үнэн, түүний мөн чанарт хүрэх тэмүүлэл нь тэдэнд хөдөлмөрт дуртай, тэсвэр хатуужилтай, бусдыг хүндэтгэдэг, бусдыг ойлгох чин санааны мянга мянган шинжийг бий болгодогт оршино.

	Шинжлэх ухааны танин мэдэхүй нь хүнийг оюун ухаанаа төгөлдөржүүлэн боловсронгуй болгох төдийгүй ёс журамтай болгоно. Хэрэв хуурамч номлол, худал сургаал ашиг хонжооны төлөө мэдлэгийн тухай ярьж байгаа бол өөр хэрэг. Ийм үед юун түрүүн ашиг хонжоо олох хүний нарийн шунаг ухаан илүүтэй хөгжиж, ёс журамгүй зан үйлээ зөвтгөх чиглэлийг газар сайгүй баримтална. Эрдэмтэн мэргэд заримдаа үр жимсийг бус харин зөвхөн навчийг бий болгодог гэж немцийн шог хошин зохиолч Георг Лихтенберг зөв хэлжээ. Францын ёс зүйч, түүхч Пьер Дюкло бүр тодруулж хэлэхдээ мунхаг харанхуйн гурван хэлбэр байна, юу ч мэдэхгүй байх, мэддэг гэж мунхгаар ухаарах, мэдэх ёстой юмаа мэдэхгүй байх явдал юм. Хүний ухаан нь түүний юу мэдэж байгаагаар төдийгүй оюун ухаанаа төгөлдөржүүлэхэд зайлшгүй хэрэгтэй мэдлэгийг хэрхэн сонгон авах чадвараар тодорхойлогдоно.

	Оюун ухаанаа байнга хөгжүүлэх хэрэгтэй. Д. И. Писарев 

	 

	«Хүний оюун санаа нэг байрандаа байдаггүй, хэрэв тэр нь урагш хөдлөхгүй бол өөрийн эрхгүй ухрахад хүрнэ» 

	 

	гэж тэмдэглэсэн байдаг. Ой тогтоолтын тухай мөн хятад ардын ярианд, 

	 

	«ой тогтоолт бол урсгал сөрж яваа завьтай төстэй, хэрэв сэлүүр байхгүй бол тэр нь буцаад урсана» 

	 

	гэсэн байдаг.

	Ухааны гол чанарууд гэвэл: ухаарах чанар (мэдээлэл бий болгох ба түүнийг ашиглан баримтлах чадвар), сониуч чанар (судлан мэдэх оролдлого), бодитой чанар (мэдлэгээ бат бэх оновчтой болгох тэмүүлэл), эрдэмд шимтэх чанар (үзэл санааны цараа, шинжлэх ухааны өргөн мэдээлэлтэй байх), сэтгэхүйн үр нөлөөт чанар (голыг олж, онолыг практикт хэрэглэх чадвар) зэрэг болно. Оюун ухааныг задлан хөгжүүлэх нь сэтгэхүй, ой тогтоолт, хэл яриа, бүтээлч чадварыг идэвхтэй хөгжүүлэхэд хүргэнэ.

	Ухаанаа төгс төгөлдөр болгохын тулд оюуны хүч авьяасыг төрөлхийн боломж, түүний насны байдлаар хэрхэн хөгжих шинж төрхийг сайн мэдэх хэрэгтэй.

	Хүний танин мэдэх боломж үнэн хэрэгтээ хязгааргүй гэдгийг орчин үеийн шинжлэх ухаан баталж байна. Хүний тодорхой насанд (өтлөх үед) бие махбодын үйл ажиллагаа, мэдрэлийн систем, сэтгэцийн хөгжлийн зарим үзүүлэлт буурдаг нь үнэн боловч энэ бууралтыг амьдралын туршлага, өөртэйгөө ажиллах дадал зэргээр нөхөн тэнцүүлдэг байна. Б. Г. Ананьев, М. Д. Дворяшина, Н. А. Кудрявцев, П. П. Лазарев болон бусад эрдэмтдийн тогтоосноор бүх мэдрэх эрхтний ажиллагаа, хүрээлэн буй ертөнцийн үзэгдлийг хүртэх шинж төрх нь 18—25 нас хүртэл тасралтгүй өсөх бөгөөд дараа нь 25—30 насанд тогтворжиж, 45—50 нас хүртэл өндөр түвшинд хүрч цаашид нүдний хараа, сонсголын мэдрэх чадвар эрс буурч эхэлдэг ажээ.

	Түүнчлэн ой тогтоолтыг шинжилсэн судалгаанаас үзэхэд түүнд чанарын өөрчлөлт гардаг нь эргэлзээгүй боловч харьцангуй тогтвортой байдаг байна. Механик тогтоолт жилээс жилд сулрах боловч утгачилсан тогтоолт хүчтэй болж, түр зуурын тогтоолт буурах боловч удаан тогтоолтын бат бэх чанар нэмэгдэж ирнэ. Орь залуу насанд тогтоолт онцгой сайн байж хорин нас хүртэл мэдээллийн 80 хувийг хүртэл тогтоон эзэмшиж чаддаг байна. Үүний дараа 45—50 насанд тогтоолтын боломж хүрсэн төвшнөөрөө үргэлжлэх ба үүний дараа буурч эхэлнэ. Бүтээлч хүч, ажиллах чадвар үүнээс ч сүүлд буурах явдал ховор бус байдаг.

	Хүний сэтгэн бодох үйл ажиллагаа бие гүйцэх насанд дээд цэгтээ хүрдэг юм. Амьдралын туршлага, бүх талын гүнзгий мэдлэг, хүний үйл ажиллагааны бүтээлч шинж төрх нь сэтгэн бодох үйлийг чанаржуулж 60 насанд хамгийн өндөр түвшинд очдог байна. Үүний тулд зөвхөн ганц болзол сургуулийн ба залуу насанд байнга идэвхтэй сэтгэх явдал хэрэгтэй.

	Энэхүү байнга тэлэн хөгжүүлэх нийтлэг боломж хүн өөрөөс нь түүний хувийн онцлогоос шалтгаалах нь мэдээж. Хүний төрөлхийн чанар зохицол гэхэд л (араншин, хүйс, мэдрэлийн системийн төрөл, бие организмын бүтэц, төрөлхийн чадвар зэрэг) 600 гаруй хувилбар болдог(Н. А. Т их). Үүн дээр байгалийн ба нийгмийн өвөрмөц нөхцөлүүд, хүний амьдралын хувийн туршлагыг нэмэх хэрэгтэй. Гэхдээ ялгаа хэчнээн олон янз байлаа ч оюун санааны бүхий л хүч авьяас хөгжлийн тодорхойлогч хүчин зүйл нь тухайн хүний сонгон авсан үйл ажиллагаа, мөрдөж буй өөрийгөө хүмүүжүүлэх, өөрийгөө боловсруулах, аж төрөх ёсны шинж төрх байдаг.

	 

	 

	БИЕЭ БОЛОВСРУУЛАХ СОЁЛ

	Биеэ боловсруулахад оюун ухаанаа хөгжүүлэх, шинжлэх ухааны мэдлэг, ертөнцийг үзэх үзэл эзэмших, ерөнхий боловсролын болон мэргэжил - хөдөлмөрийн бэлтгэлээ боловсронгуй болгох явдал бүх талаар холбогдоно. Биеэ боловсруулахад тавих үндсэн шаардлага гэвэл: Өөртэйгөө ажиллахгүй байхын аргагүй тийм нөхцөлийг бүрдүүлэх, өөрийгөө дайчлах иж бүрэн арга хэрэглэх (илтгэл мэдээлэл бэлтгэх, эрдэм шинжилгээний бага хурал, уншлагад оролцох, дээд сургуулийн эчнээ анги марксизм, ленинизмийн их сургуульд суралцах, дэд эрдэмтний болзолт шалгалт өгөх) хэрэгтэй.

	Юуг, яаж, ямар дарааллаар унших чиг зорилгоо зөв тогтоох явдал биеэ боловсруулахад чухал. Хэзээ, хэрхэн, хэчнээн унших нь үүнээс хамаарна. Бүгдийг дараалан унших албагүй. Биеэ боловсруулах үндсэн чиглэлийг тогтоож түүнийгээ тодорхой төлөвлөх нь чухал.

	Биеэ боловсруулах ажлыг сайтар бодож, тогтсон эрэмбэтэй уншлагаас эхлэх хэрэгтэй. Унших соёлыг эзэмшиж гэмээ нь мэдлэгийн аль ч салбарт биеэ боловсруулах соёлоо хөгжүүлнэ.

	Биеэ боловсруулах нь хүний оюун ухаан, авьяас чадварыг хөгжүүлэхүйц байхын тулд энэ ажил нь эрэмбэ дараатай, чиг зорилготой, тодорхой боловсрогдсон байх ёстой. Харин тодорхой мэдлэгтэйгээр биеэ боловсруулахын тулд номтой ажиллах үндсэн чадвар, дадалд заавал суралцах хэрэгтэй.

	Биеэ боловсруулах ажил боловсролын үр дүнд тулгуурладаг. Ийм учраас ерөнхий боловсролын болон тусгай мэргэжлийн дунд, дээд сургуульд сайн суралцаж, цаашид өөрийгөө төгс төгөлдөр боловсруулахад зайлшгүй хэрэг болох нөөц үндсэн мэдлэгтэй хүмүүс биеэ боловсруулахад үлэмж амжилтад хүрнэ.

	Биеэ боловсруулах нь шинэ мэдлэг эзэмших. оюун ухаан. авьяас чадвараа дээшлүүлэх, бие даан ажиллах чадвар дадалтай болох нэгдмэл үйл ажиллагаа юм.

	Биеэ боловсруулах чадвар, дадлыг өөртөө эрэмбэ, дараалалтай бий болгох хэрэгтэй. Ийм ажиллагаа нь сэдвийг унших ба хэсэг тус бүрээс гол санааг ялгаж авах, гарч буй өгүүлэмж, баталгааг задлан шинжилж дүгнэлттэй хандах, зохиогчийн санааг амьдрал дээр батлах ба няцаах эрэл хайгуул хийх оролдлого судалж буй номоос гол үндсэн санааг бичиж тэмдэглэх, уншсан зүйлийн агуулгыг ойлгох явцад өөрийн үзэл бодлоо томьёолох зэрэг үйл ажиллагааг өөртөө багтаана.

	Биеэ боловсруулах нь мэдээллээс практикт зайлшгүй хэрэгтэй зүйлийг ялган салгаж авахыг хэлнэ. Энэ нь зохиогчийн үгний утгыг нарийн ойлгохыг шаарддаг. Үзэл санаа, тоо баримт, томьёололд тоомсоргүй, хөнгөн хандаж болохгүй, зохиогч ямар үзэл санаа, баримт шалтгаанд тулгуурлан юуг баталж байгааг мэдэх хэрэгтэй. Зохиогчийн санаа бодолд тоомсоргүй хандах нь түүнийг буруу ухаарах, эсвэл олж авсан мэдлэгээ практикт хэрэглэхэд алдаа гарахад хүргэнэ.

	Бие боловсруулах соёл нь юм уншиж судлах оновчтой төлөвлөгөө, хөтөлбөр, шинжлэх ухааны ба уран зохиолын ном унших болон хөдөлмөр, амралт, спортын цагийг нарийн тогтоосон тодорхой дэглэмийг шаардана,

	Биеэ боловсруулах явцад ном унших хэмжээ, унших хурдыг алгуурхан нэмэгдүүлэх нь чухал. Хэрэв унших хурд хэт удаан байвал мэдээллийг дахин санахад алдаа хийх, хэрэв унших хурд хэт их бол мэдлэгийн систем дэх элементүүдийн холбоо алдагдаж болдог. Оюун ухаанаа байнга сахилгажуулж байвал зохино. Уран зохиолын ном уншихад ч сахилга хэрэгтэй. Уншсан зүйлээ дотроо бодож, нэгтгэн дүгнэх ёстой. Тэмдэглэлээ бүхэлд нь , долоо хоногт 1—2 удаа ээлжит уншлагын өмнө дахин харж уншсан бүлэг, сэдэвтээ дүгнэлт хийж зохиогчийн гаргасан төсөөтэй бодол санаа, сэдвүүдийг нэгтгэн цэгцлэх хэрэгтэй.

	Хэн, юу хэлсэн, хэн юуг баталж байгаа төдийг тэмдэглэх нь биеэ боловсруулах ажлын үр дүнг бууруулдаг. Энэ бол мэдлэгийг чанартай эзэмших биш зөвхөн хуримтлуулах төдий зүйл болдог. Зөвхөн материалыг сайн эзэмшиж байж л сэтгэл ханадаг байх хэрэгтэй. Ийнхүү сайн талын сэтгэл хөдлөл бол хүн сэтгэцээрээ мэдээллийг зөв хүртэж боловсруулж буй дохио юм. Ирмүүн урам зоригтой, шунал, хор шартай суралцах хэрэгтэй. Юуг хэрхэн эзэмшив гэдэг талаар өөрийгөө хянах, биеэ үнэлэх явдал биеэ боловсруулах ажилд хамрагдана.

	Ингэж өөрийгөө бодитойгоор хянахад онолыг практикаар шалгах, зөвлөмжийг хэрэгжүүлэх, өдөр тутмын үйл ажилд дүгнэлт гаргахаас илүү сайн арга зам байхгүй. Энэ нь бас эзэмшсэн мэдлэгээ бататгах үндсэн хэрэглүүр болдог.

	Өөрийгөө хүмүүжүүлэх явдалтай биеэ боловсруулах ажлыг байнга холбох хэрэгтэй. Мэдлэгээ сэлбэх, оюун ухаанаа хөгжүүлэх ажлыг практик үйл ажиллагааны чадвар, дадлаас салгаж болохгүй. Үүнээс гадна биеэ боловсруулах ажил нь анхаарал зориг хүсэл хөдөлмөр, зохион байгуулалт буюу өөрөөр хэлбэл, өөрийгөө хүмүүжүүлэх явцад улам сайн боловсруулах чанаруудыг шаардана. Биеэ боловсруулах, өөрийгөө хүмүүжүүлэх ажил харилцан уялдаатай.

	Биеэ боловсруулах нь ажилд тохиолдох ахиц амжилтгүй явдлыг даван туулах аргын нэг, гаргасан алдаагаа хурдан засах нөхцөл мөн. Номтой харилцах явдлыг хүн бүр амьдралын цэцэн мэргэн ухаанаас хүртэх, эн тэргүүний, зайлшгүй бөгөөд чухал хэрэгцээгээ гэж үздэг байх нь чухал аа.

	Биеэ боловсруулах ажлыг зохион байгуулах тухай тодорхой зөвлөгөөг дараах номоос олж болно (Беляев И. И. Культура умственного труда - Куйбышев: наука, 1969-—217 с; Колбаско. И. И. Учащимся о самообразовании-Минск: Нар. асвета, 1976.—154 с; Регирер Е. И. Развития способностей исследователя—М. Наука, 1969 —229 с; Рубакин Н. А. Как заниматься самообразованием—М.; Сов. Россия, 1962. .—276 с.)

	 

	 

	ОЙ ТОГТООЛТ, СЭТГЭХҮЙГЭЭ ХӨГЖҮҮЛЭХ НЬ

	Биеэ боловсруулах ба боловсрол олох явцад ой тогтоолт, сэтгэн бодох үйл төгөлдөржинө. Хэрэв хүн үнэхээр юм сурахыг хүсвэл мэдлэгийнхээ нийгэмд болон өөрт ашигтай болохыг олж хардаг.

	Мэдлэг ой ухаанд хадгалагддаг. Хүн хэрэв суралцах болон ойлгож тогтоохыг хичээвэл мэдээллийн мөн чанарт улам илүү нэвтэрч болох боловч хүн зөвхөн ихийг мэдэх төдийгүй бас ой тогтоолтоо төгөлдөржүүлнэ.

	Ой тогтоолтын гол дүрмийг зөвлөлтийн сэтгэл судлаач А. А. Смирнов, К. К. Платонов нар: ойлгож тогтоох гэсэн юм маань бидний идэвхтэй үйл ажиллагаанд орж түүнтэй холбогдож өгвөл ой тогтоолт нь бүтээмжтэй байна. Бидний гол үйл ажиллагаа бол мэргэжлийн дагуу хөдөлмөрлөх, сурах явдал юм. Мэдлэг бол идэвхтэй, үр бүтээлтэй, бүх талаараа гүнзгий, харилцан шүтэлцээтэй, түүнийг практикт хэрэглэхэд шууд чиглэсэн байвал зохино. Шинжлэх ухааны алъ нэг мэдээлэл нь юуны тулд хаана яаж хэрэглэгдэх, өнөөдөр гэхэд хаана ямар байдлаар хэрэглэгдэж болохыг олж мэдэхийг байнга шаардана,

	Ой тогтоолтынхоо онцлогийг харгалзан тогтоолтын дүрмийг ерөнхий удирдлага болговол зохино.

	1. Сайн ойлгож тогтоохын тулд түүнийгээ хүсэж сонирхох хэрэгтэй. Удаан хадгалах ой тогтоолтыг хүчтэй болгох, ажиллах ерөнхий чадварыг нэмэгдүүлэхэд тогтоох чиглэл зорилт хэрэгтэй.

	2. Бүгдийг тогтоож болохгүй. Бидний ой ухаан хүлээн авсан мэдээллийнхээ их бус (14—15 орчим хувийг) хэсгийг удаанаар хадгалж чадна. Иймээс хамгийн гол, бүхнээс хэрэгтэйг нь бат тогтоохын тулд сонголт хийх явдал эрх биш хэрэгтэй. Бүгдийг тогтоохыг хичээгчид юу ч тогтоож чадахгүйд хүрдэг.

	3. Юуны урьд үндсэн санаа, онол, баримтыг тогтоох, түүний мөн чанар, гол санааг нь өмнө эзэмшсэн материалтай холбож ойлгох хэрэгтэй. Ойлгомжтой ба урьдах мэдлэгтэй холбоотой тэр зүйл л бат бэх тогтоно. Ой тогтоолт нь механик цээжлэлт дээр бус харин ойлголт, уялдаа холбоон дээр үндэслэсэн бол бат бэх байна.

	4. Аль болох их юм тогтоохыг хүсвэл эрчимтэй сэтгэж сурагтун! Хэн бодож чадна тэр илүү ихийг мэднэ. Учир нь ой тогтоолт энгийн цээжлэхийг бус харин утгачлан бодох, идэвхтэй сэтгэхийг шаарддаг.

	5. Идэвхтэй анхаарсан үед л давтлага үр дүнтэй болно. Давтлагын арга нь: Багшийн ярьсныг болон сурах бичгийн сэдвийг сэргээн ярих, онолыг практикт хэрэглэх, урьд үзсэнийг шинэ материалтай харьцуулан үзэх зэрэг янз бүр байна. Нэг удаагийн давталт ихэнхдээ өнгөц, бат бус мэдлэг олгоно. Мэдлэгийг эхний хоёр хоногт 2—3 удаа давтах буюу практикт хэрэглэвэл удаан хадгалах ой тогтоолт болж хувирна. Давтлагыг цагаар хуваарилах нь бүлэг хэсгээр задлан 2—3 цагийн завсарлагатай бөөнөөр давтахаас нэг мөсөн цээжлэхээс илүү үр дүнтэй болдог.

	6. Бид энд цөөнгүй тохиолддог төсөөтэй ба төрөл материалыг эндүүрэх, гол баталгаа буюу үндсэн хамаарлыг мартах зэрэг «ой тогтоолтын муу занг» харгалзан үзэх хэрэгтэй. Нэг юмыг нөгөөтэй харьцуулах, нэг үйл явдлыг нөгөөтэй холбон үзэх, нэг юмны шинжийг нөгөөгийнхтэй жиших нөхцөлд илүү тогтоон хадгална. Ер нь бүх юмыг тодорхой харьцаа, хамааралд холбон авч үзэх нь үзэгдэл, юмсыг жагсаах, энгийн тоочихоос илүү тогтоох ажээ.

	7. Судалж буй материалыг сэргээн санах урлагт суралцах хэрэгтэй. Хэрэв ямар нэг юмыг мартсан бол сурах бичиг сөхөж харахыг бүү яар. Ой ухаанаа хөвчлөх үед ямар нэг юмны ерөнхий төсөөлөл эхлээд илрэн гарна. Дараа нь яаралгүй, түүнийгээ тодорхой хэсгүүдээр нь нөхөн гүйцээх хэрэгтэй. Ингэж хялбар гүйцэтгэхийн тулд мэдлэгийг системтэй эзэмших хэрэгтэй.

	Ингэж ой тогтоолтынхоо онцлогийг мэдсэнээр түүнийг залж жолоодох, өдөр бүр дадлагажуулан дасгалжуулагтун. Тэгвэл ой тогтоолт чинь танд удаан хугацаанд үнэнчээр үйлчлэх болно.

	Ой ухаан бол элдэв мэдээлэл хураах газар болгоход дэндүү үнэтэй агуулах мөн болохоор түүнд зөвхөн үнэн мэдлэг, санаа үзэл, шинжлэх ухааны зайлшгүй чухал баримт, хүн төрөлхтний оюун ухааны дээд амжилтыг л хадгалбал зохино.

	Ой тогтоолт бол сэтгэхүй болон ухамсрын тулгуур мөн.Ухаан санааны хүч бол боловсролын чанарын зүй ёсны шалгуур мөн. Манай үед зүгээр нэг мэддэг төдийгүй харин сэтгэгч, бүтээлчээр ажилладаг мэргэжилтэн хэрэгтэй.

	Сэтгэж чаддаг байна гэдэг нь юуны өмнө ертөнцийг үзэх шинжлэх ухааны материалист бат бэх үзэлтэй (хүрээлж буй бодит ертөнц үзэгдлийг ойлгох ерөнхий үзэлтэй байх гэсэн үг. Энэ бол ухамсартай боловсролтой хүний оюун ухааны өвөрмөц луужин юм. Ертөнцийг үзэх үзэл гэдгийг гүн ухаанд «Бодит ертөнц, тэнд хүний эзлэх байр, хүрээлэн буй бодит байдал, хүн өөртэйгөө харилцах харилцааны тухай үзэл санааны (систем, түүнчлэн энэ үзэл санаатайгаа уялдуулан амьдрал дахь хүний үндсэн байр суурь, танин мэдэхүйн болон үйл ажиллагааны зарчим, итгэл үнэмшил буурь хандлага гэж ойлгодог. Зөвлөлтийн хүмүүсийн ертөнцийг үзэх нь шинжлэх ухааны үндэстэй юм. Үүнд: Энэ үзлийн үндсэн дээр ертөнц, нийгэм, хүний тухай ойлгох материалист үзэлтэй, орчин үеийн шинжлэх ухааны амжилт холбоотойгоор гардаг. Ертөнцийг үзэх үзэл нь: Ухамсар, өөрийгөө ухамсарлах, ертөнцийг ухаарах (хүрээлэн буй ертөнцийн тухай төсөөлөл) үзэл суртал (нийгмийн амьдрал, түүний хөгжлийн зүй тогтлын тухай төсөөлөл) зэрэг хүрээлэн буй бодит байдлын тусгалын дээд хэлбэрийг өөртөө агуулдаг билээ.

	Ертөнцийг үзэх үзлийн үндсэн хэсгүүд нь дунд, дээд болон үйлдвэрлэлийн сургалтын нэгдмэл процесст, шинжлэх ухааныг бүхэл цогцолбороор судлах явцад төлөвшдөг болох нь дээр өгүүлснээс илэрхий байна. Энэ явцад нийгмийн шинжлэх ухаан, хичээл хоорондын холбоо хөтлөгч үүрэгтэй байна. Чухамхүү эдгээрийн туслалцаатайгаар тухайн шинжлэх ухаан нь хүний итгэл үнэмшил, зарчим, эрхэм дээд эрмэлзэл, амьдралын чиг төлөв болж хэрэгжинэ. Шинжлэх ухааны хөгжлийн ерөнхий хандлагыг ойлгож, түүний уял-даа холбоог олж харах, мэдлэгийн практик ач холбогдлыг ухан мэдэхэд суралцагчид тэмүүлэх ёстой.

	Зөвлөлтийн ерөнхий боловсрол, тусгай мэргэжлийн дунд болон дээд сургуулиуд хүрээлэн буй ертөнцийн үзэгдэл, хүний үйл ажиллагааны тухай шинжлэх ухааны мэдлэгийг хүнд өгдөг. Мэдлэгийн үндсэн дээр сэтгэхүй төлөвшиж, ухаан, анхаарал, ой тогтоолт, авьяас чадвар хөгждөг. Сэтгэхүй нь хүрээлэн буй ертөнцийг танин мэдэх ба өөрчлөх явц дахь судалж буй үзэгдэл, үйл явцын харилцан холбооны тусгал юм.

	Сэтгэхүй бол бодит үнэний идэвхтэй мөн чанарлаг тусгал мөн. Сэтгэхүй нь өөртөө шинжлэх ухааны ойлголт, үзэгдлийн тайлбар, түүнийг судлах, задлан шинжлэх, түүнийг залж жолоодох, хувирган өөрчлөх чадвар зэргийг багтаана. Чухам үүгээрээ сэтгэхүй нь бүтээлч үйл явц мөн.

	Шинжлэх ухаанд сэтгэхүйг гурван үе (фаз) шаттай гэж үздэг.

	1. Нөхцөл, байдалд баримжаа тогтоох (нөхцөлийг мэдэх, ойлгох, онцлогийг ялган салгах, үнэлж дүгнэх).

	2. Зорилгыг тодорхойлох: танин мэдэх зорилт дэвшүүлэх (юугаар тайлбарлах, юу болж буй, ямар байх, юу хийх), тавьсан зорилтод зохицох хариу болох танин мэдэх зорилтыг (таамаглал) шийдвэрлэх ажлын хөтөлбөр боловсруулах.

	3. Шийдвэрлэх: зорилгоо амжилттай хэрэгжүүлэх, тавьсан зорилтыг шийдвэрлэхийн тулд оюуныхаа хүч авьяас, сэтгэхүйг хөвчлөн дайчлах.

	Зорилгыг хэрэгжүүлэх гол хэрэглүүр нь логик сэтгэхүй бөгөөд үндсэн зам нь эзэмшсэн мэдлэгээ танин мэдэхүйн тавьсан зорилтод зохицуулан таамаглалыг олсон баримтаар шалгах явдал юм. Энэ үед сэтгэх үйл ажиллагааны янз бүрийн барил, үйлдлийг хэрэглэнэ.

	ХАРЬЦУУЛЖ ҮЗЭХДЭЭ үзэгдэл, үйл явцын нийтлэг ба ялгаатай талыг тогтооно. Харьцуулалтыг эхлээд сөргүүлэн тавих (энэ үед үзэгдлийн тухайн хэсэг байх боловч тэдэнд төсөөтэй зүйл байхгүй бөгөөд энэ явцад нэг элемент гол болж байхад дараагийнхад нь өөр элемент голлох мэт) үндсэн дээр явуулна. Дараа нь төсөөтэйг харьцуулж заримдаа төсөөгүй үзэгдлүүдийн төрөл ижил зүйлийг тогтооно. Эцэст нь харьцуулалтыг ерөнхий буюу гол болон хоёрдугаар зэргийн зүйлийг ялгахад чиглүүлнэ.

	ЗАДЛАН ШИНЖЛЭХДЭЭ: Бүхлийг хэсэг болгон задалж, хэсгүүдийн хоорондын харилцан хамаарлыг (шинж тэмдгээр, элементээр, шинж чанараар, харьцаагаар) тогтооно. Мэдээллийг хүртэх үед л түүнийг ухамсарлан танин мэдэх задлан шинжилгээ явагдана. Мэдээллийг дахин тодруулж үзэх үед онолын задлан шинжилгээ хийгдэх бөгөөд энэ нь бас нэг талаар судалгаа шинжилгээний чухал арга (шинжлэх ухааны баримт сэлт, үзэгдэл, баримтыг задалж үзэх. ном зохиолд задлал хийх г.,м) болдог.

	Нэгтгэн шинжлэх нь задлан шинжлэхийн урвуу хэсгүүдийг бүхэлд нэгтгэн сэтгэх үйлдэл юм. Үзэгдэл, юмс, үйлдлийн ерөнхий чанарыг илрүүлэх, төсөөтэй ба ялгаатай талыг тогтоохын тулд нэгтгэн (шинжлэх) дүгнэх аргыг хэрэглэнэ. Задлан шинжлэх ба нэгтгэн шинжлэх үндсэн дээр салангид мэдлэг нэг бүхэл зүйлд нэгтгэгдэн боловсрол болох тул эдгээр нь хөтлөгч үйл явц юм (Д. Н. Богоявленский, Н. А. Менчинская). Задлан шинжлэх, нэгтгэн дүгнэх нь танин мэдэх үйл ажиллагаанд харилцан нөхцөлдөж гол зүйлийг олж авахад тусална.

	Ерөнхийлөн дүгнэх нь нэгтгэн дүгнэхтэй ойролцоо үйл явц боловч задлан шинжлэх, харьцуулан жиших үйлдэл тасралтгүй оролцоно. Үүний зорилго нь үзэгдлийн зонхилох шинж тэмдгийг илрүүлж үүн дээрээ тулгуурлан судалж байгаа үзэгдэл, үйл явц, баримтууд нэг төрөлд хамаарах юм уу, нэг нь нөгөөтэйгөө зөвхөн төсөөтэй юм уу гэдгийг тогтооно. Ерөнхийлөн дүгнэх нь хичээл хоорондын холбоон дээр тулгуурлах бөгөөд ертөнцийг үзэх үзэл, ухамсар, өөрийгөө ухамсарлах явдлыг төлөвшүүлэхэд зайлшгүй хэрэгтэй. Ерөнхийлөн дүгнэх журмаар мэдлэгийг нэг салбараас нөгөөд хэрэглэх боломжтой болно.

	Үндэслэл гаргах ба шалтгааныг тогтоохдоо онолын аливаа үндэслэлийн үнэн болохыг батлахын тулд эргэцүүлэн бодох буюу харилцан нийлсэн уялдаа холбоог шүүн үзнэ. Шалтгаан тогтоох гэдэг нь аль нэг үзлийн үүднээс баталж буй үндсэн санаа, баримт сэлт юм. Ийм үндэслэл гаргах тулгуур дүрэм гэвэл: уул үзэл санаа нь баталгааны үндэс болдог, тэр үзэл санааг хүрээлэн буй бодит байдлаас ургуулан жишээ, баримт сэлт, шинжлэх ухааны үзүүлэлтээр нотлон тодорхойлно. Зөв бус үзэл санааг эргэлзээтэй нотолгоо, өнгөц баримт мэдлэг, логикийн хувьд худал хуурмаг байгуулалтаар батлахад гардаг хуурмаг дүгнэлтээс шинжлэх ухааны баталгааг ялгавал зохино. Ийм арга барилыг хөрөнгөтөнд үйлчлэгч эрдэмтэд олонтоо хэрэглэдэг билээ. Тэдэнтэй тэмцэхдээ төөрөгдлийн (алдаатай байр суурь) үндсийг илчлэн, алдааг шүүн илрүүлэх аргыг хэрэглэнэ. Түүнийг няцаахын тулд эхлээд тухайн учир шалтгааны хуурмаг болохыг баталж энэ үндсэн дээрээ уул үзэл санааны бодит бусыг тогтооно. Батлах ба няцаахдаа логикийн үндсэн хууль болох хангалттай үндэслэлийн хуульд өөрөөр хэлбэл, үзэгдлийн үнэн болох нь шинжлэх ухааны хөдөлгөөнгүй магадлалаар, хангалттай нийтлэг, олон тооны судалгаа ба практикаар батлагдсан байх ёстой.

	Сэтгэхүйн үйл ажиллагааны дадлууд нь өөрийгөө боловсруулах ажлыг жинхэнэ үр бүтээлтэй болгох, оюун ухааныг эрчимтэй хөгжүүлэх нөхцөлийг хангана.

	Сэтгэхүйн хөгжлийн гол шалгуур бол шинэ үзэл санаа бий болгох чадвар юм. Оюун ухаан нь үзэл санаанаас салангид байдаггүй. Харин аливаа шинэ үзэл санаа гэдэг нь нэгэн хэвээс гарч, тогтсон хуучин үзэл бодолтой тэмцэх явдал юм. Үүний тулд зоригийн дээд хэлбэр болох сэтгэх зориг хэрэгтэй. Иймээс оюун ухаан, зан төрх хоёр хамт төлөвших ёстой.

	Хэрэв амьдралын асуудлыг оновчтой шийдвэрлэх эрэл хайгуулд, шинжлэх ухааны зоримог шинэ таамаглал боловсруулахад, зарим үед «мөнхийн үнэн» гэж тунхаглагдсан төөрөгдлийг даван туулахад, нийтээр хүлээн зөвшөөрсний сөрөг үзэл санааг үндэслэхэд, дүрмээс гадуур, үл ойлгогдох баримт, жигтэй сонин үзэгдлийг тааварлахад сэтгэхүйг чиглүүлсэн бол сэтгэхүй онцгой эрчимтэй хөгждөг. Сэтгэхүй нэг загварын биш зорилтыг шийдвэрлэж байж гэмээ нь оюун ухаан хөгжиж байдаг.

	Сэтгэхүй нь эхний үедээ баримт сэлт дээр хоёр дахь үедээ үзэл санаан дээр тулгуурлана. Баримт сэлт бол шинжлэх ухааны агаар төдийгүй бас ч сэтгэхүйн үндсэн тэжээл, үзэл санааг төрүүлдэг материал нь юм. Тодорхой мэдлэг ба баримт дээр тулгуурлаагүй сэтгэхүй бол бидний оюун ухааныг сарниулагч хоосон бясалгал юм. Оюун ухаанаа тулгуур мэдлэгээр сахилгажуулцгаа, эс тэгвэл та нар сайндаа л мөрөөдөгчид, бүүр муугаар хэлбэл хоосон чалчигч билээ.

	Сэтгэх үйл асуултаас эхэлдэг. Аливаа шинжлэх ухааны түлхүүр нь асуултын тэмдэг байдаг гэж О. Бальзак оновчтой мэргэн тэмдэглэжээ. Хүн төрөлхтөн «яагаад», «яаж» гэсэн асуултын ачаар ихэнх нээлтийг хийсэн юм. Тохиолдож буй үзэгдэл бүхэнд асуулт тавьж сурцгаа, тэргүүний шинжлэх ухаан, нийгмийн практикаар түүндээ хариу олохыг оролдогтун, ингэвэл та нар сэтгэхүйн оргилд гарцаагүй хүрэх болно.

	Бүтээлчээр сэтгэх үйл нь асуудал дэвшүүлсэн асуултаас эхэлдэг. Харин ийм асуулт нь зорилго, нөхцөл, хэрэглүүр байгаа үед төрж гарах боловч тухайн нөхцөл, байгаа хэрэглүүрийг оновчтой ашиглаж, тавьсан зорилгод яаж хүрэхийг та нар энэ хэр үл мэднэ. Бэлэн хэв загвар болсон шийдвэр хэрэггүй болсон тэр үед зорилгод шууд чиглэсэн оюуны энгийн, наад захын хүч, практик үйл ажлаар үр дүнд хүрэх аргагүй болсон цагт сэтгэхүй идэвхэждэг. Иймээс эхний үе шатанд нөхцөлийг хэв загварын бус тохироо, тухайн байдалд аль хэдийнээ илэрхий болсон шийдвэр хэрэглэгдэх боломжгүй тохиолдлыг эрж олох нь чухал.

	Сэтгэх үйл ажиллагааны шинж төрхийг нарийн боловсруулах хэрэгтэй. Сэтгэх зориг бүхэнд хүртээлтэй бус. Эрдэмд шимтэх чанар дутагдалтай, боловсролын өндөр бус түвшинтэй үед л зоримог бус болгоомжилсон шийдвэр гарах бөгөөд ихэнхдээ үүнийг хаяагаа манагчид гэж нэрлэгддэг өөртөө итгэлгүй, шинээр хийж бүтээлчээр сэтгэх чадваргүй хүмүүс л хийдэг шүү дээ. Ийм хүмүүсийг сэтгэхүйн идэвхтэй үйл ажиллагаанд оруулах явцад бэлтгэх ялимгүй дасгал хийлгэхэд л зөв бус, хэт болгоомжилсон шийдвэрийн нь эзлэх хувь эрс буурдаг болох нь тогтоогджээ. Сэтгэхүйн шинж төрх нь танин мэдэх идэвхтэй үйл ажиллагааны туршлагаар судалгаа шинжилгээ, эрэл хайгуулын болон оновчтой ажилд оролцох явдлаар тодорхойлогдоно. Харин байгалийн нөхцөл, сэтгэх үйл ажиллагааны урьдах туршлагаас хамаарч болох сэтгэхүйн хөгжил дэх болзошгүй алдааг юу ч гэсэн тооцох хэрэгтэй. Сэтгэхүйд урьдах эрчээ хадгалах явдал хүчтэй илэрдэг. Сургууль дахь нэгэн хэвийн шийд болон адилтгах үндэстэй баталгаанд дасал болсон залуу хүмүүс энэ үндсэн дээр оюуны хөдөлмөрийн бэлхэн арга барилаас гарахыг оролдох боловч эцсийн дүндээ оюуны хөгжлөөр үе тэнгийнхнээсээ хоцордог байна. Оюуны үйл ажиллагааны арга барил хэдий чинээ олон талтай байвал сэтгэхүй төдий чинээ идэвхтэй хөгжинө.

	 

	 

	ҮГИЙГ ХЭРЭГЛЭЖ СУРЦГААЯ

	«Үг бол хүний хүчний захирагч» гэж В. Маяковский хэлжээ. Үгийн үнэний хүч нь тов тодорхой мэдлэгт, чин сэтгэлийн ухаалаг, итгэлтэй үнэнд, сэтгэлийн сайханд, ойлголтын гүнд байдаг. Үгийн хүч бол хүний оюун санааны үсрэлт, хүн төрөлхтний түүхийн олон мянган жилийн туршид мөнхийн үнэний төлөө хийсэн эрэл хайгуул, хүний оюун санааны ертөнцөд нөлөөлөгч барагдашгүй эх булаг юм. 

	 

	«Үгээр алж болно. Үгээр аварч болно. Үгээр хороо цэргийг хойноосоо дагуулж болно» (В. Шефнер).

	 

	Та нар хэн ч байсан, хэн ч болохыг хүсдэг эрмэлздэг байсан, амьдралын төлөөний тэмцлийн зэмсэг, хүн төрөлхтний харилцааны хэрэглүүр, өөрийгөө, «би» гэдгээ илэрхийлэх арга болсон үгийг хэрэглэж сурцгаагтун! Үг хэрэглэх урлаг нь хэзээ ч, бид хүүхдийг хүмүүжүүлж байсан ч, бид найз бус хүмүүстэй маргаж байсан ч, нэгэн санаатнуудаа дэмжиж байсан ч, будилсан баримт үзэгдэлд үнэнийг эрэхэд ч, шинжлэх ухаанд нээлт хийх буюу хүсэл хайр, сэтгэлээ илэрхийлэхэд хэн бүхэнд хэрэгтэй. Удирдах ба хүмүүжүүлэгч хүмүүс дулаан сайхан үгээр итгүүлж зоригжуулдаг. Үг бол хөдөлмөр ба харилцааны хэрэглүүр, хүмүүсийг залж жолоодох урлаг юм. Үүгээр ч зогсохгүй бас үг бол оюун санааны баялаг, дотоод соёлын тусгал, мэргэжилтэн хүний өөрийгөө тодорхойлох үзүүлэлт юм.

	«Мэдэж байгаа боловч санаагаа гаргаж чадахгүй байна», «Үг хүрэлцэхгүй байна», «Би илтгэгч болж төрөөгүй болохоор сайхан ярьж чадахгүй юм» гэсэн яриаг бид олонтоо сонсдог. Харин сайхан ярихын тулд зориудын дасгал хэрэгтэй.

	Армийн офицер М. И. Кутузов залуудаа ярих биш ажиллах хэрэгтэй гэж үздэг байв. Гэхдээ залуу жанжин цэргүүдтэй ярилцаж чаддаг болсон төдийгүй өөрийн дарга Суворовыг итгүүлж чаддаг байжээ. Харин дипломатч Кутузов гойд сонирхолтой авьяаслаг ярьдаг болж уран яриагаараа Туркийн улс төрийн томоохон зүтгэлтнүүдийг эрхэндээ оруулж, тэр ч байтугай турк хэл судалжээ. Английн цэргийн нэг элч үүнийг мэдээд: «Кутузов францаар ярихдаа туркчүүдыг бачилж, туркээр ярихдаа тэднийг хэрхэн бачлахаа мэддэг байв ...» гэжээ. Оросын ухаалаг жанжин М. И. Кутузов ярих, ажил хэрэг гүйцэтгэхийн аль алийг адилхан чаддаг байв. Кутузов салбарын хуралдаан дээр: «Та нар Москваг орхиж ухрахаас айж байна. Харин би бол үүнийг тэнгэрийн тааллын хэрэг мэт үзнэ. Учир юү вэ гэвэл энэ нь армийг аврах юм. Наполеон бол эрчит урсгал мэт бөгөөд тэднийг бид зогсоож үл чадна. Москва бол тэднийг үмхэн залгих уруул мэт болой. Москваг алдсанаар Орос орныг алдахгүй, Москваг тавьж өгснөөр бид гайхлуудад мөхөл бэлтгэх болно. Хариуцлага над дээр бууж байгааг мэдэж байна. Гэхдээ эх орныхоо сайн сайхны төлөө өөрийгөө золиосонд гаргахаас буцахгүй. Ухрахыг л тушааж байна» гэж хэлжээ. Цэргүүд Кутузовт хайртай түүний байлдааны туршлага, нэр хүндэд төдийгүй уран яруу үгийн увдис хүчинд итгэдэг байв.

	Оросын нэрд гарсан түүхч В. О. Ключевскийг оюун санаа ба үгийн суу билигтэн гэж нэрлэдэг. Энэ хүн Пензийн бөглүү тосгоны санваартан ламын гэр бүлээс гаралтай төрөлхийн авьяастай хүн байжээ. Гаднаас нь харахад урвагар, нүдэндээ шил зүүсэн шингэн сахалтай, буурал үстэй. жижиг биетэй хүн яг л XVII зууны Москвагийн даамал гэсэн үг. Тэрээр нүдээ яльгүй онийлгон шилэн дээгүүрээ танхимыг гүйлгэн харж намуун дуугаар ярина. Гэхдээ тэрээр түүхийг юутай их мэддэг! Юутай хүчтэй бодож чаддаг байв. Ключевскийг ярьж байгаа үед сонсогчид цагийг мэдрэхээ больж тэдэнд эртний Новогородоос хүрч ирсэн буюу Куликовын тулалдааны гэрч өөрөө ярьж байгаа юм шиг, тэд ч түүхэн үйл явдал оролцож байгаа мэт санадаг байжээ. Ключевский өөрийгөө сэтгэгч, яригчийн авьяасыг эзэмших хүртэл хөгжүүлсэн бөгөөд үүнд л түүний хүч, гайхамшиг оршино. Хэрэв хүн үгийн увдисыг ийнхүү эзэмшиж чадвал юутай сайхан.

	В. И. Ленин шалгарсан илтгэгч байлаа. Түүний илтгэл ярианд өгүүлэхийн уран цэцэн, эгэл жирийн оюун бодлын хүч, гүн мэдрэмж, сэтгэгчийн учир шалтгааны холбоо, илтгэгчийн ур чадвар дүүрэн байдаг байжээ. Октябрийн хувьсгалын удирдагчийг юуны түрүүн түүний коммунизмын эрхэм дээд зорилгод итгэх итгэл, үзэл санаа, ард түмэнд үнэнч, тэдний амьдралыг мэддэг, дарлагдсан болон хувь тавилангүй бүхний эрх чөлөөний төлөө хийсэн тэмцэл нь тодорхойлдог байв. Дэлхийн бүх улс түмний хөдөлмөрчид, пролетари нарын ухамсарт Ленин, үнэн хоёр салшгүй хэсэг нь юм.

	Ингэхлээр үгийг хэрэглэж сурахын тулд гүнзгий мэдлэгтэй, индрээс ярьж байгаа тэр зүйлдээ итгэлтэй байх ёстой. Уг яриагаар бус үнэмшлээр итгүүлэгтүн! Гоё ярих нь сайн ярих гэсэн үг бус. А. П. Чехов «Илтгэгч» өгүүллэгтээ хэзээ ч гэсэн юуны ч тухай ярьж л байдаг Запойкин гэдэг хүнийг дүрсэлжээ. Түүний яриа усан хоолойгоос ус урсах мэт жигд, элбэг, нэгэн хэмээр урсана. Тэгээд ч түүний яриа уран яриа бус, аятайхан бүүвэй болно. Ухаан санаатайгаа холбоогүй урт яриа цувуулдаг, амаа татаж чаддаггүй бусдад зөвлөхдөө сайн атал өөрөө түүнийгээ үл мөрдөгч хүмүүсээс болгоомжлох хэрэгтэйг янз бүрийн ард түмний зүйр цэцэн үгэнд сургасан байдаг. Хоосон чалчигч, гоё хоосон яриаг ард түмэн ёжлон шоолдог: «хэл амаараа бол хэнд ч гүйцэгдэшгүй», «Уран гоё үгээр уулзсан бүхнийг гомдоохооргүй», «Хэл яриа нь сайхан боловч хэрэг явдал нь хоосон», «Ярих даа ядрахгүй, сонсохдоо сонирхохгүй», «Олон үгэнд олзгүй ганц үгэнд гарзгүй», «Хонуут өнжүүт ярьсан ч хоолойд нь эвэр ургахгүй» г. м.

	Үгээр дайсны далдын өдлөгийг илрүүлэн тэмцэн ялж, хойноосоо дагуулж чаддаг үгийн тийм жинхэнэ мастер болохын тулд хүн ямар чанаруудыг эзэмшвэл зохих вэ?

	1. Үзэл санаандаа итгэлтэй байж, хүмүүсийн сэтгэл зүйг мэдэх үзэл санаа олон түмнийг эзэмдсэн тэр цагтаа материаллаг хүч болж чаддагийг В. И. Ленин ба түүний хамтран зүтгэгчид баталсан байдаг. Яриагаа хүмүүст ойлгомжтой байлгахын, тулд сонсож байгаа хүмүүсээ мэдэх, хүмүүсийн амьдралыг мэдэх, онол практикийг буурь суурьтай задлан шинжлэх хэрэгтэй. Түүнгүйгээр нэр хүнд байх боломжгүй бөгөөд нэр хүндийг олсон цагт ярьсан үгийн нь хүч олон дахин нэмэгдэнэ. Лекторт хандаж байгаа хүмүүсийн харилцаа нь түүний ярианд хэрхэн хандаж байгаагаас танигдана.

	Илтгэгч хүн өөрийгөө боловсронгуй болгох, хүмүүжих үндсэн сургаалыг аль эрт I зууны үед ромын уран илтгэгч, илтгэх урлагийн онолыг үндэслэгч Квинтилиан боловсруулжээ. Юуны өмнө их мэдлэг эзэмшиж түүнийгээ оновчтой, хурц, хялбар ойлгомжтойгоор илэрхийлэх; илтгэгч байх гэдэг нь ямар ч нөхцөлд иргэн, хүн байх, зан суртахууны өндөр чанарыг эзэмших, бага залуугаасаа «сайн үйлст эр» болохыг эрмэлзэх; эсрэг этгээдтэй маргахад(оновчтой, дүрслэлтэй, хүртээмжтэй ярихыг эрмэлзэж «Чамайг ойлгохгүй байх аргагүй болтол ярих» үл дийлдэхээр ярих юмаа олж чадахын тулд ухаарах чанарыг өөртөө бий болгох хэрэгтэй.

	2. Илтгэх урлагийн түүхийг мэдэх, түүний шилдэг жишээнээс суралцах: энэ явцдаа илэрхийлэх санааныхаа үзэл суртал, хурц тод чанарыг алдахгүй байж, үгээр үйл хэрэгт нөлөөлнө гэдгийгээ мартаж болохгүй. Үлэмжийн илтгэгч В. И. Ленин урьдах үеийн илтгэгчдээс суралцах явдал чухал гэж тооцож байв. Н. К. Крупская дуртгалдаа: Ленин, ромын илтгэгчдийн ярих барил, ярианы бүтэц, өнгө аясыг нарийвчлан задалж үзэхдээ Цицерон, Демосфен нарын бүтээлийг эхээр нь уншдаг байсан гэжээ.

	Эртний Грек орон илтгэх урлагийн эх өлгий болж байсан нь санамсаргүй зүйл бус юм. Энд солончуудын хуулиар хүн бүр шүүхэд өөрийгөө хамгаалах ёстой бөгөөд үүний тулд ярьж чадах хэрэгтэй болдог байжээ. Алдар нэр, албан тушаал, эд баялгийн алийг нь ч энэ үед бодол санаагаа ардын хуралд итгүүлж, баталж, сайшаалд хүрэх чадвараас салгаж болшгүй байжээ. Хомерын найраглалд олон уран илтгэгчийг дүрсэлсэн байдаг. Өвгөн Нестор бол чанга дуугаар уран сайхан ярьдаг, түүний амнаас бал мэт амттай яриа урсан гарна гэх буюу үг яриа цөөтэй Менелай, элгэн халуун хүсэлтэй Одиссей «Түүний амнаас гарах яриа цасан шуургатай адил шуурна» гэх мэт тус бүрийнх нь хэв маяг давтагдашгүй онцлогийг тодорхой харуулжээ. Пушкин, Есенин, Блок, Вознесенскийг дуурайснаар нэрт яруу найрагч болохгүйн адил хэн нэгнийг дуурайснаар алдартай илтгэгч болохгүй л дээ. Өөрийнхөө төрөлх зан төлөв, бололцоо, онцлог авьяас чадвартаа зохицуулан ярих хэв маягаа сонгон ологтун. Илтгэх урлагийн түүхийн анхны сургамж ийм байна.

	Перикл бол афины нэрт илтгэгч байжээ. Үүнийхээ ачаар тэрээр ардчилсан Афиныг 15 жилийн турш жолооджээ. Түүний илтгэж байгаа нь ардуудтай зөвлөлдөж байх шиг байдаг сан гэж грекийн түүхчид өгүүлжээ. Нэг удаа хотын барилга байгууламжид хэт их хөрөнгө зарж байна гэж Периклийг зэмлэжээ. Перикл үг хэлж энэ үнэн үү? гэж асуув. Цугларагсад шуугилдаж тэр дундаас «их байна» гэсэн үг сонстов. «Хэрэв тийм бол бүх зардлыг би өөртөө хүлээе, харин байшин бүр дээр миний нэрийг бичих болно» гэж Перикл хэлэв. Хэчнээн л хэрэгтэй бол тийм мөнгийг Перикл улсын сангаас авч байг гэж ард түмэн шийджээ. Сонсогчдыг хүндэтгэн, тэдэнд өөрийн бодол санааг тулгахгүй байх, бүгдээрээ олон талаас нь хамтран бодож, итгэл үнэмшлээ хамгаалах боломж өгөх гэсэн алтан дүрмийг Перикл мөрддөг байжээ. Түүний ярианд «Итгэл үнэмшлийн охин тэнгэр тайван нойрсоно» гэж гардаг нь дэмий хэрэг бус ажээ.

	Эртний Грекийн уран илтгэгч Демосфены нэрийг бид сайн мэднэ. Түүний амьдрал бол өөрийгөө төгөлдөржүүлэхийн жишээ юм. Тэрээр юун түрүүн оюун ухаанаа хөгжүүлэхээр шийдэж үлэмж их уншиж, Фукидидын бүтээлийг судалж, Горгий. Антифан, Лисий, Сократ зэрэг грекийн олон илтгэгчийн яриаг хуулан бичжээ. Үүний зэрэгцээ дуу хоолой, нүүрийн хөдөлгөөнөө цэгцлэн сайжруулахаар их ажиллажээ. Дал мөрөө чичгэнэдэг явдлыг арилгахын тулд өрөөнийхөө адраас илд дүүжилж үг ярианы дасгал хийдэг байсан бөгөөд хэрэв мөр нь хөдөлбөл илд хатгадаг байв. Демосфены найз жүжигчин Сатир түүнийг ярианы арга маягт сургадаг байж. Илтгэх урлагийн оргилд хүрэх зам бэрхтэй байсан боловч Демосфен эцсийн эцэст санасандаа хүрчээ. Тэр яриандаа хувийн зан төрхөө тусгаж, сонсогчдынхоо сэтгэл зүйг гүнзгий ойлгохыг эрхэмлэдэг байв. Түүний ярианы логик холбоо, агуулга, итгүүлэх хүчийг няцаахын аргагүй гэж орчин үеийнхэн үздэг байна.

	Демосфен цаг ямагт улс орныхоо амьдралын хамгийн чухал асуудлаар илтгэдэг байсан бөгөөд түүний хувьд ярих нь эцсийн зорилго бус, харин улс төрийн тэмцлийн хэрэглүүр байсан. Аугаа их илтгэгч тэр хүн юуны өмнө иргэн байсан. Македончууд афинчуудыг ялах нь тодорхой болсон тэр үед тэрээр бусдын дарлалд амьдрахаас татгалзан хор иджээ.

	Демосфены ярианы хэв маягийг түүхэнд дурдахдаа: «Демосфены яриа эрхэм сайхан, бас энгийн, ер бусын, гэхдээ ерийн, амттай мөртөө гашуун, эрчтэй атлаа сул чөлөөтэй, хөгжилтэй хэр нь ёс төртэй» гэсэн байдаг. Хүний сэтгэлийн бүх өнгө аясыг эзэмдэж түүнд гарцаагүй нөлөөлдөгт л Демосфены хэл яриа, амьдралын замын сургамж оршино.

	Ромын суут уран илтгэгч Цицероны үгийг судлахад их зүйлийг өгөх болно. Тэр хэлэхдээ: «Илтгэгч хүн өөрийгөө диалектикийн нарийн ойлгоц, гүн ухааны санаа бодол эмгэнэлт жүжигчний дуу хоолой, бүүр эцэст нь чадварлаг жүжигчний дохио хөдөлгөөнтэй холбох ёстой» гэжээ.

	3. Ярианы эв дүй ба соёлыг эзэмших. Утга зохиолын хэл, ярианы боловсрол, соёлыг эзэмших нь манай үеийн хүн бүрд ялангуяа илтгэгч бүрд хэрэгтэй гэдэг нь эргэлзээгүй. Илтгэгч үгийг гажуудуулж, өргөлтийг өөрчлөн, холбогдолгүй аль нэг нэр томьёог хэрэглэн яривал танхимд тэр дороо шуугиан гарах явдал байдаг. Нэг далайлтаар сонирхолтой, чадварлаг ярьж сурахгүй нь мэдээж боловч үүний төлөө цаг ямагт тэмүүлэх хэрэгтэй. Мэдлэгээ чадварлаг эзэмших нь ярих эв дүйгээс багагүй чухал. Хүний сэтгэхүйд нөлөөлөх хэрэглүүр болох үгэнд, тавигдах шаардлагыг ард түмэн маш оновчтой тодорхойлсон байдаг.

	 

	1. Хэлэхгүй байж болохгүй тийм үед л хэлэх хэрэгтэй. 

	«Үг бол мөнгө, харин дуугүй байх нь алт», 

	«Илүү үг харамсалд хүргэнэ», 

	«Цагаа олсон үг үнэтэй» 

	«Унд хоолыг идэж байж, ухаан бодлыг сонсож байж мэддэг».

	 

	2. Ярихын өмнө хэнд юуг яах гэж ярих, хэрхэн хэлэхээ бодож үз. 

	«Бусдыг шинжихээр бодлоо шинж», 

	«Хэлэх үгээ амандаа болгоо», 

	«Ам алдвал барьж болдоггүй, агт алдвал барьж болдог».

	 

	3. Үгийг ариун үйлд хэрэглэ. 

	«Чин санааны үг хүнд хүрэхдээ ангасан газарт хурын дусал буух адил», 

	«Энхрий ялдам үг эргэсэн толгойг тайтгаруулна», 

	«Сайхан үг талархлын хариутай», 

	«Чин сэтгэлийн үг чихэнд чимэгтэй», 

	«Муу мэдээг тараахыг бүү яар», 

	«Зөвлөх үг зөв бурууг илд адил ялгана».

	 

	4. Үгийн утга санаа үнэтэй. 

	«Талбайд тариа чимэг, ярианд ухаан чимэг», 

	«Оносон үг дарсан тамганаас хүчтэй», 

	«Учиртай ярианд ухаан цугларч, тэнэгт нь тэр сарнина», 

	«Ухаантай ярилцах нь бал бурам идэх адил», 

	«Юу мэддэгээ хэзээ ямагт бүү ярь, харин юу ярьж байгаагаа ямагт мэдэж бай».

	 

	Ярианы эв дүйн үндсийг Марк Туллий Цицерон хэдийнээ тодорхойлжээ. Цицерон үзэхдээ илтгэгчийн хувьд гол нь өргөн боловсрол бөгөөд энэгүйгээр итгүүлж, хамгаалж, довтлох боломжгүй. Тэрээр илтгэгч хүний төрөлх авьяасыг бус, харин гүнзгий мэдлэг, хөдөлмөрч чанар, ухааныг юун түрүүнд үнэлжээ. Түүнд, илтгэгчийн ур чадварт итгүүлэх, дахин итгүүлэх чадвар хосолж байжээ. Аль нэг үзэл бодлыг хамгаалахын хамт нөгөө утгыг нарийн задлан үзэж өөрөөр хэлбэл эсрэг үзэл, байр, суурь, шийдвэр болон түүний дагуулах үр дагаврыг илчлэн заадаг байв. Тэр, баримтаар учир шалтгааны холбоог хичээнгүйлэн боловсруулж тэгээд бас бодол санааг батлахад дан ганц баримт ашиглан бусад нь сэтгэн мэдрэхэд үйлчилдэг байв. Цицерон, учир зүйн баримт, сэтгэл хөдлөлийн тал бие биедээ ягштал таарч үг яриаг бүрэн төгс болгодог «үе» гэсэн ухагдахууныг ярианы бүхэл бүтэн хэсэг болгон авч үзжээ. Энэ «үед» дараах ярианы зохиомж багтаж ордог. Үүнд: Эхлэл, хэргийн мөн чанарыг гаргах асуудлыг задлан шинжлэх төлөвлөгөө, баталгааг (гол хэсэг) задлан үзэх, товчлон давтах буюу ярьсан ярианы товч дүн зэрэг болно. Манай үед хүртэл хадгалагдаж ирсэн Цицероны хэлсэн үгийн 56 ярианы жинхэнэ эхэд дээрх бүрэлдэхүүн хэсгийн дарааллыг тодорхой харж болно. К. Маркс, Цицероныг судлах, улс төрийн зүтгэлтний илтгэх ур чадварыг түүнээс суралцахыг үзэл нэгт нөхдөдөө уриалж байжээ. Шинжлэх ухааны коммунизмыг үндэслэгч өөрөө мөн тийм байдлаар гол үзэл санаа ба асуултыг дэвшүүлж тавих, дараа нь түүнийгээ бүх талаас нь нягтлан баталж, гол сэдвийг «зөвшөөрөх» ба «татгалзах» алин болохыг тэнсэн бодуулахаар яриагаа эхлэх дуртай байжээ.

	Илтгэн ярихад нийтлэг хэлбэрийн алдаа гэвэл

	1. Гадаадын үг, үл мэдэгдэх нэр томьёо, ухагдахууныг ихээр хэрэглэх.

	2. «Дахин хэлэхэд», ба «энэ болбол» зэрэг дагалдах сул үгийг оролцуулж ярих, «Би үл итгэнэ», «Танд тийм байна уу», «анхаарлаа хандуулахыг хүсье» гэх мэт. (заримдаа эднийг хэрэглэх ашигтай боловч) холбоо үгийг улиглан давтах.

	3. Илтгэл ярианы сэтгэл хөдлөлийн эхлэлийг хэтрүүлэх: илтгэгч амьсгал авах ч завгүй байснаа сүүлдээ сонсогчдын анхаарлыг удаан татаж чадахгүй болох.

	4. Хашхирах адил хэт чанга дуу хоолой: сонсогчид 8—10 минут болмогц л ийм яриаг хүлээж авахаа бүүр больдог.

	5. Холбоос үгийг байнга хэрэглэх: 

	 

	«холбоо үг бол хадаас, цавуутай адил учир цөөн л тусмаа сайн сан» 

	 

	гэж М. В. Ломоносов онож хэлсэн байдаг.

	Ард түмний цэцэн цэлмэг үг хэллэг, зүйр үг, их хүмүүсийн бодол санаа нь хэл яриа эзэмших сургууль болдог. Харин А. Ф. Кони 

	 

	«Өөрийн гүнзгий ухаан санаа дутагдах үед ухаантны мэргэн санааг хэрэглэхийг зөвшөөрөх бөгөөд энэ нөхцөлд Лермонтов, Толстой, Диккенсийн утга хэллэгийг алдагдуулахгүй байх аргыг баримталбал зохино» 

	 

	гэж оновчтой зөв тэмдэглэжээ.

	Ярианы хураангуй чанар бол авьяасын эгч дүүс мөн. Илтгэл яриагаа ашигтай, шинэ агуулгаар чинээнд нь тултал нягтруулан илэрхий үнэнийг давтахгүй байх «Ухаан бодлыг модоор дүүргэхгүй» илүү бүхнийг шахан хаях нь чухал. Бас түүний сацуу («Сэргээх амралт» гэсэн конийн санаа) нягтруулсан мэдээлэл, яриаг хүч тавин сонсох үед ядаргаа гаргах өвөрмөц завсарлага хэрэгтэй.

	Утга санаа бүрд өөрийн гэсэн дүр төрх бий. Дүгнэлт гаргаж хэлэхийн өмнө тэр дүгнэлт урган гарахуйц дүр зургийг сонсогчдын нүдний өмнө бий болгох хэрэгтэй гэж баталж байсан оросын илтгэгч Ф. Н. Плевако үүнийг сайн ойлгож байжээ. Оросын өөр нэг нэрт илтгэгч С. А. Андреевский үйл хэрэг, үзэгдлийг ярихдаа уран сайхны өнгө аяс хэрэглэдэг байсан нь тохиолдлын хэрэг бус.

	Хүн өөрийгөө хүмүүжүүлэхдээ иргэний чанар ба ярианы соёл, ажил хэрэгт туслах үг яриа ба зан төлөв, итгүүлэх ба үлгэрлэх хоёрыг нэгэн зэрэг төлөвшүүлэх ёстой.

	Оросын их эрдэмтэн, яруу найрагч, сурган хүмүүжүүлэгч М. В. Ломоносов илтгэгч хүн зүй ёсоор эзэмшвэл зохих доорх таван чанарыг нэрлэсэн байдаг.

	1. Төрөлхийн чанарууд: үүнд дуу хоолой ой тогтоолт, ажигч чанараар барахгүй аливаа хэрэгт авьяаслаг байх. Учир юу гэвэл илтгэгч нь зөвхөн үг хэлэхийн тулд бус нэр төрд хүрэх ёстой тийм ажил хэргийн төлөө төрдөг юм.

	2. Ер нь өргөн боловсролтой байх, энэгүйгээр илтгэгчийн ур чадварын үндсийг эзэмшлээ ч амжилтад хүрч чадахгүй.

	3. Бусад илтгэгчдийн уран хэллэгийг дуурайх замаар үгийн урлагт суралцах чадвар (бүр тодоор хэлбэл, урьд үеийн алдарт илтгэгчийн жишээг мөрдөх, тэдний бүтээлч өв уламжлалыг эзэмших, гэхдээ эртний хэв шинжийг ерийн хуулбарлах бус).

	4. Хөдөлмөрч, үргэлжлэн хичээнгүй ажиллах чадвар, зохиож бичих ба ярьж өгүүлэхэд дадлагажих (чухамдаа энэ шаардлага нь өөрийгөө хүмүүжүүлэх уриа болно).

	5. Илтгэгч бол ёс суртахууны өндөр чанар эзэмшсэн хүн байх ёстой.

	Илтгэгчийн ур чадварыг хөгжүүлэх талаар М. В. Ломоносовын өгсөн тодорхой зөвлөгөөнүүд багагүй ээ. Үүнд: ярианд орж байгаа үгийг хэр чухал болох зэргэмж, цагийн байдал болон дуудлагын шинж төрхөөр байрлуулах бөгөөд «хаалтгүй орох газрыг нь олох» хэрэгтэй. Өөрөөр хэлбэл, хурц болон эмзэг, өнөөгийн тулгамдсан чухал асуудалд анхаарлаа хандуулах, «Өөрөө сэтгэл догдолж байж тэр юмандаа бусдын сэтгэлийг хөдөлгөх», «хэт сунжруулан ярих буюу яарахгүй байх», «хэмнэл дуудлагыг андуурах буюу бүрмөсөн гацахгүйн тулд уран илтгэгч хүн өөрийнхөө яриаг хатуу тогтоож сурах» гэх мэт.

	Нэр цуутай илтгэгч бүр, илтгэх урлагт өөрийн хувь нэмрийг оруулсан ба өөрөөсөө хойш өнөөдрийг хүртэл ач холбогдлоо алдаагүй тийм үнэт зөвлөгөөг үлдээжээ.

	 

	«Илтгэгч хүн ариун зорилгынхоо төлөө зүрх сэтгэлээ доргиож түүндээ хүсэл шуналаа юүлэн өгч түүгээрээ ойлголтынхоо дүр төрхийг мэдээлж чаддаг байх ёстой» 

	 

	гэж Даламбер баталжээ.

	Хүмүүсийг итгүүлэхийн тулд тэд чамайг хүлээн авч, ойлгодог, зүрх сэтгэл нь таны зүрх адил тийм галаар ноцох хэрэгтэй. 

	 

	«Зүрхийг хөндөхгүйгээр ухаан бодлыг татаж болохгүй» (М. М. Сперанский).

	 

	Илтгэгч бол бүтээлч хүн юм. Хүнийг итгүүлэн үнэмшүүлэхэд, үнэн мөнийг хамгаалахад, ард түмний сайн сайхны төлөө зориулагдсан цагт илтгэх урлаг нь үнэ цэнтэй юм. Үнэмшил, хүсэл тэмүүлэл учир шалтгааны зүйч, үг эзэмдэх урлаг зэрэг нь хүн бүрд давтагдашгүй: 

	 

	«нэг илтгэгч нь цугларсан олныг оргилсон урам зоригийн хүчээр чадварлаг эзэмдэж дагуулдаг байхад нөгөө нь намуун хөдөлгөөнөөр өгүүлж, гурав дахь нь егөөдөл, наргиа, хурц шогоор давуутай, дөрөв дэх нь эрэмбэ дараатай, ил тодоор өгүүлэх гэх мэт» (Б. Г. Белинский).

	 

	Лекц, ярианы үед тэмдэглэл рүү хялалзах буюу түүнийг уншиж болохгүй. Ингэвэл сонсогчидтой холбоогоо алдана. Үүнээс гадна лекц унших гэдэг бол бүтээлч ажиллагаа юм. Оросын нэрт түүхч Т. Н. Грановский лекцийн тэмдэглэлээ дандаа бичдэг боловч түүнийгээ хэзээ ч уншдаггүй байжээ. Тэр дурдахдаа «Лекц унших үед л хамгийн хэрэгтэй юм толгойд орж ирдэг» гэжээ.

	Ярихад гол нь «утга санаа ба үгийн хослол холбоог» олох (В. О. Ключевский) үүний хэрээр утга санаа зохих хэлбэртээ тохирч байх ёстой. Ядуу хомс бодол санаагаа нээлт мэт сүр болгон дурдахад хүмүүс инээж шоолдог, суут бодол санааг учирлан задалж чадахгүй үед хөөрхийлөлтэй болдог нь санамсаргүй хэрэг бус.

	Яриа таниулга нь хэзээд хувийн амьдралын туршлага буюу биеэр хийсэн судалгааны үр хөврөлд тулгуурлаж байх ёстой. Гэхдээ энэ явцад баримтыг хэтрүүлэн хэрэглэх нь зохимжгүй. Баримтад дарагдсан лекцийг Д. И. Менделеев түлшиндээ хахаад унтарч буй голомттой зүйрлэсэн байдаг.

	Ямар ч илтгэл ярианы амжилттай болохын үндэс нь хөдөлмөр юм. Илтгэгч ба лектор материалаа хэдий чинээ сайн мэдвэл сонсогчдын танхимыг төдий чинээ итгэлтэй, тайван эзэмдэнэ. Шүүхийн нэрт илтгэгч, зохиолч А. Ф. Кони 

	 

	«Илтгэгчийн сэтгэл догдлолын хэмжээ нь түүнийг бэлтгэхэд зарцуулсан хөдөлмөртэй урвуу хамааралтай байдаг» 

	 

	гэж оновчтой тэмдэглэжээ. Илтгэгчийн сэтгэхүй, сэтгэл хөдлөлд хяналтад байх ёстой боловч өөр хяналт тавихыг орхигдуулж болохгүй.

	Илтгэл ярианд олон санааг оруулж, олон асуудлыг хөндөх нь зохимжгүй, ингэвэл ярианаас сонсогчдын толгойд бага зүйл үлдэх буюу тохиолдлын хэсэглэл, сарниж гажсан оновчтой бус нөлөөлөл үлдэж хоцорно гэсэн үг. Өөр арга хэрэгтэй. 

	 

	«Хүч чадлаар амилсан бодол санаа нь үгийг сувд адил өнгө оруулдаг» 

	 

	гэж М. Ю. Лермонтовын хэлснийг санацгаая.

	А. С. Макаренко ирээдүйн багш болох оюутнуудад хандаж зохиолын хэсэглэл, шүлгийг унших бүрийдээ сэтгэл хөдлөлийн шинэ аяс төрүүлж, дүрийг шинээр өгүүлж толины өмнө дасгал хийж байхыг зөвлөжээ. Энэ нь үг хэрэглэх чадварыг хөгжүүлнэ. Ингэж байж л ирээдүйн багш нар «нааш ир» гэдэг үгийг хорин өөр өнгө аясаар хэлж чаддаг болох ба үүнийг А. С. Макаренко хүүхэдтэй ажиллах бэлтгэлтэй болсон гэж үздэг байв. Нөхөдтэйгөө ярилцах, улс төрийн сонсгол, хурал дээр үг хэлэх, семинарын болон практикийн хичээл, шүүлэг, шалгалт дээр хариулах үеийг ашиглан өдөр тутам үг яриа, дуу хоолойгоо дасгах чадварыг өөрийн хүмүүжлээр хэрэгжүүлнэ. Үгийг эзэмшихэд хичээнгүйлэн суралцвал яриа чинь улам л боловсронгуй болно. Энэ бол хүн бүрд боломжтой ч хэрэгтэй ч зүйл ээ. 

	 


ТӨГС САЙН ӨӨД ТЭМҮҮЛЭГТҮН

	 

	ОЮУН САНААНЫ БАЯЛАГ БОЛ АЗ ЖАРГАЛ МӨН

	Хүн аз жаргалын төлөө төрдөг. Энэ үнэн хэнд ч эргэлзээ төрүүлэхгүй биз. Харин энэ аз жаргал юунд орших, түүнд яаж хүрэх вэ гэдэг асуултад янз бүрийн хариу өгдөг. Ромын зохиолч, гүн ухаантан Сенека «Аз жаргалын шалгуурыг хэн ч, хэзээ ч мэдэхгүй» гэж тэмдэглэжээ. Гэлээ гэхдээ, аз жаргалын бүхэнд зөвшөөрөгдөх тийм шалгуур байх уу?

	Амьдрал, түүний бүрэн дүүрэн чанар бол аз жаргал гэсэн үг. Харин жаргал эдлэхийн тулд эрүүл саруул байх хэрэгтэй. Гэтэл эрүүл мэнд гэдэг хүний өөрийнх нь гарт байдаг. Үүнийг батлах зүйр цэцэн үг зөндөө бий!

	 

	«Эрүүл л байвал бусад нь болно» (Орос)

	 

	«Эд баялаг - хүнсний үүц, эрүүл мэнд - эрдэнийн сан» (Хятад)

	 

	«Төрөхийн эрүүл бол төгс их баяр» (Латин)

	 

	«Эрүүл мэнд амьдралын баяр баясгалан» (Молдав)

	 

	«Эрүүл мэнд хүн бүрд хэрэгтэй» (Украин)

	 

	Эрүүл мэндийг төрөхөөс бидэнд заяадаг бөгөөд бид түүнийг хамгаалж чадвал 150 нас насалж ч болно. Хорвоод бүтэн хагас зууныг туулж амьдрахаас хэн татгалзах билээ?! Харин эрүүл байхын тулд байнга хөдөлмөрлөх хэрэгтэй. «Эрүүл мэнд, хөдөлмөр хоёр эгнэгт хамт байдаг.

	Аз жаргал бол хайр дурлал гэж ч бас ярьдаг. Алдаа эндэгдэлд учраагүй залуу насанд ийм л байна гэж ариунаар итгэдэг. Хайр дурлал бол байгалийн өглөг буян, хувь зохиолын өгөөж бус, түүнд үйлчилж, зарим үед өөрийгөө болон хайртай хүнээ тасралтгүй өөрчлөн өөд татаж байж түүнийг угтан авч бойжуулан, боловсруулж бэлтгэх хэрэгтэй гэдгийг олон хүмүүс ойлгодоггүй юм. 

	 

	«Үнэнч нөхөр дээрээс унадаггүй», 

	«Нөхрийн чанарыг гурван өдөрт бус гурван жилд олж мэд!», 

	«Сайхан хүн олон ч сэтгэлийн амраг үгүй», 

	«Хайр сэтгэл түлшгүй бол унтрах гал юм», 

	«Гоо сайхнаар цадаж болдоггүй», 

	«Эрд гармагц эргээд хоёр биеэ хар», 

	«Өнгөний сайхныг харахад таатай, ухаантай хүнтэй амьдрахад аятай» 

	 

	гэх мэт ардын цэцэн үг сургадаг.

	Хос хоёр учран сэтгэлтэй болж, айл гэр болон хүүхэд төрүүлж гэж бодъё. Аз жаргалтай байхын тулд тэдэнд юу хэрэгтэй вэ? Орон байр зайлшгүй хэрэгтэй, эд хогшилтой байх хэрэгтэй гэж бодмоор. Сайн ажиллаж чаддаг байх хэрэгтэй гэсэн үг. Хайр сэтгэлийн аз жаргалыг хөдөлмөрийн аз жаргалаас салгах аргагүй. Үүнээс өөрөөр бодож байгаа тэр хүн гүнзгий төөрөлдөж байгаа нь тэр. 

	 

	«Ажилч хичээнгүй бус хүнд аз жаргал аяндаа ирэхгүй» 

	 

	гэж эртний Грект ярьдаг байжээ. 

	 

	«Их хөдөлмөрлөсөн хүн ирээдүйд аз жаргал эдэлнэ» 

	 

	гэж Леонардо да Винчи батлан хэлжээ. 

	 

	«Ажил хөдөлмөр бол цорын ганц аз жаргал мөн» 

	 

	гэж В. Брюсов хэлжээ.

	Эрт өнгөрснийг орхиж өөрсдийнхөө тухай ярилцъя. Өөрийнхөө төсөөлж байгаагаар хань болох хүнийхээ эрхэм дээд төрх, төлөвийг цаасан дээр зураглаад үз! Хань бүл болох хүндээ хайр сэтгэлээ өгөхийн тулд түүний эзэмшсэн байвал зохих сайн талуудыг тоочин бичээд үз. Түүн дээрээ эдгээр чанараас ямар нь өөрт чинь байгааг тэмдэглэ. За ямар зөрүү, эсрэг тал байна вэ? Ленинградын нийгэм судлаач И. С. Кон энэ асуултаар хийсэн судалгааг дүгнэн үзээд дунджаар залуу харчууд охидод 14 шаардлага охид эрчүүдэд 21 шаардлага тавьсныг илрүүлэн тэмдэглэжээ. Хайр татсан нөхөр болох хүнээ зүс царай сайтай, эр зориг, хүч тэнхээтэй, бас үнэн сэтгэлтэй, мэргэжлээ сайн эзэмшсэн, муугүй цалинтай, даруу төлөв, тэсвэр хатуужилтай уян зөөлөн, үнэнч шударга, хөдөлмөрч чанараараа бусдаас ялгарч байх хэрэгтэй гэж үзжээ. Залуу эрчүүдийн тавих шаардлага арай зөөлөн боловч сэтгэлт бүсгүйгээ дур булаам, хүнд аялаг зөөлөн, хажуудахдаа анхаарал тавьдаг, ухаалаг, чадварлаг сайн эзэгтэй байхыг хүсжээ. Ингэхлээр бие хүний гол сайхан чанаруудыг эзэмшсэн, хөдөлмөрч хүнд хайр сэтгэлтэй болохыг залуус хүсдэг байна. Өөрөө хүний хайр татахын тулд оюун санааны ертөнцөө хайр дурлалын учралд нэг адил бэлтгэх хэрэгтэй. Сэтгэлийн хүч тэнхээ, цэвэр ариун чанар, харимгүй хайр сэтгэл нь оюун санааны сайхнаас урган гарна.

	«Аз жаргал гэдэг нь авьяас билигтэй байна гэсэн үг» гэж олноороо үздэг. Авьяас билэг байвал алдар нэр, мөнгө зэрэг хэрэгтэй бүхнээр хангагдана гэсэн үг. Харин А. П. Чехов 

	 

	«Авьяас билэг гэдэг бол юуны өмнө хөдөлмөр» 

	 

	гэсэн байдаг. А. Франс үүнээс төдий л зөрөөгүйгээр 

	 

	«Хөдөлмөр бол суу билгийн амин сүнс авьяас билгийн тольт зүрх бөгөөд аливаа авьяас чадварын дотоод хөдөлгүүр юм» 

	 

	гэжээ. Үүнийг лавшруулан М. И. Калинин авьяасыг тодруулахын тулд удаан хугацаагаар, цөхрөлтгүй ажиллан, түүнийгээ хөгжүүлэхийн тулд он жилийн цуцалтгүй, бие хайрлахгүй хөдөлмөр хэрэгтэй гэж тэмдэглэсэн бий. Авьяаслаг залхуу шиг харамсалтай юмгүй. Амьдралд онцгой байр эзлэх чадвар түүнд байх боловч зориг байхгүйгээс байгалиас заяасан авьяасыг аз жаргалын зэмсэг болгох нөхцөл түүнд үл бүрдэнэ. М. Горький хэлэхдээ 

	 

	«Авьяас билэг нь жолоонд сургах хэрэгтэй сайн угсааны морь адил, хэрэв хадууруулж сургавал морь бус адасга болж хувирна» 

	 

	гэжээ. Авьяас ганцаараа юм болохгүй, ур чадвар хэрэгтэй, энэ нь ямар ч үед тасралтгүй, хичээнгүй хөдөлмөрөөр төрж гардаг гэж олонтоо ярьдаг.

	Аз жаргал бол их зорилгын төлөө хийх тэмцэлд оршино гэсэн бас нэг үзэл амьдралд байдаг. Аз жаргалыг тэмцэл өөрөө өгөхгүй түүний ялалтад орших бөгөөд ялахын тулд биеийн ба оюуны хүч хэрэгтэй. Ялагдлаас сургамж авах зориг, чадвартай л байж юмыг эхнээс нь цоо шинээр эхэлсэн цагт эцсийн эцэст ялж гарна. Харин ийм маягийн бие хүн аяндаа төрж гарахгүй, тасралтгүй өөрийгөө төгөлдөржүүлэн хөдөлмөрийн явцад аажимдаа төлөвшинө.

	Аз жаргал гэдэг нь аз жаргалтайгаа мэдрэх тухайлбал, цаг агаарын сайхан, сайн бичсэн ном, сайн сайхан үйлс, бидний өврөөс салдаггүй энхрий хүүхдүүдэд,; гэр бүлийн ариун сайханд баярлаж чадахад байдаг байж ч болох бус уу? Хэчнээн л хүн байна төчнөөн аз жаргалын учрал тохиолдож болох бус уу? Магад ч үгүй. Гэхдээ чамайг хүмүүс ойлгож хайрласан үед л аз жаргалтай байдаг. Үүнийг ч бараг бүгд зөвшөөрнө. Хүн бол төрх чанараараа хувиа хичээгч бус, түүний төрөлх бодь сэтгэл нь хүнийг халамжлан амь биеэ үл хайрлан өөрийгөө зориулахыг шаарддаг. 

	 

	«Хүмүүст илүү их аз жаргал авчирсан тэр хүн л хамгийн их аз жаргалтай байдгийг туршлага гэрчилж байна...» 

	 

	гэж К. Маркс тэмдэглэжээ. Энэ үнэнийг Л. Бетховен мөн ойлгон мэдэж 

	 

	«Олон хүнд аз жаргал өгөхөөс илүү эрхэм сайхан зүйл үгүй билээ» 

	 

	гэж дурджээ. Эндээс ургуулан бодоход: Бид хүмүүст ач тустай, хэрэгтэй, хүнд хэцүү мөчид нь тэдэнд тусалж, сэргээн идэвхжүүлж, гуниг уйтгарыг тайвшруулж, хүч хүрэмгүй дарамтаас хэсгийг нь өөртөө авч, золгүй явдал, хорт учралаас хамгаалах болсон тэр цагт биднийг хайрладаг гэсэн ойлголт төрөн гарч байна. Тэгвэл аз жаргалын эх булаг хүнд өөрт нь байдаг ажээ. Хүн оюун санаагаар хэчнээн баялаг бол түүний аз жаргал төдий чинээ элбэг байна. Оюуны баялаг нь өөрийгөө тасралтгүй хөгжүүлэх замаар бүх амьдралын туршид бүрэлдэн тогтоно. Хэрэв сайн үйлс бүтээхэд зайлшгүй хэрэгтэй хүч чадвар, эрхэм чанар байхгүй бол түүнийг хэрхэн хийж болох билээ?!

	Аз жаргал гэдэг нь хангалуун амьдрал, элбэг баян гэр орон, хүссэнээ худалдаж авах хүрэлцээтэй мөнгө буюу энэ хүслээ биелүүлэх боломжтой байх, ер нь аз жаргалыг хаанаас, яаж олж авахыг бодохгүй байх гэдэг нь би хүссэнээ бүгдийг хийж чаддаг болох, хүсэл ба түүнийг хангах боломж хоёрын хоорондох зөрчлийг устгасан тэр үеийг л хэлж болно гэж ч ярилцдаг. Шууд хэлэхэд энэ нь ганц нэгийн жаргал болохоос бус бүхэнд ийм байх боломжгүй тул ийм аз жаргалыг хөрөнгөтний систем л төрүүлнэ. Аз жаргалыг олж, худалдаж эзэмших гэдэг нь уг чанартаа хувиа хичээгч бодол юм. Өөрийнхөө амьдралыг анд дотно нөхдөдөө зориулах гэдэг дээдийн аз жаргал мөн. Гэхдээ хүн өөрийнхөө хэрэгцээг хангах эрхтэй гэдэг баталгаа шаардахгүй үнэнийг зөвшөөрөх ёстой. Гагцхүү үүнийг яаж хангах вэ? 

	 

	«Хөдөлмөрч хүний хуруу бол хүнсний агуулахын түлхүүр мөн» 

	 

	гэж Иранчууд ярьдаг. 

	 

	«Хөдөлмөргүйгээр цөөрмөөс жараахай барихгүй» 

	 

	гэдэг үг Орост үе дамжин яригдаж иржээ.

	Өөрийнхөө хүүхдийг зохих эд зүйлээр хангадаг хэр нь эрэлт хэрэгцээгээ хангахын тулд хөдөлмөрлөх хэрэггүй гэж үздэг эцэг эх байна гэж үзье. Ийм аз жаргал бол юу ч хийхгүй, хангамж хөөцөлдөгч байх бус уу? Энэ бол улиг болсон ойлголт мөн. Честерфилдийн хүүдээ бичсэн захидалд 

	 

	«Хүмүүс суралцах ба ямар нэг ашигтай үйл ажил эрхлээгүй бол жаргалаа эдлэх мэтээр олон хүмүүс боддог. Энэ бол гүн төөрөгдөл, ийм хүмүүс ердөө юу ч хийхгүй байтлаа сэтгэл амар унтаж болно гэж үү» 

	 

	гэсэн утга илэрсэн байдаг. Энэ ойлголт нь адгуусан амьтад оюун санааны хөгжлийн хангамжийг шаарддаггүйн адил өөрийнхөө байгалиас өвлөсөн зан үйлийг л хангавал жаргал эдэлж болно гэсэн үзлийг хүлээн авахад хүрнэ. Хэрэв хүн болоод төрчихсөн юм бол адгуус болохыг хэн хүсэх билээ? Тэгж хангамжид хамаг хэргийг даатгахад хүрвэл хамгийн энгийн юмыг ч бодож үзэцгээ! Хүрээлэн байгаа ертөнцийн гоо сайхан нүд баясгаж, хөгжим сонсголыг уяраан амтат хоол хэл, ходоод, үнэрлэх эрхтэнд хүрч таатай сайхан байдал төрүүлдэг нь үнээн. Бидний биеийн бүхий л хэсгүүд хүнд таашаал өгч чадна. Энэ санааг бүүр 1904 онд энэтхэгийн гүн ухаантан, эрдэмтэн Шри Ауробиндо томьёолжээ. Гэвч түүний гол сэдэв нь хуучирч, анх сонсоход идеалист үзэл болох нь илэрхий: 

	 

	«Сэрэхүй нь уг чанартаа хүний бодит эрхтнүүдийн цочролын үр дүн бус харин тэдгээр эрхтэнтэй ухамсар харилцан нөлөөлсний үр дүн» 

	 

	гэжээ. Энэ сэдвийн хувьд онцгой баталгаа хэрэггүй юм. Ухамсар нь бидний хүртэхүйг захирч, харин сэтгэц мэдрэмжээр дамжуулан ертөнцийг хүртэн ухамсарлана.

	Мирра Алфасса (энэтхэгт Дарь эх мэт алдаршсан) оюуны туршилт хийх явцад өөрийгөө боловсронгуй болгох замаар, өөрийгөө захирах итгэшгүй чадварыг эзэмшин онгодын бүх хэлбэрийг эзэгнэн ухаан мэдээтэйгээр хагас унтаж сурсан бөгөөд өөрийнхөө хүссэнээр шууд болон урвуу чиглэлээр зүүдэлдэг болж иогийн сургаалыг биедээ туршин үзжээ. Ингээд амьдрал бүхэлдээ өөрийгөө боловсронгуй болгон хөгжүүлэх явдалтай салшгүй холбоотой гэсэн гол санаагаа их л оновчтой дэвшүүлжээ. Өөрийнхөө дотоод байдлыг дэлгэн харж бүх сэрэхүйгээ хичээнгүйлэн шинжин үзэх, ямар хязгаартай, ямар нөхцөлд нүд чинь ямар тусгалаас, чих чинь дуу хүртэхээс, гар чинь хөдөлгөөнөөс, бие чинь амралт ба үйл явдлаас жаргал, цэнгэл эдэлж байгааг эхлээд тодорхойлох хэрэгтэй. Харин өөрийгөө эзэмдэхийн оргил гэвэл сэтгэлийн байдлаа зохицуулах, уйтгар зовлонд биеэ барих, золгүй тохиолдолд биеэ тайвшруулах, дотоод ертөнцөөсөө аз жаргалыг хайж олох арга чадвар юм. Оюун ухаанаа хөгжүүлэх, оюуны амьдралын хувьд өөрийгөө хөгжүүлэх нь аль ч түвшинд аливаа цэнгэл жаргалын эн тэргүүний үндэс мөн.

	Амьдралын тав тух нь сэтгэхүйн хөгжлийн төвшнөөс хамаарах бөгөөд энэ хэмжээ нь бидний оюун ухаан хэр хичээнгүй хөгжүүлснээс, янз бүрийн нөхцөл, үйл ажиллагаанд өөрийгөө жолоодохоор хэр зэрэг суралцсанаар тодорхойлогдох бие биеэсээ шалтгаалах асуудал юм. Хүний идэвхтэй хөдөлмөргүйгээр, оюуны хөгжилгүйгээр, өөрийгөө жолоодох урлаггүйгээр аз жаргал байх боломжгүй тул бүх юм хөдөлмөрөөс хаашаа ч хазайх аргагүй.

	Иймээс бүх төрлийн аз жаргал, аз жаргалтай амьдралын тухай бүх үзэл баримтлал нь яван явсаар хүний оюун ухааны хөгжилтэй, хөдөлмөрч аж төрөх ёстой салшгүй холбоотой юм.

	 

	 

	ОЮУН САНААНЫ БАЯЛГИЙН ОЛОН ТАЛТ ЧАНАР

	Хүний зэрэгтэй бай! Энэ сануулгыг ертөнц дээр амьдрагч бүх үеийнхэн үеийн үед хэрэглэсээр иржээ. Хүнийг сайн болгох нь эцэг өвгөдийн хүсэл гэрээс, хүн бүхний мөрөөдөл юм. Харин эрхэм дээд зорилгыг бодит амьдралд тэр бүр хэрэгжүүлж болно гэж үү? Бүх талын хөгжлийн тухай зөгнөл бодол биелэгдэхгүй байж ч болох бус уу?

	... Мянга гаруй жилийн өмнө Дундад Азид Бируни хэмээх нэрд гарсан сэтгэгч, энэрэнгүй үзэлтэн, одон орон судлаач, шүүгч, ургамал судлаач, хайгуулч, эм зүйч, гүн ухаантан, математикч, газар зүйч, яруу найрагч хүн амьдарч байжээ. Тэр, 75 нас наслахдаа өөрийн үед байсан араб, энэтхэгийн бүх мэргэн цэцнийг ухамсар санаандаа боловсруулж өөрийнхөө бүтээлд персийн 900, грекийн 700, сирийн 400 эх судрыг ашигласан байжээ. Бирунийн үеийнхэн түүний тухай «Жилийн хоёр удаагийн баярын өдрөөс бусад өдөр түүний гар нь үзгээс, нүд нь ажиглалтаас, ухаан нь бодол эргэцүүллээс салдаггүй байсан» гэж ярьдаг. Тэр бие хайргүй ажиллаж чаддаг бөгөөд үүндээ аз жаргал байгааг бүгдэд ойлгуулсан байна. Их сэтгэгч Бируни одон орны нэг шастир зохиолоо султан Масудад зориулсан тул тэр хариуд нь богц мөнгө явуулжээ. Бируни, хариу талархаж харин эд баялгаас татгалзан «Энэ тээш намайг шинжлэх ухаанаас холдуулна. Шинжлэх ухааны мөнхийн унтаршгүй мэдлэгийг би түр зуурын гялалзах өнгөнөөс өгөхгүй» гэжээ.

	Хүн төрөлхтний өмнө байгуулсан Бирунийн гавьяа их юм.Дэлхий нарыг тойрон эргэдэг тухай санааг тэр анх түрүүн хэлж, дэлхийн тойргийг тодорхойлох томьёо гарган, манай гарагийн геологийн хөгжлийн тухай «Цаг хугацаа өнгөрөхөд далай тэнгис хуурай газар болж, харин хуурай газарт далай бий болжээ» гэж хэлсэн байдаг. Дэлхийн глобусыг тэр бүтээж түүн дээрээ газарзүйн 300 солбицол заасан бөгөөд олон ботитой «Эртний ард түмний он дарааллын тэмдэглэл» бичиж түүндээ түүх, угсаатны судлалыг хамтатган оруулжээ. Бирунийн нутаг орон дайн дажин болж тэр, хааны өршөөлд ч багтан бас дайсанд ч олзлогдож явсан удаатай. Гэвч, тэр, сарны таталт, түлхэлтийн нөлөөний тухай шинэ бүтээлээ туурвиж, уран баримал бүтээж, яруу найраг (зургаан найраг бичсэн боловч нэг нь ч бидний үед хүртэл хадгалагдаагүй нь харамсалтай) бичиж байжээ. Бируни 45 насандаа санскрит хэл судалж эхэлсэн бөгөөд энэтхэгт хэд хэдэн удаа очиж өнөөдөр ч гэсэн асар их ач холбогдолтой байсаар байгаа энэ орны түүхийн тулгуур бүтээлийг үлдээжээ. Дэлхийнхтэй төстэй өөр ертөнцийн систем байж болох тухай санааг Бируни дэвшүүлжээ. Түүний бичсэн 150 зохиол, түүний дотор 70 нь одон орны, 20 нь математикийн, 18 нь утга зохиолын )сэдэвтэй бүтээл байв.

	Амьдралын зорилго төгс шинж төрх нь Бирунийн үеийнхний уриа, сэргэн мандалтын үеийн олон нэрт зүтгэлтний шинж байсан юм.

	Нэгэн зуун өнгөрч XVIII зуунд бүх талын хөгжилтэй, ер бусын бас нэг хүнтэй ертөнц дахиад учрав. Энэ нь немцийн суут эрдэмтэн А. Гумбольдт бөгөөд тэр: 

	 

	«Миний намтрыг миний хөдөлмөр бүтээлээс эрэгтүн» 

	 

	гэж хэлсэн удаатай.

	Гумбольдт 90 жил амьдарчээ. Ямар сайхан наслаа вэ! Залуу даа тэр немцийн хэд хэдэн дээд сургуульд гялалзтал суралцжээ. Хоёр жил орчимд тэр дээд сургуулийн бүхэл бүтэн программыг эзэмшин дараачийнхад нь орно. Хорин гуравхан насандаа тэр, эрдэс судлал, геологи металл судлал, уулын үйлдвэр, худалдааны ухааныг ултай судалжээ. Энэ бол оюун ухааны төрөлх их билэг авьяасыг гэрчилнэ. Засгийн газраас Гумбольдтийг Германы хэд хэдэн уурхайн удирдлагаар томилжээ. Тэр, давсны болон церийн уусмалын үйлдвэр, хүхрийн фабрик, шаазангийн заводод зааж зааварладаг байв. Тэгээд тэр эдгээр үйлдвэрийг өргөн их мэдлэгээрээ өөрчлөн байгуулж үнэхээр гайхамшгийн амжилтад хүрчээ. Түүний удирдсан уурхай, фабрикийн олзворлолт, үйлдвэрлэл нэг жилд 14 дахин өсжээ. Энэ бол түүний зохион байгуулах авьяастайнх байлаа. Энэ тухайдаа нэг захиандаа тэр «намайг найман хөлтэй, дөрвөн гартай мэт бодоцгоодог байв» гэж тэмдэглэжээ.

	Гумбольдт 1774 оноос шинжлэх ухаануудын уялдаа холбоог сонирхох болж ургамлын физиологи ба ургамал судлал, физик ба химийн холбооны талаар онцгой үр бүтээлтэй ажиллажээ. Тэр ургамал зүйн стереометри гэж нэрлэж болох шинжлэх ухааны салбарыг бий болгож амьтай ба амьгүй байгалийн хуулийг холбохыг оролдон хувьслын ухааны (эволюц) онолыг номлож байв. Энэ бол өв тэгш боловсрол, сэтгэхүйн олон талт байдал мөн.

	Гумбольдт, Кукийн хамт хөвөгч завиар аялж Америкийг судлан одоо ч Гумбольдтийн урсгал гэж нэрлэдэг хүйтэн урсгалыг нээсэн бөгөөд Анд-Чимборасын уулын өндөр оргилд (хүн анх түрүү тийм өндөрт гарсан) авиран гарч тургих галт уулын хүнхэрт амь өрсөн орж явжээ. Харин оройн цагаар оройгүй тэнгэрийн гүнийг ажиглан судалж түнэртэн харанхуйлах энэ огторгуй бол хоосон орон зай бус харин царцсан од юм гэсэн санааг дэвшүүлжээ. Тэр далай судлалын шинжлэх ухааныг үндэслэсэн бөгөөд Америкийн судлалын талаар 30 боть ном бичсэн (Нэг орны газарзүй, түүх, эдийн засаг, ургамал судлал зэргийн анхны иж бүрэн судалгаа болсон) байна. Энэ бүхэн нь түүний зүйрлэшгүй хөдөлмөрч. оюун ухааны ба бие бялдрын төгс хөгжлийн тухай өгүүлнэ.

	Гумбольдт орос орноор урт удаан аялал хийж түүндээ цогцолбор бичиг тэмдэглэл хөтөлжээ. Дараа нь шинжлэх ухааны нийтлэг хөгжлийн аргазүйн үндэслэлийг судалж, ертөнцийн зураглалыг зохиохыг хичээж байжээ. Гумбольдтийг түүний үеийнхэн «XVIII зууны Аристотель» гэж нэрлэжээ. Шинжлэх ухаанд түүний оруулсан хувь нэмэр асар их юм. Түүний бүтээсэн үйлс хэдэн арван хүний амьдралын хугацаатай тэнцэх хүртээмжтэй юм. Энэ чанар аугаа их хүмүүст байдаг бололтой. М. В. Ломоносов, И. В. Курчатов, О. К. Шмидт А. Л. Чижевский (дараах үед нь олон талт авьяас, бүтээлээрээ оросын Гумбольдт гэж нэрлэгдэх эрхтэй) нар ч бас тийм зориг, эрчимтэй амьдарчээ.

	Өнөө үед хүний оюуны баялгийн олон тал тухайлсан зарим хүнд бус, орчин үеийн олон хүнд тодрон гарч байна. Сансрын нисэгч А. Леонов авьяаслаг зураач болох нь тодорч, академич А. Берг радиолокац, сурган хүмүүжүүлэх болон залуур зүйн ухаанд үнэлж баршгүй хувь нэмэр оруулжээ. Бие хүний олон талт чадвар урлагийн хүмүүсийн ч онцлог чанар болдог. Олон жүжигчид кинонд тоглох төдийгүй, тайз дэлгэцийн зохиол, дуунд ая хийдэг төдийгүй жүжигчний бус ажилд сонирхон оролцдог байна. Сергей Бондарчук модон сийлбэр сонирхдог бөгөөд үүгээрээ багагүй амжилт олжээ. Людмила Гурченко хувцсаа гойд чадмаг загвар гарган эсгэж, оёдог байна. Жүжигчин, найруулагч Василий Шукшин авьяаслаг зохиолч гэдгийг хүмүүс андахгүй. Владимир Михалевын бичсэн шүлгийг яруу найраг сонирхогчид амтархан уншдаг. Харин тэр өөрөө Белгород мужийн Старооскольск районы нам гүм, ногоохон тосгон Тереховт ажилладаг юм. Зохиолчдын холбооны гишүүн, депутат, коммунист, яруу найргийн зургаан түүврийг зохиогч Михалев үндсэн мэргэжлээ огт ч орхиогүй юм. Тэр малчин хүн бөгөөд энэ л ажил нь түүний амьдралын гол зорилго болж энэ л мэргэжил нь түүнийг газартай, байгальтай, ард түмэнтэй, яруу найрагтай холбож өгсөн нь мадаггүй.

	Өргөн утгаар үзвэл хүний оюуны ертөнц нь өөртөө өндөр боловсрол, ариун сайхан сэтгэл, хүнийг ойлгох ухаан, эрүүл ахуйн соёл, гадаад байдлын гоо сайхан, урлагийг амтлах мэдрэмж өөрөөр хэлбэл оюун ухааны хүч чадал, санаа сэтгэлийн яруу сайхныг багтаана.

	Эцсийн дүндээ хүний соёлын бүх элемент нь харилцааны хүрээнд илэрдэг учраас хүмүүстэй харилцах нь зан үйлийн соёлоор барахгүй, хүний оюуны баялаг дээр үндэслэсэн амьдралын урлаг юм.

	Энэ утгаар А. П. Чехов ЗСБНХУ-ын ардын жүжигчин С. В. Гиацинтовагийн хэлснийг уншигчдад сэргээн сануулах хүсэлтэй байна. 

	 

	«Хүмүүжсэн байдал гэдэг нь аятай сайхан хэв байдал төдийгүй, энэ бол хүний нэн гүнзгий үндсэн чанар юм. Энэ нь юуны өмнө түүний дотоод сэтгэлийн төлөв боловсон чанар бөгөөд гадаад байдлаараа бол хүний сэтгэл татах чанарт илэрнэ» (С. В. Гиацинтова). 

	 

	«Хүнийг хүндэтгэх гэдэг ямар сайхан бахдал вэ!» 

	(А. П. Чехов) 

	 

	Хүмүүсийг хүндэтгэж сурах хэрэгтэй. Энэ нь хүнд хандах сонор соргог чанар анхааралтай, эв дүйтэй даруу төлөв чанарыг багтаана. Хүмүүжсэн байдал нь бие хүн өөрийнхөө зан чанарын төлөвшилд үлэмж зориг тэвчээртэй ажилласны үр дүн, хүн төрөлхтний нийтлэг соёл бие хүний хувийн соёл болон шилжих үйл явц юм.

	А. Моруа намтарчилсан дуртгалдаа хүний нийтлэг хүмүүжсэн байдлын мөн чанарыг гурван сургамжаар илэрхийлжээ. Үүнд: Бүү зэмлэ, бүү гомд, бүү тайлбар хэл гэжээ. Орчинтойгоо зөрчилдсөн явдлаа эргэн санаж үзвэл Моруа олон талаар зөв болохыг ойлгох болно. Гагцхүү, юуг хийх, хийхгүйг мэдэх хэрэгтэй. Зан суртахууны олон үеийн сургаал уламжлал зан үйлийн соёлын тухай олон зуун ном та нарт үйлчилнэ. Гэвч дөрвөн ёс дүрэм л өнөө үед онц чухал байна.

	1. Ажил хэргийн сонирхлыг зан төлөвийнхөө үндэс болгон тавигтун. «Хуучин дарлагч нийгмийг эвдлэн устгах болон коммунист шинэ нийгмийг байгуулагч пролетари ангийг түшиглэн бүх хөдөлмөрчдийг нэгтгэхэд үйлчлэх тэр чанарыг л бид ёс суртахуунтай гэж ярьж байна» гэж коммунист залуучуудын эвлэлийн Ш их хурал дээр В. И. Лениний хэлснийг санагтун! Бид бүхэн, коммунизмын байгуулалт гэсэн нэг ерөнхий хэрэг зорилготой бөгөөд хүн бүр түүний өчүүхэн хэсгийг хийж гүйцэтгэж байдаг. Хүн хэрэв үйл ажилд ашиг тустай байгаа бол түүний дутагдлыг уучилж чаддаг, заримдаа түүнийг ерөөс анхаардаггүй мэт байвал зохино. Харин, хүн гадаад төрхөөрөө хэчнээн ч цэмцгэр байсан үйл хэргээ яаж ч зөвтгөсөн тэр, ажил хэрэгт хохирол учруулсан л бол, тэр ёс суртахуунгүй хүн. Та бүхэн тийм хүмүүстэй харилцахдаа тэвчиж эвлэршгүй хандах үүрэгтэй.

	2. Аз жаргалыг хүсвэл аз жаргалтай болно. Юү хүсвэл түүнийгээ чаддаг бай. Харин нэг л зүйлийг хүлцэж болохгүй. Та нарын аз жаргал бусдын уйтгар гомдол дээр суурилж, та нарын хүслийн биелэл бусдад эвгүй байдал төрүүлэх шалтгаан болж хэрхэвч болохгүй. Хэрэв сайн санаат хүмүүст эвгүй байдал төрүүлж, ажил хэрэгт хохирол учруулан, нийтийн хэрэгт саад тотгор болсон л бол та бүхэн ёс суртахуунгүй юм хийж байгаа нь тэр.

	3. Аливаа харилцаа сайн дурын байдаг. Өөрийгөө хайрлуулах гэж албадах, анд нөхөд, төрөл төрөгсдөөсөө ямар нэг юм шаардах нь ёс суртахуунгүй хэрэг. Хүмүүжилтэй хүн хүнд үедээ бусдын зөвлөгөө хүсэж, хэрэв бусад нь тийм боломжтой ба зориуд тусалбал түүнд талархдаг. Өглөг гуйх, хөнгөлөлт. онцгой эрх, амлалт, андгай шаардах шиг шившигтэй юм гэж үгүй. Сайн дураар, харилцан хандах нь харилцааны соёлын үндэс юм.

	4. Ижил боломж нөхцөлд байгаа хүмүүсээс юун түрүүнд настай хүмүүс дараа нь эмэгтэйчүүд, хүүхдэд илүү боломж нөхцөл олгох ёстой. Өтгөсийг хүндэтгэх, эмэгтэйчүүдэд эелдэг хандах бусдын хүүхдийг хайрлахыг үл хүсэгчид бол хэзээд хувиа бодогчид юм.

	Хүн төрөлхтний сэтгэлийн хамгийн эрхэм, ариун хүслэн болсон хайр дурлалд хүний нийтлэг соёл илэрнэ. Хүмүүс залуу насандаа энэ тухай олныг бодож, ярьдаг бөгөөд хайртай хүнээ сонгон олж ураг төрөл бүрдүүлдэг.

	Жинхэнэ хайр дурлал юугаар тодорхойлогдох вэ?

	Хайрлаж дурласан үед аливаа ажил бүтэмжтэй, хорвоо дээр амьдрал баяртай, бүх ертөнц өнгөтэй сайхан байдаг. Хайр дурлал, хүнийг хүчтэй анхааралтай сонор соргог болгодог. Дурласан хүн хайр сэтгэлтэй болсон тэр хүндээ төдийгүй хүрээлэн буй бүхэнд дотоод сэтгэлийн сайхнаар тааламжтай, идэвх сонирхолтой ханддаг. Бид хувирч өөрчлөгдөхийн хэрээр бидний хайр сэтгэл ч хувирч байдаг. Чухамдаа 20, 30, 40, 50 жил бид нэг л хүнд хайр сэтгэлтэй байдгийн учир нь тухай бүр хайр сэтгэл өөр өөр болж байдагт оршино.

	Хайртай хүндээ: «Би чамд хайртай» гэж хэлэхээс ичихгүй байж бүх амьдралдаа өдөр бүр хэлж бай. Ингэвэл бүхий л сэтгэлд хүсэл хайрын оч бадрах бөгөөд хэзээ ч танд өөр нэгэн хүн хэрэгтэй болохгүй.

	Бодож сэтгэж, дурлаж хайрлахаас ичих хэрэггүй, харин сэтгэл зүрхэндээ хайр дурлал шатаж байхад хэнэггүй хүйтэн байдалтай байхаас ичвэл зохино. Тийм хуурамч царай хэнд хэрэгтэй юм бэ?

	Хайр дурлал бол санаа сэтгэл төдий бус энэ бол хөдөлмөр, бүтээл, урлаг юм. Хайр дурлалыг эрж хайдаггүй урлаж бүтээдэг учиртай. Хайр дурлал бол хэзээд өөрийгөө ба харилцан бие биеэ хүмүүжүүлдэг.

	Хүний оюун санааны баялагт нөхөрлөл багагүй байр эзэлдэг.

	Нөхөрлөлийн ёс журам хэчнээн энгийн, бас ариун сайхан байдаг гээч.

	Нөхөрлөлийг хэзээ ямагт, хэн бүхэн шаардагдвал амь насаараа ч хамгаалдаг. Нөхөрлөлийг ашиг хонжоо, мөнгөтэй бүү холбогтун, тэгвэл бүхнийг гутаана.

	Нөхрөө олны дунд хамгаалж, ганцаар үед нь зэмлэж бай!

	Шүүмжлэлийг жинхэнэ нөхөр зөв хүлээн авч харин хуурамч нь гомддог.

	Өөрөөсөө ухаалаг буюу ямар нэг зүйлээр боловч давуутай хүнийг найз нөхөр болгон сонгож авахаас битгий айгтун. Харилцаанд адил тэгш байдал бий болоход оюун ухаан, зан төрхөөрөө ав адилхан байх албатай бус.

	Жинхэнэ нөхөрлөлийн үндэс нь хэзээ ямагт нийтийн том үйл хэрэг байдаг. Нийтлэг боловч түр зуурын сонирхол нь нөхөрлөлийг өнгөц чимэглэхээс бус харин түүний үндэс болдоггүй.

	Оюун санааны баялаг ийм л олон талтай. Гэвч түүнд ганцхан хөдөлмөр ба өөрийгөө хүмүүжүүлэх аргаар л хүрч болно.

	 

	 

	МЭРГЭЖЛИЙН УР ЧАДВАР

	Өсвөр, орь залуу нас бол сэтгэл зүрхнээс хүн ёсонд хүрэхэд хамгийн дөхөмтэй үе байдаг гэж ярьдаг. Залуу нас гэдэг юунд ч бэлхэн. Дэлхий ертөнцийн бүхэл асуудал аяндаа шийдэгдэж байгаа мэт байдаг. Харин мэргэжлийн тухайд бол ээдрээтэй хэрэг. Энэ тухайд олон үйл бас ч тодорхойгүй байдаг мэргэжлийг тодорхой хугацаанд буюу байнга эзэмших, тэр нь миний сонирхолд нийцэх эсэх, эрхэлсэн ажилдаа чадварлаг эзэн болохын тулд юуг мэдэж, чадах хэрэгтэй г.м.

	Мэргэжил нууцаа шууд нээж өгдөггүй. Түүнтэй чин зүрхнээсээ харьцвал хачирхан гайхмаар тийм гүн гүнзгий, сайн сайхныг нээж өгнө. Эхлээд мэргэжлийг ойлгож үнэлж, дараа нь түүний бэрхшээл, өндөрлөг зэрэг хэмжээг тодорхойлохыг оролдож сурах нь зөв. Манайд онцгой хурдтай токарьчин, бүх талаар чадварлаг засварч, өндөр зэрэгтэй жолооч, барилгачин, хөдөө аж ахуйн механикжуулагч цөөнгүй байгааг харцгаа. Өөрийгөө байнга төгөлдөржүүлэн хөгжүүлэхийг эрмэлзсэн цагт хүн ямар ч мэргэжлийн оргилд хүрч болно. Үлэмж олон төрлийн мэргэжлийн өндөр зэрэгтэй мастеруудаас суралцагсад манай аль ч хот, тосгонд бий.

	Ахмад үеэс, халамжлан хүмүүжүүлэгчээсээ, хөдөлмөрт коммунист ёсоор хандахын үлгэр дуурайл бологч тэр бүхнээс ажиллагаандаа суралцвал зохино. Хөдөлмөрийн шинэ арга болон социалист уралдааныг санаачлагчид, хөдөлмөрийн фронтын манлайлагчдын тухай «Новаторы» (М. 1972) номыг уншицгаагтун!

	Тэд бүгдээрээ аз жаргалтай урт насалж 75—85 нас хүрчээ. Н. Изотов, А. Стаханов, И. Бураков. М. Демченко нар болон тэднийг залгамжлагч олон хүмүүс хэдэн арван жилийн туршид хүч чадлаа бүрэн дайчлан ажилласан гэж тооцвол энэ бага бус юм. Хүнд үйлдвэрийн ардын комиссар С. Оржоникидзе ийм хүмүүсийн талаар «Хэрэв Стаханов нэг ээлжид 5—6 хүний ажлыг хийж байгаа бол тэр нэг жилд 5—6 жирийн хүний амьдралыг туулсан гэсэн үг» гэж хэлсэн үг санаанд орно. Гэтэл шинийг санаачлагчдын хөдөлмөрийн бүх үйл ажиллагаанаас зөвхөн түүний амьдралд төдийгүй улс орны хэмжээнд бүхэл эрин үе бүрэлдэн тогтож байна.

	Хөдөлмөрт санаачилга гаргагчид арга барилаа түгээх сургууль, өөрийн сурагчидтай, тэд нь хамт өсөж өндийж хилийн чанад улс орноо төлөөлж, завод, уурхайн удирдлагад хүрч, төр улсаа жолоодож сурчээ. Тэдний тухай ном бичиж (заримдаа тэд хөдөлмөрийнхөө аргын тухай өөрсдөө жишээлэхэд, А. Стаханов, П. Кривонос, М. Демченко нар шиг ном бичжээ) түүнээс суралцан, хоцорч яваа бригадад тусалдаг байв. Ийм хүмүүс бас бүгдээрээ аз жаргалтай, сайн сайхан гэр бүлийг бүрдүүлнэ. Нийтийн сайн сайхны төлөө хөдөлмөрийн эрчим нь тэдний бүх талын шинж төрхийг нээн гаргаж тэднийг жинхэнэ аз жаргалтай хүмүүс болгожээ. Тэдэнд өөрсдийгөө төгөлдөржүүлэх цаг байсан боловч дэмий суух цаг байсангүй, хайрлаж халамжлах, алдар гавьяа байгуулах хүч байсан хэр нь атаархаж, хов хөөцөлдөх, өөрсдийгөө сурталчлах цаг, хүч байсангүй. Их үйл хэрэг туурвигч хүмүүс хэзээ ямагт ёс суртахуунаар цэвэр, дотоод сэтгэл нь баялаг сайхан байдаг.

	Тэдний зан төрх яаж бүрэлддэг вэ? Иван Бураков ядуу тариачны гэр бүлд төржээ. Сургуульд амжилттай сурч бичгийн чадвар амархан олж сониуч сэргэлэн цовоо хүү болж өсөв. Харин 14 насандаа уран дархны газарт ажиллаж эхэлжээ. Иван түүндээ бие хайргүй ажиллах дур сонирхолтой байжээ. 1905 онд ажилчны хөдөлгөөнд оролцон 1917 онд коммунист намд элсэн орж улмаар өлсгөлөнгийн хүнд үе 1918 онд Москва Сартировочный өртөөний ажилчин, намын зохион байгуулагч И. Бураков коммунист субботникийг санаачлагч болжээ. Энэ тухай В. И. Ленин их санаачилга зохиолдоо бичжээ. Дараа нь Бураков Москваг талхаар хангах зориулалттай «Лениний галт тэргийг» бүрдүүлэн санаачилж, үйлдвэрийн биет бүтээгдэхүүнийг оногдуулан хураах татварыг талхаар солих санал гаргаж, клубүүдийг хүүхдэд шефлүүлэх зэрэг ажлыг зохион байгуулжээ.

	Александр Салов амьдралын хүнд сургуулийг туулж, 8 насандаа бүтэн өнчирч, 14 настайдаа уурын хөлөг онгоцонд усан цэрэг болж иргэний дайнд оролцон хүнд шархдаж тэндээсээ халагдаад Москвагийн авто машины заводод ажилчин болжээ. Хоцорч яваа бригадад шефлэн туслах хөдөлгөөнийг тэр санаачилжээ. Хөдөлмөрийг шинэ хүн хүмүүжүүлэх хэрэглүүр болгох хэрэгтэй гэсэн асуудлыг анх түрүүнд дэвшүүлжээ. Төрийн дээд шагнал хөдөлмөрийн гавьяаны улаан тугийн одонг тэрээр анхалж хүртсэн юм.

	Никита Изотов бол ажил дээрээ хөдөлмөрийн өндөр бүтээмж гаргахын төлөө хөдөлгөөнийг санаачлагч юм. Изотовыг Донбассын баатар» гэж М. Горький нэрлэсэн байдаг. Н. Изотов ээлждээ 20 т нүүрс малтан гаргасан тэр үед ерийн уурхайчид 5 т-оос илүүгүй нүүрс гүнээс гаргаж байжээ. Н. Изотов хүнд хүчир гар хөдөлмөрийг ур чадварын өндөр түвшинд хүргэж хөдөлмөрийн тэргүүний аргад сургах сургуулийг үндэслэсэн юм гэж М. Горький тэмдэглэжээ. Олон зууны туршид илрээгүй байсан ур чадварын нарийн аргыг бүх нийтийн хүртээл болгосон нь цоо шинэ зүйл байлаа. Н. Изотов бүхэл амьдралдаа суралцан бие дааж боловсрохдоо аж үйлдвэрийн эрдмийг суралцах үйлтэй холбож, шинэ уурхай байгуулан, трестийг удирдан, бүтээлч, утга төгс амьдралыг туулжээ.

	Алексей Стаханов хүүхэд үедээ суралцах боломжгүй хэцүү бэрх амьдрал туулсан боловч мэдлэг мэргэжлийн ур чадварын оргил өөд хэзээ ямагт тэмүүлсээр байжээ. Тэр оюуны өндөр хөгжилтэй ажилчин шинэ хэвшлийн ажилчин байжээ. Ийм ч учраас тэр технологийн мэдлэгийг хөдөлмөрлөх чадвартай техникийг мэдлэгтэй ашиглах, хөдөлмөрийг шинээр зохион байгуулах чадвартай холбосон түүний нэрээр овоглосон хөдөлгөөнийг санаачлагч болж чадсан байна. Жирийн ажилчин хүн нүүрс олзворлох шинэ аргыг бий болгоно гэдэгт үл итгэгч уурхайн удирдлагын хуучирсан санаа зоригийг А. Стаханов рекорд амжилтаараа эвдэн гарч ирснийг тэмдэглүүштэй. Харин нам, ард түмэн энэ санаачилгыг дэмжсэн юм.

	Александр Бусыгин 14 хүүхэдтэй тариачны гэр бүлд төржээ. Тэрээр хүүхэд цагаасаа үүрийн гэгээнээс, үдшийн харанхуйг хүртэл тариан талбайд ажиллах гэдэг ганцхан зүйлийг л мэддэг байв. Тэрээр анх түрүүн хамтралд орж, одоогийн Горькийн нэрд гарсан авто заводыг байгуулахад ажиллах уриаг анх өргөжээ. Дараа нь төмрийн дархан болсон тэр цехдээ орж ажиллажээ. Сониуч, оролдлоготой, тэр хүн зөвхөн ажилчдын арга туршлагыг судалсан төдийгүй мэргэжлийн ном хэвлэл уншиж инженерүүдтэй зөвлөн ярилцана. А. Бусыгин дархны ажилд техникийг өндөр бүтээмжтэй ашиглах хөдөлгөөнийг санаачлагч болжээ.

	Хөдөлмөрт коммунист ёсоор хандах хөдөлгөөнийг үндэслэгч тэр бүх хүмүүсийн тухай Петр Кривонос, Макар Мазай, нэхмэлчин Виноградовынхон, токарьчин Павел Быков, ээрэгч Валентина Гаганова нарын тухай мөн л дээрх чиглэлээр яриаг үргэлжлүүлэх болно. Тэд бүхний хувь зохиол өөр өөр боловч бүгд л хар багаасаа хөдөлмөрлөж эхэлсэн, мэдлэгт тэмүүлэх сониуч зан, оюун санааны тэвчээр оролдлого зэргээрээ бусдаас ялгагдах мөн чанараараа нэг л адил хүмүүс. Ер нь энэгүйгээр сансрын шинжилгээ ч, шинжлэх ухааны нээлт ч, үйлдвэрлэлийн шинэ арга алиныг ч хийж бүтээж болохгүй. Тэд бүгдээрээ л ажилдаа дур сэтгэлээ өгч бие хайргүй ажиллаж хүмүүсийн төлөө, завод цехийнхээ нөхдийн төлөө халамж анхаарал тавьдаг эгэл жирийн сайн хүмүүс. Эд бүгдээс мэргэжлийн өндөр ур чадвар өөд тэмүүлэх онцлог тодрон ажиглагдана. Энэ чанар нь биеэ боловсруулах, хөдөлмөрийг дунд, дээд сургуулийн сургалттай хослох, мэргэжил нэгт ажилчид, социалист уралдаанд зэрэгцэн яваа нөхөдтэйгөө туршлага солилцоход зүй ёсоор хүргэдэг байна.

	Манай орны шинийг санаачлагч, ардын академич, газар эзэмших нэрт зүтгэлтэн Терентий Семенович Мальцевын амьдрал, үйл хэргийг мэргэжлээрээ тодрогчийн гавьяа гэж нэрлэж болно. Тэрээр бүхий л амьдралаа Уралын чанадах уудам хөндийн Шадринск тосгоны орчимд өнгөрүүлжээ. Түүний нэрийг зөвлөлтийн бүх хүмүүс мэднэ. Газар, тариа бол түүний хувь заяа, түүний бүхэл, өнгөрүүлсэн ба одоо хүртэл амьдарсаар буй лаборатори юм.

	Т. С. Мальцев бичиг, соёлын тухай сонсох ч хүсэлгүй тийм хуучныг баримтлагч гэр бүлд төрж түүнийг сургуульд орохыг тас хоригложээ. Тэр хүү чихрийн цаас, зарлал хаягийн бичээсийг таамгаар уншиж сурчээ. Харин цаас, элсэн дээр үсэг дуурайлган зурсаар бичиж сурчээ. Хүүг нэг удаа нөхөд нь сургуульд хөтлөн аваачиж түүнд ном өгчээ. Ингээд л Терентий сурах бичиг, газарзүй, түүх, орчлон ертөнцийн тогтцын тухай ном уншиж эхэлсэн бөгөөд сүүлдээ ариун гэгээний судар уншдаг болов. Эцэг нь айхдаа төлөгч өвгөнд очиж яавал зохихыг асуужээ. Тэгээд славян хэлээр бичигдсэн эртний бишрэлийн судар худалдан авахаар шийдэж түдэлгүй хүүг мөргөлийн дуганд уншлага уншихыг гуйдаг болжээ. Гэтэл бусад нь бүгдээрээ сөнөсөн хэлний учрыг ойлголгүй номлолыг сонсдог байхад харин Терентий л сэдвийнхээ утгыг ойлгож уншдаг нь гайхалтай хэрэг байлаа. Ингээд ч Терентийг бурхан, сүсэггүй хүн болно гэж хуврагийн даамал хэлдэг байжээ. Түүний хэлсэн зөв болж сэтгэж эхэлсэн тэр л газраа түүний сохор бишрэл төгсгөл болжээ.

	Т. С. Мальцевын анхны шинэ бүтээл нь газрыг хос мориор самнан бутлах арга юм. Улмаар өлсгөлөнгийн 1911 онд анжсаар онгилогдсон хөрсний хагсмал том давхаргыг чийг хадгалуулахын тулд буталж талхлах хэрэгтэй гэсэн санаа Терентийд төржээ. Гэр зуурын ажилд гартаа эвэр ургатал ажиллацгаах боловч тэдний талбайн ургац бусдынхаас хавьгүй илүү байжээ.

	Г. С. Мальцевын залуу нас бүтэлгүй дурлал, санаандгүй гэрлэлт, дэлхийн нэгдүгээр дайнд оролцож, олзлогдон тэндээсээ 1921 онд эргэж ирсэн зэрэг эрээн бараан учралаар дүүрэн. Ингэж явахдаа, Германд большевикуудын нөлөөгөөр бие даан суралцагч ирээдүйн эрдэмтний ертөнцийг үзэх үзэл нь төлөвшиж, коммунист намын эгнээнд тэнд элсэн оржээ. Немц хэлийг хичээнгүйлэн суралцаж харь хэлээр уншиж бичиж сурсан төдийгүй хүмүүсийг тэр дундаа газар боловсруулах арга ухааныг ажиглаж авчээ. Бүр тэр үед л немцийн газар шороо уралын чанадах хар хөрснөөс муу хэр нь илүү ургац өгдөг учир юунд байна гэдэг асуулт түүнд тавигдаж байсан байна.

	1921 оны намар Т. С. Мальцевыг тосгоны зөвлөлийн даргаар сонгожээ. Зөвхөн хүмүүстэй ажиллах төдийгүй газрыг судлах ажил түүнийг хүлээж байлаа. Тэр орлогчтойгоо ажлаа солих хүсэлт гарган агрономийн хэсгийн ажлыг хариуцан авчээ. 1922 онд ховил маягийн шүдтэй борной зохион бүтээжээ.

	Харин тэр үед тосгонд агрономич, агротехникүүд томилогдон иржээ. Терентий Семенович «Агрономийн өөрөө суралцах» сэтгүүл тогтмол уншиж Шадринск дахь тариачны ордны дэргэдэх агрономийн кабинетад очиж мэргэжилтнүүдтэй ярилцаж тосгоныхны дунд агрономийн дугуйлан байгуулан удирдаж шинэ сорт гаргах туршилт хийж байлаа. Түүний анхны өгүүллийг М. Горький дэмжиж газар тариалангийн залуу судлаачийг хүмүүс мэдэх болжээ. Биеэ боловсруулсны ач гавьяа эхэлж түүний үр дүнд Вавиловаас Вильямс хүртэлх газар тариалангийн шинжлэх ухааны бүх үндсийг Т. С. Мальцев эзэмшин улмаар тэдгээрийг бүтээлчээр ашиглах болсноор барахгүй тэр үеийн агрономийн шинжлэх ухаанд халдашгүй үзэл баримтлал болж байсан гурван талбайд сэлгэн тарих, зусах буудайг эрт суулгах, газрыг заавал анжсаар сэндлэх зэрэг үзэл баримтлалын эсрэг санаа дэвшүүлжээ. Социалист хөдөлмөрийн хоёр удаагийн баатар, Лениний нэрэмжит Бүх холбоотын хөдөө аж ахуйн академи (ВАСХНИЛ)-ийн хүндэт гишүүн академич ЗСБНХУ-ын Дээд зөвлөлийн депутат, төрийн шагналт, хөрсийг элдэншүүлэн боловсруулах шинэ системийг үндэслэгч, ард түмний хайртай хүн Т. С. Мальцев Зөвлөлтийн төдийгүй дэлхийн газар тариалангийн түүхэнд ямагт эзлэх байртай хүн билээ.

	Т. С. Мальцевын тухай олон тооны ном, түүнтэй хийсэн ярианаас энэ хүний амьдралын төрх төлөв тодорч харагддаг. Түүний амьдралаас юуг сургамж болгох вэ?

	1. Бүтээлч, санаа бодлоор нэвт шингэсэн хөдөлмөр бол амьдралын гол агуулга мөн. Хөдөлмөр дур сонирхол татсан цагт тэр цэнгэл жаргал, амралт болдог. Ийм ч учраас Т. С. Мальцев газар тариалангийн мэргэжилтнээр 60 жил ажиллахдаа амралтад огт яваагүй бөгөөд үнэндээ түүнд ээлжийн амралт ч хэрэггүй байжээ.

	2. Насан туршдаа суралцах нь хүний үүрэг. Би сурагчийн ширээний ард хэзээ ч суугаагүй боловч бичиг эрдэмтэй төрсөн гэж Т. С. Мальцев өөрийнхөө тухай ярьдаг. Түүний ажлын өрөөнд хосгүй баян номын сантай, түүнийхээ боть бүрийг тэр судалсан төдийгүй бас практикаар шалган үзжээ. Хийж бүтээхийн тулд суралц, хийж бүтээнгээ ч суралц гэдэг нь Т. С. Мальцевын уриа юм.

	3. Байгаль, ухаант хүнийг бүхэнд сургана. «Байгаль бол миний эрдмийн хүрээлэн. Түүнээс авсан юм хаашаа ч зайлж алдагдахгүй» гэж Т. С. Мальцев батлан хэлжээ. Тэрээр байгалийг судлах зүйл мэтээр хардаггүй, түүний бүх амьдрал нь байгальтай нэгэн хамт байжээ. «Чи байгаль дунд байгаа бол байгаль чиний дотор орж ирнэ. Чамайг тариалангийн талбайд байхад талбай чамтай хамт байж тэр үед л байгалийн дотроос нь өөрийгөө харах мэт ажиглах болно» гэж хэлсэн.

	4. Хүссэн хаалгаа тогшиж эцсээ хүртэл тэмцсэн цагт чи зөвдөнө. Харин Т. С. Мальцев, бүх амьдралдаа тэмцсэн хүн. Тэрээр 80 насныхаа ойгоор «Комсомольская правда» сонины сурвалжлагчид «1930 оноос хойш жил бүрийн хаварт үр оройтуулж суулгасан гэж зэмлэдэг байв. Гэтэл дараа нь намрын намарт сайн ургац авсныг тэмдэглэн ёс суртахууны болон материалын урамшил үзүүлнэ .. .» гэж ярьжээ. Гэтэл нэг удаа саналыг нь эс хайхран 400 гектарт үр цацахад Т. С. Мальцев өөрөө тракторт сууж уг талбайн дундаас нь зурваслан дахин хагалж үрийг шинээр суулгажээ. Намар нь дахин хагалсан хэсгийн ургац хавьгүй илүү байсан тул хамгийн үхширмэл үл итгэгч хүмүүс ч түүний зөв болохыг итгэжээ.

	5. Өөрт байгаа согог дутагдлаа бүү тэвч, хүнлэг сэтгэлээсээ гажууд үйл бүү хий. Согог гэм дутагдлын дундаас архидан согтуурах явдлыг бүхнээс түрүүнд цээрлэх ёстой гэж Т. С. Мальцев үздэг байлаа. Тэр бүхэл амьдралдаа залуу байх үедээ хоёрхон удаа наргиж зугаалсан бөгөөд дахин хэзээ ч уухгүй гэж амлажээ. Хоёр дахь аюултай дутагдал бол зусарч зан, нэр төрийн өмнө сохроор бөхөлзөх явдал гэжээ. Нэрт академичид тухайн муж, районы ажилтнуудтай санал зөрсөн үг хэлдэг боловч өөрийнхөө итгэлээс хэзээ ч тэрээр ухардаггүй байжээ.

	Т. С. Мальцевын болон «Лениний гэрээслэл» хамтралын ажлын туршлагыг бүх талаас нь задлан дүгнэсэн ЗХУКН-ын Төв Хорооны тогтоол 1949 онд гарчээ. Газар тариалангийн суут хүн, сод авьяаст түүний санаа бодол, үйл хэргийн талд нам хэзээ ямагт зогсож байжээ.

	Манай үеийн нэрд гарсан хүн бүр хөдөлмөрийн нөр их бартаат замыг туулжээ. Зөвлөлтийн нисэх хүчний нэрт зохион бүтээгчдийг жишээ болгон авъя.

	Нотариатын жирийн ажилчны хүү А. Н. Туполев Тверийн гимнази  төгсөж Москвагийн техникийн дунд сургуульд (одоогийн Бауманы нэрэмжит Москвагийн техникийн дээд сургууль) орж суралцжээ. Залуу насандаа тэр өөрийн гараар моторгүй нисэх онгоц бүтээж, аэродинамикийн хоолойн анхны бүтээцийг боловсруулж хэдэн арван төрлийн суурь машин дээр ажиллаж сурчээ.

	Вологодск губернийн ядуу тариачны хүү С. В. Ильюшин тариан талбай, будгийн фабрикт хар ажилчнаар ажиллаж байгаад армид алба хааж моторчны мэргэжил эзэмшиж нисэгчийн сургууль төгсөн нисэгч болж, дараа нь цэргийн нисэх хүчний академи төгсжээ.

	Дуунаас хурдан нисдэг анхны онгоцыг бүтээн, нислэгийн хурд ба өндрийн аварга амжилт тогтоосон А. И. Микоян бол армяны ядуу тариачны хүү бөгөөд сурах хүслэнд автан Москвагийн «Динамо» заводод токарьчнаар ажиллаж байгаад армид алба хаагаад цэргийн нисэх хүчний академид суралцжээ.

	А. С. Яковлев өөрийнхөө тухай: 

	 

	«Би академийн хаалгаар сургуулийн ширээний шальдар хүүхэд бус нисэх практикт (дархны газар, буудлын талбайд) дөрвөн жил ажилласан их биш ч гэлээ амьдралын туршлагатай хүн орж ирсэн юм. Шууд дээд сургуульд ороогүйдээ, үе чацуутнаасаа дөрвөн жилийн хойно диплом авсандаа би огт ч харамсаагүй билээ» 

	 

	гэж бичжээ.

	Нисэх онгоцны моторын ерөнхий зохион бүтээгчийн тухайд нэг адил ингэж ярьж болно. Тариачны хүү В. Я. Климов механикчийн сургуульд суралцан дотоод шаталтын хөдөлгүүрийн лабораторид ажиллахын хамт Москвагийн техникийн дээд сургуульд суралцжээ. Нэрд гарсан мотор зохион бүтээгч А. Д. Швецов, А. М. Люлька нар ч практикийн сургуулийг амьдралаараа туулжээ.

	Сибирьд төрсөн А. И. Покрышкин, волга3 нутгийн В. П. Чкалов, Тверид амьдран суугч М. М. Громов зэрэг зөвлөлтийн мянга, мянган дайчин нисэгч гэгээн саруул ухаан, төмөр мэт эр зориг, хатан чийрэг эрүүл мэндийг эзэмшсэн нь тэд амьдралын бэрхшээл сорилтыг сөрсөн тэмцэл, хөдөлмөрт хатуужин бэхэжсэний үр дүн мөн. М. М. Громовын бодлоор хүн амьдралдаа сорилт хийгээд онгоц турших нь боломжтой ажээ.

	Өнөөдөр шинжлэх ухаан техникийн тэргүүн шугамд сансрын техник гарч ирээд байна. Сансрын анхны нисэгч, ажилчны гэр бүлээс гаралтай Ю. А. Гагарин уран дархны сургуулийг төгссөн билээ. Түүний олонх нөхөд нь нисэх хүчнээс сансрын нисэгч болсон бөгөөд нисэх хүчний албанд жирийн ажилчны гэр бүлээс иржээ. Иймээс ч тэд ургуулсан тариа, хүнийг тэнгэрт хөөргөсөн машины үнэ цэнийг сайн мэддэг хүмүүс.

	Сансрын хөлгийн ерөнхий зохион бүтээгч, академич С. П. Королев өөрийнхөө тухай: «1906 онд Украинд багшийн гэр бүлд би төрсөн. Багш ээж, инженер хойд эцэг нар намайг хүмүүжүүлсэн. Ерөнхий дунд боловсролыг шууд эзэмшиж чадаагүй, боломж олдоогүй» гэж дурджээ. Ээж нь франц хэл зааж, харин немц, англи хэлийг тэр бие даан суралцжээ. Сергей Павлович амьдралынхаа тухай цааш нь дурсахдаа: «Хоёр жилийн мэргэжлийн сургууль төгсөөд харуул хөрөө харшуулсан, мужаан болж ваараар байшин дээвэрлэж байв. Бүр сүүлд нь үйлдвэрт суурь машин дээр очлоо. Миний хөдөлмөрийн зам 16 настай эхэлсэн юм» гэжээ. Киевийн Политехникийн дээд сургуульд оюутан болохын хамт үргэлжлэн ажиллаж өөрийнхөө гараар планер (моторгүй онгоц) бүтээж мөн нисэх онгоц зохион түүгээрээ ниссэн ажээ. Түүний намтрын товчхон мөрүүдэд: «Сургалт нь үйлдвэр дээрх ажилтай хослон явна ... Онол ба практик, практик ба онол гэдэг онц ашигтай» гэжээ.

	ЗСБНХУ-д сансрын техник хөгжүүлэх хэрэгт ихийг хийсэн академич М. В. Келдыш залуу насандаа биеийн хүчний ажил их хийн, нисэхэд суралцаж улмаар нисэх хүчний дэлхий дахины төвийн (ЦАГИ) зохион бүтээгч болжээ.

	Амьдралын сургууль, хөдөлмөрийн сургууль бол аливаа үйл ажилд амжилт олохын зайлшгүй нөхцөл, бэрхшээлийг давах нь зан төлөвөө олох үндсэн зам гэдэг нь эргэлзээгүй.

	Хэрэв ажилдаа үнэн санаанаасаа хандаж, өөрийгөө төгөлдөржүүлэн боловсронгуй болгох арга замаа байнга эрэлхийлж, мэргэжилдээ өөрийгөө тусгайлан хүмүүжүүлэх ажлыг хийж чадвал аливаа мэргэжлийн оргилд хүрэх зам тийм ч урт бус 6—8 жил байж болно. Социалист хөдөлмөрийн баатар, төрийн шагналыг 30—35 насандаа хүртэж болох бөгөөд үүнээс ч залуу насандаа ЗСБНХУ, Холбооны бүгд Найрамдах улсын дээд зөвлөлийн депутатаар сонгогдож болно. «Алдар гавьяа чамайг хүлээж байна» гэж дуулдаг шиг үүний тулд зөвхөн төгс сайн өөд тэмүүлж, амжилтдаа үл тайвшран, ажил хэрэгтээ өөрт байгаа бүх авьяас чадвараа зориулах л хэрэгтэй.

	Зарим нь малчин, механикжуулагч, токарьчин, слесарийн мэргэжлийг онц сонирхолтой бус гэж үзнэ. Энэ мэргэжлээр албан хүчинд сурч эхэлснээ зарим нь түр зуурын хэрэг, цаашдаа би инженер, хайгуулч, сэтгүүлч гэх мэт мэргэжилтэй болно гэж боддог. Материаллаг үйлдвэрлэлийн хүрээнд мэргэжил сонгогчдын зөвхөн 12 хувь нь хөдөлшгүй тогтвортой байдгийг социологичид тогтоожээ. Ингэхлээр ТМС, техник мэргэжлийн тусгай дунд сургуульд суралцагчид болон үйлдвэрлэлд гарч ажиллагсдын олонх нь мэргэжилдээ хандах хариуцлага, ажилдаа бие сэтгэлээ бүрэн зориулах явдал байхгүй байна гэсэн үг. Тэгээд ч энэ нь хүний бүхий л амьдралд урмыг сулруулдаг байна. Сүүлдээ нэгэнт ТМС төгсөгчдийн 60 хувиас илүү нь ажилдаа багагүй сонирхолтой болохоо мэдэж мэргэжил нь тэдэнд зүй ёсоор сонирхогдож эхэлдэг байна. Гэхдээ багагүй үнэт хугацаа алдагдана. Хүн хэрэв мэргэжлийнхээ учир утгыг сайн мэдэхгүй, түүнийг бүр анхнаас нь үнэнхүү эзэмшихийг хүсэхгүй бол сургуулиас өчүүхэн төдий мэдлэг олж авна. Ямарваа мэргэжлийг, хэзээ ямагт энэ л мэргэжлийг сонгох байсан мэт тийм идэвх, тэмцэлтэй, тийм шунал сонирхолтой эзэмших хэрэгтэй.

	Ирээдүйд мэргэжил сурч эзэмших жилүүдээ оюуныхаа баялаг үр дүнгүй өнгөрүүлэхгүйн тул дараах санамжийг тооцон үзвэл зохино.

	1. Ирээдүйн мэргэжилд хайхрамжгүй хандлагаар суралцаж болохгүй. Суралцах хугацаанд, таны мэргэжил сонголт төгс шийдвэртэй буюу түр зуурын шинжтэйгээс үл хамааран таны амьдралын хэв шинж бүрэлдэн тогтоно.

	2. Аливаа мэргэжлийн сургалтын явцад хүний амьдралыг тодорхойлоход зайлшгүй хэрэгтэй нийтлэг чанарууд төлөвшинө. Үүнд: Хөдөлмөрлөх идэвх хамтран хөдөлмөрлөх чадвар, хөдөлмөрт өөрийнхөө хүчийг тооцоолох чадвар ба ажилд учрах бэрхшээлийг давах чадвар үйл ажиллагааныхаа явц ба үр дүнд хяналт тавих. хөдөлмөрийнхөө зохион байгуулалтыг боловсруулах чадвар, ажил гүйцэтгэхэд чанарын өндөр түвшинд хүрэх чадвар зэрэг. Эдгээр чанар нь хүн бүхэнд жүжигчин, зохиолч, токарьчин, эрдэмтэн эмч, инженер эвлэлийн ажилтан, хамтралын удирдагч бүхэнд хэрэгтэй. Ямар ч салбарын оргилд хүрэхийн тулд хөдөлмөрийн туршлага хэрэгтэй.

	3. Ур чадварын оргил өөд тэмүүлсэн тэр нөхцөлд л таны авьяас чадвар нээгдэнэ. Хүч гаргаагүй сурлага, хөдөлмөр нь зориг эрмэлзлийг сулруулж, билэг авьяасыг мөхөөдөг. Зөвхөн хөдөлмөр сурлагын өндөр эрчимт идэвх л өөрийнхөө жинхэнэ байр суурийг олоход тань тусална. Амьдралд өөрийгөө илэрхийлэхэд хүргэх өөр зам байхгүй.

	4. Мэргэжил олж авах явцыг амьдралын тэмцэл, зан төлөв тогтоох сургууль болгон хувиргагтун. Амьдралыг амар хялбар туулсан тийм үе хэзээ ч байгаагүй. Та нарын үеийн бат бэхийг түүх нэгэнтээ шалгаж байгаа болохоор өөрийгөө амьдралын аливаа сорилтод бэлтгэн, нийгмийн сөрөг системтэй халз тулалдахад зориг шийдмэг байх хэрэгтэй. Энэ тэмцэлд өнөөдөр таныг мэргэжлээр бэлтгэн өгч байгаа оюун ухаан билэг авьяас, соёл, эр зориг, бие бялдрын хатуужил тэр бүхэн хэрэг болно.

	Бүтээлч хөдөлмөр бол мэргэжлийн төгс чанарын бас нэг тал юм. Чухамдаа энэ ном бүхэлдээ бүтээлч, өвөрмөц ухаанд өөрийгөө хүмүүжүүлэх тухай юм.

	Бүтээлч чанарын өөрийн хүмүүжил бол удаан үргэлжлэх хялбар бус үйл явц билээ. Бүтээлчээр бодогч, ажиллагч бие хүн бусдаас юугаар ялгаатай болохыг тунгаан бодож үзэцгээе. Тийм хүмүүсийн хувьд дур сонирхолтой ажил хэрэг бол амьдралын нь хамгийн сонирхолтой зүйл бөгөөд чин сэтгэлийн хөдөлмөр нь хэрэгцээ, аз жаргалын амт болж ажлын явцад өөрийгөө боловсронгуй болгон төгөлдөржүүлэх нь зүй ёсны явдал байдаг. Бүтээлч байдал нь нэгэн загварын сэтгэхүй, царцанги байдлыг тэсвэрлэдэггүй байх, улиг домог болсон яриаг жигшихэд хүргэх бөгөөд бие хүний билэг авьяас шинэ үзэл санааг бий болгож үүнийгээ хэрэглэгч бүх хүнтэй харамгүй хуваалцана. Бүтээлч эрмэлзэлтэй ихэнх хүн бүтээх боломжтой л бол амьдралын нөхцөлийг голох нь ховор байдаг. Амьдралын зарим асуултад дадал хэвшил үл зохицох байдал илрэх тэр үед л тэд хөдөлмөрийн тэргүүний аргыг дэлгэрүүлэхийн төлөө тэмцэлд шаргуу, идэвхтэй ордог.

	Гэвч авьяастай хүнд омголон зан гэж нэг аюул байдаг. С. В. Образцов 

	 

	«Омголон зан бол хүний эрчим чадлын онц хүчтэй эх булаг, илчтэй шатахуун юм. Энэ шатахуунаас жүжигчин, зураач, зохиолчдын онгод, оргил эх авдаг. Түүний гараа нь үр дүнгээрээ гайхалтай байх бөгөөд бариа нь голдуу осолд ордог. Учир гэвэл омголон зангийн шатахуунд авьяас билиг шатдаг юм» 

	 

	гэж анхааруулсан удаатай.

	Бүтээлч байхын тулд эрхбиш: оюун ухаан, дүрслэн бодохуйгаа байнга хөгжүүлэх, өргөн мэдлэг, эрдэм ухаанд шимтэх, амьдралын зорилтыг бие даан шийдвэрлэх, ирээдүйг урьдчилан харах чадвар, хүрээлэн буй ертөнцийн бүхий л холбоог хамран харж өргөн хүрээтэй сэтгэх чадвар, үйлдвэрлэл, шинжлэх ухаан, техникт нэгэнт үеэ өнгөрөөсөн хэвшмэл байдалд шүүмжлэлтэй хандах, бусдын санаа бодлыг харгалзан үзэх чадвар, шүүмжлэлтэй зөвлөгөөг хүлээн авах, эндүүрлээс зайлсхийж, алдаагаа засах чадвартай байх явдал зайлшгүй хэрэгтэй.

	Энэ чанарыг өөртөө хөгжүүлье гэвэл:

	1.Нэгэн хэвийн бус зорилтыг шийдвэрлэхэд оюун ухаанаа дасгалжуулах,

	2. Хувийн бүтэлгүй үйлдэл, амьдралын сөрөг үзэгдэл бүхнийг гэтлэх арга зам, учир шалтгааныг олох нь шинжлэх ухаан, техникийн асуудлын нууцыг тайлах түлхүүр л гэсэн үг.

	3. Төгс төгөлдөр болгох явцад хязгаар байхгүй гэдгийг үндэс болгон хувийн үзэл санаа, дуулиантай яриа, сэжигтэй баримт бүрд шүүмжлэлтэй хандах

	4. Өдөр тутмын эгэл жирийн явдалд ухаалаг хандах чадвараа хөгжүүлэх, «Сайн сайхан болгохын тулд өөр юу хийж болох вэ» гэдгийг өөрөөсөө байнга асууж байх.

	5. Гүйх ухаан, санамсаргүй шийдвэр, эгзэгтэй хандлага, ажил хэргийн үүднээс эрс зоримог дүгнэх явдлаа төгөлдөржүүлэх.

	6. Ажилтан, хүн гэдэг талаас нь өөрийгөө танин мэдэх, учир нь хүч чадал, авьяас билгээ мэдэх, өөрийгөө залах чадвар нь ухамсарт үйл ажиллагаанд өөрийгөө дайчлах бүтээлч урмыг төрүүлдэг.

	7. Ерийн юмыг ерийн бус талаас нь олж харах чадвараа хөгжүүлэх.

	8. Ямар ч ажлыг гүйцэтгэхдээ хичээнгүй, тэсвэртэй, чанартай ажиллах дадал хэвшлийг өөртөө төлөвшүүлэх.

	9. Ажлын байрны эмх цэгцийг сахиж, механизм, багаж хэрэгсэл, тоног төхөөрөмжтэй харьцах чадварыг олж авах, ажлын цагийг гамтай, ажил хэрэгч, нарийн баримтлах дадал хэвшилд өөрийгөө сургах.

	10. Ажилд техникийн бичиг баримт, зураг, төлөвлөгөө хэрэглэж хөдөлмөрт идэвхтэй хандан ажлын амт шимтийг мэдэрч түүнээс таашаал урам олж авах чадварыг хөгжүүлэх.

	11. Өөртөө тавих зохих хэмжээний бодит хяналтыг ягштал баримтлах чадварыг эзэмших.

	12. Үйлдвэрийн технологи, хөдөлмөрийн сэтгэл зүйн шаардлагын түвшинд хөдөлмөрийг шинжлэх ухааны үндэстэй зохион байгуулах чадвар дадалд суралцах.

	Өөртэйгөө ажиллахад биеийн хөдөлмөрийн зохион байгуулалт их ач холбогдолтой. Үйл хөдлөл бол сэтгэцийн хөгжлийн эх сурвалж гэдгийг санацгаа. Практик үйл ажиллагаа нь танин мэдэхийн үндэс мөн. Ийм учир хөдөлмөрөөр өөрийгөө хөгжүүлэх болон хөдөлмөрийн чадвар, дадлыг төлөвшүүлэх төдийгүй бүхэлдээ сэтгэхүйн хөгжил олж авна. Хөдөлмөрийн дээд зэргийн бүтээмж бол түүний дээд зэргийн зохион байгуулалт,бас хүний хөгжлийн өндөр төвшний гэрч мөн. Социалист нийгэм дэх хөдөлмөрийн зохион байгуулалт бол үйл ажлын зохион байгуулалт төдийгүй, хүмүүсийн сэтгэхүйн бүх амьдрал, тэдний харилцааны үлэмж нарийн зохион байгуулалт ч бас мөн.

	Хөдөлмөрийн явцад юуны түрүүнд гар төдийгүй бас анхаарал цуцдаг, булчингийн хүчээр зогсохгүй хөдөлгөөний зохицол, оновчтой байдал сулардаг. Оюуны хүчдэл ихтэй хөдөлмөр нь булчингийн идэвхжилийг ихэсгэдэг. Бусад хүмүүсийн хөдөлмөрийн дадлыг сохроор хуулбарлах механик дасгалжилт нь үр дүн багатай байдаг.

	Аливаа ажлыг гүйцэтгэх үед автомат ба ухамсарт үйлдлийг зөв хосолбол зохино. Хөдөлмөрийн бүрэн ухамсарлагдсан үйлдэл нь тодорхой ойлгоогүйгээсээ дадлыг 3—4 дахин хурдан эзэмшүүлэх нөхцөл болдог. Дадал төлөвшүүлэх үед ажлын үлэмж тохиромжтой арга дарааллыг эрх биш тодорхойлох бөгөөд ажлын дадал болсон хөдөлгөөний гүйцэтгэлийг шинэ үйлдэлтэй хослон шинэ үйлдлийн төлөвшлийг урдах илэрхий зүйлтэй байнга холбож өгнө. Шинэ дадал бэхэжсэн тэр цагт түүнийг урьд эзэмшсэн хөдөлмөрийн туршлагын ерөнхий системд оруулж өгвөл зохино.

	Биеийн хүчний хөдөлмөрийг шинжлэх ухааны үндэстэй зохион байгуулах хэмнэлтэй эрх биш танилцвал зохино.

	1. Ажиллах хөдөлгөөнийг зүй зохистой, энгийн алгуур, хэмнэлттэй, зөв тэнцвэртэй хийвэл зохино. Босоо хөдөлгөөнийг хөндлөнтэй хослох ёстой.

	2. Булчингийн хөдөлгөөн нь эрчимтэй, тасралтгүй төрөл бүрийн булчингийн үйлдлийг ээлжлэхэд чиглэгдсэн, ямар ч байдалд эмх цэгцтэй хүч гаргасан хэмжээнд байх ёстой.

	3. Хөдөлмөрийн хэмнэлийг баримтлах, хөдөлгөөний байрлалыг зөв тогтоох нь чухал, аль нэг юмыг бэлтгэх илүү хөдөлгөөн хийхгүйгээр ажлаа гүйцэтгэх хэрэгтэй.

	Хөдөлмөрийн туршлагад ажлын мэдлэг, чадвар, хөдөлмөрийн дадал багтан орно. Энэ бүхэн нь амжилттай хөдөлмөрлөх боломж өгөх төдийгүй, бас хүний зан төлөвийг бүрдүүлэх «барилгын материал» болохын хамт биднийг нас хөгширтөл дагаж явна. Иймээс аливаа ажлыг хийхдээ мэдлэг, чадвар ашигтай дадлыг бүрэлдүүлэхээр зохион байгуулах хэрэгтэй. Энэ бол ажиллах хүч арга чадвараа хөгжүүлэх бүхнээс сайн зам мөн.

	Хөдөлмөрийн үйл явцын зохих дүрмийг мэдэх, тогтоолтынхоо төрлийг тогтоох явдал ашигтай.

	Гарын босоо чиглэлийн хөдөлгөөн хөндлөнгөөсөө хурдан бөгөөд оновчтой байдаг.

	Хөдөлгөөний хамгийн их хурд, хүч нь дээрээс доошоо, хамгийн бага нь доороос дээш байдаг.

	Баруун гарын хөдөлгөөний хурд «зүүнээс баруун чиглэл» түүний урвуу чиглэлээс их байна. Эргэлдэх хөдөлгөөн давшихаас 1,5 дахин хурдан.

	Хурдны тогтмол сэлгэлттэй «түлхэх» хөдөлгөөний үед хамгийн бага хүч ордог.

	Ажиллах хөдөлгөөний даяллын зам ажлын орчны наад захын хязгаараас хэтрэхгүй байгууштай.

	Юмыг чирч өнхрүүлж шилжүүлэх нь дөхөмтэй бөгөөд ийм үед өргөж зөөхгүй бай.

	Ажлын давталтын хэмнэлийг баримталж, илүү үйлдэл, огцом ба зохисгүй хөдөлгөөнөөс байнга зайлсхий.

	Ажлыг баруун, зүүн гарт, гар тус бүрийн бүх хэсгийн булчинд тэнцүү хуваарил.

	Гарын оновчтой байрлал шаардах хөдөлгөөнөөс сулрах чиглэл дагуу эд ангийг байрлуулбал сайн.

	Биеийн хөдөлмөрт, оюун ухааны байнгын ажиллагааг оролцуулах нь зөвхөн хөдөлмөрийг оновчтой зохион байгуулах нөхцөлд болох төдийгүй бас ч ядаргааг багасгаж хөдөлмөрлөх сонирхлыг сэргээдэг.

	Ажлынхаа явц, үр дүнд байнгын хяналт тавь, өөрийн хяналт бол хөдөлмөрийн чадвар, дадал олж авах хурдыг 45—60 хувиар ихэсгэх бөгөөд хөдөлмөрийн бүтээмжийг мэдэгдэхүйц ихэсгэж, гологдлыг бууруулах нөлөө үзүүлдэг.

	Хөдөлгөөнийг хэмнэ. Хоёр гарын зэрэг хөдөлгөөн, тэгш хэмт хөдөлгөөн, эрчимтэй ба зохимжит хөдөлгөөн гэсэн дөрвөн дүрмийг биелүүл.

	Ажлын шинж ба хэмнэлийг үечлэн өөрчлөх. Ажлын байрны нөхцөлийг байнга боловсронгуй болгох, түүнийг зохион байгуулах бүрдээ бүх юм гарын доор байхаар, илүү хөдөлгөөнийг арилгахыг бод.

	Ядарсан үедээ 5—10 минутын завсарлага хийж хөдөлмөрийн явцад үйлдэлд ороогүй хэсэг булчинг дасгалд оруулах үйлдвэрлэлийн гимнастик хийвэл сайн.

	Агуулгаараа хэт энгийн бөгөөд нэгэн төрлийн хөдөлгөөнийг илүү нийлмэл, элдэв хэлбэрийн хөдөлгөөнтэй нэгтгэж үйлдлийг хагаслан жижгэрүүлэхгүй бай.

	Суурь машин, механизм дээр ажиллах үед ажлын жолоодох хэрэглүүр (товчлуур, татуурга гэх мэт) дээрх хүчлэл 4 кг-аас, хуруунд бол 1—2 кг-аас хэтрэхгүй байж залах самбар нь ажлын үндсэн байрнаас гар хүрэхүйц зайд байрлах ёстой.

	Хөдөлмөрийг гоо зүйн үндэстэй зохион байгуулах нь ажлын байрыг цэцэгжүүлэх, суурь машин, хана зэргийг гэгээтэй өнгөөр будах мэт ядарч цуцахыг багасгадаг гэдгийг санаж яв.

	Биеийн хөдөлмөрийн үед эрүүл ахуйн нөхцөлийг ханган агаарыг байнга эрчимтэй солилцуулах, шуугианыг намдаах зэрэг дүрмийг хатуу мөрдвөл зохино. Мэргэжлээ байнга боловсронгуй болгон төгөлдөржүүлэхийг бусад бүх хэлбэрийн ажилтай хослох н» чухал гэдгийг санагтун.

	 

	 

	ЭРҮҮЛ, ГОО САЙХАН БАЙГТУН

	Гоо сайхан, эрүүл мэнд хоёр хүний төгс чанарын зайлшгүй талууд бөгөөд эдгээр нь угтаа сайлшгүй холбоотой тул энд ч өөрийгөө бие бялдрын ба гоозүйн талаар хүмүүжүүлэх тухай нэгэн зэрэг ярих болно. Жишээлэхэд спорт хүнийг эрүүл төдийгүй бас гоо сайхан (биеийн цэх галбир, хөдөлгөөний зөв эвсэл) болгоно. Бүр 13—14 наснаас гоозүйн өөрийн хүмүүжил төлөвших бөгөөд бие бялдрын хувьд үүнээс ч эрт эхэлнэ.

	Залуу насанд хүчний илүүдэл нь эрүүл мэндэд тавих анхаарлыг нөхөн тэнцүүлдэг явдал цөөнгүй байдаг нь амьдрал бүхэлдээ урдаас угтан ирж, бие махбод ямар ч ачааллыг даадаг явдалтай холбоотой биз. Эрүүл мэндийн үнэ цэнийг, түүнийг гараасаа алдсаны дараа л мэддэг, эрүүл мэндийг хөнөөх мянга мянган зам, түүнийг эвдэх мянга мянган өвчин байдаг гэсэн ардын яриа байдаг нь дэмий хэрэг бус.

	Хэрэв өөрийгөө хамгаалагч механизмын хүчний үйлчлэлийг дайчлан идэвхжүүлж чадвал өвчтөнд эмчилгээ, сувилгаа ач тусаа үзүүлнэ гэсэн нэг л санаа анагаах ухааны бүх номд зонхилж байдаг. Эрүүл мэндийнхээ төлөө тавих анхаарлыг эмчилгээгээр сольж болно гэж бүү найдаарай. Та эрүүл мэндээ нэгэнт алдсан бол нэг хэсэг хугацаанд зөвхөн түүний доройтлыг саатуулан барьж л болно.

	В. И. Ленин хамт ажилладаг зөвлөлүүдийн ардын комиссарын ажилтны эрүүл мэндийн төлөө байнга анхаардаг, заримдаа ардын комиссарын хуралдааны дараа шууд залгаад хэн нь тогтсон хуваариар амрах, уушгины өвчнөөс шалтгаалан хэнд тусгай сууц өгөх, хэнд сувиллын бичиг олгох асуудлыг шийдвэрлэдэг байв. Социалист нийгэмд хүний эрүүл мэнд бол хувийн асуудал төдий бус харин ч улс гүрний хэрэг гэдгийг В. И. Ленин баталсан байна.

	Үнэн хэрэг дээрээ хүн өвчилж харин тэднийг улс эмчилж, эмнэлгийн хуудсаар улсаас мөнгө төлдөг. Бид бүхэн улсаас багагүй хөрөнгө зардал хэрэглэж байгаа юм. Жишээлэхэд дээд, тусгай мэргэжлийн сургуульд сурч буй нэг хүний нэг жилийн сургалтын зардал 2,5-аас 4,5 мянган рублийн хооронд хэлбэлзэлтэй байдаг. Нийгмийн энэ зардлыг бид бүхэн хариу төлөх ёстой. Иймээс бидний эрүүл мэнд бол үнэхээр улсын хэрэг бөгөөд түүнийг хайрлан хамгаалах нь иргэний үүрэг юм.

	Эрүүл байх гэдэг юү вэ? Эрүүл мэндийн үлгэр, амьд Илья Муромец гэж Иван Поддубныйг нэрлэдэг. Энэ баатарт гурван онцгой завшаан таарсан. Тэр, 135 жил амьдарсан хүч тэнхээт өвөг эцгийн гойд сайн эрүүл мэнд, хоёр метрийн өндөртэй жир бус том биетэй эцгийнхээ хүч тамир, эрүүл чийрэг эхийнхээ сайн талыг удамшуулан хадгалжээ. Түүний хүүхэд, залуу нас хөдөлмөр дунд өнгөрчээ. Спорт дөнгөж эхлэн хөгжиж хүч тэнхээтэй хүдэр биетэй хүмүүс шаардагдсан тийм цагт тэр амьдарч байжээ.

	Поддубный цээжний тойрог урт 134 см байсан бол тэр үеийн нэрд гарсан бөхчүүдийн цээжний тойрог 120 см-ээс хэтрэх нь ховор байв. Иван хонь хариулж ирэг өргөх тоглоомоор тоглон хүч тэнхээ суужээ. Тэр 17 настайдаа ачаа ачигч болжээ. Түүнийг Крымийн хүчит бөх сонирхогчид ажиглан шинжжээ. Поддубный хүч тамирын тухай уншиж сонирхол нь татагдав. Тэр, Феодосид дэвжээнд гарч циркийн бөхчүүдтэй хүчээ сорьж ялагдал хүлээв. Гэвч үүнд зориг мохсонгүй. Иван гарын авлага ашиглаж өөрийгөө дасгалжуулах дэглэм тогтоов. Тэгээд дэлхийн аваргын тэмцээнд ч ялагдаж байсан боловч Поддубный өөрийгөө дасгалжуулах ажлаа улам л өргөжүүлж байлаа. Ингээд энэ зууны эхээр дэлхийн аварга болж таван жил дараалан энэ алдрыг хамгаалж спортод албан ёсноос гадуур л байх боломжтой тийм өндөр цол болох аваргын аварга гэдэг гавьяат алдрыг хүртжээ. Тэр 72 настайдаа ч бөхийн дэвжээнд ялагдашгүй хэвээр байлаа.

	Өөрийгөө дасган хүмүүжүүлэх ажил өөр нэгэн аварга хүчтэн эстонийн Георг Лурихыг төрүүлжээ. Бага наснаасаа тэрээр үлгэрийн баатар «Калевипоэг» шиг хүчтэн болохыг мөрөөддөг байв. Ревелийн бодит сургуулийн сурагч байсан тэрээр хүч тамирын сургуульд орлоо. Гол уралдаан нь үтрэмийн талбайд болдог тосгоны хөвгүүдтэй хүнд чулуу өргөх тэмцээн байв. Георг амтат идээнд зарах мөнгөө хэмнэн туухай худалдан авчээ. Дасгалжих ажил үр дүнгээ өгч горзгор туранхай хүү тэнхээтэй, хүдэр баатар болон хувирчээ. Дасгалжуулалт хийсэн 10 жилд залуугийн өндөр 150-иас 170 см-т хүрч, биеийн жин 50-иас 90 кг болжээ. Георг цаашдаа хүч тамирын олон сургуульд суралцаж сонгодог бөхийн барилдааныг эзэмшин чөлөөт, швейцарын, туркийн, грузиний зэрэг бөхийн бусад бүх төрөлд суралцав. Тэрээр хүнд атлетикаар хичээллэж, гайхалтай хурдан гүйдэг болов. Георг Лурих бас чадвартай сурган хүмүүжүүлэгч байлаа. Бие бялдрын хувьд өөрийгөө хүмүүжүүлэгч нарт ач тус өгөх түүний зарим санаа гэвэл: «Өлгийтэйгөөс нь эхлэн ямар ч хүнийг хүч тэнхээтэй болгож болох бөгөөд байгаль түүнд миний жишээтэй хүч тэнхээтэй болох боломж итгэлийг заяадаг билээ», «Хүсэл зөвлөгөөнөөс нь зөрж спортоор хичээллэхэд хувцсандаа багтахаа больсон хүүдээ олон эцэг эхчүүд гомддог нь дэмий хэрэг. Учир юү гэвэл хувцсыг шинээр авч болно. Харин эрүүл мэндийг ямар ч үнээр худалдан авахгүй гэдгийг ойлгож мэдвэл зохино» гэсэн утгыг илтгэнэ.

	Лурих биеэ хөгжүүлэх явцад өөрийгөө шинжин үзэж өөрийн биеийн аль нэг хэсэг төрөл булчинг хөгжүүлэх зорилгод тус болох дасгалын системийг боловсруулдаг байв. Чухамдаа булчин шөрмөснийхөө өсөлтийг тэр удирдан залж биедээ хүч тэнхээ төдийгүй бас гоо сайхныг олж авдаг байжээ.

	XIX, XX зууны нэрт тамирчдын туршлага бие бялдрын хувьд өөрийгөө байнга хүмүүжүүлэхийн зайлшгүйг гэрчилж байна.

	Байнгын дасгалжуулалт, дэглэм бол нэр цуунд гарсан тамирчдын амжилтын үндэс мөн. Үүнд эргэлзэх зүйлгүй. Авьяаслаг тамирчид алдар гавьяатанд хүрмэгцээ алмайран тайвширч бэлтгэл дасгалжуулалтаа орхиж дэглэмээ эвдэн, найр цэнгэлд автагдаад өрсөлдөгчөө гүйцэж чадахгүй болдог.

	Эрүүл мэндийн олон дутагдлыг спортоор нөхөн тэнцүүлж болно. Лурих сул биетэй хүүхэд байсан, нэрт тэшүүрчин Инга Воронина уушгины өвчтэй байсан, өндрийн харайлтын гайхамшиг амжилт гаргасан Валерий Брумель ходоодны архаг өвчтэй байв. Спорт бол бие бялдар, ёс суртахууны янз бүрийн эмгэг согогийг арилгах орлуулж болшгүй эм юм.

	Тамирчин бүр хувийн онцлогоо тооцон үзсэнээр бусдад байхгүй содон чанарыг эзэмшдэг. Лурих хэзээ ямагт дэвжээний «гол цэгээс» гадагш эргэн гардаг учраас түүнийг хоёр далаар нь газардуулж болдоггүй байсан. Поддубный бол өрсөлдөгч нь ямар хүч гаргасан нуруугаар нь дэвжээнд түрүүлэн хүргэх аргагүй тийм хүчирхэг далны булчинтай нь байсан.Ах дүү Знаменский нар хүчирхэг, урт шуутай байсан байна.

	Нэрд гарсан тамирчин бүрд бие бялдрын бүх хөгжлийн болон оюун санааны хувьд өвтэгш мөн онцгой зохицол шинж төрх бүрддэг. Зөвлөлт Холбоот Улсын баатар, 1938—1939 оны цанын улсын аварга Владимир Мягков дурлан сонгосон спортын төрлөөсөө гадна гүйлт, бокс, цамхгаас усанд харайх төрлөөр хичээллэж Ленинградын анагаах ухааны дээд сургуульд амжилттай суралцаж байжээ. Манай гарагийн хамгийн хүчит хүн Юрий Власов (Биеийн жиндээ ногдох хүндийг өргөх талаар түүний тогтоосон амжилтыг одоо ч эвдээгүй) томоохон эрдэмтэн, техникийн шинжлэх ухааны доктор, зөвлөлтийн авьяаслаг сэтгүүлч болсон билээ. Ганцхан төрлийн спортоор хичээллэгч тийм хүмүүс спортын тавцанд хэзээ ч удаан хугацаагаар байр эзэлж байгаагүй. Оюун санааны баялаг өөрийгөө жолоодох болон мэдрэлийн системийн эрчимтэй хөгжлийг хангаж улмаар тэр нь биеийн өв тэгш хөгжил, организмын нөөцийг оновчтой гүйцэд ашиглах угтвар нөхцөлийг төрүүлдэг гэсэн тодорхой зүй тогтол үйлчилж байна.

	Жинхэнэ тамирчин хүн бол ялагдал хүлээснийхээ дараа самбаа зоригоо улам хөвчлөн ялах чадвар эзэмшдэг. Шатарчин Александр Алехин хожигдсоныхоо дараа ямар ч өрсөлдөгчийг гарцаагүй хоёр гурав дараалан хождог. Зөвлөлтийн тэшүүрийн түүхэн дэх дэлхийн анхны аварга эмэгтэй Инга Артамоновна хэрэв нөхөд нь багаараа бүтэлгүйтэж эхэлбэл хэзээд ялдаг байсан жишээтэй.

	Нийтлэг зөвлөмж ба өөрийн хувийн боломж, онцлогийг тооцон үзсэнээр тамирчин бүр бэлтгэл дасгалжуулалтынхаа системийг боловсруулдаг. Иван Поддубный бухтай тулалдаж дасгал хийдэг, ах дүү Знаменский нар дүүрэн устай хувин барьж гүйж уралддаг байжээ. Тэдний аж төрх ёс нь биеийн хүч, спортын чадвар, дадлыг хослон нэгтгэхэд чиглэдэг байжээ.

	Спорт бол архи уух, тамхи татах шуналтай нийлж тохирохгүй. Сархад тамхи хоёрыг хүний эрүүл мэнд, хүч тэнхээг хөнөөгч сайн дурын мансууруулагч шуламсын хорт унд гэж Иван Поддубный жигшин ярьсан байдаг.

	Бие бялдрын хувьд хүчтэй, бат чийрэг болохын тулд өөрийгөө хүмүүжүүлэх ажлын агуулга, зорилтыг алгуурхан хүндрүүлэх явдал чухал.

	1. Өдрийн дэглэмийг ширхэгчлэн биелүүлж, түүнд спортын хичээлийн бүтэц хэсэг, бие бялдрын дасгал, оройн зугаалгыг ягуухан оруулж өгөх.

	2. Зөв амьсгалах чадварыг хичээнгүйлэн эзэмших. Амьсгал нь цээжний хэлхэц, хэвлийн хөндийг байнга оролцуулахаар хүчтэй, гүйцэд байх: Өдөрт амьсгалын тусгай гимнастикийг 4—5 удаа хийх хэрэгтэй.

	3. Явж алхахад урлаг адил суралцах: зөөлөн хөнгөн алхаж, бие байдлаа дасгалжуулах.

	4. Бөх нойрсож сурахын тулд унтахаас бүтэн хагас цагийн өмнө ямар ч ажлыг зогсоож оройн зугаалга хийн, гэр байрандаа салхи оруулж нойрсоход бэлтгэнэ. Орондоо ороод ажил төрөл бодохгүй, өөрийгөө нойрсоход жолоодон «унтах боллоо!» гэж биеэ захирна. Тодорхой цагт сэрж сурахын тулд орой нойрсохын өмнө цагаа харж цагийн зүү хэдийг зааж байгааг ажиглан «7 цагт сэрнэ» гэж өөртөө зорилт тавина. Бага зэрэг дасгалжуулалт хийгээд л та нар үүнийг хийж дадах болно.

	Үүний дараа спортын ямар нэг төрлөөр тогтмол хичээллэж болно. Ийм боломж ямар ч үйлдвэр албан байгууллага, ямар ч сургуулийн нөхцөлд бүрэн бий. Спортоор бие даан хичээллэх талаар цаашдын зааврыг та бүхэн тэндээс хүлээж авах болно.

	Гоо сайхан байх гэсэн залуу насны эрмэлзлийн нэлээд нь элдэв хэв маяг хөөцөлдөгч, нүүр биеийн гоо зүйн заслыг буруу хэрэглэгч болон хувирдаг. Аятай сайхан байх зайлшгүй хэрэгтэй гэдэг нь мэдээж. Гэвч гоо сайхан гэдэг нь бие бялдар, оюун санааны төгс боловсронгуй чанарын тусгал юм. 

	 

	«Цэмцгэр гоё нь цэцэн ухаангүй бол шавхай доторх цэцэг адил» 

	 

	гэж Молдавчууд ярьдаг. «Гялалзах бүхэн алт биш», «Харахад амталмаар сайхан, хазахад ам урчихмаар ширүүн», «Алсаас харахад хорхой хүрэм, арилжихад хүрвэл сохор зоосны үнэгүй» гэсэн орос ардын зүйр үгс бий.

	Гаднах сайхан гэдэг хуурамч. Эрх танхи бус, биеэ тоосон ихэмсэг зангүй, өөрт байгаа бүхнийг гойд сайхан гэхийг оролддоггүй гоо сайхан залуу, гоё хөөрхөн охид ховор байдаг.

	Нөгөө талаар царайлаг сайхандаа эрэмшин биеэ бодож, хувиа хичээх зан араншныг өөрчлөхийн тулд амьдралынхаа замыг яггүй шинжин бодох хувь заяаны сорилт хэрэгтэй.

	Хэрэв танд үзэсгэлэнт нэгэн бүсгүй учирвал эрх биш болгоомжилбол зохино. Гадна талын сайхан гэдэг нь танд байгалиас тохиолдлоор илгээсэн нэрийн хуудас гэж бод. Үүнд таны байгуулсан гавьяа гэж байхгүй. Үнэнхүү гоо сайхан бол саруул ухаан, ариун сайхан сэтгэл юм. Өөрийгөө юү гэж төсөөлөх нь үнэн хэрэгтээ танаас хамаарна. Таатай, тустай үг сонсох цагийг бүү алд, ихэмсэг зангаа хөөргөх боломж бүү өг. Гаднах гоо үзэсгэлэнгээ сайхан сэтгэл, саруул ухаанаар сэлбэж өгвөл тэр бүхний туяанд таны гоо сайхан улам хурц гэрэлтэн, удаан хадгалагдана.

	Өөрийгөө сайхан бус гэж бодогч тэр хүмүүст бол гоо сайхныг бий болгох өөр зөвлөгөө өгүүштэй. Эмэгтэйчүүдийн уран гоолиг галбир, чилгэр шулуун хөл, уян хөдөлгөөн зэрэг гаднах үзэмж нь юуны түрүүнд таалагддаг гэж эрэгтэйчүүдийн гуравны хоёр хувь нь илэн далангүй өгүүлдэг. Гэтэл энэ бүхэн чинь спорт, дасгалжилтаар бий болдог билээ.

	Гоо сайхан нь эрүүл ахуйтай салшгүй холбоотой. Оросын цэцэн үгэнд 

	 

	«Угааж цэвэрлэвэл улам сайхан болно» 

	 

	гэдэг бол Украин ардын зүйр үгэнд энэ утгыг гойд онож 

	 

	«Цамц нь цэвэр бол эхнэр нь халамжтайнх», 

	«Цэвэрч ариун гэдэг эмэгтэй хүний дээдийн сайхан» 

	 

	гэж өгүүлсэн байдаг. Эстоничууд 

	 

	«Цэвэрч ариун байх нь амьдралын гоёл чимэг» 

	 

	гэж ярьдаг.

	Өөрийнхөө өө сэвийг гоё хувцсаар далдлах гэсэн оролдлого нь хувцасны хэлбэр хөөцөлдөх замд оруулах явдал цөөнгүй гардаг. Өндөр өсгийтэй шаахай гутал баяр ёслолын цагт эмэгтэй хүний төрөлхийн гоо сайхныг тодруулдаг сайн талтай. Тийм гутлыг өдөр тутам өмсвөл хөлийн тавхайг хавтгай болгон булчин цуцааж, алхааг эвгүй хэлбэрт оруулж, бие цогцсыг эвдэхэд хүрнэ. Үсээ байнга ороомогт хавчих нь 35—40 насны эмэгтэйчүүдийн үс унаж толгойдоо хэвтэнгэшин наалддагийн нэг шалтгаан юм. Залуу насны гоо сайхан өөртөө байдаг болохоор дур булаах унаган төрхөө ухаалаг хадгалах нь охидын даруу зангийн нэг үзүүлэлт бөгөөд гоо үзэмжээ удаан хадгалах сайхан эхлэл мөн.

	Эцэст нь хэдэн зөвлөгөө өгье.

	«Эрүүл байхаас илүү эрхэм сайхныг би мэдэхгүй» гэсэн Г. Хейнегийн үгийг санаж яв. Гоо сайхан гэдэг бол нүүр царайны сайхан өнгө, ажиллах өндөр чадвар, харилцааны хөхиүн хөгжил, найруу уян хөдөлгөөн, цэх чилгэр бие галбир юм. Хөдөлмөр, спорт эрүүл мэнд нарийн дэглэм энэ бүхэн бол залуу насанд дур булаам гоо сайхан байж, тэр үзэмжээ нас тогтох цагт хадгалахад туслагч жинхэнэ иш шид мөн.

	Хүнд цэцэн цэлмэг ухаан, энгийн төв байдлаас илүү гоёл гэж үгүй. Эхнийх нь бүхнээс чухал Грект Пифагорыг хамгийн сайхан хүнд тооцдог байжээ. Учир нь тэр хүн зөвхөн гадаад байдлаараа сэтгэл булаам төдийгүй өөрийн үеийнхэн дотроо бусдаас илүү ухаантай, эрдэмтэй, сэтгэгч байжээ.

	Энгийн даруу төлөв нь ухаанаас уламжлан гарах бөгөөд бас ч гоозүйн тодорхой хөгжил юм. Энгийн төлөв байдлын тухай шүүн хэлэлцэхдээ хүн хувцас, нүүр биеийн гоо байдал, хөдөлгөөний хэм хэмжээг сахиж чадаж байна уу гэдгээр хэмждэг. Заримдаа төлөв байдал, мэдрэмжийн хэмжээг энгийн баримтаар (шүүн үзэж болно. Болзоонд бусдаас содон ганган хувцасласан охин ирэхэд энгийн даруу хувцастай ажил хэрэгч залуу хархүү түүнийг хүлээнэ. Тийм зөрүүтэй байдал уг чанартаа нэг л аятай бус байдал бий болгоно. Хоёулаа хүмүүст аятай сэтгэл төрүүлэхээр бас ч «Ийм хосыг харахад сайхан шүү» гэж хэлүүлэхээр хувцаслаж, биеэ авч явах хэрэгтэй.

	Гоо үзэмж бол биеэ арчлах чадвар, мөн өдөр тутмын анхаарал тэвчээр шаардана. Гэхдээ гоо сайхан нь бас хүний аж төрөх ёсыг бий болгож бүх талаар хөгжүүлснээр үүсэх хувийн хүч эрмэлзлийн үр дүн мөн. Оюун санааны сайн сайхан ямар ч гадаад төрхийг дэгжээдэг. Оюун санааны гоо сайхан байхгүй бол төрөлхийн ямар ч гоо үзэмж үнэ цэнээ алдана. Өөрөөсөө сургаал сонсохоор ирж байгаа ганган залууг Сократ хэрхэн угтсан тухай ярилцдаг билээ. Залуу Аполлоны үзэмж төгсийг бүгдээрээ гайхан шагшихад харин Сократ түүнд хандан «Надад ямар нэг юм хэлэвч, чиний үнэхээр сайхан гэдгийг би мэдэхийг хүсэж байна» гэжээ.

	Гоо үзэмжийг шууд бий болгочихгүй. Эхлээд өөрийгөө толинд ажиглан хар. Өөрт чинь юу нь таалагдаж, нүүр, хавирга, гэдэс, цээж, гар хөл ер юу чинь таатай бус байгааг нуулгүй хэлээрэй. Ухаалаг нүд нүүрийг чимдэг. Оюунаа хөгжүүлэхийг хичээ, тэгвэл оюуны амьд оч таны харцанд илрэн гарна. Бие бялдрын өдөр тутмын дасгалаас хамааран хөл, гарт янз бүрийн өөрчлөлт гардаг. Гагцхүү эрүүл мэнд, гоо сайхандаа анхаарах цаг олдохгүй байна гэж л бүү яриарай, тийм цагийг та заавал олох ёстой.

	Гоо үзэмж гэдэг хөдөлгөөний эвсэл мөн. Өөрийнхөө яаж босож, сууж, хөдөлж байгааг ажиглагтун. Уян налархай хөдөлгөөнд удаан хугацаагаар тэсвэртэй суралцах хэрэгтэй. Тэр нь яваандаа танд зуршил болно.

	Өглөө, орой бие хөнгөлөх үед эрүүл ахуйн онцгой анхаарал хандуулбал зохино. Ус бол эрүүл ахуйн үндсэн хэрэглүүр, ус ядаргаа арилган сэргээн тэнхрүүлж биднийг цэвэр, эрүүл, гоо үзэмжтэй болгодог. Өглөө бүсэлхий хүртлээ угааж оройдоо заавал шүршүүр хэрэглэж сурцгаа! Усны халууныг эхлээд 40—50 градус байснаа сүүлдээ 30—25 градус хүртэл бууруулна.

	Яваандаа ердийн тасалгааны дулаантай онгоц ба шүршүүр хэрэглэж сурцгаа.

	Шүдээ арчилж бай, ерийн эрүүл шүд бол таны эрүүл ахуйн үзүүлэлт, таны инээмсэглэлийн гоёл чимэг гэдгийг санаж яв.

	Эцэст нь: Залхуу, эрх танхил зан, гутарч гуних, маяглах явдлыг жигших хэрэгтэй. Энэ бүхэн амьдралд ашиг тус өгөхгүй, харин хор хохирол авчирна. Эрүүл гоо үзэсгэлэнтэй, хөгжил зугаатай байх боломж хэвийн хүн болгонд хэзээд байх бөгөөд энэ нь аливаа гоо сайхны мөн чанар болох хүний сэтгэл булаах онцлог мөн.

	 


ӨӨРИЙГӨӨ ЗАХИРЧ СУРЦГААЯ

	 

	ЗОРИГ ХҮСЭЛ БОЛ ЯЛАЛТЫН ЗЭВСЭГ МӨН

	Амьдарна гэдэг тэмцэнэ гэсэн үг. Гол зүйлд хүчээ төвлөрүүлэн, замдаа тохиолдох бэрхшээлийг давж, өнгөц шохоорхлоос татгалзаж, хүч чадал эцэстээ хүрсэн ч үйл ажилд өөрийгөө албадаж чадах хэрэгтэй. Нөхрийн төлөө зогсдог шигээ өөрийнхөө төлөө тэмцэж, бүдүүлэг явдалд цохилт өгч, нийтийн хэргийн төлөө эр зориг, эрс шийдвэр гарган, шаардагдвал өөрийгөө золионд гаргаж чадах хэрэгтэй. Энэ бүхэн нийлээд өөртөө болон үзэл санаанд итгэлтэй байх, зорилго төгс чанар, шийдмэг чанар, эрс шийдвэр, эр зориг, өөрийгөө эзэмдэх чанарыг багтаасан төгс зоригоос өөр юу ч биш. Ардын цэцэн үгэнд 

	 

	«Эхлээд өөрийгөө, тэгээд дараа нь дайсныг ялж гар», 

	«Өөрийгөө эзэмдээгүй байж бусдад яаж тушаах вэ?» 

	 

	гэж онож хэлсэн байдаг.

	Хүний зориг хүсэл нь өөрийгөө удирдан зохицуулах механизм гэдэг төрөлхийн үндэслэлтэй байдаг. Организм дахь бодисын солилцоо хөөрөл ба саатал бол биеэ эзэмдэх, бие даасан хөгжлийн биологи сэтгэхүйн үндэс мөн. Өөрийгөө хамгаалах төрөлхийн зөн бэлэг нь өөрийгөө хамгаалах тэмцэлд болгоомж самбаа зоригийн аль алиныг шаардана. Төрөлхийн сул зоригтой хүн гэж хэзээ нэг цагт, хэн нэгний тухай ярьдаг нь худал хэрэг: хүн амьдралын туршлага эзэмших болон хүмүүжил, өөрийгөө хүмүүжүүлэх явцад л зоригтой ба сул дорой болон төлөвшдөг юм.

	Өөрийгөө захирах урлагт хүн бүр суралцаж болно. Пушкиний Онегин «өөрийгөө захирч сур» гэж Татьянад уриалдаг. 

	Лопе де Вега энэ л санаагаар

	 

	Тэмцэлд бэрхшээл хэчнээн их бол

	Ялалт төдий чинээ урамтай байдаг 

	Өөрийгөө захирах бидний хэмжүүр ч 

	Үүнд байдаг бус гэж үү

	 

	гэж илэрхийлсэн байдаг.

	Аливаа үйл ажиллагааны амжилтын гол нөхцөл зорилгоо биелүүлэх нөр зүтгэл хүнд яаж бий болдог вэ? Их хүмүүсийн жишээ үүнд оновчтой хариу өгдөг. Бэрхшээлтэй тулах тэмцэлд түүнийг даван туулах явцад эр зориг төлөвших бөгөөд тэр нь аж төрөх ёс болж бага наснаас бий болно.

	В. И. Ленин бүтэн жил, арван жилийн турш хоногт 15—20 цагаар ажиллаж байлаа. Түүний гойд хөдөлмөрч чанар нь хүч чадал, авьяасаа хөгжүүлэх, орос оронд марксист нам байгуулан бэхжүүлэх, хувьсгал хийж, дэлхий дээр ажилчин тариачны анхны төр улсыг зохион байгуулах зам дахь түмэн бэрхшээлийг давахад тусалсан юм. Зөвлөлүүдийн орны гадаад, дотоодын дайсантай хийсэн тэмцэл оюуны ба биеийн цаглашгүй их хүчдэл шаардсан хэрэг. Залуу Ленин ямар хүнд нөхцөлд чиг замаа тогтоосон гэж санана! Эцэг нас барж ах Александрийг нь цаазалсан энэ бүхэн түүний хүүхэд үе, Казанийн их сургуулиас хөөгдөж Петербургийн их сургуулийн хуулийн ангид бүх хичээлээр бие даан бэлтгэж бүтэн хагас жилд «шалгалтыг хурдавчлан өгсөн нь залуу насны нь үе. Бие гүйцэх үе баривчилгаар эхэлж хоёр жил шоронд, гурван жил Сибирийн цөллөгт суужээ. 1905— 1907 онд эх орондоо түрхэн зуур байсан бөгөөд Ленин аргагүйн эрхэнд эх орноо орхин арав илүү жил гадаадад дүрвэн суужээ. Тэрээр амьдралынхаа он жилүүдийг тодорхойлон «Миний хувь тавилан гэвэл: нэг дайчин ажиллагаанаас нөгөө ажлын төлөө, оппортунизм гэх мэт улс төрийн маанаг, заваан юмнуудын эсрэг хандсан юм» гэж дурджээ. Өчнөөн хүнд сорилтыг туулж өнгөрөхдөө гагцхүү өндөр дээд ёс суртахуунтай, алсын суут хараатай, гайхамшигтай оюун ухаан, ер бусын зохион байгуулах авьяастай болно гэдэг үнэнхүү зориг хүсэлтэй хүн л чадах үйлс юм..

	Хэцүү бэрхийн эсрэг тэмцэлд Н. И. Лобачевскийн суут ухаан төлөвшжээ.

	Хошууны газар хэмжигч бэлэвсэн авгайн хүү Николай Лобачевский 12 насандаа Казанийн гимназид элсэн оржээ. Математикийн хэцүү бодлогыг цээжээрээ хурдан бодох гойд авьяасыг эзэмшсэн болохоор түүнийг гимназид авсан ажээ. Бүхнийг хичээнгүйлэн сонирхогч, авьяаслаг илтгэгч Г. И. Карташевский түүний математикийн багшаар ажилласан явдал Николай Лобачевскийн аз болжээ. Математикийн тухай болон энэ шинжлэх ухааныг үндэслэгч эрдэмтдийн тухай багшийнх нь яриа залуу Лобачевскийг догдлуулсан байна. Энэ ярианууд шинжлэх ухаанд хүн хэрхэн биеэ дайчлах ёстойг түүнд сургасан байна. Аугаа их Евклид болон багшийн нь амьдралын бодит жишээнүүд залуу Лобачевскийг дуурайл болон дууджээ. Гимназийг амжилттай төгссөнийхөө дараа Н. И. Лобачевский Казанийн их сургуульд суралцахаар оржээ. Тэр нэрт математикчдын хөдөлмөрийг толгой дээш татахгүй уншиж байв. Хорьхон насандаа доцент болж их сургуульд багшлах болов. Бусад олон ухаантны нэг адил Лобачевскийг амьд ахуй цагт нь цөөн хүн ойлгож, түүний математикийн ер бусын авьяас, шинжлэх ухаанд үзүүлсэн түүний агуу их нөлөөг нэлээд хожуу мэджээ.

	Лобачевский өөртэйгөө байнга ажиллаж харьцангуйн онолын нэг үндсийг хэрэг дээрээ тавьжээ. Евклидийн геометр харьцангуй бөгөөд үзэгдэх хэмжигдэхүүний ертөнцөд үйлчилнэ гэдгийг тэр баталжээ. Геометр бол микро болон сансрын ертөнцийнх байх ёстой. Сансрын хэмжигдэхүүний геометрийн үндсийг тэр өөрөө боловсруулжээ.

	Лобачевскийн амьдралын зам шулуун дардан мэт санагдаж болно. Энэ бол зөвхөн өнгөц ойлголт. Жирийн эмэгтэйн хүү өөрийн үедээ томоохон эрдэмтэн болоход зүйрлэшгүй хичээл зүтгэл, хэрэгтэй байсан нь мэдээж. Тэр, хүүхэд үедээ ордны болон түшмэдийн хүүхдийг байнга үзэн яддаг байв. Аливаа авьяас билгийг үл ойшоодог, хязгаарлагдмал ухаан бодолтой багш нартай тэр үеийн гимназид түүний авьяас билиг нь тодорсон сайн сурагч болно гэдэг амаргүй байв.

	Их сургуулийн сургалт түүнээс асар их хөдөлмөр шаарджээ. Залуу Лобачевский итгэмгүй тэвчээрээр тод ялгарч, шаргуу хичээнгүй суралцаж, байнгын хувийн сахилга бат, бүхнээс их мэдэх. бүхнээс илүү суралцах эрмэлзлээр өөрийгөө хатуужуулж байв. Сурах ажил нь хичээл зүтгэл шаардан залуу насны зугаа цэнгэлийг умартуулан хичээлд анхаарал тавьж, нэг мөнгийг боловч хэмнэхийг шаардаж байв.

	Евклидийн бус геометрийг өөрөө бий болгох явдал гавьяа байлаа. Лобачевский Хаант засгийн түшмэд түүний дотор бүх талаар харгис дарангуйлал болсон Казанийн сургалтын аргыг ивээгч, бүтээлч сургалтын эрхийг хязгаарлагч М. Л. Магницкийтай олон жилийн турш шаргуу тэмцэл хийжээ. Дараа нь Казанийн их сургуулийн ректор болж түүнийгээ 19 жил удирдан оросын эртний нэг их сургуулийг жинхэнэ өөрчлөн хөгжүүлсэн билээ. Хаант засгийн нөхцөлд сургуулийн шинэ барилга бариулж шинэ лаборатори нээх, харьяандаа хэвлэлийн газар байгуулах нь Лобачевскийд ямар их хичээл зүтгэл, зориг тэвчээр тулгарсныг хэлж өгнө. Энэ үед ч суут эрдэмтний шинжлэх ухаан эрдэм шинжилгээний хөдөлмөр завсарлаагүй билээ.

	Семиречьевийн бөглүү хязгаараас гаралтай воронежийн тариачин ээж, бага эмч эцэгтэй М. В. Фрунзе жинхэнэ эр зоригтой. тэмцлээр бүхнийг олж болно гэдэг эгэл үнэнийг хар багаасаа хатуу баримталсан хүн байв. Нарийн дэглэм баримталж онц суралцан, хөдөлмөр, спортоор хичээллэж гимназийг алтан медальтай төгсгөжээ. Дуртай дээд сургуульдаа шалгалтгүй орох эрх олж авсан тэрээр ард түмний ядуурал, зовлонгийн шалтгааныг олж мэдэхийг хүссэн тул Петербургийн политехникийн дээд сургуулийн эдийн засгийн ангид суралцахаар болжээ. 1904— 1905 онд Петербург хот хувьсгалт тэмцлийн сургууль болж байсан тул залуу Михайл Фрунзе ч түүнд шууд татагдав. Тэрээр суралцаж байсныхаа адилаар тэмцэлд мөн л нугаршгүй хичээл, зүтгэлтэй, эрч хүчтэй хандаж байлаа. Намын даалгавар биелүүлэхээр улс орныхоо нэг захаас нөгөөд аялан явахынхаа завсар чөлөөнд биеэ боловсруулдаг байв. Харгис цагдаа нар Ивановын ажилчдын удирдагчдыг баривчлахаар нэгэнт зэхэж байсан үед тэрээр гэнэт алга болсноо 1905 оны арван нэгдүгээр сараас 1906 оны нэгдүгээр сар хүртэл дээд сургуулийн нэг, хоёр, гуравдугаар ангийн шалгалтыг гялалзтал өгөхөөр Петербургт ирсэн байжээ. Ажил хэрэгт бүхнээ захируулж хоногт бүтэн хагасаас хоёрхон цагийн нойртойгоор бүтэн сар ч явж чаддаг байв.

	Фрунзийг Иванов - Вознесенскт эргэж очихыг хувьсгалын үйлс шаарджээ. Энд ажилчдын дунд улс төрийн мэдлэг олгох өвөрмөц их сургуулийг нээж бусдыг сургаж бас өөрөө ч бусдаас суралцаж байлаа. Оюун ухаанаа төгөлдөржүүлэх ажлыг тэрээр шоронд ч үргэлжлүүлжээ. Фрунзе шүүхээс оноосон алах ялтангаар 1908 оныг үджээ. 1909 он гарахад хоёр дахь удаагаа цаазлах ял оноохын тулд тэр тогтоолыг өөрчлөв. Фрунзе хоёр жилийн турш өдөр бүр л буудах мөчийг хүлээж суух ёстой байв. Гэтэл тэр, цаашид биеэ боловсруулах түүний дотор англи хэлний өөрөө сурах ном өгөхийг шоронгийн дарга нараас шаарджээ. Хаант засгийн шорон «үхлийн гайт хонгил» байсан тул ийм нөхцөлд үргэлжлэн суралцаж, хувьсгалт тэмцэл явуулах, нөхдөө зоригжуулахын тулд ер бусын эр зоригтой байх хэрэгтэй байлаа. М. В. Фрунзе иргэний дайны баатар, авьяаслаг жанжин, өөрийн үедээ боловсролтой хүн болсон нь тохиолдол бус.

	Цэргийн дарга, улс төрийн ажилтнуудыг эр зоригийн талаар бэлтгэхэд холбогдол бүхий санааг агуулсан коммунистуудын өвөрмөц дүрмийг тэр гаргасан юм. Үүнд: Коммунистын алдар хүндийг үнэлэн хайрла. Энэ нь дайсныг ялахад тулалдааны үе дэх туг адил чухал, захиргаандаа байгаа хүмүүсийг мөчийн төдийд зүгээр суухааргүй бүрэн ажиллуул, тэдний эрх, үүргийг нарийн тодорхойл, өөрөө хэзээ, юу хийхээ мэдэж бай!, туршлагадаа тулгуурлан тулалдаж, ялахад өөрөө суралц, бусдыг сурга! Сахилга журмыг чанд сахь! Захирагдаж сурахгүйгээр сайн дарга болж чадахгүй гэсэн дүрэм ажээ.

	Ер нь эр зоригт өөрийгөө хүмүүжүүлснээр хүн бүр зоригтой хүн болох боломжтой. Урьдах үеийн их хүмүүсийн хэлснийг эргэц санаж эргэцүүлэн бод, түүнийгээ амьдралтайгаа зүйрлэж үз. 

	 

	«Зөвхөн хүчирхэг сэтгэлээр ялж гарна» (Н. Островский). 

	 

	Харин та ялагдлыг ихэнхдээ яаж тэвчиж, давж гардаг вэ?

	 

	«Ингэх боломжгүй гэж өөртөө итгүүлэгч тийм хүн биеэ барьж үл чадна» (Л. Н. Толстой). 

	 

	Харин та хэдэн удаа тэсвэр алдсан бэ?

	 

	«Ээдрээтэй амьдралын явцад орчноо тооцон үзэх чадвар бол эр зоригтойн тэмдэг» (О. Бальзак). 

	 

	Харин та төвөгтэй нөхцөлд өөрийгөө хэрхэн авч явдаг вэ?

	 

	«Зоригтой хүн гомдол гаргахгүй шаналдаг, Хулчгар хүн бол шаналахгүйгээр гомдол мэдүүлдэг» (П. Бауст). 

	 

	Харин танд аль нь зонхилдог вэ?

	 

	«Тэвчээр зүтгэл бол төрийн хүнд уураг тархи, тулалдаанд бол илд, зохион бүтээхийн нууц, эрдэмтний шидэт үг юм» (Д. Леббок). 

	 

	Та эхэлсэн ажлаа эцэст нь хүргэж чаддаг уу?

	 

	«Өөрийгөө ялан дийлж чаддаг тэр хүнээс л зөвлөгөө хүсээрэй» (Леонардо да Винчи). 

	 

	Зөрүүд, адайр зангаа та жолоодон зогсоож чаддаг уу?

	 

	«Хувь зохиолоороо хүчтэй байгаа цагт хүн нугаршгүй» (Э. Ремарк). 

	 

	Харин та золгүй тохиолдлын үед биеэ хэрхэн барьж, сэтгэлээр хэр унадаг вэ?

	Тэгээд эр зоригийн дээр дурдсан шинж тэмдэг бүрээр өөртөө үнэлэлт өгөх гэж оролдоод үз. Дундаж оноог гарга! Энэ чинь таны эр зоригийн үнэлэлт шүү. Өөртөө юуг бий болгож ямар сул талыг зайлуулахаа оновчтой тодорхойл. Дараа нь аж төрөх ёсоо алгуурхан өөрчилж болно. Үйл явдал, үйлдэл хөдөлгөөнөө хүсэл зоригоор ухамсартай захирч сурцгаа!

	Эр зоригоо төлөвшүүлэх явцад дараах энгийн дүрмийг удирдлага болгох хэрэгтэй.

	Дэмий мөрөөдөхийн оронд хүрч болох, бодитой, боломжтой юмыг зорилго болгон тавих хэрэгтэй.

	Тавьсан зорилгоо тооцон үзэж амьдралаа зохион байгуулж түүнийгээ яаж хэрэгжүүлэх, юуг ашиглаж болох, юунаас болгоомжлох хэрэгтэй, юунаас зайлсхийж. юуны учир хэнтэй эцсээ хүртэл тэмцэх хэрэгтэйг сайтар бодож үзээрэй. Зорилгодоо хүрэх нь эр зоригийн үр дүн мөн.

	Зохион байгуулалттай амьдарвал зохино. Элдэв нэг зугаа цэнгэлд бүү шохоорх, амралт ч гэсэн бодож цэгнэсэн, нойр ч гэсэн зохион байгуулагдсан байх ёстой. Би махбодын байгалийн хэмнэл түүний байгалийн үүрэг нарийн дэглэмд орсон тэр цагт л эр зоригийн зориудын дасгалжуулалт ашигтай болж зоригийн өөрийн хүмүүжил үр дүнтэй болно.

	Бэрхшээлийг тойролгүй давж, аливаа саад тотгорын өмнө зориг мохохгүй сөрж чаддаг байцгаа. «Хаана хэцүү байна. жинхэнэ хүн хэзээд тэнд байдаг» гэж О. Ю. Шмидт тэмдэглэжээ. Гэхдээ бэрхшээл гэдэг түр зуур л давагдашгүй бөгөөд «Чулуун ханыг духаараа мөргөхгүйн» төлөө бэрхшээлийг гарцаагүй давахын тулд хүч чадал эзэмших хэрэгтэй гэдгийг санацгаа.

	Бүх тохиолдолд эр зоригийн эрх чөлөө гэдэг нь ажил хэргийн мэдлэгтэй шийдвэр гаргах ур чадвар шиг утга учиртай зүйл юм гэж Ф. Энгельс тэмдэглэсэн бий. Шийдвэрийг бодолтой гаргаж бай. Харин нэгэнт шийдвэр гаргасан бол аливаа гуйвалт байж болохгүй. Ганцхан «хэрэгжүүлэх» гэсэн зорилт байх болно. Шийдвэрийг биелүүлэхэд удаашрах нь санаа зоригийг мохоож эвдэхэд хүрнэ. Хүсэл зориг гэдэг ажил хэрэг болон хувирсан санаа бодол юм.

	Өөрийгөө хүндэтгэх чанарыг хөгжүүлж, үүн дээрээ түшиглэн өөртөө итгэх итгэл, дараа нь өөртөө тавих шаардлагыг төлөвшүүлбэл зохино.

	Зориг мохох, айх аливаа илрэлтэй тэмцэгтүн. Зориггүй хүмүүс хэзээд өөртөө итгэлгүй, аль нэг юмнаас болгоомжилж байдаг. Бодсон ажил хэрэгт бүтэлгүй юм болох вий?, бусад хүмүүс ямар нэг талаар жөтөөрхөж магадгүй, хэн нэг хүн шүүн няцаах болов уу, хэн нэгд нь тохирохгүй байж болох бус уу. Бодож төлөвлөснөө биелүүлэхэд хэрэв бүтэлгүйд хүрвэл хэн нэг нь шоолж болно гэж айцгаадаг. Энэ айдас л хүнийг чөдөрлөнө. Хүн зориг шантран, шийдэж ядан, хүчиндээ үл итгэсэн цагт эр зориг мөхнө.

	Гөжүүд занг эр зоригтой бүү эндүүр. В. А. Жуковский 

	 

	«Гөжүүд зан бол хүчтэйн дүр үзүүлсэн дорой чанар» 

	 

	гэж хэлсэн байдаг. Энэ бол саруул ухаанаас тасарсан эр зориг юм. Вольтер: 

	 

	«Эрс хатуу байх нь оюун ухааны эр зоригийн хэрэглээ бөгөөд энэ нь саруул ухаалаг шийдмэг байдлыг төрүүлдэг. Гөжүүд зан нь үүний эсрэг харалган бодлыг төрүүлнэ» 

	 

	гэж тэмдэглэжээ. Иймээс шийдвэр гаргахын өмнө бодож үз, түүнийг гүйцэтгэхийнхээ өмнө хоёр дахин бодож үз, хүсэл зориг чинь бусдын хүсэлтэй зөрчилдсөн үед өөрийнхөөрөө зүтгэхийн өмнө гурав дахин бодож үз. Хэрэв өөрийн ухаан бодол, хүн чанарын хувьд өөрийнх чинь зөв, хэрэв сонирхол чинь нийгмийнхтэй тохирч байвал хүч нэмэгдүүлэн шуурхайлж гүйцэтгэх, гэхдээ буруу буюу хорон санаа зориг эсрэг талд чинь байгаа бол түүнийг нугалах хэрэгтэй гэсэн алтан дүрмийг хэзээд мөрдөгтүн!

	Өөрийнхөө санасанд хүрэхийн тулд л төдийгүй бас уруу татах хүчийг давах, хөнгөн зугаат амьдралыг өөрчлөх, хувийн зөрүүд, адайр занд газар авхуулахгүйн тулд ч бас эр зориг хэрэгтэй. Ухаалаг бус хуурмаг бодол, аялдан дагалдах явдлаас татгалзаж чадах, гэхдээ ёс суртахуунгүй байдал ч гэсэн эр зоригийг хөвчлөн илрүүлнэ гэсэн үг. Хүн сул чанараа захирч чадахгүй болсон цагт хувь заяагаа засах чадвараа алддаг. Энэ үеэс эхлэн сохор учрал буюу зориг шийдмэг өөр хүмүүс тэднийг жолоодох болдог.

	Яруу найрагч Сергей Васильев:

	 

	Аз жаргал гэдэг юү вэ? гэвэл

	Алд биеэ бүрэн захирахыг хэлнэ. 

	Аливаа сөрөг урсгалаас 

	Амьдрал, тавилангаа хамгаалахыг хэлнэ 

	 

	гэжээ.

	Иймээс, төгс эр зориг гэдэг нь өөрийгөө, ухаан бодлын бүхэл ертөнцөө, шунал хүсэл, сул талаа төгс төгөлдөр захирах, зам зуурт нь ямар ч бэрхшээл учирсан ялан гарах, тэмцэлд өөрийгөө зохион байгуулах чадварыг хэлнэ.

	 

	 

	ӨӨРИЙГӨӨ ДАВЖ ГАРАХ НЬ

	Хүн зөвхөн өөрийгөө хүрээлэн буй хорт муу явдалтай төдийгүй бас өөрт нь илэрч байгаа сөрөг чанарууд: хортой зуршил, согог дутагдалтай тэмцэж чаддаг байх хэрэгтэй. Бүүр эртний Энэтхэгийн туульсаас дараах сургамж уламжлан иржээ.

	 

	«Зан үйлээ ажигла. Надад адгуустай төстэй, бас буянт хүний үйлстэй адил юу байна вэ? гэдгийг өдөр тутам өөрөөсөө асууж бай!»

	 

	«Уур уцаарыг уураар хариулдаггүй тэр хүн өөрийгөө, мөн нөгөө хүнээ хоёулыг авардаг».

	 

	«Бусдын эхнэрийг харахдаа сохор, бусдын эд баялгаар хөөцөлдөхдөө доголон, ойрын нөхдөө муу хэлэх үед дүлий болж хувирдаг тэр хүн их хүн». 

	 

	«Хүнд хэчнээн сайн чанар байна бас төчнөөн гэм бий, хэн ч өө сэвгүй төрдөггүй. Харин түүнтэйгээ хүлцэн эвлэрсэн тэр хүн л алдаж буруутай болдог»

	 

	«Өөртөө эвгүй байхаар юмыг бусдад бүү хийж өг».

	 

	Зайлуулбал зохих сул талууд хүний амьдралд илрэн гардаг.

	Аливаа сөрөг чанарыг эвдэх нь өөрөөсөө ухрах бус харин өөрт байгаа мунхаг чанарыг даван туулж эсрэг чанар эрчимтэй хөгжих дотоод ертөнцийнхөө байрыг чөлөөлж өгч байгаа нь тэр. Амьдрал урагшлахын хэрээр оюун санааныхаа нөөцөд юу нь хуучирч урагшлахад саад болж байгаа, юунаас татгалзах хэрэгтэйг хүн олж харах ёстой. Энэ бүхнийг өөрийгөө дахин хүмүүжүүлэх гэж бид нэрлэдэг. Хэрэв бид өөрт байгаа олиггүй муу бүхэнтэйгээ байнга бас нэгэн хэмнэлээр тэмцэл явуулахгүй бол амьдрал биднийг хатуу цээрлүүлнэ. Хэн нэг нь нэр төрөө, бас зарим нь эрүүл мэндээ, бас нөгөө нь хайр дурлалаа эмзэглэж, заримдаа бас хамгийн аймшигт аюул болох өөрийгөө хөнөөхөд хүрдэг.

	Японд шинэ жилээр хонхыг 106 удаа дэлдэн цохидог. Хүнд нэгэн жилийн дотор хэчнээн дутагдал хуримталж болох вэ, хонхны цохилт бүрээр түүний нэг нь алга болно гэж үздэг аж. Мунхаг явдлаас гарахад ийм амархан байдаг бол мөн сайхнаа.

	Бидний бүтээн босгож буй ертөнцөд согог байх ёсгүй. Гэлээ гэтэл тийм гэм согог яагаад гарч ирээд байна вэ?

	Бүтэлгүй мунхаг үйлдэл болж байгаа үед «Харин тэнд яагаад тэгэв?» гэсэн асуулт олонтоо сонсогддог. Үзэсгэлэн төгс, гоо сайхан охин сэтгэл хангалуун, шунал хүсэлтэй бүжиглэж хоёр хацар нь ягааран нүднээс нь баяр жаргалын гэрэл цацарна. Харин тэр хоёрхон өдрийн өмнө ойр төрлийнхөө хүнийг оршуулжээ. Энэ юу болж байна. Энэрэнгүй бус сэтгэл үү? Цэвдэг сэтгэл үү? Магадгүй, гэхдээ хайрлах хүнлэг сэтгэлийн наад захын дүрэмд түүнийг хэн ч сургаагүй байж болох шүү дээ. Сэтгэлийн бүх төрлийн сөрөг долгиллоос түүнийг халхлан хүний уй гашууд хэнэггүй болгон хүмүүжүүлсэн хэрэг. Автобус, цахилгаан тэрэг, галт тэргэнд ичгүүрээ алдсан архичин этгээд, эмэгтэйчүүдийг ээлжлэн хоргоож байгааг хүмүүс зэвүүцэн жигших явдал цөөнгүй тохиолддог. Нэг нөхрөө зодож байгааг хараад түүнийг хэн нэг нь хориглохгүй, цусаа гоожуулсан хүнийг үзсэн хэн ч түргэн тусламж, сэргийлэгчид. мэдэгдээгүй атал илэрхий хулгайн гаралтай хоолны мөнгөн хэрэглэлийг хямд гээч нь худалдан авдаг. Энэ бүхэн бол зөрчил дутагдалд хэнэггүй, бүүр нарийсгаж хэлбэл ёс суртахууны хувьд шударга бус, зарчимгүй явдал мөн. Тийм хүмүүс хувиа бодогчид байдаг зүй тогтолтой. Тэд, ямар нэг юмыг завдаж олох, хольж солих. дамлан худалдах боломжийг алдахгүйн тулд тухайн хэрэгт хамаагүй л бол ердөө л ямар ч аргаар хамаагүй баяжих гэсэн бэртэгчин амьдралын зан суртахуунд хөтлөгдсөн хүмүүс байдаг. Тийм согогийн үндэс нь чухамдаа хулгайтай адил, энд ч тийм л байна. Өнөөдөр амьдралын хэрэгцээнээс болж хэн ч хулгай хийдэггүй. Харин цамаан, хангалуун хүслээ хангахын тулд «Сайхан амьдрахын» тулд онцгой хэв маягтай, хэт үнэтэй буюу «хэрэгтэй хүндээ» таалагдах бэлэг худалдан авахын тулд л хулгай хийж байна гэж гэмт хэргийн шалтгаан судлаачид зааж байна.

	Хувиа бодох үзэлд урсан ордог хөдөлмөр ба халамж анхаарлаас хэт халхалсан хүүхэд нас, хувиа хичээсэн хөнгөн зугаат зан чанар, бусдыг шүтэгч хандлага нь манай үеийн хүмүүсийн согог дутагдлын хөрсийг бий болгодог. Тийм хүмүүст муу зан чанарыг өөрөөсөө зайлуулах тухай итгүүлэхэд хялбаргүй байдаг бөгөөд ихэнх хүмүүс бидний л адил байна, бүгд л хувиа хичээгчид зөвхөн бид л түүнийгээ нууж хаахгүй, харин бусад нь хуурамч дүр үзүүлж байна гэдэгт ихэнхдээ тэд итгэсэн байдаг. Хэвийн эрүүл бодолтой хүн бүр нэр хүндийг хүсэх цэвэр ойлголттой, ямар нэг ашигтай юм хийх эрмэлзэлтэй, ертөнцөд ул мөрөө үлдээх боломжтой гэдэг нь мэдээж. Харин үүнийг хувиа хичээх, бардамнах, эрх тушаал хөөцөлдөх явдалтай хутган андуурч болохгүй. Үүнийг ялгахад хялбархан: Хувиа хичээгч бүхэн хэн хүнтэй хэзээд атаархаж, тэдэнд бусдын мөнгө ч их, байдал ч зүйргүй дээр, хувцас нь ч илүү хэв маягтай, байр сууц нь илүү тохилог сайн мэт санагддаг. Атаархал бол бусдыг л илүү азтай, аз жаргалтай, сайн сайхан байгаа мэт олиггүй ойлголт төрүүлэгч согог юм.

	Хэрэв та: хувьч байдлаа нийгмийнхтэй хослуулж чаддаггүй, өөрийн төлөө нийгмийнхээс илүү санаа зовдог бол,

	Үйлдэл, хөдлөл бүрийдээ «За эндээс чинь би юу олж авах вэ?» гэдэг зарчмыг удирдлага болгодог бол,

	Өөрөөс чинь илүү сайн амьдарч, сурч, ажиллаж, хувцасласан хүнийг харах бүрд сэтгэл өвдөн атаархдаг бол,

	Ойр дотнынхоо хүмүүсийн золгүй тохиолдолд дотроо баярлан, түүний тухай мэдээ сонсохдоо сайн үйлийг муу болгон, мулгуу явдлыг гэмт хэрэг мэт хүндрүүлэн боддог бол,

	Хэц нэгний урмыг хугалсандаа сэтгэл ханах мэт болдог бол.

	Таны оюун санааны болон материаллаг тусламж шаардагдсан хүмүүсийн дэргэдүүр хэнэггүй өнгөрч гардаг бол,

	Өөрийнхөө гомдол, харууслыг бусдын ямар ч золгүй учралаас илүү эмгэнэлтэй мэт үздэг бол,

	Бага шиг ажиллаад, өөртөө ахиухан шиг олохыг хичээдэг бол,

	Ариун бодь сэтгэлийн үйлдэл хийсэндээ өөрийгөө хэмээс хэтрүүлэн бахархдаг бол,

	Өөрийн гайг бусдад тохох, учир шалтгаан нь ганцхан надаас болоогүй гэж үздэг бол та хувиа хичээгч мөн.

	Өөрийнхөө зан төрхөд бодитой үнэлэлт өгөхийн тулд өдөр тутмынхаа зан төлөвт дээрхтэй төстэй шинж тэмдэг байгаа эсэхийг хянаж үз. Хэрэв шөнийн нэг цагт төрөл төрөгсөд, найз нөхөд рүүгээ яльгүй хэргээр утасддаг бол, хэрэв бусдын хөлийг санаандгүй гишгэчхээд уучлал гуйгаагүй бол, хэрэв хүлээж байгаа нөхдөдөө хожимдох буюу очихгүй байж магад гэдгийг урьдчилан хэлэхээ мартсан бол, хэрэв танд үйлчилсний төлөө баярлалаа гэж хэлээгүй байгаад үүнийгээ жирийн мэт үздэг бол таны сэтгэл санааг хувиа хичээгчийн нян бузарлаж байна гэсэн үг. Энэ бол сайнгүйн дохио. Заримдаа бүүр аймаар байдал, хувийн энэ мэтийн муу зан авираараа бардамнах явдал бас тохиолддог. Жишээ болгоход, зарим эрүүл бус, нэр төр хүсэгчид муугаараа л сайрхах болтол нь хүнийг доройтуулдаг. Хоёр мянга гаруй жилийн өмнө Периандр 

	 

	«Төмрийг зэв идэхийн адил санаа сэтгэлийг атаархал хордуулдаг» 

	 

	гэж хэлсэн байдаг.

	Нэр төрөө бодох явдал хэт гаарч, бусдын нэр хүндийг хүлээж зөвшөөрөхгүй болох, биеэ тоох, атаархах зэрэг нь мөн л хувиа хичээх үзлээс, өөрийнхөө хүч, чадварыг хэтрүүлэн үнэлснээс гарч ирдэг. Нөгөө талаар хэт эмзэглэн ямар ч бодит байдлыг эс анхааран мултран зайлах гэхдээ бусдыг гүжирдэх, далдуур хатгах. цуурхал дэгдээхэд хүрдэг. Ийм хүч ба ухааныг сайн үйлсэд чиглүүлсэн бол тийм хүмүүс багагүй амжилтад хүрч сайхан алдар олох сон билээ. Гэхдээ бусдын хэмжээнд хүрэхээсээ атаархах нь тэдэнд хялбар, өөрөө амжилт гаргахаас бусдын амжилтыг сааруулж, ойр дотнынхоо хүний нэр төр дээр сүүдэр хаях нь тэдэнд илүү хялбар байдаг. Хутган үймүүлэх, гүтгэн гүжирдэх гэдэг хорон, дорой санааны хувь тавилан бөгөөд харин тийм хүмүүс хэзээ ч ард түмэнд хайрлагддаггүй билээ, Хорон санаат, гүтгэгч, урвуу үзэлт хүн болж хувирахын тулд ямар замаар уруудах вэ? Бусдын ийм байдлыг жигшиж та ч өөрийгөө тийм бузар булай явдлаас хамгаалбал зохино. Гүтгэлгийг үл сонсон, хов живийг үл дамжуулан түүгээр хөөцөлдөгчдөд няцаалт өгцгөө. Энэ бол ойр орчноо бузарлах хүслээс хүмүүсийн санаа сэтгэлийг сэргийлэн эмчлэх цорын ганц эм юм.

	Мундахгүй элбэг тохиолддог эдгээр согог дутагдлын тухай эртний сэтгэгчид хоёр мянга орчим жилийн өмнө хэлж бидэнд үлдээсэн санамжуудтай танилцацгаая.

	 

	«Таньж мэддэг хүмүүстээ доог тохуу болохыг үл хүсвэл хүмүүс намайг мэдлэгтэй сүрхий гэж үнэлж байна гэж бүү бардамнаарай» (Эзоп).

	 

	«Бусдад гүжир үг шивнэгч тэр хүнийг гэрээсээ хөөж гарга» (Фалес).

	 

	«Төвшин сайн хүний дэргэд түүнээс жишээ авах тухай бод, төлөв бус хүний дэргэд өөрийгөө шинжиж үз (Чамд тийм дутагдал бүү байгаасай гэж болгоомжилсноос) (Күнз).

	 

	«Юу ч хийлгүй зугаа цэнгэл хөөцөлдөгчид л шалиг завхайг эрж түүнийг хойноосоо чирдэг» (Гиппократ).

	 

	«Сайрхагчид бол үнэн хэрэгтээ бий болоогүй баялгийг өөртөө эзэмшигч мөн» (Теофраст).

	 

	«Ихэмсэг зан ичгүүр авчрахаас биш хүндэтгэл олохгүй» (Федр).

	 

	«Хов жив, гүжир гүтгэлгийг сарнай цэцэг дээр ассан хорт өт адил хяргах хэрэгтэй. Ийм өт бол сайхан цэцгийн нимгэн булбарай талд нь нуугддаг (Плутарх).

	 

	Хүмүүс хожмоо эдгээр гэм согогийн харилцан холбоог ойлгожээ. 

	 

	«Атаархлын далбаан доор үзэн ядах, гүжир гүтгэлэг, урвалт, далд хорон санаа залран ирдэг» 

	 

	гэж Гельвеций хэлжээ. Хүн хэрэв атаа хорсолд автагдвал эрхэм чанараа хөнөөж гүйцэх бөгөөд түүнд нийгмийн хүндэтгэлийг хүртээх гэж оролдоод ч нэмэргүй, атаархал гэдэг олон үеийн өмнө байсан шигээ өнөөдөр ч гэсэн өдий төдий дутагдлыг араасаа дагуулна.

	Хорт муу үйл нь олиггүй бодол, бузар шуналаас эхэлдэг болох нь тодорхой. Ийм бодол нь хүний ухаан санааг биет муу үйлдлээсээ дутуугүй эвддэг. Мунхгийн хөнөөлтэй тэмцэхийн тулд түүний үр дагаврыг мөрдөн хянаж бай. Бусдын хөөрхийлөлтэй байдал, эрээлж мяраалаад сэлгүүцэн тэнэгч хүүхнүүдийг харцгаа, цамаан дүрээр уруулаа жимийн, залуу харчуулын дэргэдүүр толгой хаялан өнгөрөхийг анхааралтай ажиглаад үз. Хүүхнүүдийн болчимгүй хөнгөн зан үйл нь нөхөртөө жигшил төрүүлэх нэг л үнэтэй байдаг. Хүн төрхөө алдсан архичид, даангуй архичин эмэгтэйчүүдийг харцгаа, тэгээд согтуурал гэдэг хүн төрхийг хэрхэн хөнөөдгийг бодож үз. Амьдралынхаа аль нэг үйл явдлыг архи ууж тэмдэглэх хүсэл зуршлыг таслан зогсоовол зохино. Аль нэг ёс зүйгүй үйлдлийн үр дагаврын тухай бодоод үз. Хэрэв та бодолгүй хөнгөнөөсөө ямар нэг бүтэлгүй юмтай холбогдсон бол таныг хүндэлдэг, танд хайртай таныг үнэлдэг тэр хүмүүс хэрхэн ойлгохыг төсөөлөн бод. Тийм шившигтэй юмыг нууж болно гэж найдах ч аргагүй, энэ бол өөрийгөө хуурсан хэрэг. Ёс суртахууны аливаа уналт ба бүтэлгүй явдалд холбогдсоноо зэмлэн өширхлөө ч гэсэн ялгаагүй л илэрхий болно. Тэгээд үүнээс гадна сайныг хамгаалахдаа бүтэлгүй мууд хайр найргүй хандах олон нийтийн санаа бодол, хууль бас байдаг. Бүтэлгүй үйлдлийг ухан бодохдоо түр зуурын амьдралын хэрэг, цээрлэл эдэлдэг, сайн үйл мөнх гэдгийг бодоод үз. Бүтэлгүй юманд цагийг бүү үр, аз жаргалыг өөрөөсөө бүү хулгайл. Хүн эсэргүүцсэн цагт хорон муу нь хүчгүйднэ. Гай түйтгэрийн шалтгааныг өөрөөсөө эр: бидний дутагдал, эвдэрч доройтсон зан төлөвийг хорт бүтэлгүй бүхэн ашигладаг. Ертөнцөд үүний улмаас л муу хүн байгаа бус харин энэ ертөнцөөс бүтэлгүй мууг хүлээн авснаас л муу хүн болдог.

	Өөрт байгаа согог дутагдлыг хэдий чинээ удаан хүлцэн тэвчвэл оюун санааны ертөнц чинь төчнөөн ядуурч таны хувьд төчнөөн муу болно гэсэн эгэл үнэнийг санаж яв.

	Эцэст нь бас нэг зөвлөгөө: хорт муугаас бүү зугтаа. түүнтэй тулалд, муугаас салахад нь хүнд тусал, өөрийнхөө бүтэлгүй муутай байнга тэмц.

	Өөрт байгаа муу чанарыг хүлцэн тэвчих нь ямар их хор хохирол учруулдгийг сэтгэл судлал, анагаах ухаан итгэл үнэмшилтэй хариулж байна.

	Хөнгөн зугаатай амьдрал хөөцөлдөх нь бүх гэмт хэргийн 91 хувийн эх үүсвэр болдог. Үлдэх хэсэг нь бидний анхаарал болгоомжгүй буюу хариуцлагагүйгээс үүдэх золгүй учралаас үүсэн гардаг байна. Ямар ч гэмт хэрэгт хэзээд хүн өөрөө буруутай байдаг боловч эрүүгийн ял шийтгэл хүлээгчдийн дөнгөж 5—6 хувь нь үүнийгээ хүлээн зөвшөөрдөг. Ёс суртахууныхаа ертөнцөд шүүмжлэлгүй хандахын үр дагавар ийм л байдаг ажээ.

	Салан задгай, болгоомжгүй, өөрийн зан үйлд бодолгүй хөнгөн хандах нь ахуйн осол гэмтлийн 70 хувийг төрүүлдэг. Авто болон төмөр замын хөдөлгөөнд амь насаа алдагсад бараг бүгдээрээ эргэн тойрондоо юу болж байгааг үл анхааран, аливаа хөдөлгөөнд баримтлах наад захын болгоомжлолыг тоомсорлохгүй явснаас үүдэн гарсан байдаг.

	Эрүүл мэндээ сарниулахад хүрдэг гэм согог ч байдаг. Хоол идэх хүслээ зохицуулж үл чадах зориг султай, хооллох дур хүслээ хэтрүүлэн хангагч хүмүүс ерийн хямрал болох үед «Бодисын солилцоо алдагдав» гэж ярьцгаадаг. Эерэг ба сөрөг хүсэл сэтгэл хөдлөлийн тэнцвэр алдагдахад ёс шиг хямрал болдог нь зүй. Хоол нь зарим үед өөрийн хүслийн хэрэгцээ, сэтгэлийн хангамж аятай байдлын хариу төлөөс болдог. Нэг суудал дээр хоёр тахиа идчихэж чадах нэгэн эмэгтэй «Идэх дур хүслээс, өөр надад юу үлдэв ээ? гэж хэлсэн удаатай (Гэр бүлтэй байх найдвараа алдсан тэрээр өөрөө хэлсэнчлэн хүүхэдтэй байхыг ч бодсонгүй). Хоолонд хэт шунагчдын ихэнхийн зүрх, элэг, ходоод жагсаалаас гарч урт наслах боломжгүй болох замд ордог. Идэмхий хүмүүсийн тухай хоолтойгоо хамт эрүүл мэндээ иддэг гэж ихэнхдээ ярьдаг. Зүйр үгэнд: 

	 

	«Идэхдээ ховдог бол ихэнхдээ гайд өртдөг» (Вьетнамын). 

	 

	«Цаддаггүй хүмүүс хэзээд эрүүл бус» (Италийн), 

	 

	«Ховдог хүн хоолны үед хөлөрч, хөдөлмөр хийхдээ даардаг» (Финийн), 

	 

	«Идэмхий хүн ухаанаа буртаглах» (Арабын). 

	 

	«Ховдгоос тэнэг болох» (Туркийн). 

	 

	«Идэмхий хүний ухаан гэдсэндээ ордог» (Абхазын)

	 

	Өөр нэг согог бол тамхи татах. Тамхины шунаг саваагүйрхэл, том хүний хэмжээнд харагдах хүсэл, оройн цэнгээний газар маяглах зэргээс эхэлдэг. Заримдаа уйтгар гунигаас, турах шалтгаар гэх мэт тамхи татаж эхэлдэг. Харин шалтгаан нь ямар ч байсан төгсгөл нь ердөө л гуниг зовлон: багтраа, мэнгэр, ходоодны шарх, зүрх судасны системийн ажиллагааны доголдол зэрэг өвчинтэй болдог. Тамхины тухай олон зүйр үг байдаг. 

	 

	«Тамхи эрүүл мэндийг хорлоно» (Оросын). 

	 

	«Архи тамхи хүнийг адгийн болгоно» (монголын), 

	 

	«Тамхичин хүний гэдэс дотор бие, эд мөнгө шатна» (Туркмены). 

	 

	Нэг хүний хорин жилийн тамхины зардал хамгийн сайн машины өртөгтэй тэнцэнэ гэж эдийн засагчид тооцжээ. Янжууртай хамт амьдралын нь мөрөөдөл утаа болон хэрхэн хувирсныг олж харсан үедээ хүмүүс тамхийг хаядаг гэж сэтгэл судлаачид өгүүлдэг.

	Архины хордолтын шалтгаан үүнтэй төстэй. Архи уух үед мэдрэлийн систем бүүр ч их хэмжээгээр гажиг сууж сэтгэцээ хянах чадвар алдагдан эвдэрдэг байна. Зүйр үгэнд анхааруулахдаа: 

	 

	«Торх дарс хороор дүүрэн» (оросын), 

	 

	«Хундага сархдаас булш хүртэлх зам богинохон» (оросын), 

	 

	«Дарс ухаанаас салгадаг» (молдавын), 

	 

	«Торхоо нэвчдэг дарс, хүнийг бол яах вэ?» (грузины), 

	 

	«Дарс цэлмэг ухааны шадар нөхөр бус» (оросын), 

	 

	«Шохойн чулууг ус уусгадаг бол, хүнийг дарс уусгана» (немцийн), 

	 

	«Сархад савнаасаа бусдыг дийлнэ» (халимагийн), 

	 

	«Архичин мөнгө, ухаан санаа, эрүүл мэндээ хамт уудаг» (молдавын).

	 

	Энэ мэт согог гэмийг яаж арилгах вэ?

	Эн тэргүүний, чухал нь: Бие махбодод илүүдэл хоол, дарс, тамхины нөлөөний тухай өгүүлсэн ном, өгүүллийг уншицгаа! Тэр нэг удаа шуналтай тамхичин эмнэлэгт багтраа өвчнөөр хэрхэн нас эцэслэхийг би харсан юм. Түүнтэй зэрэгцээ тамхи асаалгүйгээр нэг мөч ч өнгөрөөж чаддаггүй, 12 нугалаа гэдэс нь шархтай залуу хэвтэж байв. Тэр 10 хоногийн дараа тамхиа хаяж билээ. Хүүхэд ахуйдаа нөхдийн шахалтаар би бас амандаа янжуур зууж үзсэн. Харин багш маань биднийг районы эмнэлэгт аваачиж 45 насандаа улаан хоолойн өмөн үү өвчнөөр үхсэн шуналтай тамхичин, тамхи таталгүй явсаар 92 настайдаа нас барсан өвгөн хоёрын спиртэд хадгалсан уушгийг бидэнд үзүүлж билээ. Тамхичны уушги нь никотинд идэгдэж, аймаар хор болсон байсан нь миний ч, хэзээ нэг үед тамхи татаж эхэлсэн найман нөхдийн маань ч ой ухаанд хадагдан үлдэж бид дахин амандаа тамхи зуугаагүй юм. Ийм хорыг та нар ч тэвчигтүн.

	Мулгуу тэнэг зуршлыг орхихын тулд сонирхлоо ашигтай юманд хандуулж түүгээр байнга хөөцөлдөн завгүй болох хэрэгтэй. Хэрэв ингээд тус болохгүй бол эмнэлгийн дэргэдэх архи, тамхины эмчилгээнд явах хэрэгтэй. Үүний хамт хортой дадал, хэвшлийн аливаа өдөөн хатгалгыг зайлуулах хэрэгтэй. Архи, тамхины эмчилгээ хийлгэсний дараа наад зах нь нэг жилдээ амандаа ширхэг янжуур, балга спиртийг бүү ойртуул. Ингэж эс чадвал гай согог таныг бүүр илүү их хүчээр барьж авна шүү. Ер нь тэгээд мунхаг зуршлаас нэгэнт салсан бол дахин түүнд яахан ойртох вэ?

	Эцэст нь амьдралд зохисгүй бүхнийг төрүүлэгч шалтгааныг арилгах хэрэгтэй. Хэрэв дотно хайртай хүмүүст чинь аятай бус бол тохиолдлын бусаар шохоорхон тамхи татах, дарс уухыг орхих хэрэгтэй. хэрэв боломжтой бол хүнд дурлах, одоохондоо тийм боломжгүй бол ажил, спорт, номд сонирхон дурлах нь сайн. Сэтгэл хангалуун баяртаЙ, сонирхолтой амьдар, тэгвэл аливаа хорт сүүдэртэй бүхэн танаас зайлна.

	Харин хүн төрөлхтний согог доголдолд хүн бүр сэтгэл зовохгүй бол бид бүгдээрээ шанална. Зарим авхаалжтай хүмүүс ойр дотнын хүмүүсээ үглэж, муулж, зовоох боловч өөрийгөө сайны жишээ болохоор авч явж чадахгүй явдал цөөнгүй байдаг. Аливаа тохиолдлоор хүнд өвчин туссан цагт юу мэдэх хэрэгтэй вэ?

	Өвчний үр дагавраас бус бас өвчнөөс айснаас болж өвчилж болно. Эхлээд биеийн байдлаасаа түгшүүрлэж дараа нь айж заримдаа бүүр сэтгэлээр унадаг. Ингэхэд уул өвчинд үл хамаарах шинж тэмдгүүд бий болдог. Алгуур тайван байсан амьсгал хурдан болж, царай цонхийх, хүйтэн хөлс гарах, ам хуурайших зэрэг. Аймшиг, сэтгэлийн гиюүрэл бидний мэдрэлийн системийг эвдэж, организмыг сулруулан өвчний шарх, хордолт, хавдраас үүдэх зовуурийг олон дахин хүчтэй болгодог. Өвчний дарамтыг нэмэгдүүлдэг нөгөө нэг хүчин зүйл бол өөрийгөө дутуу үнэлэх сэтгэл юм. Өөрийгөө хөдөлмөрлөх, явах боломжгүйд тооцож, хүнээс өөртөө хэн нэг халамж анхаарал хүсэн, орчныхоо хүмүүсийг хайхрахгүй байгаа мэтээр бодож эхэлнэ.

	Өөрийгөө албадах хувийн санаа бодол бол өвчний хоёр гол туслагч учраас түүнийг шийдвэртэй залж сурах хэрэгтэй. Түүнчлэн өөрийгөө ялан давах чадвар юм.

	Өвчиндөө дасах нь оюун санааны өөдрөг байдлыг хадгалж өвчнийг хурдан эдгэрэх нөхцөл бүрдүүлнэ. Өвчинд дасахдаа ажилчин хүн түргэн байдаг нь тогтоогджээ. Аливаа өвчинтэй хийх тэмцэлд аж төрөх ёсны зүйд нийцүүлэх явдал чухал болох нь батлагдаж байна. Сэтгэл санаагаараа арав дахин үхэж, биеэрээ нэг удаа үхдэг гэж ярьдагчлан олон хүмүүс үхэхээс айдаг. Гэхдээ үхэх цагаа ирэхэд ихэнх хүмүүс түүнээс үл айдаг. Өөрийгөө урт удаан насалж үзэхээ үзлээ гэж тооцох, эсвэл өвчиндөө хэт шаналж биеийн байдлаа үнэлэх чадваргүй болоод биеэ өөрөө мэдэлгүй унтраадаг юм. Үхэл бол үхэж буй тэр хүнд бус түүний дэргэд байгаа хүмүүст л аймшигтай байдаг.

	Хэрэв өвчинтэй тэмцэхэд биеэ хөвчилж, эмчийн бүх зөвлөгөөг биелүүлбэл эдгэрэхдээ хялбар байна.

	Өвчилсөн үедээ ном унших, хөгжим сонсох, хүмүүстэй уулзах зэргээр ямар нэг ажил үйлс хийх нь ашигтай. Бусдын халамж бол хамгийн хэрэгтэй эм. Өөртөө байгаа өвчнийг бусдад мэдэгдэхээс бүү ич! Нөхөд чинь өвчилбөл аливаа ажлаа хойш тавиад түүн дээр оч, та түүнийг эргэж очих нь нөхрийн хувьд хүчтэй эм шүү. Харин өвчний нь тухай бүү ярь, түүнийг эс тоосон байдлаар хандаж ажил дээр түүний үгүйлэгдэж байгаа тухай, ойрын үед ямар ажил ундарч байгаа зэргийг ярих нь дээр.

	Өвчин илаарьшиж эдгэнэ, ямар ч гэсэн заавал багасна гэдэгт өөрийгөө итгүүлэх хэрэгтэй. Хүний сэтгэл итгэл, өөрийгөө итгүүлэхүйн аяыг дагадаг, түүний тусламжаар хүчээ чангалж суллаж, өвчинтэй тэмцэх буюу түүний өмнө бууж өгч болно. Үүний хамт биеэ чөлөөтэй суллан тайвшруулах, орон байрандаа тохитой, нам тайван байдлыг бий болгох (хэт халуун дулаан бус, зохих чийглэгтэй цэвэр агаартай цонхны хагас нь хөшигтэй байх, хатуувтар боловч, аятай дэвсгэртэй байх зэрэг) явдал чухал. Ерийн эрүүл байхад өөрт нь баяр хөгжил өгч байсан бүх зүйлийг өвчтэй үедээ хэрэглэх, тэгэхдээ яльгүй бууруулсан хэмжээгээр хэрэглэх хэрэгтэй.

	Өвчтөн хүний зан үйлд зөвлөмж болох зүйр үгийг анхаарч үзүүштэй. 

	 

	«Өвчнөөс урьдчилан сэргийлэх нь түүнийг эмчлэхээс дээр» (африкийн). 

	 

	«Нэрэлхүү, ичимхийгээс болж өвчнөө нуух нь ухаангүй хэрэг» (латины). 

	 

	«Өвчин бан цунгаар ирж бага багаар гардаг» (татарын), 

	 

	«Тэвчээр хүлээц ямар ч өвчнийг хөнгөлдөг» (немцийн), 

	 

	«Өвчнийг эхлэхэд нь эмчилбэл сайн» (хятадын), 

	 

	«өвчнийг мэдэж байгаа цагт түүнийг эмчлэхэд хялбар» (японы), 

	 

	«Амтат гуа идэх эсэхийг өвчтөнөөс асуулгүйгээр түүнийг авчирдаг» (туркийн), 

	 

	«Өвчтөн хүнд зэмлэл гэдэг илдээс аюултай» (азербайжаны). 

	 

	«Өвчтөнөөс эрүүл мэндийг нь бүү асуу!» (оросын), 

	 

	«Эр зориг гаргавал өвчин түүнийг мөргөн нугарна» (оросын), 

	 

	«Өвчтөн биш өвчин нь муухай загнадаг» (оросын).

	 

	Ойр дотно хүнээ алдах, хайр дурлалдаа хэт автан шаналах, сэтгэл хувирч салах, ажил бүтэлгүйтэх явдал тохиолдох үе байх ба үүнийг бид амьдралын сорилт гэж нэрлэдэг. Хэрэв сэтгэлийн хүч, тэнхээгүй, олиггүй явдалтай тэмцэхэд сэтгэл санаагаа урьдаас бэлтгээгүй бол золгүй явдал сэтгэл санааг эвдэж болно. Амьдралын байнгын хэмнэл, ерийн нөхцөл байдалдаа бид дасчхаад амьдралын сорилтын өмнө бид хамгаалалтгүйд хүрэх нь цөөнгүй.

	Сорилт, зовлонгийн мөчид өөрийгөө ухаалаг уужим байлгаж сурцгаа. Боломжгүй юмыг бүү мөрөөд: Үхсэн нь босож ирэхгүй, алдагдсан нь хэзээ ч нөхөгдөхгүй, нэгэнт болж өнгөрсөн хэрэг явдлыг өөрчлөх хүч бидэнд үгүй. Тийм юмыг урьдаас аргацаасан сан бол, тийм юм хийсэн сэн бол ийм уй гашуу учрахгүй байсан гэж өөрийгөө бүү зэмлэ. Нөгөө талаар хүнийг ч, өөрийгөө ч буруутан болгох нь уй гашууг л нэмэхээс хэтрэхгүй. Иймээс уй гашууны гэм буруутныг эрэх хэрэггүй. Үхэл зовлонг бүхэлд нь дотроо үүрч даана гэдэг сэтгэхүйгээ эвдэнэ гэсэн үг. Зовлонг тэгэхдээ түр зуур барьж болно. Биедээ үүрсэн сэтгэлийн зовлон гэдэг удаан үйлчлэгч тэгэхдээ өршөөлгүй хор юм. Сэтгэлийн зовлон уй гашууг, нулимсаар тууж гаргах хэрэгтэй, эрэгтэй эмэгтэй хэн ч уй гашуугаа гадагш гаргахаас битгий ичиж зов!

	Ойр дотнынхоо хүмүүсийг оршуулахдаа амьд ахуйд нь үдэн гаргаж байгаа мэтээр хүндлэгтүн: тийм эцэг буюу эх, тийм найз нөхөр, тийм багш, халамжлан хүмүүжүүлэгчтэй байсан нь танд аз жаргал өгсний төлөө хязгааргүй баярлан өндөр их хүндэтгэл үзүүлж ёслол төгөлдөр байвал зохино. Таны төлөө юу хийсэн, түүний тулд та юу хийснээ сайнаар дурсан бодвол уй гашуу хөнгөрөх шиг болдог. Биднээс салан одогсод юу боловч хийсэн үйл хэргээрээ сэтгэл санаагаараа бидэнтэй хамт үлддэг. Бидний амьдрал, арга барил, хүч тэнхээнд тэдний оролцооны хувь ямагт үлддэг.Үхэл гэдэг нь тэдний эхэлсэн үйл хэргийг бид үргэлжлүүлж, талийгаачийн бодол санааг гүйцээж, амьдралын буухиаг залуу үед дамжуулна гэсэн үг. Хэрэв та салах ёс хийхдээ өөртөө тангараг өргөж өөртөө ямар нэг үүрэг хүлээж авсан бол ойр дотнын хүнээ алдсан хэнийг боловч сэтгэлийн шаналгааг хэзээд хөнгөлдөг. Үхэл хагацал зөвхөн уй гашуу болох төдийгүй, бас ёс төр, их үйл амьдралын үхэшгүй мөнхийг тодотгоно.

	Хагацал гуниг нь хямралын онцгой байдал: энэ үед ухаан бодол бодит байдалд ажиллахгүй, багтран унах, ойр дотнын хүмүүсээ үзэн ядах байдал үзүүлэх зэрэг хүн өөрийн мэдэлгүй үйлдэл гаргаж болдог онцлогтойг мэдэх хэрэгтэй. Хагацал зовлонд учирсан хүнтэй ойр дотно байж шаналж байгаа хүнд дээд зэргийн тэвчээртэй хандах ёстой. Шархтнаа тулалдааны талбайд хаях, уй гашууд шархадсан сэтгэл зүрхийг шаналгаат мөчид анхаарал халамжгүй орхих хоёр нь ёс суртахууны доройтлоороо ав адилхан юм.

	Хэрэв таныг нөхөд чинь гомдоосон, хэрэв хайрт хүн чинь хаяад явчихсан бол өшөө бүү бод. Хайрлаж байсан тэр хүнийхээ тухай муугаар хэзээ ч бүү ярь. Энэ чинь хүн төрөлхтний ариун шүтээнийг доромжилсон хэрэг, энэ хүний бүхний төлөө хийсэн нэн их үйлийг мартан өс бодон, өнгөрснийг шүүн бодож нүглийг босгон сэргээх нь өөдгүй зан. Хэрэв тэр хүн биеэ өөдтэй авч яваагүй бол үүнд хэн буруутай вэ? Хэзээ нэг үед та хайрлаж, хэзээ нэг үед таныг хайрлаж хэчнээн жил хамт амьдарсан билээ. Энэ нь хайртай хүнээ сайн хүн болгож, түүнийг өөрийнхөө хэмжээнд хүртэл буюу түүний хэмжээнд өөрийгөө өргөхөд ухаан бодол. сэтгэлийн тэнхээ дутсан гэсэн үг. Золгүй дурлалд нэг нь бус ямагт хоёулаа гунигт орж, нэг нь бус хэзээд хоёул буруут байдаг.

	Анхны алдаа, санамсаргүй буруу тохиолдлын хор учралыг өршөөж чаддаг бай! Чухам ийм утгаар «морио буруутгахаар, замаа буруутга» гэж Расул Гамзатов бичжээ. Яльгүй юмнаас нөхөрлөлөө таслахыг бүү яар, буруут болсон нөхрийгөө уучилж, танд учруулсан санаатай бус хорт үйлдлээ засахад нь туслахыг бод, Гагцхүү жигшүүрт хэрэг, урван тэрсэлсэн хэнийг ч хэзээ ч бүү өршөө. 

	Бусдад золгүй учрал тохиолдсон үед түүнд тусал. Энэ нь зөвхөн хүнлэг чанарын төдий хэрэг бус. Хүмүүс ийм хагацал зовлонг тайвшруулан өөртэйгөө зүйрлэн бодож ийм нөхцөлд та өөрийгөө хэрхэн авч явахаа урьдчилан харахыг оролдоод үз. Бусдын хагацал зовлонг мэдэрч хуваалцана гэдэг сэтгэлийн сайхан төдийгүй бас ч сэтгэл бодлоо хатуужуулж хүн бүрд хэзээд ирдэг амьдралын сорилтод бэлтгэж байгаа хэрэг.

	Амьдралаа өөрт байгаа сул талаа арилгах сургууль болгохдоо: Бэрхшээлийн үед ямар ч сорилт шалгалт тулгарсан, таныг ямар ч аюул угтаж байсан чин сэтгэлийн угаас хандаж байх дүрмийг мөрдвөл зохино.

	 

	 

	ӨӨРИЙГӨӨ ЭР ЗОРИГТ ХҮМҮҮЖҮҮЛЭХ НЬ

	Үе үеийн залгамж холбоо нь зоригийн дамжих уламжлалын үндэс болдог. Александр Македоны дуурайх хүн нь Ахилл болж байсан бол жижигхэн Александр Суворов ч, өсвөр насны Михаил Фрунзе, бас нас гүйцсэн Василий Чапаев ч тэднээс дуурайл авчээ. Хожим нь фашизмын эсрэг сая сая хүмүүс Суворовын байлдааны урлаг, Фрунзийн эр зориг, Чапаевын шалмаг самбаа, Корчагины тэсвэр хатуужлаас үлгэр аван тэмцэлд босжээ.

	Эр зоригтой хүн байх гэж юу болох, өөрийгөө эр зоригт хэрхэн хүмүүжүүлэх вэ?

	Эр зоригийн хэмжүүр нь ард түмнийхээ аз жаргал, эрх чөлөөний төлөө тэмцэлд мах цусаараа холбогдсон, эх орноо хайрлахын хэмжүүр юм. Амь насаа зориг шийдвэртэй алдах явдал хөлсний зоригтой цэрэгт ч, аймшиггүй тонуулчин, цөхрөнгөө барсан дээрэмчин, тэр ч байтугай ард түмэндээ үзэн ядагдах болсон урвагч хэнд ч байж болно, Харин тэд хэзээ ч баатар болохгүй. Энэ бол жигшил, зэвүүцэл төрүүлэх шаар шавхруу юм.Эр зоригийн хүмүүжил гэдэг нь юуны өмнө иргэний, ард түмэндээ үнэнч байх хүмүүжил, энэ бол хөдөлмөрийн хүмүүсийн олон үед мөрөөдөж байсан тэр нийгэм, коммунизмын эрхэм дээд зорилгод үнэнч байх хүмүүжил юм. Эр зориг нь аугаа их хайр: Ард түмнээ, бүх дэлхийн анги нэгт ах дүү нараа, хүн төрөлхтнийг хайрлах хайрыг шаардана. Эр зориг нь эх оронч, интернационалист үзлийг нэг зэрэг төлөвшүүлэх бөгөөд тэнд л эр зоригийн хүчийг шавхан дайчилна.

	Үлгэрийн аймшиггүй чанар гэж хүнд байхгүй, харин өөрийгөө бүрэн захирч, дайсны буудлагын далдлалтын шагайвчид биеэ тавьж өгөх зориг гэж байна. Генерал Д. М. Карбышевт төмөр мэдрэл байгаагүй, харин эх орноо хамгаалах үзэл санааны хүчийг дайсанд батлан үзүүлэх ер бусын тэсвэр, зориг шийдвэр, ямар ч сорилт шалгалтыг туулах чадвар л байсан.

	Эр зориг гэдэг бол аугаа их зорилгод захирагдсан ухамсарт зориг хүсэл, төвөгтэй ээдрээтэй нөхцөлд өөрийгөө жолоодох чадвар, аюултай нөхцөлд балмагдан сандрахгүйгээр бодох чадвар, өөрийгөө бүрэн зориулсан бие даасан шийдмэг үйл ажиллагаа юм.

	Эр зориг гэдэг нь бүхий л үйлдэл, үйл явдал дахь бие дааж хариуцлагатай байх явдал мөн. «Бусдад орхигдохгүй байхын тулд биеэ хаяхгүйг хичээгээрэй» гэж дуулдаг. Итгэл үнэмшлийнхээ төлөөний тэмцэл амьдралынхаа байр суурийг үг ба үйл хэргээрээ хамгаалах чадвар, даалгасан ажлыг үнэн санаанаас гүйцэтгэх тэмүүлэл, шударга үнэнч амьдрах эрхээ хамгаалах энэ бүхэн бол мөн л эр зоригийн сургууль юм. Зусар бялдуучаас, бэрхшээлээс далдиран буулт хийхээс, хариуцлагагүй явдлаас, бэртэгчин үзлийг аялдан дагалдах, товчоор хэлэхэд ариун бус сэтгэлээс хулчгар зан эхэлдэг.

	Эр зориг гэдэг давагдашгүй мэт санагдах бэрхшээлийг даван туулах чадвар юм. Хаан хүү Иван, Сайхан Василиса, жирийн цэрэг, сайн санаат хун тайж зэрэг үлгэрүүдэд хүртэл мянган саадыг давах, долоон гүрнийг хэрж, долоон оргилд мацах, долоон далайг туулж, долоон хос шаахай элээж байж аз жаргалд хүрэх хэрэгтэй болдог. Энэ сорилт шалгалтын зүй тогтолд: хүн гэнэт шууд эр зоригтой болчихдоггүй, харин тэсвэр шалгах хатуу шалгалт өнгөрөөн, саадыг давж, хорон муу хүчтэй халз тулалдан ялан гарч байж хатан зоригтой болдог гэсэн ардын мэргэн ухаан оршино. Бэрхшээлтэй зам бол хэзээ ямагт эр зоригийн сургууль, хор хөнөөлтэй, хийх тэмцэл бол цаг ямагт хүний шалгалт ба хатуужил сорилт шалгалтыг сөрж зогсох чадвар бол хэзээд ялалтын нөхцөл, тохиолдсон зовлонг тэсвэртэй өнгөрүүлэх нь ариун хэрэг, цэцэн ухаантай хэзээд айл зэргэлдээ байдаг. Харин энэ бүхэн хамтдаа бол эр зоригийг илтгэх дотоод угтвар нөхцөл мөн.

	Эцэст нь хэлэхэд эр зориг гэдэг бол хөнгөн амьдрах хүслийг давж гарах чадвар, өөрийнхөө сэтгэлийн бат бэхийг сорих шалгалт мөн, Ардын аман үлгэрт, эр зоригийн хүмүүжлийн үндсэн томьёоллыг: «Гал, усны гашуун зовлонг туулах» гэж оновчтой илэрхийлсэн нь санамсаргүй хэрэг бус. Далайн хаан Садко юунд ч үл хууртан байж дурлалт хүүхэндээ үнэнч хэвээр үлдсэн. Шидэт арал дээр Одесса цэнгэл жаргалд автаагүйгээр өөрийн Итакаа мартаагүй билээ. Хор хөнөөл гэдэг зүгээр нэг зүдрээж зовоож, дарлаж хавчих төдийгүй, алт, баялаг, албан тушаал, зугаа цэнгэлийг амлан сэтгэл санааг самууруулдаг билээ. Шударга үнэнч хүн энэ бүхний эсрэг байдаг. Үнэнч шударгын хүмүүжил бол мөн л эр зоригийн төлөвшил юм.

	Бидний үлгэр дуурайл болгодог тэр хүмүүс хүмүүсийн сэтгэл санаанд үхэлгүй мөнхрөгсөд, эр зоригийн үлгэр дуурайл болох тэр хүмүүс бол бүгд л эх орноо хайрлах, өөрийгөө захирах чадвар, бэрхшээл ба хөнгөн хүслээ даван туулах онцлогоор гарцаагүй ялгардгийг олж харахад хэцүү бус. Чухамхүү энэ л чанарууд өнөөдөр ч гэсэн хүний амьдрах чадвар, хатан зоригийг бүрэлдүүлж байна. Эр зоригийн өөрийгөө хүмүүжүүлэх үндэс болгосон амьдралын мэргэн сургаалыг урьдах үе маань бидэнд үлдээжээ.

	1. Ард түмний төлөө амьдарч үхэх хэрэгтэй. Эх орны төлөөний үхэл бол үхэшгүй мөнх.

	2. Шударга хэрэг, үнэний төлөөний тэмцэлд гуйвалтгүй зогс.

	3. Хор хөнөөлтэй тэмцэхэд бүү ухар, битгий шантар, харин түүнийг сөрж сайныг бүтээ!

	4. Хүнд хэцүү байвал цэх зогс, харин унавал бос, тулалдаанд дахин ор. Сэтгэл санааны хүч тэнхээгээр ялна. Ялахад эр зориг, хичээнгүй зүтгэл бол баатрын илд, бамбай гэсэн үг.

	5. Амьдралд амар хялбар замыг бүү эр, тийм зам нь таныг хулчгар өөдгүй рүү хөтөлж аваачна. Дагалдан уруудах урсгалыг сөрж чаддаг бай.

	Баатарлагийн тухай: «Тэр чадах бүхнээ хийсэн» гэж хэзээд өгүүлдэг. Николай Островскийн тухай, түүний Павел Корчагины тухай ингэж ярьцгаадаг. Буденный морин цэрэг бологсод 15-хан настайгаасаа залуу зөвлөлт засгийн төлөө тэмцсэн юм. Бүтэн жил үргэлжилсэн тулалдаан, морин армийн уулгалалт, цагаан полякуудтай хийсэн тэмцэл хүүхэд ахуй үеийн амаргүй ажил, анхны хөдөлмөрийн сорилт бүхэн ангийн тэмцлийн том сургууль байлаа. Тэрээр хөдөлмөрийн хүмүүсийг дарлагчдын засгаас чөлөөлөх явдал гэж амьдралынхаа зорилгыг томьёолжээ. Бэрхшээлийг давах чадвар сууж, өөрийгөө хүмүүжүүлэх, биеэ боловсруулах анхны туршлагыг олж авчээ. Хувьсгалын хэргийн төлөө тэмцэлд Н. Островскийн өөрийгөө бэлтгэхэд амьдрал өөрөө тусалжээ. Ийм ажилчны орчноос гаралтай түүний мянга мянган үе тэнгийнхэн бүр шинэ амьдралын төлөө тэмцэлд тэгж шууд гарсан биш шүү.

	Николай Островский хэзээ ямагт урагшаа харж байсан. Энэ бол түүний хувьд эрхэм уриа «Зөвхөн урагшаа, чухам л галын шугамд, зөвхөн бэрхийг туулан ялалт өөд, зөвхөн ялалтад, өөрөөр хаашаа ч явахгүй» гэж байсан.

	Н. Островский 16 насандаа их бууны сумны тэсрэлтээр эмээлээсээ ховх шидэгджээ. Хүнд шархдаж үхэлтэй тэмцэж эхлэв. Арван наймхан насандаа яахын аргагүй тахир татуу болжээ. 

	Гэвч тэр шантарч няцсангүй. Цаг үргэлж өвчин шаналгаж, ухаан алдан заримдаа тэсэхийн аргагүй байв. Гэтэл ийм үедээ Боярк өртөөний төмөр замын салаа тавих (1921 оны намар) ажлыг санаачлагч болжээ. Н. Островский 1923—1924 онд Баруун Украинд эв хамт залуучуудын эвлэлийн байгууллагын удирдагч, Лениний дуудлагаар коммунист болсон яруу илтгэгч суртал нэвтрүүлэгч байв. Харин өвчин нь газар авч 1927 оноос эхлэн нурууны нь үе ясжиж түүнийг өөрийн эрхгүй хэвтэрт оруулав. 1929 онд бас нэг цохилт болж (Н. Островский үүнийгээ «Өрөвдөх сэтгэлгүй цохилт» гэж нэрлэсэн) сохорч эхлэв. Гэвч амьдралын эгнээнд буцаж орохын төлөөний тэмцэл үргэлжилсээр...» Островский тэмцлийн эгнээнд өөрийн байр сууриа эрж хайсаар байв. Котовскийн бригадын тухай түүний бичсэн анхны тууж үрэгджээ.

	Тэгээд бүүр тууж ч бус харин «Болд хэрхэн хатаагдсан нь» гэдэг романыг дахин эхэлж бичихийн тулд ямар их зориг тэвчээр хэрэгтэй болсон гэхэв. Н. Островский саа өвчинд нэрвэгдэж бараг сохор, гар нь юм бичиж чадахгүй болжээ. Гэвч тэр өөртэйгөө тасралтгүй ажиллаж байв. Дэлхийн утга зохиолын сонгодог бүтээлүүдийг түүнд уншин өгч, тэр өөрөө баримтат уран зохиол архивын баримтыг судалж байв. «Би хичээнгүй тэвчээртэй суралцаж байна. Миний болон уншиж өгөх хүний маань хүч дуусаагүй байгаа цагт надад мөн ч их уншиж өгч байна» гэж Островский өөрөө дурдсан байдаг. Дараа нь «Болд хэрхэн хатаагдсан нь» ном болтлоо удаан хугацаа өнгөрөв. Энэ бүхэнд Н. Островский өөрийгөө болон оролдож буй ажил үйлээ тасралтгүй эзэмдэн боловсронгуй болгож байсан билээ.

	«Болд хэрхэн хатаагдсан нь» ном өнөөдөр нэгэнт 50 гаруй жил тэмцэлд зэвсэг болон үйлчилж байна. Улс орнуудын фронтын дайчид, хувьсгалын хэргийн төлөө тэмцэгчдийн захиаг уншаад роман зохиогчийн эрэлхэг зориг нь залуучуудад үлгэр жишээ болж, өөрийгөө хүмүүжүүлэх уриа болсныг өөрийн эрхгүй анхаарахад хүргэдэг. Ийм ч учраас өөрийгөө хүмүүжүүлэх ажлын үндсэн дүрэм болгон зохиолч ба түүний баатрын өгүүлснийг залуучууд мөрдлөг болгодог.

	1. Зөвхөн урагшаа, гагцхүү галын шугам өөд.

	2. Амьдрал тэсэхийн аргагүй болсон тэр үед ч амьдарч чаддаг бай!

	3. Хэн үл асна, тэр тортог болно, энэ бол хууль. Амьдралын дөл мандтугай!

	4.Суралцах хэрэгтэй, амьдралын гүнзгий мэдлэг эзэмших хэрэгтэй.

	5. Нөхөрлөл гэдэг юун түрүүнд чин сэтгэл, нөхрийн алдааг шүүмжлэх явдал юм.

	6. Залуучуудын зорилго бол эр зориг, хичээнгүй тэсвэртэй байх явдал, аливаа бэрхшээлийг даван туулах чадвар юм.

	Өөрийгөө бие хүний хувьд бий болгосон зохиолч Н. Островский дуурайл болох баатрын дүрийг ч бас бий болгожээ, Тэр «Зориг сэтгэл, зан төлөвөө хүмүүжүүлэхээр өдөр» цаг бүрийд ажиллахгүйгээр большевик хүн болж болно гэж зарим гайхлууд боддог. Бэртэгчний намагт шигдэхгүйн тулд энэ талаар байнга санаа тавих хэрэгтэй. Жинхэнэ большевик хүн өөрийгөө байнга залж засаж байдаг» гэж бичжээ.

	Александр Бойченко зөвлөлтийн утга зохиолын нэг сор болсон «Залуу нас» гэдэг гурамсан зохиолыг зохиогчийн хувьд зөвлөлтийн хүмүүст танил юм. Харин түүнийг Н. Островскийн гавьяаг давтсан гэдгийг мэдэх хүн цөөн.

	Александр бага насаа Киевийн дагуул Демеевк тосгонд өнгөрөөжээ. Тэр хүү юмыг сонирхон нэг эхэлсэн ажлаа шунан хийж дуусгадгаараа ялгагдаж байв. Хоёр жилийн мэргэжлийн сургуулийг анхны сурагч болон төгсгөжээ. «Цаашдаа суралцах гэдэг миний мөнхийн мөрөөдөл байсан» гэж тэр хожим дурссан байдаг. Төмөр замын техникумд элссэн боловч хувьсгал» иргэний дайн, өлсгөлөн, эвдрэл энэ бүхэн авьяаслаг залуугийн хувь тавиланг огцом эргүүлжээ. Тэр 16 насандаа мод бэлтгэлийн ажилд орох болжээ. 17 насандаа эвлэлд элсжээ. Өдөр нь ажил, орой нь хурал, биеэ боловсруулах гээд шөнө дөл болтол сууна. Александр 19 насандаа коммунист болжээ. Дараа нь тэр Киевт районы намын хорооны нарийн бичгийн даргаар ажиллах болжээ. Байнга нааш, цаашаа явж тасралтгүй салхинд цохиулж, халуурч эрүүл мэнд нь аюултай доройтжээ. Өвчин эмгэгээс дух нь атираа суусан Саша үргэлжлэн ажилласаар байв.Түүнийг эхлээд Киевийн тойргийн КЗЭ-ийн нарийн бичгийн даргаар, дараа нь Украины КЗЭ-ийн Төв Хорооны нарийн бичгийн дарга, БХЛКЗЭ-ийн Төв Хорооны гишүүнээр сонгожээ. Харьковын тракторын заводыг барьж байгуулах, Донбассыг сэргээн байгуулах, Днеприйн усан цахилгаан станц байгуулалтад оролцогч гэх мэт хаана л хүнд хэцүү байгаа газарт Бойченко явж, тэдэнтэй мөр зэрэгцэн очиж байлаа. 1931 оны хүйтэн намар түүний эрүүл мэнд эрс муудав. Хөл, гарын нь үе мөч тэсэхийн аргагүй өвдөж байсан боловч тэр үргэлжлэн ажилласаар мөч нь хөшиж эхлэв. Хатан зоригт залуугийн амь насыг аврахын тулд эмч нар бүхнийг хийсэн боловч анагаах ухаан хүчгүйдэхэд хүрчээ.

	Харин Бойченко бууж өгсөнгүй. Өөрийнхөө байрыг олохын тулд тэр суралцахаар шийджээ. Эхлээд редакторын ажил эрхэлж, сүүлдээ залуу насныхаа тухай хүмүүст ярих хүсэл төржээ. Энэ мөрөөдөлд бүх амьдралаа зориулжээ.

	Өөрийгөө хүмүүжүүлэх явдал бүхэнд хүртээлтэй, сэргээн идэвхжүүлэх хэрэглүүр болох тухай Н. Островский, А. Бойченко нарын гавьяаг аль нэг хэмжээгээр давтсан хүмүүсийн амьдралын жишээ харуулж байна. Ийм хүмүүс гэвэл: Алексей Мересьев (Б. Полевойн нэрд гарсан туужид өгүүлдэг Мересьев), хөл, гаргүй болсон боловч амьдралд өөрийн байр, эхийн аз жаргалыг олж хүртсэн баатар - асрагч Зина Туснолобова, дайнд хараагүй болсон боловч ардын яруу найрагч болж чадсан украйны яруу найрагч Николай Рыбалко (Түүний «Өгсүүр замд» гэдэг шүлгийн ном нь Н. Островскийн нэрэмжит шагнал хүртжээ) нар юм. 

	«Зориуд аливаа үхэлд» гэдэг намтарчилсан тууж зохиогч Владислав Титовыг 70-аад оны Павел Корчагин гэж нэрлэдэг. В. А. Титов уул уурхайн мастераар ажиллаж байгаад хүнд осолд өртөж хүмүүсийг аварч, өөрөө (хоёр гараасаа салж) тахир татуу болжээ. Өвчин, мэс засал тоолшгүй олон бэрхийг давж гарахад түүнд Николай Островскийн жишээ тусалжээ. Тэр, харандаагаа шүдээрээ зууж анхны туужаа бичжээ. Түүний хойноос утга зохиолын шинэ, сонирхолтой цөөнгүй бүтээлүүд гарчээ.

	Люда Туманова жүжигчин болохыг мөрөөдөж амьдралынхаа зорилгод ч ойрхон очсон байлаа. Гэтэл түүний нуруунд туссан дээрэмчдийн хутга залуу бүсгүйг бөхийж гэдийх хөдөлгөөнгүй болгожээ. Н. Островскийн үлгэр жишээ түүнийг сэтгэлээр унахаас аварч тэр ихийг бодож, уншиж бүхэл цагаа гитар барьж хөгжимд зориулжээ. Ингэсээр нэгэн цагт өөрийгөө нээн олж Людмила Туманова «Стюардесса» гэдэг дууны шүлэг, аяыг зохиожээ. Гитар тоглох, дуулах чадварыг тэр төгс эзэмшин түүний дууг улс орны өнцөг булан бүрд сонирхон дуулдаг болжээ.

	Н. Островскийн эр зоригийн сургамж ингэж амьдралд итгэх, тулалдаанд гавьяа байгуулах дэлхий ертөнцийн сая сая хүмүүсийн оюун санааг эзэмдсэн сургаал болжээ.

	Энх цагийн үед олон түмнийг хүмүүжүүлдэг, дайны талбар дахь гавьяа зөвлөлтийн хүмүүсийн хөдөлмөрийн алдар гавьяатай эн чацуу байдаг эр зориг нь ерийн үнэн юм. Дайн тулааны болон хөдөлмөр дэх эр зориг нэг л адил, дайны үед илүү тод мэдэгддэг бол энх хөдөлмөрийн үед өөр чанараар хөдөлмөрт бие нөөхгүй, чин сэтгэлээс хандах, шинийг сэдэх зориг эрмэлзэл, шийдвэр төгс, зарчимч байж ёс суртахууны аливаа доройтолд тэвчиж эвлэршгүй хандах байдлаар илрэн гардаг нь эгэл жирийн үнэн юм.

	Эр зоригтой болохын тулд хулчгар зориггүй зангаа ялж аймшгийг даван туулж чадах хэрэгтэй.Энэ бас л амаргүй. Аймшиг гэдэг оюун санааг идэж, бие махбодыг сулруулан, хорноос хүчтэй муужруулж, дайсны сумнаас илүү мэргэн тусдаг. Аймшиг гэдэг бидний зүрх сэтгэлийг хорлон хөнөөгч, хүнийг урван тэрслэхэд хөтлөгч хутган үймүүлэгч, урвагч мөн.

	Эхлэл болгож та нар айдаг бүх зүйлээ хуудас цаасан дээр бичицгээ. Юунаас нь илүү их, юунаас бага шиг айдаг болохоо ялган харцгаа. Аль бага хүчдэл шаардах аймшгийг давж гарахаар эхлэн оролд. Ингээд яваандаа тэмцлийн туршлага чинь сэтгэлийн хамгийн хүчтэй аймшигт хөтлөн аваачна.

	Анхны ялалт чинь танд аймшиг төрүүлээд байгаа дараагийн аюул, бэрхшээлийг даван туулахад тусална. Харин энэ байдлаа даван туулахад өөрийгөө бэлтгэх хэрэгтэй. Үүнд: Нөхцөл байдлыг судлах, өөрийгөө шинжин хянах, аймшгийг юу төрүүлж байгааг ойлгох зэрэг нөхцөл байдал ба өөрийгөө мэдэх нарийн тооцоо бол аймшигтай тэмцэх чухал урьдчилсан нөхцөл юм.

	Гэвч эртний хүмүүсийн ярьдгаар: золгүй учрал, уйтгар, гуниг зовлонгийн үед л хүний жинхэнэ эр зориг илрэн гардаг. Гай зовлонд биеэ барих нь хамгийн хүчтэй, дээд зэргийн эр зориг юм. Хүнд бэрх цагт цовоо сэргэлэн чанараа бүү алд, амьдралын сорилтын үед толгойгоо бүү гудайлга. Тэгвэл та эр зоригтой хүн болно. 

	 

	«Баатар хүн гэж шийдвэрлэх агшинд хүн нийгмийн ашиг сонирхлын үүднээс хийх ёстой бүхнийг хийж чаддаг хүнийг хэлнэ» 

	 

	гэсэн Ю. Фучикийн хэлсэн үгийг санаж яв. Амьдралын сорилтын амаргүй мөчид энэ гэрээслэл та нартай цуг байх болтугай!

	 

	 

	ХҮН ТӨРӨЛХТНИЙ ОЮУН САНААНЫ ХУВЬСГАЛ

	Манай оронд болж буй үйл явц бүхэн дан ганц манай түүхэн хөгжлийн үр дүн бус бүх нийтийг хамарсан нийгмийн огцом эргэлтээс үүдэн гараг ертөнцийг маань долгилуулан хөдөлгөж байгаа нөлөө юм. Хүн төрөлхтний нэгдмэл соёл иргэншил бий болж байна.

	Дэлхийн хувьсгалт үйл явц колоничлолын үлдэгдлийг газрын хөрснөөс шүүрдэн хаяж нийгмийн шударга ёс, үндэсний тусгаар тогтнол, энх тайвны төлөөний тэмцлийг хүчтэй болголоо. Бүх тив, улс оронд дэвшил хөгжил өрнөх болов. Капиталист ертөнцөд ч нэг адил өрнөж байна. Гэсэн ч аль нэг газарт дэлхий дахины үндсэн хандлагын зэрэгцээгээр харгис эргэлт гарч ардчиллын оронд хүчирхийлэл тогтох хүн төрөлхтний шилдэг төлөөлөгчдийг устгах, нэг ард түмэн нөгөөгийн эсрэг хандах, иргэний дайн үүсэх, бусдын газар нутагт эзэмшил тогтоох фашист дэглэм төрөн гарах, үндэсний үзэл буюу шашны сүсэг ноёлох явдал бас гарч л байна. Гэвч хүчирхийллийн ертөнцийн мөхлийн өмнөх энэ бачимдал нэгэнт үеэ өнгөрөөжээ. Хүчирхийлэл дэвшил хоёр хэзээ ч эвлэрдэггүй нь илэрхий.

	Дэлхийн хувьсгал хүн төрөлхтний суут ухаантны угтан мэдэрч байснаас бүр өөр хэлбэрээр эхэлж байна. Нийгмийн систем үндэсний хил зааг нийгмийн бүлэг хэсгийн ангийн сонирхлыг харгалзахгүйгээр шинжлэх ухаан техникийн хувьсгал болж бүхнийг өөрчлөн хувиргаж байгаа билээ.

	Хүн төрөлхтний үйл ажиллагаанд зохицон хувирсан байгаль буюу оюун ухааны мандал бий болж, экологийн хувьсгал өрнөлөө. Аливаа хувьсгалд байдагчлан энд ч бас багагүй хохирол учирч амьтан ургамал сөнөж, агаар мандалд экологийн тэнцвэр алдагдан далай тэнгис гол мөрөн бохиртож, ой мод байгалийн унаган төрх алдаж байна. Байгалийг эзэгнэх бус харин түүнийг хайрлан хамгаалж, байгалийн тусламжаар өөрсдөө бий болгосон тэр л зүйлээ ашиглах хэлбэрээр байгальтай харилцах шинэ маягийн харилцаанд бид арга буюу шилжиж байна.

	Шинжлэх ухааныг технологийн хэрэглээ, үйлдвэрлэлд хувиргасан, бүх нийтийн тасралтгүй боловсрол, дэлхийн хүн төрөлхтний нэгдмэл мэдээлэл, янз бүрийн улс орон нийгмийн системийн соёлын харилцан нөлөөлөл бүрэлдэхүүн хэсэг нь болсон соёлын тасралтгүй хувьсгалын үед бид амьдарч байна. Соёл нь хүн төрөлхтний тусын тулд эрх чөлөөний бүх үе шатыг нээлээ. Гэвч нийгмийн шинэтгэл, өөрчлөн байгуулалтын үйл явцтай нэгэн зэрэг атаа жөтөө, хуурамч амлалт, эрх тушаал хөөцөлдөх, эх захаа алдах захиргаагүй байдал гаргах, урван зулгуйдах зэрэг хүний аливаа согог сул тал ч илэрч байна. Үеийн үед шашны нөлөөлөл, хуулийн хүчээр хазаарлан барьж байсан тэр бүхэн өнөөдөр соёлоор зохицуулагдах болжээ. Хүн төрөлхтний оюун санааны хувьсгалыг угтан хангаагүйгээс дунд сургуулийн шинэчлэл газар сайгүй уналтад оров. Нийгэм дэх улс төрийн бодлого, харилцааны ёс төр (дипломатия), эдийн засгийн бодлого нь бүхэлдээ хүмүүжил юм. Нийгмийн аж төрөх ёс нь бүхэлдээ хүмүүжлийн нэн өргөн үйл явц билээ.

	Гэр бүлийн харилцаа, ёс суртахуун, зан заншил дахь хувьсгал, ажил амьдралын байрны өөрчлөл шинэчлэл, шинэ сэтгэгдэл, үйл хөдлөлийг шимтэн сонирхох явдал бүрэлдэхүүн хэсэг нь болсон хүн ам зүйн хувьсгалын тухай цаашид ярих болно.

	Хүрээлэн буй ертөнцөд болж байгаа бүх хэлбэрийн хувьсгалт өөрчлөлт гараг ертөнцийн хэмжээнд анх удаа түүхэнд нэгэн зэрэг өрнөж байна. Ийм олон талтай харилцан уялдаа холбоотой хувьсал хэзээ ч өнөөдөр шиг байгаагүй билээ. Амьдрал элдэв үйл явдлаар нэвт ханаж, сэтгэгдлээр бялхах болсон нь хүн бүрээс сэтгэхүйн дээд зэргийн асар их хүчийг өөрийн эрхгүй шаардах болов. Хүний оюун ухааны амьдрал гол үүрэгтэй болж түүнд эдийн засаг, соёл, улс төрийн бодлого, харилцааны ёс төрийн хөгжил, хүний хөдөлмөр, чөлөө цаг захирагдах боллоо. Оюун санааны аливаа хоосрол бол нийгмийн доройтол.юм. Нийгмийн ба оюун санааны шинэчлэл, бадралыг шингээсэн учраас, ертөнцийг тусгах зарчим, хүний сэтгэл зүйн ертөнцийн мөн чанарт тулгуурласан учраас өөрчлөн байгуулалт гарцаагүй зүйл мөн. Иймд ертөнц дахинд болж буй хувьсгалт хөдөлгөөн, өөрчлөлт нь хүмүүсийн оюуны ертөнцөд чанарын өөрчлөлт гаргаж байна. Үүсэн гарч буй өөр нэг үзэгдэл бол хүний сэтгэхүйн хувьсгал юм. Шинэ сэтгэлгээ, ертөнцийн талаарх нэгдсэн ойлголт, нийгэм болон өөрийгөө танин мэдэх тухай ярих болсон нь тохиолдлын хэрэг бус. Чанарын өөрчлөлтөд өртөөгүй хүн төрөлхтний амьдралын тийм хүрээ байхгүй боллоо. Оюун санааны ертөнцийн энэ хувьсгал нь улсын хил, нийгмийн байдал, үндэстний шинж төрх, соёлын өвөрмөц шинж алинд нь ч үл саатан газар сайгүй өрнөж байна.

	Манай өвөг дээдэс дэлхийн хувьсгалыг мөрөөдөж байжээ. Үүнийгээ тэд орон бүрийн ажилчин тариачид гартаа зэвсэг барин дэлхийн хөрөнгөтнийг түлхэн унагааж, зөвлөлүүдийн засаг тогтоон, хуучин ертөнцийг эвдэн ертөнцийн шинэ журам болсон коммунизмыг бий болгох маягаар төсөөлж байв. Бүх нийтээрээ ах дүү ёсны тэгш эрхтэй, нийгмийн шударга ёсны тухай сайн сайхан мөрөөдөл бол хүн төрөлхтний өнө мөнхийн хүсэл мөрөөдөл бөгөөд энэ нь ах дүү эв хамт намуудын тэмцэл, социалист байгуулалтын явцад олон улсын туршилт шалгалтыг далан жилийн турш туулж иржээ. Нийтээр хүлээн зөвшөөрсөн ойлголтоор дэлхий дахины эв хамтын хувьсгалыг бид хүлээгээгүй гэдэг энгийн баримтыг мэдрэх үед ирлээ. Тийм хувьсгал шинэ маягаар ирж бид ч түүнийг танин мэдсэнгүй. Үнэхээр ч шинэ нөхцөл байдлын үед дэлхий нийтийн ангийн хувьсгал гарах боломжгүй юм. Хувьсгалыг хил давуулан түгээх замаар социализм тогтоох гэх нь бодитой бус оролдлого бөгөөд энэ нь дэлхий нийтийн сүйрлээр төгсөж болохуйц тийм нөхцөл байдлыг дэлхийд үүсгэжээ. Социализм капитализмын хоорондох тэмцэл шийдвэрлэх ач холбогдлоо алдаж аягүй бол үүний эцсийн дүнд дэлхийн дайн гарцаагүй гарах магад гэж шударгаар ярих болов. Өнөө үед нийгмийн ямар систем оршин байж, хүнд илүү ашигтай болох тухай, тухайн улс орон ард түмэн ямар байгууллыг сонгон авав гэсэн асуудлыг л ярьж болох юм.

	Ертөнцийг өөрчлөх гэсэн урьдах үеийн хувьсгалчид чухам юуг мөрөөдөж байв? Тэд, эцсийн дүндээ хүний, сайн сайхны төлөө, хүн бүрийн өвтэгш хөгжлийн төлөө, эрх чөлөөтэй ариун шударга аж төрөх ёсны төлөө л байсан. Тэгвэл одоо болж байгаа дэлхийн нийгэм - сэтгэл зүйн хувьсгал энэ зорилго өөд тэмүүлээгүй гэж үү? Тэгэхээр энэ нь нийт хүн төрөлхтний хөгжлийн оргил, үр дүн байхаас бус харин аль нэг улс орон буюу нийгмийн системийн төдий хэрэг бишээ. Түүний үндсэн шинж төрх нь үгийн түгээмэл утгаар бол хүчээр түрээ барихгүй байх, нийгмийн шударга ёсны төлөө тэмцэл, нийгмийн бүх системд энх тайвнаар уралдах, бүх хүн төрөлхтний нийгмийн хөгжлийн явцыг хурдасгах, шинжлэх ухаан үйлдвэрлэлийн холбоо, соёлыг (Харилцан нэвтрүүлэх, хүн байгалийн зохистой хөгжил, хүний оюун санааны ертөнц тэдний өвтэгш хөгжлийн төлөө тэмцэл юм. Дэлхийн хувьсгалын туг дээр энх тайван нийгмийн шударга ёс, ардчилал бие хүний эрх чөлөө, бүтээлч хөдөлмөр, хамтын ажиллагаа, хүмүүсийн амьдралын бүхий л хүрээнд оюун санааны эхлэлийг (хүн бүрийн оюун сэтгэлгээ, боловсрол, ёс суртахууны байдал) урьдал болгох гэсэн үгс бичээстэй байна.

	Дэлхийн нийгэм - сэтгэл зүйн хувьсгалын бааз суурь нь шинжлэх ухаан техникийн хувьсгал (ШУТХ) бөгөөд түүний давхарга нь хүн төрөлхтний сэтгэхүй, хүний оюун ухааны ертөнц дэх хувьсгал юм. Нийгмийн систем бүрд орчин үеийн техник технологи болох нэгдмэл материаллаг баазыг бий болгодог бөгөөд энэ нь нийгэм ангийн гэсэн ялгаваргүйгээр бүх нийтийнх байдаг. ШУТХ нь хүн төрөлхтний түүхэн хөгжилд нэлэнхийд эрч чадлыг өгөх болов. Иймээс ч юуны өмнө нийгмийн бүх системийн амьдрах чадвар эрч хүчтэй болж байна. Шашны хуурамч сургаал, цэргийн дарангуйлал, хүмүүсийн үгээгүй ядуу амьдралтай феодализм Оман, Саудын Араб зэрэг оронд байгаа нь өнөөдөр чухамхүү олон улсын аж байдал хөдөлмөрийн нөхцөл, үндэсний соёлын цэцэглэл хөгжилт, бүх нийтийн боловсролын төлөөний нөхцөл бий болсонтой холбоотой. ШУТХ нь феодализмыг мөхлөөс илт хойшлуулж, шинэ нөөцөөр хангаж байгаа хэрэг. Ийм тулгуур холбоогүй бол феодалын ёст дэглэмийг түүх аль хэдийнээ таягдан хаях байсан нь гарцаагүй. Оршин тогтнох тавилангүй болсон капитализмын тухайд ч мөн ингэж хэлж болох бөгөөд харин ШУТХ-ын ачаар л Швед, Финлянд амьдралын дээд зэргийн түвшинтэй, Япон зэрэг орон хөдөлмөрийн өндөр бүтээмж бүх нийтийн дээд боловсролтой болж байгаа билээ. Манай орны хувьд гэвэл электроник, биотехнологийг бүтээгчдийг хуурамч санаачлагчид гэх, кибернетик, генетикт хийсвэрээр хандах зэрэг бусад хүчин зүйлийг тооцон үзээгүй байснаас социализмын бүхий л давуу талд итгэх илтгэлийг бүрдүүлсэн хэрэг. Манай улс, хилийн чанадах болон зөвлөлтийн эрдэмтдийн дорвитой ололтоос илт хоцорсон. Шинжлэх ухаан практик хоёрын хооронд шинжлэх ухааныг тодорхой мэдэхгүйн улмаас тоймлогч, практикгүйн улмаас бүдүүвчлэгч дундыг барьсан түшмэл бий болжээ. Төрийн нүсэр аппарат социализмын гүйцэтгэх үүргийг хүндрүүлж хөгжлийг нь саатуулах болов. Түүнчлэн социализм дан ганц мөн чанараараа л ШУТХ-ын ололтыг эрчимтэй ашиглах боломжтой гэдэгт итгэмээргүй. Ер бусын уг чанартай социализмын үед боловсрол нь мэдлэгээ хэрэглэх бодит боломжоос түрүүлж байна. Бүх нийтийн бүрэн дунд, дээд, боловсрол бидэнд хэрэггүйн учир гэвэл хэрэглэж буй техникт оюун ухааны хөгжлийн бага түвшин зарж буйд оршино. Гэлээ ч гэсэн боловсрол, соёл нь шинжлэх ухаан техникийн орчин үеийн бүх ололтыг практикт өргөн ашиглахад бүтээлчээр идэвхтэй оролцох бүхэл бүтэн үеийг бэлтгэсэн билээ. Хэрэв энэ бүхнийг бий болгоогүй бол чухам л зохион байгуулалтын алдааны шалтгаан болох сон.

	Социализмын мөн чанар нь шинэ санаачилга хүмүүсийн бүх нийтийн бүтээлч үйл ажиллагаанд тулгуурладаг. Социализмын үед тохиолдсон хүнд суртлын улмаас дэлхийн оюун санааны хувьсгалд бид бусад орноос хожуу орсон. Иймээс сталинизмын үе, зогсонги байдлын үе хоёрын аль нь илүү хохирол учруулсан нь тодорхой биш байна. Нийгэм ба хүмүүсийн оюун санааны амьдралын бүхий л хүрээг хөндөн урагшлуулж байгаа болохоор манай өөрчлөн байгуулалт эрчимтэй, хурдацтай явж байна.

	Уг чанартаа «урин дулааны» үед манай нийгмийн эрхэм дээд хүчээр коммунизмын материал техникийн бааз байгуулах, нийгмийн харилцааг хөгжүүлэх, шинэ хүнийг хүмүүжүүлэх гурван нэгдмэл асуудлыг анх түрүүн тэмдэглэсэн ЗХУКН-ын шинэ программыг бий болгосон билээ. Дэлхийн хувьсгалын энэ гол зарчим одоо ч үйлчилж байна. Ийм болохоор ертөнцийн соёл иргэншлийн хөгжлийн шинэ үед шилжин орохыг манай орон анх түрүү ухаарсан хэр нь гагцхүү сэтгэлгээний хүлцэнгүй захирагдал, намын аппаратын царцанги байдлын хор уршгийг гүн ухааны үүднээс нэгтгэсэн үзэл санааны баримтлалыг томьёолж чадаагүй билээ. К. Маркс, Ф. Энгельс нарын дараа хагас зуун жил ч болоогүй байхад үүссэн ленинизмын үзэл санаа нь тухайн үедээ социалист байгуулалт, энх тайвны шинэ үзэл баримтлалыг бий болгосон. Гэтэл В. И. Ленинээс хойш, дал шахам жил өнгөрөөд байхад дэлхий дахины шинэ үзэл баримтлал одоо хэр гараагүй л байна. Энэ бол өнгөрсөн нийгмийн өөрчлөлт ер бусын ээдрээтэй учраас орчин үеийн нийгмийн дэвшлийн шинэ үзэл баримтлалыг бий болгохын тулд хүн төрөлхтний шилдэг төлөөлөгчдийн хамтын оюун ухаан зайлшгүй хэрэгтэй байснаас шалтгаалсан нь мэдээж.

	Социализм оршин тогтнох эхлэлээсээ уг чанараараа хүн төрөлхтний оюун санааны хөгжлийг тодорхойлсон. Соёлын анхны хувьсгал ЗСБНХУ-д болсон нь ч тохиолдлын хэрэг бус. Олон үндэстний улс орны түүхэн нөхцөл байдал нь нийгмийн амьдралын бүх хүрээ, үндэстэн хоорондын болон улс хоорондын харилцаанд шинэ сэтгэлгээг бий болгоход манай орныг зүй ёсоор санаачлагч болгон дэвшүүлсэн юм. Харин өнөөдөр бид үндэстэн хоорондын харилцааны шинж төрхийг өөрчлөх хэрэгтэй боллоо. Хэрэв үндэстний соёл нэн хурдацтайгаар боловсронгуй болохгүй бол илүү хурдтай байгаа хөршийнхөө соёлыг хуулбарлах, эсвэл өөрийнхөө соёлыг дангаар өмчирхөн хадгалах оролдлого болсон үндэсний үзэл үүсэн гарахад хүрэх сэн. Ард түмэн, хүн төрөлхтний соёлын үнэт бүхнийг өөрийн соёлын бааз дээр тулгуурлан ашиглахаас өөр ямар ч зам байхгүй.

	Капиталист систем нь өрсөлдөөн тэмцээний нөхцөлд эдийн засгийн хөгжлийн олон зууны туршлагынхаа хүчээр орчин үеийн техник, технологи, үйлдвэрлэл, соёл, хөдөлмөрийн бүтээмжийн үр ашгийн үлэмж нарийн үлгэр загварыг боловсруулан гаргасан бөгөөд энэ байдлаараа ч ШУТХ, шинэ техник, технологийн хөгжилд шийдвэрлэх хувь нэмэр оруулсан байна. Шинжлэх ухааны амжилтыг ашиглах, үйлдвэрийн бүтээгдэхүүнийг боловсронгуй болгох, үйлдвэрлэлийг зохион байгуулах, материал, нөөц баялгийг хэмнэх талаар АНУ, Япон үлгэр дуурайл болж байна. Капиталист нийгэм боломжоо дуустал ашиглаагүй цагтаа хүн төрөлхтний ашиг сонирхлын дагуу оршин тогтнох эрхтэй.

	Хөгжиж байгаа ертөнц соёл иргэншлийн амжилтыг хамтран ашиглах, соёлоор харилцахыг амин голоосоо сонирхдог. Иймээс «гурав дахь ертөнц» энх тайвнаар оршин тогтнохын төлөө идэвхтэй тэмцэж байгаа нь санамсаргүй хэрэг биш ээ. Нийгмийн янз бүрийн байгуулалтай улс орнууд зэрэгцэн орших зарчмыг дэвшүүлсэн Бандунгийн зарчим нь нийгмийн хөгжлийн эртний түүхэн туршлагатай Энэтхэг, Индонез,Бирмд үүсэж гарсан. Гэтэл ертөнц дээрх бусад орнууд ч, нийгмийн өөр систем ч үүнийг сонирхдог юм. Ийм нөхцөлд орон бүрийн дэвшил хөгжилд бүх талаар тусалж, хүн ардын бүх давхаргын сонирхлыг тооцон үзэж дэлхий дахины дэвшилт хөдөлгөөний үйл ажиллагааг чиглүүлэн нэгтгэж байж л дэлхийн коммунист хөдөлгөөн нь хүн төрөлхтний нийгэм - соёлын хөгжлийн хөдөлгөх хүч байх үүргээ биелүүлж чадна. Боловсролын шинэ түвшин, төрх төлөвийн төлөө оюутны хөдөлгөөн нь жинхэнэ коммунист хүнд ойр дотно ойлгомжтой байдаг төдийгүй байгаль орчноо цэвэр ариун байлгахын төлөө тэмцэлд «зулзаган модны» хамт идэвхтэй оролцдог. Нийгмийн янз бүрийн бүлэг хэсгүүдтэй харилцахад улс төрийн шинэ бодлого хэрэгтэй. Шинжлэх ухааны ертөнц нь хүн төрөлхтний цөмийн зэвсэггүй ирээдүйн төлөө хөдөлгөөнийг санаачлагч шашин шүтлэг нийгмийг ёс суртахууны хувьд ариусгах, соёл иргэншлийг хамгаалах өвөрмөц хэрэглүүр болж хүн төрөлхтний ёс суртахууны үнэт бүхэн, үндэсний соёлын түүхэн уламжлалыг бэхжүүлэхийг эрмэлзэж байна.

	Бүх анги, хүн амын давхарга, нийгмийн бүх бүлэг хэсэг, тодорхой хүн бүр дэлхийн хувьсгалт дэвшилд бодит хувь нэмрээ оруулах болно гэдгийн үүднээс хүний хүчин зүйл онцгой ач холбогдолтой болж байна. Энэ учраас оюун санааны хөгжил нь нийгэм ба хүний эрхэм зорилго боллоо. Ертөнцийн шим мандлыг хамгаалах шинжлэх ухаан соёлын төлөө, хөгжиж буй орнуудын бэрхийг туулагч сая сая хүмүүсийн амьдралын төлөө энх тайвнаар хамтран ажиллах гэсэн үзэл санаа хүмүүсийн ухаан санааг улам бүр эзэмдлээ.

	Хүн төрөлхтний тухайлсан гай зовлон бүхэн тив дэлхийн шинжтэй болж байна, Ажилгүйдэл өсөх, сул хөгжилтэй оронд санхүүгийн даралт үзүүлэх, эсвэл «гурав дахь ертөнцийн» эдийн засгийн сул хөгжлийг далимдуулан мөлжих зэрэг олиггүй аргаар тэр бүрийд сааруулж чаддаггүй дэлхийн эдийн засгийн хямралын тухай өнөөдөр ярьцгааж байна. Бүх нийтээрээ сонирхохоор дэлхийн нэгдмэл эдийн засгийг бий болгож, бүгдээрээ байнга хамтран ажиллавал энэ байдлаас гарах бус уу? Экологийн асуудал хэзээ ч байгаагүй хурцаар тавигдах боллоо.Хүн төрөлхтний оршин тогтнох тухай яриа болж байна. Байгалийг довтлон сүйтгэснээр хүмүүс өөрсдийн оршин амьдрах орчныг хөнөөж буй хэрэг. Хүн бол байгаль хэмээх амьд материйн эс мөн учир хэрэв бие махбод (организм) хордвол эс нь яахан амьдрах билээ. Бид бүхний гэр болсон Дэлхий маань хог хаягдлаар дүүрвэл хэн ч ая тохитой байж чадахгүй. Иймд байгалийн тэнцвэр алдагдах аюулаас аврах тухай, байгаль орчинд аюулгүй цэвэр үйлдвэрлэл, эрчим хүч, технологийн тухай яриа болж байна.

	Улс орнуудын хоорондын харилцаанд хүчээр түрээ барих, сөргөлдөх, бодлого байх нь явуургүй болов. Хэрэв үндэстэн хоорондын болон улс хоорондын, бие хүний харилцааны соёл иргэншлийн хэлбэрийг олж эс чадваас эдийн засгийн хямрал төдий бус энгийн тэгш бус харилцаа, үндэстэн хоорондын эмгэнэлт явдал төдий бус ард түмнүүдийн хоорондын хүйтэн харилцаа буй болох төдийгүй дэлхийн дайн гарч болзошгүй юм. Эцсийн эцэст, хүмүүс хоорондын харилцаанд хайрлах итгэл, нөхөрлөл байгаагүй тэр газарт үзэн ядах, хүмүүсийн цөхрөл зовлон, холдон хөндийрөх, амиа хорлох, мансуурах явдал өсөх нь зайлшгүй. Сайн муу үйлийн туйлшрал болж хүмүүс нэг бол улам өрнүүн сайн сайхан ухаалаг эсвэл нийгмийн шаар шавхруу болж хувирч байна. Тодруулбал хүн хүнээсээ, мөн сармагчнаас ялгагдах ялгаа улам их болно. Хүмүүс болон нийгмийн харилцаан дахь эсрэгшлийн бүх хэлбэр ингэж хурцдах бөгөөд тэдний хувьд нийгэм ба хүний соёлын шинэ төлөв төвшин хэрэгтэй болов. Дэлхийн хувьсгалын бас цэг онцлог бол нийгмийн хөгжлийн өндөр хурдац юм. XX зууны туг дээр «Хурдсал» гэдэг ганцхан үг байгаа бөгөөд атом, сансар, кибернетикийн зуун гэдэг нь дараачийн мөрөнд орно. Хамтын оюун ухаан болон шинжлэх ухаанд тулгуурлан шийдвэртэй зөв хөдлөх хэрэгтэй.

	Нийгэм ба бие хүмүүсийн харилцаанд бий болсон хурц асуудлуудыг цаг алдалгүй даруй шийдэх хэрэгтэй байна. Эс тэгвэл уг асуудал зовлон эмгэнэл авчирч болох юм. Нийгэм ба хүний хөгжил дэх шийдвэрлэх хурц асуудлыг хойшлуулшгүй шийдэх хууль байдаг. Олон жил хөндөж шийдээгүй хайхралгүй орхисон асуудалд ямар нэг өөрчлөлт хийх гэдэг бүх дэвшил хөгжлийн тулах цэг мөн. Шинжлэх ухаан бол түүний хөдөлгүүр, ардчилал ил тод байдал түүний нөхцөл юм.

	Өнөөдрийн тулгамдсан асуудал нь нийгмийн амьдралыг ардчилах, улс орны эдийн засгийн хөгжлийг хурдасгах, байгаль орчны тэнцвэрийг хадгалах явдал мөн. Хэрэв эдгээр асуудлыг өнөөдөр эс шийдвэл маргааш эдийн засаг, экологийн сүйрэлд оруулж, нийгмийн зогсонги байдлын урхинд аваачих юм. Ийм асуудлыг улс орон бүрийн чадамж, соёл иргэншлийн материаллаг болон оюуны хүчийг нэгтгэн шийдвэрлэж сурах явдал хүн төрөлхтөнд тулгарч байна. Ийм нөхцөлд НҮБ, олон улсын холбоо. нийгэмлэгүүд, дэлхий дахины бага хурал, зөвлөгөөн зэргийн гүйцэтгэх үүрэг бодитойгоор өсөж байна.

	Соёл иргэншлийн хөгжлийн дэлхийн хэмжээний үзэл баримтлал нь нийгмийн ямар ч байгуулалтай улс гүрний хөгжлийн баримжаалах байр суурь болно.

	Өөрчлөн байгуулалт болж буй дэлхийн нөхцөлд нийгмийн нөхцөл байдал ийм байна. Өөрчлөн байгуулалт бол өнөөдөр дэлхий дахины оюун санааны туг, тэр нь хүн төрөлхтний соёл иргэншлийн шинэ дүр төрхийг үлэмж хэмжээгээр тодорхойлж байна. Иймээс өөрчлөн байгуулалтад хоёр дахь зам байхгүй. Харилцан ойлголцол, бие биеэ нөхөн баяжуулах, харилцан туслалцах хамтран ажиллах, ах дүүсэг ёс, эрх чөлөө, оюун бодол ба оюуны шинэ соёлын ертөнцийг бий болгох дэлхийн соёл иргэншлийн тэргүүний отряд нь бид биш юм бол хэн байх юм бэ? Бид хүн төрөлхтний хэсэг учраас түүхээр бидэнд тохоосон тэр үүргийг биелүүлэх ёстой.

	Шинэ юманд залуучууд хэзээд хошуучилдгийг дурдмаар. Урд өмнөх түүх хэзээ ч аль ч үеийнхэд тавиагүй тийм аугаа их зорилго одоо үеийнхэнд, залууст тавилаа. Тухайлбал бүх нийтийн өвтэгш хөгжил ба чөлөөтэй оршин тогтнохын нөхцөл нь хүн бүрийн оюун санааны тэлэн хөгжих явдал болж байх, бүтээлч үйл ажиллагаа эн тэргүүний хэрэгцээ болж байх, хөдөлмөр нь оюун санааны хөгжил ба хүний авьяас чадварыг илрүүлэн хөгжүүлэх хэрэглүүр болж байх, хайр энэрэл дээд урлаг болж байх, өөрийгөө боловсруулан хөгжүүлэх нь эн тэргүүний үүрэг болж байх, одоо үе ер хэзээ ч арьс өнгө, гарал үүсэл, эрх тушаал мөнгийг бус харин саруул ухаан, билэг авьяас, бодлын гүнзгийрэл, ялах зориг, хүн оршин байснаараа бусад хүмүүс, бүх нийгэмд авчирч буй бодит ач тусыг бүхнээс дээдлэн үнэлдэг байх тийм шинэ ертөнцийг бий болгох явдал тэдэнд тулгарч байна. Хүн бол эдүгээ үеийн соёл иргэншлийн дээд үнэт зүйл мөн гэхдээ хуурамч буюу бодит, энэрэнгүй буюу харгис бурангуйн чухам ямар чанараар өөрийгөө бий болгох нь уг хүнээсээ хамаарна. Өөрчлөн байгуулалт бол нийгэм өөрийгөө боловсронгуй болгох үйл, харин өөрийгөө хүмүүжүүлэх нь бие хүн өөрийгөө өөрчлөн байгуулах явдал бөгөөд энэ хоёр бол нэг нь нөгөөгүйгээр оршин тогтнох аргагүй зүйл юм.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

